**ఎమ్బీయస్‌ - గ్రేట్‌ ఆంధ్ర ఆర్కయివ్స్‌ ప్రాజెక్టు**

**2018 Q1 అక్టోబరు - డిసెంబరు ఆర్టికల్స్‌**

**(పిడిఎఫ్‌ రూపంలో)**

**విషయసూచిక**

సంతాన చింత 03

పోసాని ఏమీ అనటం లేదేం?

సంతాన చింత 04

సంతాన చింత 05

మధ్యవయసు మబ్బులు

ముస్లిములను ఉద్ధరిస్తున్నారా?

కత్తులు దూస్తున్న పొత్తుదార్లు

ఏం చూసుకుని బిజెపికి యీ ధైర్యం?

జరా దు:ఖం

మోసపోయారా? మోసపుచ్చారా?

ఒక్కనాలికే వాడమంటున్న బిజెపి

మరో తరహా కమల వికాసం

బిజెపి-టిడిపి-వైసిపి మూడుముక్కలాట

బదిలీలకు సిఫార్సులు చేయమన్న రాజస్థాన్‍

జరా దు:ఖం 02

తారాపథంలో కడదాకా ముళ్లే

తాజా ఉపయెన్నికలు

బెంగాల్‍లో బిజెపి దిద్దుబాటు చర్యలు

హరియాణా ప్రభుత్వ ప్రాధాన్యతలు

వృద్ధనారీ పతివ్రతా

నిధుల వినియోగమే రచ్చకు కారణమా?

యుపిలో బిజెపి పరాభవం

బుకాయింపులకు ముక్తాయింపు

ఇది మాత్రమే తరుణమా? - 1/2

ఇది మాత్రమే తరుణమా? - 2/2

కశ్మీర్‍లో శీశ్రీ రవిశంకర్‍

వసుంధరా రాజె సర్దుబాట్లు

**2018 జనవరి 01  వీక్లీకై    న్యూస్‌, వ్యూస్‌ 163        ఎమ్బీయస్‌: సంతాన చింత 03**

పిల్లల ఉద్యోగాల, జీవనోపాధి గురించి తలితండ్రులు తెచ్చుకునే టెన్షన్ల గురించి మాట్లాడుతున్నాం. వాళ్లకు ఆసక్తి ఉన్న రంగంలో కొద్దికాలం పాటు ప్రయోగాలు చేయనిచ్చి చూడడం మేలు అని ఒప్పుకుంటే ఏం చేయనివ్వాలి అనే ప్రశ్న వెంటనే పుట్టుకుని వస్తుంది. సమాజం వేలెత్తి చూపనిదేదో చేయాలని తలిదండ్రులు ఆరాటపడతారు. ఒకవేళ యిలాటి ఆరాటం యువతకే ఉంటే వాళ్లను మార్చడం కష్టం. ఇది సంతాన చింత గురించి రాస్తున్న సీరీస్‌ కాబట్టి తలితండ్రులకు అలాటి చింత ఉంటే ఏం చేయాలన్నదానిపైనే దృష్టి కేంద్రీకరిద్దాం. ఏదైనా చేయబోయే ముందు చుట్టూ ఉన్నవాళ్లు ఏమనుకుంటారోనని ఆలోచిస్తూ కూర్చుంటే అడుగు ముందుపడదు. నిజానికి సమాజం మన గురించి పట్టించుకుంటుందని మనం అనుకున్నంత స్థాయిలో సమాజం పట్టించుకోదు. ఎవరి గోలలో వారుంటారు. పని గట్టుకుని విమర్శించేవాళ్లు ఎప్పుడూ విమర్శిస్తూనే వుంటారు. నాకు నచ్చే కథ ఒకటి ఉంది. ఒక తాత, మనుమడు వాళ్లింట్లో గాడిదను సంతకు తీసుకుని వెళ్లి అమ్ముదామని పట్నం వెళుతున్నారు. ముగ్గురూ నడుచుకుంటూ వెళుతూంటే ఒకడు తారసిల్లి, 'ఆ గాడిదను ఊరికే నడిపించడం దేనికి, మీలో ఎవరైనా దాని మీద కూర్చోవచ్చు కదా, ఆ పాటి ఆలోచన లేదా?' అని ఎద్దేవా చేశాడు. మనుమడు గాడిద ఎక్కాడు. కొంత దూరం వెళ్లాక మరొకడు కనబడి మనుమణ్ని ఉద్దేశించి, 'పెద్దాయనను ఎండలో నడిపిస్తున్నావు, కుర్రాడివి, నువ్వు దిగి ఆయన్ను ఎక్కించలేవా?' అని తిట్టాడు. కుర్రాడు దిగి ముసలాయన గాడిద ఎక్కాడు. ఇంకాస్త దూరం వెళ్లేసరికి ఇంకోడు కనబడి 'ఏవయ్యా, పెద్దాయనా? చిన్న పిల్లాణ్ని నడిపిస్తున్నావు, ఆ మాత్రం యింగితం లేదా?' అని మందలించాడు. ఆయన అప్పుడు మనుమణ్ని కూడా ఎక్కమన్నాడు. కాస్సేపటికి ఒకడు కనబడి 'ఏవయ్యా, ఆ గాడిద యిద్దర్నీ ఎలా మొయ్యగలదయ్యా? దారిలోనే ఛస్తే సంతకి తీసుకెళ్లి మాత్రం ఏం చేస్తారయ్యా?' అని ఛడామడా దులిపేశాడు. కథలో నీతి ఏమిటంటే - మనం ఏం చేసినా, ఎలా చేసినా అనేవాళ్లు అంటూనే ఉంటారు. మనం మన మనస్సాక్షిని మాట వినాలి తప్ప ఊళ్లోవాళ్లని ఎల్లకాలం సంతోషపెట్టాలని చూస్తే మాత్రం అది ఎన్నటికీ జరగదు. కొంతమందినే, అదీ కొద్దికాలమే తృప్తిపరచగలం.

కొన్ని పనులు చేస్తే శబాషని, కొన్ని చేస్తే అబాసని అనుకోవడంతోనే వస్తుంది చిక్కు. ఏదైనా కొత్తల్లో వింతగా, రోతగా, న్యూనతగా అనిపించినది, కొన్ని రోజులు గడిచేసరికి అలవాటుగా అయిపోతుంది. మన సమాజంలో చాలా రోజుల పాటు ఉద్యోగం చేయడం నామోషీగా ఫీలయ్యేవారు. వ్యవసాయం, వ్యాపారం చేసుకునేవాళ్లు 'ఉద్యోగమంటే మరొకడి వద్ద తల వంచుకుని బతకడమే' అనేవారు. ఉద్యోగస్తుణ్ని చూసి 'పొట్ట చేత్తో పట్టుకుని పరాయి వూళ్లో నాలుగు రాళ్ల కోసం చాకిరీ చేస్తున్నాడు' అనేవారు. క్రమేపీ ఉద్యోగాల అందరూ ఎగబడి న్యూనతా భావం పోయింది. కొన్ని కులాల వాళ్లే కొన్ని వ్యాపారాలు చేయాలి అనుకునేవారు. దాన్ని ధిక్కరించిన వాళ్లూ ఉన్నారు. కొత్త వ్యాపారాలు వచ్చినపుడు వాటిని ఏ కులంతో అంటుకట్టాలో తెలియని పరిస్థితి వచ్చింది. మా నాన్న ప్రింటింగు ప్రెస్‌ పెట్టినపుడు మా నాయనమ్మ 'ఇనుపముక్కల వ్యాపారం, శని' అని యీసడించింది. 'ఇనుము కాదు, అచ్చు అక్షరాలను సీసంతో చేస్తారు. అయినా మనం వాటిని అమ్మం, వాటిని ఉపయోగించి పుస్తకాలు వేస్తాం. అయినా ఇనుము వ్యాపారం శని కాదు. టాటా వాళ్లు ఆ వ్యాపారం చేసే బోల్డు సంపాదించారు' అని చెప్పి చూశాను, ఆవిడ వినలేదు. మా నాన్న 'మన యింటి పక్క బ్రాహ్మలు గానుగలు పెట్టి తెలికల వ్యాపారం చేయడం లేదా? ఎవరికి వచ్చింది వాళ్లు చేస్తారు.' అని కొట్టి పారేశాడు. హైదరాబాదులో ఒక అగ్రవర్ణస్తుడు హెయిర్‌కటింగ్‌ సెలూన్స్‌, బ్యూటీపార్లర్లు చెయిన్‌ ఆఫ్‌ నడుపుతున్నాడు. మంగలి వ్యాపారం అని ఆయన బంధువులు మొదట్లో అన్నారట. ఈ మధ్యే చదివాను. ముగ్గురు ఐఐఎమ్‌ కుర్రాళ్లు మాసిన బట్టలు యింటి దగ్గర సేకరించి, శుభ్రం చేసి యింటి దగ్గరే యిచ్చే వ్యాపారం మొదలుపెట్టారట. అది చాకలి వ్యాపారం అని ఎవరైనా అంటే? నగరంలో చెత్త సేకరించి, రీసైకిల్‌ చేసే వ్యాపారం ఉంది. దాన్ని ఏమని పిలవాలి? గోబర్‌ గ్యాస్‌ ప్లాంట్లు నడిపే వ్యాపారం ఉంది. దాన్నేమనాలి? ఏ పని చేసినా దాన్ని దైవకార్యంగా చూడమని ధర్మవ్యాధుడి కథ ద్వారా మన సంస్కృతి మనకు నేర్పింది. అది మర్చిపోతే ఎలా?

మోసం చేయనంతవరకు, ముష్టి ఎత్తనంతవరకు మనం ఏ పనిచేసినా తలెత్తుకునే చేయాలి. తమాషా ఏమిటంటే యువత యీ సిద్ధాంతాన్ని విదేశాల్లో అయితే అమలు చేస్తారు. స్వదేశంలో అయితే చేయడానికి జంకుతారు. తలిదండ్రులు కూడా మన బంధువర్గాలకు తెలియనంత కాలం, విదేశాల్లో నువ్వు ఏం చావు చచ్చినా చావు, యిక్కడ మాత్రం ఆ పనులు చేసి మా పరువు తీయకు అంటూంటారు. మనవాడు అక్కడ చేస్తున్నది బంధువర్గానికి ఎక్కడ తెలిసిపోతుందోనన్న భయంతో, బాధతో సగం ఆరోగ్యం చెడగొట్టుకుంటారు. ఇది అవసరమా? అనిపిస్తుంది. ఆ మధ్య ఒక ఎన్నారై అమ్మాయి 'మా అవస్థలు, బతుకులు యివి' అంటూ చెప్పుకొస్తే, ఆమె మీద సాటివాళ్లే విరుచుకు పడ్డారు - 'ఇవన్నీ చెప్పాలా? అంతగా యిష్టం లేకపోతే యిక్కడికి ఎందుకు వచ్చావ్‌? ఇదేమైనా ఇండియా అనుకున్నావా, కాళ్లు బారజాపుకుని కూర్చోడానికి' అని. తాము చేసేది చెప్పుకోవడానికి అంత నామోషీ ఎందుకు? అయినా 'డిగ్నిటీ ఆఫ్‌ లేబర్‌' అనేది విదేశాల్లోనే వర్తిస్తుందా? ఇక్కడ వర్తించదా? నువ్వేదైనా కొత్త మార్గంలో వెళ్లినపుడు బంధువులు వెక్కిరిస్తారు. కానీ నువ్వు విజయం సాధించగానే వాళ్లే వచ్చి 'మా వాడికి మీ దగ్గర ఏదైనా ఉద్యోగం ఉంటే చూద్దూ..' అని బతిమాలుతారు. వీళ్ల గురించా, వీళ్ల వ్యాఖ్యల గురించా నువ్వు వర్రీ అయ్యేది? శుద్ధ అనవసరం. ఇక చాలామంది తమ పిల్లల్ని వేసే ప్రశ్న - నువ్విలాటి ఉద్యోగం చేస్తే నీకు పిల్ల నెవరిస్తార్రా? అని. పిల్లలు పుట్టినప్పటి నుంచి మనవాళ్ల ఆలోచనలు వాళ్ల పెళ్లిళ్ల చుట్టూనే తిరుగుతాయి. ఆడపిల్ల ఆడుకోవడానికి బయటకు వెళతానంటే నీకు కాలో, చెయ్యో విరిగితే రేపెవడు పెళ్లి చేసుకుంటాడు? అంటాం. మగవాడైతే యిలా... వీటిలో గమనించవలసినది - చిన్న ఉద్యోగంలో చేరినవాడు అక్కడే ఉండిపోడు, ఏ మాత్రం కష్టపడినా పైకి వస్తాడు. వచ్చాకే పెళ్లి చేసుకోవాలి. యుక్తవయస్సు వచ్చింది కదాని పెళ్లికి తొందరపడకూడదు. ఎప్పటికీ రాకపోతే అతనికి తగ్గ అమ్మాయే దొరుకుతుంది. ఈ ఉద్యోగం కాదు, ఈ వ్యాపారం కాదు, సమాజంలో గొప్పగా చెప్పుకునే ఉద్యోగం చేసేవాళ్లకు కూడా పెళ్లిళ్లు కావడం, అయ్యాక నిలవడం కష్టంగా ఉందన్నమాట కూడా గుర్తుంచుకోవాలి. దానికి కారణాలు అనేకం. వాటి గురించిన చర్చ యిక్కడ అప్రస్తుతం. కొడుకు లేదా కూతురు కాస్త భిన్నంగా ఉండే ఉద్యోగం లేదా వ్యాపారం చేసి చూద్దామని అంటే సమాజం గురించి వర్రీ అవకుండా వారిని చేయనీయడమే మేలు అనుకుని యిక్కడ ఆపవచ్చు. ఇక పిల్లల పెళ్లి విషయమై పడే టెన్షన్ల గురించి మరోసారి. - ఎమ్బీయస్‌ ప్రసాద్‌ (జనవరి 2018)

ఎమ్బీయస్‌: పోసాని ఏమీ అనటం లేదేం?

    నందీ ఎవార్డులపై విమర్శల సందర్భంగా లోకేశ్‌ ఆంధ్రలో ఆధార్‌ కార్డులు లేనివారెలా విమర్శిస్తారని ప్రశ్నించినపుడు పోసాని విరుచుకుపడ్డారు. లోకేశ్‌ వాదనను తూర్పాబడుతూ పనిలో పనిగా కెసియార్‌ను ఆకాశానికి ఎత్తేశారు. తెలంగాణలో ఆంధ్రమూలాలున్నవారిపై ఎలాటి వివక్షత చూపటం లేదని, కడుపులో పెట్టుకుని చూసుకుంటున్నారని, లోకేశ్‌, ఆయన తండ్రి కెసియార్‌ చూసి నేర్చుకోవాలని విరుచుకుపడ్డారు. కాళ్లు కడగాలని కూడా అన్నట్టు గుర్తు. లోకేశ్‌ను తప్పుపట్టడం వరకు ఒప్పయినా, కెసియార్‌ను అంత ఎత్తేయాలా అని అప్పుడే అనుకున్నాను. అంతలోనే తెలంగాణ ప్రభుత్వం నిర్వహించిన తెలుగు మహాసభలు వచ్చాయి. ఎన్టీయార్‌తో సహా ఆంధ్రమూలాలున్న తెలుగు మహానుభావులెందరికో తగిన గౌరవం యివ్వలేదని విమర్శలు వచ్చాయి. సాటి తెలుగు ముఖ్యమంత్రిని కూడా పిలవలేదు. దానిపై పోసాని స్పందిస్తారని ఎదురు చూశాను. ఇప్పటిదాకా ఆయన ఆ పని చేసినట్లు కనబడలేదు.

తెలుగు మహాసభలకు ఎవర్ని ఎందుకు పిలిచారో, ఎందుకు పిలవలేదో అర్థం కాని పరిస్థితి ఏర్పడింది. ఆంధ్ర మూలాల వారందరినీ పక్కన పెట్టారా అంటే సినిమా రంగం విషయంలో ఆ పట్టింపు పెట్టుకున్నట్లు లేదు. సభ గ్లామరస్‌గా కనబడాలంటే అలాటి శంకలు పెట్టుకోకూడదనుకున్నారా? లేక సినీ పరిశ్రమ ఆంధ్రకు తరలిపోకుండా నిలిచినందుకు సత్కరించ దలచారా? తెలియలేదు. ఇక కవులు, రచయితలు, పండితులు యిత్యాదుల్లో ఎవరు ఆంధ్రులో, ఎవరు ఆంధ్రమూలాల వారో, ఎవరు తెలంగాణ వారో ఆ వివరాలు ఎవరి దగ్గర ఉంటాయి? ఆ కోణంలో ఎవరు రికార్డులు మేన్‌టేన్‌ చేస్తారు?   కథారచయితల విషయంలో డైరక్టరీలున్నాయి. వాటిలో రచయిత పుట్టిన ఊరు నమోదై ఉంటుంది. ఆ ప్రకారం ఆంధ్రులందరినీ తీసిపారేశారా? ఎవరైనా హైదరాబాదులో పుట్టినట్లు ఉన్నా, 'వీడి తండ్రి నూరేళ్ల క్రితం ఆంధ్ర నుంచి తరలి వచ్చాడు కాబట్టి, వీణ్ని పిలవకూడదు' అని పేర్లు కొట్టేస్తూ వచ్చారా? ప్రతి రచయిత గురించి దస్తావేజులు ఉంటాయా? అబ్బే. అతని రాత బట్టో, యాస బట్టో లెక్కలేశారా? రాత బట్టి కనుక్కోవడం కష్టం. ఎందుకంటే ఇంచుమించు అందరూ ఒకలాటి భాషలోనే రాస్తారు. ఇక యాస తెలియాలంటే అతనితో ప్రత్యక్ష పరిచయం ఉండి తీరాలి. అప్పుడైనా అతని యాసను అంచనా వేయగల శక్తి, ఒకవేళ యాస లేకుండా మాట్లాడితే ఊహించే శక్తి అవతలివాళ్లకు ఉండాలి.

ఒకవేళ యిలాగే జరిగి ఉండి వుంటే యిది కొందరు వ్యక్తుల సమూహం కూర్చుని ఎవరు తమవారో, ఎవరు పెఱవారో ఏరివేత కార్యక్రమం చేపట్టి ఉండాలి. వీరికి అందరు సాహితీకారులతో ప్రత్యక్ష పరిచయాలు ఉండే అవకాశం లేదు. ఎందుకంటే కవిరచయితలందరూ సంఘాల్లో చేరరు, సమావేశాల్లో పాల్గొనరు. అందువలన వీరు ఊహాపోహలతోనే ఆహ్వానితుల జాబితా తయారుచేశారని అనుకోవాలి.  నిజానికి తెలుగు మహాసభలు జరుగుతున్నాయంటే ప్రతి ఒక్క కళాకారుణ్నీ, రచయితనూ పిలవడం అసాధ్యం. వారిలో అప్పటికే ప్రభుత్వం తరఫు నుండి అవార్డులు, పురస్కారాలు అందినవారినైనా పిలవాలి. కేంద్ర, రాష్ట్ర సాహిత్య ఎకాడమీ అవార్డు గ్రహీతలున్నారు, స్థానిక యూనివర్శిటీలు సత్కరించి పురస్కారాలు యిచ్చిన వారున్నారు. వారినైనా ఆహ్వానించక పోతే ఎలా? అక్కడ మళ్లీ వివక్షత చూపించారు. విభజన తర్వాత ఆంధ్రలో యిస్తున్న అనేక ప్రభుత్వ, ప్రయివేటు పురస్కారాల్లో యిలాటి వివక్షత కనబరచటం లేదు. అనేకమంది తెలంగాణవారిని పిలిచి సత్కరిస్తున్నారు. తెలంగాణలో ఉంటూ కూడా ఆంధ్రమూలాలున్నవారు వివక్షతకు గురవుతున్నారు. వీళ్లు 'తెలుగు రోహింగ్యా'లగా పోసానికి తోచలేదా? తనతో బాటు కొందరు సినిమావాళ్లను సభలకు పిలిస్తే యావదాంధ్రులను, తెలంగాణలోని ఆంధ్రమూలాల వారిని సత్కరించినట్లు అనుకున్నారా?

అన్నిటి కన్న ఘోరం, సాటి తెలుగు ముఖ్యమంత్రిని పిలవకపోవడం. చాలామందిని ఆఖరి నిమిషందాకా పిలవలేదట. బాబును కూడా చివరి రోజు ఫంక్షన్‌కు అలాగే పిలుస్తారని ఊహాగానాలు సాగాయి. చివరకు ఆ మర్యాద కూడా పాటించలేదు. ఆంధ్రులను రాక్షసజాతి అని తిట్టి, దరిమిలా కూడా దానికి క్షమాపణ చెప్పని, సవరణ చేయని కెసియార్‌ను అమరావతి శంకుస్థాపనకు పిలిచి ఆయన పేరు శిలాస్తంభంపై చెక్కించినందుకు యిదా ప్రతిఫలం? కెసియార్‌ ఆంధ్రలో వ్యక్తిగతమైన ఫంక్షన్లకు హాజరైనా అక్కడ తోరణాలు కడుతున్నారే, తెలుగు మహాసభల్లో కొందరు ఆంధ్ర కవులను పిలిచి శాలువా కప్పితే తెలంగాణ పరువు పోతుందా? సినిమావాళ్లు కాకుండా, వెతికి చూస్తే సన్మానితుల్లో ఎవరో కొందరు ఆంధ్రమూలాల వారుండవచ్చు. వారిని పిలవడానికి వేరే కారణాలు ఉండవచ్చు. గద్దర్‌, విమలక్క వంటి వారిని పిలవకపోవడానికి రాజకీయ కారణాలు ఉండవచ్చు. కానీ, బై అండ్‌ లార్జ్‌, యీ మహాసభల్లో ఆంధ్రమూలాల వారిని పక్కన పెట్టేశారు. ప్రపంచ మహాసభలన్నపుడు ఆంధ్ర వేరే ప్రపంచానికి చెందినది కాదుగా! కెసియార్‌కు అనేక పద్యాలు నోటికి వచ్చు కానీ 'చదువులలో సారమెల్ల చదివితి తండ్రీ' అన్నట్లు ఆ పద్యాలు నేర్పే సంస్కారం ఆయనకు వంటబట్టలేదని యీ సభలు నిరూపించాయి. నిష్కల్మషంగా, నిష్పక్షపాతంగా మాట్లాడే పోసాని దీన్ని ఖండిస్తారని ఆశించి ఆశాభంగం చెందడం చేతనే యిది రాయవలసి వచ్చింది. - ఎమ్బీయస్‌ ప్రసాద్‌ (జనవరి 2018)

2018 జనవరి 03  వీక్లీకై    న్యూస్‌, వ్యూస్‌164    ఎమ్బీయస్‌: సంతాన చింత 04

   పిల్లల పెళ్లి విషయంలో యీనాటి తలిదండ్రులు పడుతున్న చింత అంతాయింతా కాదు. పెళ్లి జరిగేంతవరకు చింత, పెళ్లయ్యాక వాళ్ల కాపురం ఎలా నడుస్తోందోనన్న చింత. గతంలో చదువు పూర్తయి ఉద్యోగం వచ్చీ రాగానే పెళ్లి చేసేసుకునేవారు. అంటే మగవాళ్లకు 22, ఆడవాళ్లకు 20 యేళ్లు ఉండేవి. వ్యవసాయం, వ్యాపారం ఉన్న కుటుంబాల్లో అయితే 1,2 ఏళ్లు ముందే అయిపోయేవి. పెళ్లయ్యాక భార్యాభర్తలిద్దరూ కలిసి కష్టపడుతూ కాపురానికి ఒక్కొక్క వస్తువూ సమకూర్చుకునేవారు. ఆ ఎదిగే క్రమం వాళ్లిద్దరినీ దగ్గరకు చేసేది. పైగా చిన్న వయసులో ఉండే ఉత్సాహం, ఉబలాటం, పటుత్వం వాళ్ల మధ్య సాన్నిహిత్యాన్ని దృఢపరిచేది. రానురాను జీవితంలో స్థిరపడ్డాకనే పెళ్లి చేసుకోవాలి అనే ఆలోచన కుర్రవాళ్లలో బలపడింది. బాంకు బాలన్సు, వాహనం, ఇల్లు సమకూర్చుకుని, అప్పుడు ఇల్లాలి గురించి ఆలోచిద్దా మనుకుంటున్నారు. దాంతో మగవాళ్ల కనీసపు పెళ్లి వయసు 28 వరకు వచ్చేస్తోంది. దానికి తగ్గట్టే ఆడవాళ్లు 25 ఏళ్లు వచ్చేవరకు చేసుకోవటం లేదు. చింతతో బాధపడే కుటుంబాల గురించి రాస్తున్నాను కాబట్టి యీ అంకెలు అలాటి కుటుంబాలకు అన్వయిస్తాయని గ్రహించాలి. చిన్నప్పటి మాట ఎలా ఉన్నా, ఉద్యోగం వచ్చి, సొంత సంపాదన ఏర్పడ్డాక యువతీయువకుల్లో స్వతంత్ర భావాలు పాదుకుని, తలిదండ్రులతో విభేదించడం మొదలుపెడతారు. త్వరగా పెళ్లి చేసుకో అని వాళ్లు చెప్పినా వినరు. 'నువ్వనుకున్న లక్షణాలన్నీ ఉన్న అబ్బాయి లేదా అమ్మాయి దొరకడం కష్టం. అవతలివాళ్లు ఒప్పుకున్నారు కాబట్టి నువ్వూ ఒప్పేసుకో' అంటే తల ఊపరు. ఇంకోటి చూద్దాం అంటారు సింపుల్‌గా. ఇలా అయితే పెళ్లి ఎప్పటి కయ్యేను అని తలిదండ్రులు తల పట్టుకుంటారు.

గతతరం కంటె యువతీయువకుల మధ్య చనువు పెరిగింది. స్నేహమో, ప్రేమో పక్కవాళ్లకే కాదు, తమకు కూడా అర్థం కానంత సన్నిహితంగా మెలగుతున్నారు. కొందరితో కొంతకాలం మసలాక, విసుగు పుట్టి పక్కకు జరుగుతున్నారు. ఎవరైనా నచ్చినా, పెళ్లి చేసుకుంటే బాగుంటుందో లేదో తేల్చుకోలేక పోతున్నారు. అలాయిలా చాలాకాలం తాత్సారం చేసి, అప్పుడు సంబంధాలు చూడండి అని యింట్లో చెప్తున్నారు. ఉద్యోగస్తులయ్యాక అనేక విషయాల్లో నా యిష్టం అంటూ ప్రకటించే యువత, పెళ్లి దగ్గరకు వచ్చేసరికి ఎరేంజ్‌డ్‌మేరేజ్‌వైపు మొగ్గు చూపడం ఆశ్చర్యంగానే అనిపిస్తుంది. ఈ రోజుల్లో నాకు తెలిసిన చాలామంది తలిదండ్రులు ఫలానావారినే చేసుకోవాలని పట్టుబట్టటం లేదు. మాట యిచ్చాను.., మేనరికం ఉంది.., నువ్వు కాదంటే స్నేహం పోతుంది... వంటి డైలాగులు వినబడటం లేదు. 'నీ యిష్టానికి వ్యతిరేకంగా చేయం' అనే అంటున్నారు. 'మనం బలవంతం పెట్టి పెళ్లి చేసి బావుకునేదేముంది, మనం బతికేది ఏ పదిపదిహేనేళ్లో! 30,40 ఏళ్లు కాపురం చేయవలసినవాళ్లు వాళ్లు సఖ్యంగా ఉంటే చాలు' అనే ధోరణిలో ఆలోచిస్తున్నారు. 'నీ స్నేహితుల్లో, కొలీగ్స్‌లో నీకు నచ్చినవాళ్లెవరైనా ఉంటే చెప్పు, ఆ సంబంధం చూద్దాం' అంటున్నారు కూడా. కులాంతరం అయితే ఒప్పుకోవడానికి ఏడాది, రెండేళ్ల పాటు తర్జనభర్జన పడి సరే అంటున్నారు కూడా. మతాంతరం అయితే మాత్రం ఓ పట్టాన ఒప్పుకోవటం లేదు. ఇక్కడ ఒక విషయం చెప్పాలి. 'మీరు జనాభాలో కొద్దిమందినే దృష్టిలో పెట్టుకుని యీ సీరీస్‌రాస్తున్నారు' అని కొంతమంది అంటున్నారు. కరక్టే. జనాభాలో 35% వరకు చదువు రానివారు, దారిద్య్రరేఖకు దిగువన ఉన్నవారు ఉన్నారు. 10-15% వరకు ధనికులు, అధిక సంపన్నులు ఉన్నారు. వారెవరూ యివి చదవరు. కొంత చదువు ఉండి, తీరిక ఉండి, యింటర్నెట్‌అందుబాటులో ఉన్న మధ్యతరగతి వారే దీని పాఠకులు. వారిలో అధికాంశం మంది ఎలా ప్రవర్తిస్తారో అదే రాస్తున్నాను. 'ఉత్తర ప్రదేశ్‌లో కులాంతర వివాహం సహించక సజీవదహనం చేశారు, హరియాణాలో ఆడపిల్లను చదివించరు, పాత బస్తీలో చిన్నపిల్లను అరబ్‌తే క్‌కు అమ్మేశారు..' అని పోలికలు తెచ్చి వాదిస్తే వారికో నమస్కారం.

గతతరంలో కంటె తలిదండ్రులు స్వేచ్ఛ నిచ్చినా యువత దానిని ఎందుకు ఉపయోగించుకోవటం లేదు? పెద్దలు కుదిర్చిన సంబంధానికి ఎందుకు సిద్ధపడుతున్నారు? దీనికి సరైన సమాధానం వారే చెప్పగలరు. నా పరిశీలన మాత్రం - స్నేహితుల కాపురాలు చూసి, వారు పెళ్లంటే భయపడుతున్నారు. ఉద్యోగాలు మార్చడంలో చూపే చొరవ పెళ్లి చేసుకుని స్థిరపడడంలో చూపటం లేదు. పరిచయం ఉన్న వ్యక్తి ప్రేమ వరకు ఓకే కానీ పెళ్లి అయ్యాక యిలా ఉండదేమో, ఉండడేమో అనే సందేహం వారిని పీడిస్తోంది. కొన్నేళ్లపాటు ప్రేమించుకుని, కొన్ని సందర్భాల్లో సహజీవనం చేసిన వారి వివాహాలు సైతం భగ్నం కావడం వారిని భయపెడుతోంది. పక్కవాళ్ల ప్రేమ వివాహానికి తోడ్పడడం సమాజసేవ అనుకుంటున్నారు కానీ తమ వద్దకు వచ్చేసరికి వెనకాడుతున్నారు. తెలిసిన వ్యక్తిలో కనబడే లోపాలు, తెలియని వ్యక్తిలో ఉండవేమోనని ఆశ పడుతున్నారు. ఫెమిలియారిటీ బ్రీడ్స్‌కంప్టెప్ట్‌అంటే యిదే కాబోలు. పెద్దలు కుదిర్చిన పెళ్లిళ్లూ విఫలం కావడం చూస్తున్నా రిస్కు తక్కువేమో, ఏమైనా జరిగితే కుటుంబం అండగా నిలుస్తుందేమోనన్న ఆశ ఉంటోంది. అందుకే ఎంత పెద్ద చదువులు చదివినా, ఎంత ఉన్నతోద్యోగం చేస్తున్నా  పెళ్లి కుదిర్చే బాధ్యత పెద్దలకు అప్పగిస్తున్నారు. పెద్దలకు అప్పగించగానే మన కులంలోనే చేసుకోవాలని అంటారనీ, దాని వలన ఛాయిస్‌తగ్గిపోతుందనీ తెలిసినా రాజీ పడుతున్నారు. ప్రేమలో పడిన కొందరు యువతీయువకులు తలితండ్రుల అనుమతి అడుగుతున్నారు, అది వచ్చేదాకా ఆగుతున్నారు. మరి కొందరు ఆగటం లేదు. ఇంకా కొందరు అనుమతి అడగడమే అనవసరం. పెళ్లి చేసుకున్నాక చెప్పవచ్చు అనుకుంటున్నారు. అలాటి వ్యవహారాలు చూసిన తలిదండ్రులు సంబంధం కుదిర్చే బాధ్యతను పిల్లలు తమకు అప్పగించినందుకు సంతోషించడంతో బాటు భారంగా కూడా ఫీలవుతున్నారు. ఇది వారికి అన్నిటికంటె పెద్ద బాధ్యతగా పరిణమించింది.

50 ఏళ్ల ప్రాంతంలో ఉన్న ఏ తల్లినీ, తండ్రినీ అడిగినా 'పిల్లల పెళ్లి చేయడం మహా కష్టమండీ, అదే వర్రీగా ఉంది' అంటున్నారు. ఎందుకంటే గతంలో ఎవరైనా మధ్యవర్తులు సంబంధాలు చెప్పేవారు. ఇప్పుడు అలా చెప్పేవారు బాగా తగ్గిపోయారు. కాపురం సరిగ్గా సాగితే ఫరవాలేదు కానీ, ఏవైనా యిబ్బందులు వస్తే 'అలాటివాళ్లని తెలిసి తెలిసి మాకెందుకు అంటగట్టారు?' అని మధ్యవర్తుల మీద ఎగిరిపడుతున్నారు. ఎవరైనా కుటుంబం గురించి అంతోయింతో చెప్పగలరు కానీ పిల్లవాడు లేదా పిల్ల గుణగణాల గురించి, స్వభావాల గురించి కచ్చితంగా ఎలా చెప్పగలుగుతారు? ఆట్టే మాట్లాడితే అమ్మానాన్నలకే పిల్లల గురించి అవగాహన తగ్గిపోతోంది. హాస్టళ్లలో ఉంటున్నారు, ఫ్రెండ్స్‌తో తిరుగుతారు, ఇంట్లో తక్కువ సమయం గడుపుతారు, ఉన్న కాస్సేపు సెల్‌ఫోన్లో ఉంటారు, వేరే ఊళ్లో ఉద్యోగం చేస్తారు, వచ్చాక ఫ్రెండ్స్‌యింటికి పోతామంటారు, బంధువుల, స్నేహితుల యిళ్లల్లో ఫంక్షన్లకు రారు, అమ్మానాన్నలకు తెలిసిన సర్కిల్స్‌అంటే నమస్కారం పెట్టి పారిపోతారు. ఒకే యింట్లో ఉంటున్నా అమ్మానాన్నలది పగటి జీవితం, పిల్లలది రాత్రి జీవితం. ఎవరి లోకం వారిదే. అందువలన వధువు లేదా వరుడి గురించి తెలిసేది వాళ్ల స్నేహితులకు, సహోద్యోగులకు మాత్రమే. వాళ్లెలాగూ పెద్దలకు అందుబాటులో ఉండరు. ఈ రిస్కులతో పెళ్లిపెద్దలెవరూ సంబంధాలు చెప్పడం మానేశారు. అందువలన అందరూ మారేజి బ్యూరోలను, మాట్రిమోనియల్‌వెబ్‌సైట్లను ఆశ్రయించాల్సి వస్తోంది. వాళ్లకు వధూవరుల గురించి సమాచారం సేకరించే వ్యవస్థ ఉండదు. మీరు ఏం రాస్తే అదే వెబ్‌సైట్‌లో పెడతారు. ఐన్‌స్టీన్‌దీ నాదీ ఐక్యూ ఒకటే అంటే ఓహో అలాగా అనుకుంటారు తప్ప పరీక్షకు పెట్టరు. ఉద్యోగం ఫలానా, జీతం యింత, వయసు యింత, మా నాన్న కోటీశ్వరుడు అంటే దానికి తగ్గ సర్టిఫికెట్టు జతపరచు అని పట్టుబట్టరు. అందువలన వాటిని నమ్మడానికి పెద్దలు జంకుతారు, కానీ గత్యంతరం లేదు. అందుకే వాళ్ల వ్యాపారం మూడు పువ్వులు, ఆరు కాయలుగా ఉంది.

గతంలో తలితండ్రులకు యీ బాధలు లేవా అంటే ఉన్నాయి. కానీ వాళ్లు భగవంతుడి మీద భారం వేసి బండి నడిపించేవారు. 'పిల్లల్ని కన్నాం కానీ వాళ్ల రాతలను కన్నామా?' అనుకుంటూ చాలా వాటిల్లో ఛాన్సు తీసుకునేవారు. అవి ఎలా పరిణమించినా దైవనిర్ణయం అంటూ తలదాల్చేవారు. కానీ యీ తరం తలితండ్రులకు సొంత ప్రజ్ఞ మీద నమ్మకం పెరిగింది. దేవుడి పేర మొక్కులు మొక్కుతూనే, యింకో పక్క మన చేతిలో చాలా ఉంది అనే ధీమాతో ఉన్నారు. అందువలన ఏదీ ఛాన్సుకి వదిలేయకుండా ప్రతీదీ క్షుణ్ణంగా పట్టించుకో నారంభించారు. దాంతో మెదడుకు భారం పెరిగింది. పెళ్లి విషయంలో జాతకాలతో సహా ప్రతీ సంబంధాన్నీ కాచి వడపోస్తున్నారు. నిజం చెప్పాలంటే గతంలో జాతకాలను సంప్రదించడం చాలా తక్కువ కుటుంబాల్లోనే ఉండేది. ఇప్పుడు అది అనేక కుటుంబాలకు వ్యాపించింది. మాట్రిమోనియల్‌వెబ్‌సైట్‌వాళ్లే జాతకాలు నప్పాయో లేదో పాయింట్లు వేసి యిచ్చేస్తున్నారు. ఇక టీవీల్లో అయితే చెప్పనక్కరలేదు. ఏవేవో చెప్పి అడలగొడుతున్నారు. దాంతో ఎవరికైనా ఫోను చేసి 'మా అమ్మాయి లేదా అబ్బాయి ఉన్నాడు' అనగానే 'నక్షత్రం ఏమిటి? ఫలానానా? అది మాకు నప్పదు' అని యింట్లో ఆడవాళ్లే చెప్పేస్తున్నారు. 'జాతకం సమగ్రంగా చూడరా?' అంటే 'అక్కరలేదు, నాకు తెలుసు' అనేస్తున్నారు. జ్యోతిషవిద్య తెలిసినవారెవరూ అలా చెప్పరు. అనేక విషయాలు పరిగణనలోకి తీసుకుని చెప్తారు. కానీ యీ మిడిమిడి జ్ఞానం చాలా సంబంధాలు కుదరకుండా చేస్తోంది. నిజానికి యీ రోజుల్లో అనేకమంది జ్యోతిష్కులు తిరస్కరించడంలో ఘనాపాఠీలయ్యారు. గతతరం జ్యోతిష్కులు 'ఫరవాలేదు చేసేయండి, అదే సర్దుకుంటారు' అనేవారు. కానీ యీనాటి వాళ్లు 'అంతా బాగానే ఉంది కానీ కొద్దిగా దోషం కనబడుతోంది. కాంప్రమైజ్‌కావడం దేనికి? మరోటి చూడండి' అంటున్నారు. ఆ శంక పెట్టగానే తలితండ్రుల అడుగు ముందుకు పడటం లేదు. అన్ని విధాలా నచ్చిన సంబంధం జాతకాల దగ్గర ఎగిరిపోతోంది. జ్యోతిష్కుడి దగ్గరకు వెళ్లనివాళ్లు కూడా వెబ్‌సైట్‌లో చూపెట్టే మాచింగ్‌స్కోరు చూసి వెనకడుగు వేస్తున్నారు.

ఇవన్నీ ఒక యెత్తు. అబ్బాయి కానీ, అమ్మాయి కానీ ఒప్పుకోవడం రెండు యెత్తులు. ఎవరూ తృప్తి పడడం లేదు. 'కారో, యిల్లో కాదు కదా నచ్చకపోతే మార్చేందుకు, జీవితంలో ఒకే ఒక పెళ్లి. జాగ్రత్తగా చూసుకుని చేసుకోవాలి' అనుకుంటూ, యింకా మెరుగైన సంబంధం వస్తుందేమోనని వద్దకు వచ్చినదాన్ని తోసిపుచ్చుతూ ఏళ్లకు ఏళ్లు గడిపేస్తున్నారు. ప్రేమించిన కేసుల్లో ఏ కన్సిడరేషనూ ఉండదు, ఎరేంజ్‌డ్‌మారేజిల్లో మాత్రం అన్నీ పట్టిపట్టి  స్తనశల్యపరీక్ష చేస్తున్నారు. ఇక్కడ గమనించవలసిన దేమిటంటే అవతలివారి నుంచి అన్నీ కోరుకునే తమ వద్ద, ఎదుటివాళ్లను మెప్పించే గుణాలేమున్నాయని సమీక్షించి చూసుకోరు. చాలామందికి మేట్రిమోనియల్‌వెబ్‌సైట్‌లో ఎలాటి ఫోటో పెట్టాలో కూడా తెలియదు. తమ గురించి తాము చక్కగా ఎలా రాసుకోవాలో తెలియదు. ఎదుట పడినప్పుడు ఏం మాట్లాడాలో, ఎలా మాట్లాడాలో తెలియదు. అనేకమందికి తమ చదువు, వృత్తికి సంబంధించిన విషయాల గురించి తప్ప తక్కిన ఏ విషయం గురించీ తెలియదు, తెలుసుకోరు. విదేశాల్లో అయితే డేటింగ్‌ఉంటుంది. స్మాల్‌టాక్‌చేసో, స్మార్ట్‌టాక్‌చేసో ఎదుటివారిని మెప్పించడం అలవాటవుతుంది. ఇక్కడ అది లేదు, మగాడైతే చాలు అవతలివాళ్లు గెంతుకుంటూ వస్తారనుకుంటారు, చూడచక్కగా ఉంటే చాలు, అబ్బాయిలు పరిగెట్టుకుంటూ వస్తారనుకుంటారు. అందువలన అపరిచితులను యింప్రెస్‌చేసేందుకు ప్రత్యేక కృషి చేయరు. ఆడైనా, మగైనా సరే యింట్లో వాళ్లు ఆకాశానికి ఎత్తేసి, ఎక్కడో ఉంచుతారేమో, పెళ్లిచూపుల్లో కూడా ఆ అహం కనబరుస్తారు. చదువు, ఉద్యోగం, స్థితిగతులు అన్నీ చూశాకే పెళ్లిచూపుల దాకా వస్తాయి. అక్కడ మీ ఏటిట్యూడ్‌, మాటతీరు, సివిక్‌బిహేవియర్‌నచ్చితేనే అవతలి వ్యక్తి సరేనంటారు. కానీ అక్కడే తన్నేస్తోంది. సంబంధాలు కుదరటం లేదు. ఇవన్నీ గమనిస్తూ ఉన్న తలితండ్రులు 'పిల్లలకు యీ విషయంలో కూడా కోచింగ్‌యిప్పించాల్సింది' అని వాపోతూ, వాళ్ల పొరపాట్లను ఎత్తి చూపితే కించపడతారేమోనని జంకుతూ, పెళ్లి ఎప్పుడవుతుందని జ్యోతిష్కుల చుట్టూ తిరుగుతూ చింతాక్రాంతులవుతూంటారు.

పెళ్లి అయ్యాక పడే చింత గురించి మరోసారి. - ఎమ్బీయస్‌ప్రసాద్‌(జనవరి 2018)

2018 జనవరి 03 వీక్లీకై న్యూస్‌, వ్యూస్‌165 ఎమ్బీయస్‌: సంతాన చింత 05

పిన్నలు ప్రేమవివాహం చేసుకుంటానంటే పెద్దలు వద్దనడానికి ప్రధాన కారణం - వాళ్ల ఎంపిక సరిగ్గా వుండదనే భయం! కుర్రతనపు ఆవేశంలో వాళ్లకు యుక్తాయుక్త విచక్షణాజ్ఞానం ఉండదని, ఏదైనా పొరపాటు జరిగితే జీవితాంతం బాధపడతారని, అడుసు తొక్కాక కాళ్లు కడుక్కోవడం కష్టమని భయపడతారు. తమకైతే రకరకాల జీవితాలను చూసిన అనుభవం ఉంది కాబట్టి సరైన మార్గదర్శకత్వం చేయగలమని నమ్ముతారు. వీళ్లు చెప్పగా చెప్పగా, పిన్నలకు కూడా ఆ మాటల మీద నమ్మకం కుదురుతుంది. అయితే మీరే సంబంధాలు చూడండి, మీరు సెలక్టు చేసిన వాటిల్లో ఏది నాకు నప్పుతుందో తేల్చుకుని, అంతిమంగా నిర్ణయం తీసుకునే అధికారం మాత్రం నాకివ్వండి అని అంటారు. ఉభయతారకంగా ఉందనుకుని ప్రయత్నాలు ప్రారంభమవుతాయి. ఇక్కడి వరకు బాగానే ఉంటుంది కానీ ఆ తర్వాతి నుంచి కష్టాలు ప్రారంభమవుతాయి. పిన్నలు ఏ విషయంలోనూ రాజీ పడడానికి యిష్టపడరు. అన్ని రకాలుగా బెస్టుగా ఉండాలనుకుంటారు. తాము 100% పెర్‌ఫెక్ట్‌గా ఉన్నామా అని సమీక్షించుకోరు. అవతలివాళ్లలో ఏ లోపమూ ఉండకూడదంటారు. పెద్దలకు యిది మింగుడు పడదు. ఇలా శల్యపరీక్ష చేస్తే ఏ సంబంధమూ కుదరదు, యిది ఒప్పేసుకో, యింతకంటె మెరుగైనది రాదు, దీన్ని వదులుకున్నందుకు తర్వాతి రోజుల్లో చింతిస్తావు అని చెపుతూ వుంటారు. పిన్నలు వినరు. మరోటి చూడు మరోటి చూడు అంటారు. చివరకు విసుగెత్తి నీకెవరు నచ్చారో నువ్వే సెలక్టు చేయి, వాళ్ల గురించి వాకబులూ, అవీ మేం చేసి మా అభిప్రాయం చెప్తాం అంటారు. అలా అని ఏవైనా సంబంధాలు చెప్తే వాళ్లు మనవాళ్లు కాదనో, జాతకాలు నప్పలేదనో, వాళ్ల నాన్న ఉద్యోగం పెద్దది కాదనో, ఆ జిల్లా వాళ్లను నమ్మడానికి లేదనో.. యిలాటి కారణాలు చెప్పి అడ్డు కొడతారు. దాంతో పిన్నలకు విసుగు వస్తుంది. అలుగుతారు. కొన్నాళ్లదాకా సంబంధాలు చూడవద్దంటారు. ఇక పెద్దలు అలుగుతారు. ఇలా చాలా సమయం ఖర్చవుతుంది.

గతంలో అయితే ఓ పట్టాన వధూవరుల ఫోటోలు చూపించేవారు కారు. సమాచారం కూడా అరకొరగా యిచ్చేవారు. ఇప్పుడు మాట్రిమోనియల్‌సైట్‌లలో, మారేజి బ్యూరోలలో సమస్త వివరాలు లభిస్తున్నాయి. వాటిలో జీతం, హోదా వంటి విషయాలలో అబద్ధాలు, అతిశయోక్తులు ఉంటే ఉండవచ్చు. కానీ ఎత్తు, బరువు తెలుస్తాయి. రకరకాల పోజుల్లో ఫోటోలుంటాయి. జాతకాలు కలిశాయో లేదో ముందే చూసుకుంటారు. అందువలన పెళ్లిచూపులకు వెళ్లేలోపునే అవతలివాళ్ల గురించి చాలా తెలిసి ఉంటుంది. ఇక చూడాల్సింది యాటిట్యూడ్‌మాత్రమే అనిపిస్తుంది. వైకుంఠపాళీలో పావు యిక్కడే పాము నోట్లో పడిపోతోంది. అబ్బాయి, అమ్మాయి యిద్దరూ మాట్లాడుకోవాలనేది అందరూ ఒప్పుకుంటున్నారు. పెళ్లిచూపులకు వెళ్లినపుడు విడిగా ఓ పావుగంట మాట్లాడుకుంటే చాలని పెద్దల అభిప్రాయం. జీవితాన్ని మొత్తం శాసించే నిర్ణయాన్ని పావుగంట యింటర్వ్యూతో ఎలా తేల్చుకోగలమని పిన్నలు అభ్యంతర పెడుతున్నారు. 'మా టైములో అదే మహద్భాగ్యం అనుకునే వాళ్లం. మా ముందు తరంలో అయితే అదీ ఉండేది కాదు.' అని పెద్దలు నచ్చచెప్పబోతారు. 'చుట్టూ పెద్దలున్నారని తెలిస్తే వాళ్లకు నచ్చేట్లు నటిస్తారు. మీరెవరూ లేకుండా మేమిద్దరమే ఏ కఫెటేరియాలోనో గంటో, గంటన్నరో మాట్లాడుకుంటే మనిషి స్వభావం కాస్త తెలుస్తుంది. లేదా కనీసం స్కైప్‌లో, ఫోన్లలో గంటలు గంటలు మాట్లాడడానికి మీరు ఒప్పుకోవాలి.' అని పిల్లలు వాదిస్తారు. సరే, యిదీ పాయింటే కదా, ఎలాగోలా సంబంధం కుదిరితే యీ వేట ముగుస్తుంది కదా అని పెద్దలు అనుమతిస్తారు.

కానీ యిక్కడే చాలా సంబంధాలు వీగిపోతున్నాయి. టేబుల్‌మ్యానర్స్‌లేవనో, ఏరోగెన్స్‌ఉందనో, ఎంతసేపూ తన డబ్బా కొట్టుకోవడమే తప్ప కానీ నా గురించి ఏమీ అడగలేదనో, ఇంగ్లీషు సరిగ్గా రాదనో, కమ్యూనికేషన్‌స్కిల్స్‌లేవనో... యిలా బోల్డు ఫిర్యాదులు. దాంతో అడుగు ముందుకు పడదు. వృత్తిపరంగా అనేకమందిని యింటర్వ్యూలు చేసేవాళ్లు సైతం యీ యింటర్వ్యూల్లో ఫెయిలవుతున్నారు. ఇలా కొన్ని ఫెయిలవగానే తలిదండ్రులు యిలాటి సమావేశాలను ప్రోత్సహించడం మానేస్తారు. అవతలివాళ్లు

అడుగుతూంటే 'అది మన సంప్రదాయం కాదండి, మా అబ్బాయి/ అమ్మాయిని మేం అలా పెంచలేదండి' అని చెప్పనారంభిస్తారు. డేటింగ్‌, కోర్టింగ్‌వంటివి వుంటే అవతలివాళ్ల గురించి కొంత తెలుస్తుంది. అవి లేనప్పుడు యిలాటివి కాస్త ఐడియా యైనా యిస్తాయి. ఇవేమీ లేకుండా పెళ్లి చేసేస్తే, తర్వాత వాళ్లు సర్దుకోవడానికి ఎక్కువ సమయం పడుతుంది. అది తెలిసి కూడా పెళ్లి జరగాలంటే యీ అవకాశం యివ్వకూడదని పెద్దలు అనుకుంటున్నారు. 'నీతో ఎక్కువ సేపు గడిపితే అవతలివాళ్లకు నీ సంగతి తెలిసిపోతుంది, నువ్వు ఎవరినీ యింప్రెస్‌చేయలేవు, ఇలా అయితే నీకు పెళ్లవడం కష్టం, పెళ్లయ్యాక గత్యంతరం లేక వాళ్లే నీ దారికి వస్తారు.' అని పిన్నలకు నచ్చచెపుతున్నారు. పెళ్లి తర్వాత యిది అనేక సమస్యలకు దారి తీస్తోంది.

గతంలో పెళ్లి సంబంధాలు చూడడం ఒకటి, రెండేళ్లల్లో ముగిసిపోయేది. ఇప్పుడా ప్రక్రియ సరాసరిన ఐదారేళ్లు పడుతోంది. మాట్రిమోనియల్‌సైట్‌లలో అవే సంబంధాలు మళ్లీమళ్లీ పలకరిస్తాయి. కొత్తగా ఎవరైనా మార్కెట్‌లోకి వస్తే తప్ప ఆ మొహాలే కనబడతాయి. ఇదంతా తలిదండ్రులకు చింత పెంచుతోంది. పిన్నలకూ వర్రీ ఉంటుంది కానీ వాళ్లకు ఉద్యోగం వంటి ప్రధాన వ్యాపకం ఉంటుంది. తలిదండ్రులూ ఉద్యోగంలోనో, వ్యాపారంలోనో, వేరే ఏదైనా వృత్తిలోనో ఉన్నా ఆ వయసులో వారికి యిదే ముఖ్యమైన వ్యాపకమై పోతుంది. పెద్దలకు ఎటు చూసినా బంధుమిత్రుల్లో పెళ్లయినవాళ్లే కనబడతారు కానీ పిన్నలకు ఎటు చూసినా స్నేహితుల్లో, సహోద్యోగుల్లో పెళ్లి కాని వాళ్లే కనబడతారు. అందువలన మనకేం తొందర అని వాళ్లనుకుంటారు. ఈ దృక్కోణవైరుధ్యం పెద్దలకు చింత పెంచుతోంది. సంబంధాలు చూడడం ఐదారేళ్లు సాగితే ఆ తర్వాత కుదరడం మరీ కష్టమై పోతుంది. ఆలస్యమైన కొద్దీ కొళాయి ధార సన్నగిల్లుతుంది. ఆఫర్లు తక్కువగా వస్తాయి. అదే సమయంలో యివతల 'ఇన్నాళ్లూ ఆగినది యిలాటి సంబంధం కోసమా?' అంటూ తిరస్కరణలూ ఎక్కువౌతాయి. చివరకు ఏదో ఒక శుభముహూర్తాన సంబంధం కుదిరి పెళ్లవుతుంది. తమాషా ఏమిటంటే పెళ్లి కుదిరిన మరుక్షణం నుంచి అవతలి వాళ్లల్లో లోపాలు కనబడడం మొదలవుతుంది. పెళ్లయిన తర్వాతి నుంచి యింకా కనబడతాయి. మరి పెద్దల అనుభవం, పిన్నల తెలివితేటలు అన్నీ ఎక్కడికి పోయాయో ఎవరికీ అర్థం కాదు. పైపై మెరుగులు చూసి ఏమారిపోయాం, ఇది కాకుండా మరోటి చేసుకోవాల్సింది, తొందరపడ్డాం.. అని అనుకోవడాలు ప్రారంభమౌతాయి.

పెళ్లి విషయంలో మనం గ్రహించాల్సిన సంగతి ఒకటుంది. వైవాహిక బంధంలో ఒక బలం ఉంది. సమాజం ఏర్పడే తొలినాళ్లల్లో గుంపు పెళ్లిళ్ల వంటి ప్రయోగాలు జరిగాయి. చివరకు ఒకరి కొకరు అనే వివాహ పద్ధతి కాళ్లూనుకుని స్థిరపడింది. ఎంపికలో పొరపాటు జరిగితే సరిదిద్దుకునే అవకాశం అప్పట్లో ఉండేది. క్రమేపీ మన సమాజంలో తగ్గిపోయింది. అందువలన వైవాహిక వ్యవస్థ పట్ల మనం నిరసనగా మాట్లాడుతూ ఉంటాం. అయితే గమనించాల్సింది ఏమిటంటే - పాశ్చాత్య సమాజంలో సైతం విడాకులు తీసుకున్నవాళ్లు మళ్లీ పెళ్లి చేసుకుంటున్నారు. భరణం సమస్య ఎక్కువగా ఉన్న దేశాల్లో యింకో పెళ్లికి జంకుతున్నారు కానీ తక్కిన చోట్ల మారుమనువులు బాగానే జరుగుతున్నాయి. అంటే దాని అర్థం వాళ్లకు వైవాహిక వ్యవస్థ పట్ల నమ్మకం పోలేదు. తమ ఎంపిక పట్ల నమ్మకం పోయిన సందర్భాల్లో తప్పు దిద్దుకోవాలని చూస్తున్నారంతే. విశ్వజనీనంగా రుజువైన సత్యమేమిటంటే - లోపాలున్నా పెళ్లి ఆచారం చిరకాలం మన్నేదే. అయితే అన్ని పెళ్లిళ్లూ విజయవంతం కావు. భార్యాభర్తల మధ్య అవగాహన ఒక్క రోజులో సిద్ధించదు. క్రమేపీ ఏర్పడుతుంది. ఆలస్యంగా పెళ్లయిన సందర్భాల్లో యిది మరింత ఆలస్యమవుతుంది. పెళ్లయిన కొత్తల్లో అవతలివాళ్లను తమ కనుకూలంగా మలచేసుకోవాలన్న తాపత్రయం ఉంటుంది. పోనుపోను, అవతలివాళ్లను ఏ మేరకు పుష్‌చేయవచ్చో తెలిసి వస్తుంది. ఇద్దరి మధ్య ఒక కనబడని గీత ఏర్పడుతుంది. అది దాటితే ప్రమాదం అని యిద్దరికీ అర్థమవుతుంది. చివరకు ఏరియా ఆఫ్‌మ్యూచువల్‌ఎకార్డ్‌అని ఒకటి స్థిరపడుతుంది. కానీ యీ ప్రాసెస్‌కి జంటను బట్టి సరాసరి ఏడాది, రెండేళ్లు పడుతుంది.

ఈ లోపునే తలిదండ్రులు కంగారు పడిపోతూ ఉంటారు. పెళ్లయిన మర్నాటి నుంచి మీ ఆయన లేదా ఆవిడ ఎలా వున్నాడు, ఎలా వుంది అంటూ ఫోన్లు చేసి ఊదర గొట్టేస్తూంటారు, ముఖ్యంగా తల్లులు! ఈ కమ్యూనికేషన్‌విప్లవం కాపురాలకు ఎసరు పెడుతోందనడం అతిశయోక్తి కాదు. పెళ్లిపుస్తకంలో అందమైన సంగతులూ ఉంటాయి, అచ్చుతప్పులూ ఉంటాయి. అవతలివాళ్లు అడిగినపుడు రసవద్ఘట్టాల గురించి చెప్పలేరు, నీరస ఘట్టాలు, విరస ఘట్టాల గురించి మాత్రమే చెప్తారు. అది విని పుస్తకమంతా అవి తప్ప మరేమీ లేవని తలిదండ్రులు బెంబేలు పడతారు, దిగాలు పడతారు. నూటికి తొంభై కేసుల్లో భార్యాభర్తల తగాదాలను పట్టించుకోకుండా ఉంటే వాటంతట అవే అడ్జస్టు అవుతాయి. స్త్రీపురుషుల మధ్య ప్రకృతి ఏర్పరచిన సహజమైన ఆకర్షణ ఆ సంగతి చూసుకుంటుంది. సాధ్యమైనంత చనువుగా మసలుతూ భార్యాభర్తలు దానికి దోహదపడితే చాలు. అలా కాకుండా ఇరువైపుల తలిదండ్రులు, కొలీగ్స్‌, స్నేహితులు అందరూ కలగచేసుకుని సలహాలివ్వడం మొదలుపెడితే విషయం క్లిష్టమై పోతుంది. కానీ తలితండ్రులు తమ ఆరాటంతో, వాళ్ల జీవితాల్లో చొరబడి సమస్యను పెద్దదిగా చేస్తున్నారు. ఎన్నో తరాలుగా ఆటుపోటులను తట్టుకుని నిలబడిన వైవాహిక వ్యవస్థ నేటి సమాజంలో విపరీతంగా బలహీనపడడానికి కారణం తలితండ్రుల జోక్యమే. దీనివలన వారు బావుకుంటున్నదీ లేదు. బిపి, సుగర్లు పెంచుకోవడం తప్ప!

వైవాహిక సమస్యల గురించి చర్చించడానికి యిది వేదిక కాదు. తలిదండ్రుల పక్షాన్నుంచి చింత ఎలా తగ్గించుకోవచ్చో చర్చించి వదిలేస్తున్నానంతే. ఎన్నో విషయాలు పరిగణించి యీ సంబంధం చేశాం, పిల్లా, పిల్లవాడూ యిద్దరూ చదువుకున్నవారే, తెలివైన వారే, కొన్నయినా సుగుణాలున్నవారే, తక్కినవాళ్ల కాపురాలు చూసి, అందరూ ఎలా వున్నారో, లోకరీతి ఎలా వుందో గ్రహించేవారే, అంతిమంగా అంతా సవ్యంగానే జరుగుతుంది అనే ఆశాభావంతో కనీసం ఆర్నెల్లయినా దంపతుల విషయాల్లో మరీ జోక్యం చేసుకోకుండా ఉంటే మంచిది. వాళ్లేదైనా పితూరీలు చెపుతూంటే 'అనవసర భయాలతో అలా ప్రవర్తిస్తున్నారేమో, నీ మంచితనం గ్రహించాక మారుతుందేమో/మారతాడేమో చూదాం' అని ఓదార్చి పంపడమే మేలు. కొంతకాలానికి సయోధ్య పెరిగి, ఒక అవగాహనకు వచ్చి సర్దుకోగలిగితే సరేసరి. కాదూకూడదంటే యిబ్బందులు తప్పవు. విడాకుల ఘట్టం, పునర్వివాహ ఘట్టం యివన్నీ అబ్బాయికి, అమ్మాయికి ఎంత బాధాకరమో, తలిదండ్రులకూ అంతే బాధాకరం. ఇక అకాల వైధవ్యం వంటివి మరీ బాధాకరం. అవి జరిగే కేసులు తక్కువే కాబట్టి వాటి గురించి విస్తారంగా చర్చించనక్కరలేదు. ఇక్కడితో సంతాన చింత గురించిన చర్చ వదిలేద్దాం. - ఎమ్బీయస్‌ప్రసాద్‌(జనవరి 2018)

**ఆనందుడు అందరి వాడేలే**!

పెద్దలు పెట్టిన పేరును సార్థకం చేసేవారు నూటికి, కోటికి ఒకరు

మా మావయ్యైతే సత్‌యంగా చిదానందుడే, సదా ఆనందుడే!

కళకళలాడే మొహం, ఫెళఫెళ నవ్వు, గలగల సంభాషణ

పండగలా సాగేదే జీవితం అనే సూక్తికి సజీవ ఉదాహరణ

డబ్బుకై పరుగు లేదు, దిగులు లేదు, మనుష్యులంటే మాత్రం మహా ప్రేమ

ఆనందం మావయ్యంటే ఓ కులాసా, ఓ దిలాసా, ఓ సందడి, ఓ ధీమా

ఎవరొచ్చినా ఓపిగ్గా విని, చేతనైతే ఉపకారం, లేపోతే నిక్కచ్చైన సలహా

ఏమడిగినా పద నేనున్నానంటాడు - తనుంటే పనికి పని, సరదాకు సరదా

తనతో అలకలుండవు, పంతాలుండవు, తరాల అంతరాలుండవు

అందుకే ఆజాతశత్రువయ్యాడు, అందరికీ తలలో నాలికయ్యాడు

అశ్రునయనాలతో,

- ఎమ్బీయస్‌ప్రసాద్‌

28 01 2018

ఎమ్బీయస్‌: రాకుమారి కృష్ణకుమారి - 1/3

**ఎమ్బీయస్‌: రాకుమారి కృష్ణకుమారి - 1/3**

అందం, అభినయం కలబోసిన నటీమణి కృష్ణకుమారి యిక లేరు. ఆవిడ గురించి రాసిన వ్యాసాలు చాలా తక్కువే కనబడతాయి. మనలో ఒక వింత పద్ధతి ఉంది. ఎవరో ఒకరిని విపరీతంగా పైకెత్తేస్తాం. ఆ క్రమంలో తక్కినవారిని పక్కన పెట్టేస్తాం. ఘంటసాల అమరగాయకుడు, నిజమే. ఆయనతో పాటు అనేకమంది యితర గాయకులు మహానుభావులున్నారు. వాళ్ల గురించి పదేపదే చెప్పం. అలాగే ఎయన్నార్‌, ఎన్టీయార్‌. వాళ్లతో పాటు అనేకమంది చక్కటి నటులున్నారు. వీళ్లకిచ్చినంత ప్రాధాన్యంలో పదోవంతు కూడా వాళ్లకు యివ్వం. నటీమణుల విషయానికి వస్తే సావిత్రిని కీర్తించినట్లుగా తక్కినవారి గురించి తలవం. కనీసం పదిమంది ప్రతిభావంతులైన కథానాయికలు మనకున్నారు. వాళ్ల గురించి పెద్దగా ఎవరూ రాయరు. అందువలన తర్వాతి తరానికి వాళ్ల గురించి పెద్దగా ఏమీ తెలియదు. అలాటి వాళ్లల్లో కృష్ణకుమారి ఒకరు. 1970ల తర్వాత ఆవిడ సినిమాల నుంచి తప్పుకోవడంతో, తెలుగు నేలకు దూరంగా నివసించడంతో, ఫంక్షన్లలో పెద్దగా పాల్గొనకపోవడంతో ప్రజలు ఆవిడ గురించి మర్చిపోయారు. నేను వ(ర)ల్డ్‌స్పేస్‌లో రేడియో జాకీగా చేసేటప్పుడు ఆవిడ గురించి ప్రసంగిద్దామని వెతికితే, 1960లలో రాసిన ఒక చిన్న పుస్తకం దొరికింది. పత్రికల్లో వ్యాసాలు కూడా పెద్దగా లేవు. దొరికినవాటితోనే ప్రసంగం తయారుచేసుకున్నాను. తర్వాత యింకో ముగ్గురు నటీమణులపై వ్యాసాలతో కలిపి చిన్న పుస్తకంగా వేశాను. దాన్ని మిత్రులు ఎస్‌.వి.రామారావుగారు కృష్ణకుమారి గారికి యిచ్చారు. ఆవిడ నాకు ఫోన్‌చేశారు. 'నేనండీ, కృష్ణకుమారిని' అంటే పోల్చుకోలేక పోయాను. ఏ కృష్ణకుమారి? అని అడిగాను. ఆవిడ తడబడింది. 'నేనండి, యాక్టర్‌కృష్ణకుమారిని' అంది. 'అయ్యో, మీరా! మీరే స్వయంగా చేస్తారని ఊహించలేకపోయాను' అని చెప్పుకున్నాను. ఆవిడ 'బాగా రాశారండీ' అని మెచ్చుకుంది. 'మీకు రావలసినంత పబ్లిసిటీ రాలేదండి' అంటే నవ్వింది. ఇది పుష్కరం కింది మాట. ఇటీవల ఆవిడ మీద వాళ్లమ్మాయి ఇంగ్లీషులో ఒక కాఫీ టేబుల్‌పుస్తకం వేసింది. దాన్లో ఆవిడ వంటల గురించి ఎక్కువ, సినీజీవితం గురించి తక్కువా ఉంది. ఫ్యామిలీ ఫోటోలు కొన్ని ఉన్నాయి. ఆ అమ్మాయికి తెలుగు రాదనుకుంటా, తెలుగు సినిమాల్లో ఆవిడ అభినయం గురించి విశ్లేషణ ఏమీ లేదు. కృష్ణకుమారి, జానకి, అంజలి, సరోజాదేవి, దేవిక, రాజసులోచన, భారతి,... యిలా అనేకమంది తారల గురించి విస్తృత రచనలు వస్తే బాగుంటుంది అనుకుంటూ ఆనాటి నా ప్రసంగవ్యాసాన్ని కింద యిస్తున్నాను. చాలా ఏళ్ల క్రితం (అప్పటి కింకా ఎమ్బీయస్‌కబుర్లు అనే కాలమ్‌ప్రారంభించలేదు) యీ వెబ్‌సైట్‌లో యిచ్చాను కానీ యిప్పటి పాఠకుల్లో చాలామంది దాన్ని చదివి ఉండకపోవచ్చు.

'తక్కిన తారలతో అందం, అభినయం విషయంలో కృష్ణకుమారిని పోల్చి చూస్తే - భానుమతిగారి అందం మల్లీశ్వరి తర్వాత పెద్దగా పరిగణనలోకి రాలేదు. ఫోకస్‌ఎంతసేపూ ఆవిడ పాట, యాక్షన్‌మీదే! అలాగే సావిత్రి కూడా అందం ఓ పదేళ్ల పాటేమో! తర్వాత ఫోకస్‌అంతా అభినయం మీదనే! కెమెరా ఎప్పుడూ మొహం మీదనేే తారట్లాడేది. కళ్లతోనే ఆవిడ కథ నడిపించేశారు. జమున విషయానికొస్తే అందం, అభినయం రెండూ వున్నాయి. యాక్షన్‌, గ్లామర్‌రెండూ కలబోసిన తార. కృష్ణకుమారి కూడా ఆ కోవకు చెందిన తారే! ఫిజిక్కూ బాగుంటుంది. అభినయమూ బాగుంటుంది. గ్లామర్‌కి గ్లామరూ వుంది. యాక్షన్‌కి యాక్షనూ వుంది. గ్లామర్‌పేరు చెప్పి ఎక్స్‌పోజర్‌లేదు. డిగ్నిఫైడ్‌బ్యూటీ! సావిత్రి పాత్రలు అన్నీ సబ్మిసివ్‌పాత్రలు. భానుమతి పాత్రలు ఎగ్రెసివ్‌. జమున పాత్రలు ఎసెర్టివ్‌. కృష్ణకుమారి పాత్రలూ ఎసెర్టివే! కష్టాల నెదిరించైనా డిగ్నిటీ కాపాడుకునే పాత్రలు. జమునవైనా కొన్ని శోకపాత్రలు వున్నాయి కానీ కృష్ణకుమారివి పెద్దగా వున్నట్టు లేవు.

నిజానికి కెరియర్‌పరంగా జమునకూ, కృష్ణకుమారికీ లింక్‌వుంది. ఎయన్నార్‌కీ, ఎన్టీయార్‌కీ జమునతో గొడవ వచ్చి ఆవిడను మూడేళ్లపాటు పక్కకు పెట్టారు. ఆ టైములో అటువంటి పాత్రలు వచ్చినపుడు కృష్ణకుమారిని తీసుకున్నారు. 'ఇల్లరికం' సినిమా వుంది. నాగేశ్వరరావు, జమున హీరో హీరోయిన్లు. హిట్‌అయింది. ప్రసాద్‌ఆర్ట్‌పిక్చర్స్‌వారి తర్వాతి సినిమా 'భార్యాభర్తలు'. హీరో తిరుగుబోతు. వాళ్లింటికి ట్యూషన్‌చెప్పడానికి వచ్చే ఓ అమ్మాయిని ప్రేమిస్తాడు. ఆ అమ్మాయి ఇతన్ని అసహ్యించుకుంటుంది. ఒక సంకట పరిస్థితిని సృష్టించి, ఆ అమ్మాయికి గత్యంతరంలేని సందర్భం కల్పించి, పెళ్లి చేసుకుని మీసం మెలేస్తాడు హీరో. కానీ ఆమె లొంగదు. హీరోను అసహ్యించుకుంటుంది. మీద చెయ్యివేస్తే ఊరుకోదు. 'ఏమని పాడుదునో ఈ వేళ' పాట వింటే నేను చెప్పిన కథంతా వచ్చేస్తుంది. తరువాత హీరో మారాడని నమ్మకం కుదిరాక అప్పుడు చేరువౌవుతుంది. అతన్ని రక్షించడానికి తన వంతు కృషి తను చేస్తుంది. అటువంటి కారెక్టరు వేయడానికి మామూలుగా ఐతే జమున వుండేది. గొడవలు వచ్చాయి కాబట్టి చక్కటి ప్రత్యామ్నాయంగా కృష్ణకుమారి వచ్చింది.

అలాగే 'వాగ్దానం' సినిమా కూడా. ఆస్తి స్వయంగా మేనేజ్‌చేసుకోవలసి వచ్చిన జమీందారిణి పాత్ర. అదీ నాగేశ్వరరావు పక్కన, అలాగే 'కలిమిలేములు', 'కులగోత్రాలు'. ఇది మళ్లీ ప్రసాద్‌ఆర్ట్‌పిక్చర్స్‌వాళ్ల సినిమా. కులం, గోత్రం తెలియకపోయినా బేలగా వుండదు. 'చదువుకున్న అమ్మాయిలు'లో మధ్యతరగతికి చెందిన ఆత్మాభిమానం గల అమ్మాయి. సావిత్రి పంచన ఉండవలసి వచ్చినా ఉద్యోగం చేసి బతుకుదామనే లక్ష్యం గల స్వాభిమాని. ఇంకో పక్క ఎన్టీయార్‌తో కూడా వేసింది. దేవాంతకుడు, ఇరుగు పొరుగు సినిమాల్లో హుషారైన కారెక్టర్లు. ఇక 'బందిపోటు' అయితే చెప్పనక్కరలేదు. కృష్ణకుమారికోసం సృష్టించిన పాత్రలా వుంటుంది. కృష్ణకుమారి పేరు చెప్పగానే ఛట్టున గుర్తుకు వచ్చేది అహంభావి ఐన రాకుమారి, 'వగలరాణివి నీవే' పాటా! టక్కుటక్కుమని గుర్రం వెళుతూంటే దానిమీద స్టిఫ్‌గా కూచుని దొంగను పట్టేద్దామని వెళ్లే రాకుమార్తె. ఆ సినిమా రిలీజయిన 1963లో ఎన్టీయార్‌తో మూడు సినిమాలు - బందిపోటు, లక్షాధికారి, తిరుపతమ్మకథ. మూడూ హిట్సే! ఆ తర్వాతి సంవత్సరం గుడిగంటలు. అందులో కూడా మధ్య తరగతి అమ్మాయే కానీ చాలా హుందా అయిన పాత్ర. జగ్గయ్యను ప్రేమిస్తుంది. కానీ కుటుంబానికి సహాయం చేశాడు కదాని ఎన్టీయార్‌కు సేవ చేస్తూ వుంటుంది.

ఇలాగ సేవ చేసే కారెక్టరు 'పునర్జన్మ'లో కూడా చేసింది కృష్ణకుమారి. ఎయన్నార్‌పక్కన వేసింది. అతనికి పిచ్చి ఎక్కుతుంది. ఆయాగా పని చేయడానికి ఎవరూ సిద్ధ పడకపోతే అతని తండ్రి వేశ్యావాటిక నుండి కృష్ణకుమారిని తెస్తాడు. ఆమె ఎంతో కష్టపడి అతన్ని మామూలు మనిషిని చేస్తుంది. తన గౌరవం ఎక్కడా చెడకుండా అతన్ని హేండిల్‌చేస్తుంది. చివరకు అతను మామూలు మనిషయ్యాక ఇంట్లోవాళ్లు వెళ్లిపొమ్మంటే సరేనని వెళ్లిపోతుంది. పాత్రను సృష్టించేది రచయితే కావచ్చు. కానీ దాన్ని కన్విన్సింగ్‌గా పోర్ట్రే చేయడానికి ఆర్టిస్టుకి అంగసౌష్టవం, అభినయ కౌశలం వుండాలి. అవి కృష్ణకుమారికి పుష్కలంగా వున్నాయి. అవి ఎలాగూ వున్నాయి కాబట్టి జమున లేకపోవడం వల్ల వచ్చిన వాక్యూమ్‌ఎలాగూ వుంది కాబట్టి కృష్ణకుమారి హ్యేపీగా సినిమాల్లోకి ఎర్ర తివాచీమీద నడుచుకుంటూ వచ్చేసిందనుకుంటే పొరబాటే!

యువత గుర్తించవలసినది ఒకటి వుంది. ఘంటసాల కావచ్చు, బాలూ కావచ్చు, తారలు కావచ్చు - ప్రతీ వారికీ స్ట్రగుల్‌వుంది. ఏదీ కేక్‌వాక్‌కాదు. ఎన్నో, ఎన్నో ఎదురు దెబ్బలు తింటే తప్ప విజయం సిద్ధించలేదు. మిఠాయిపొట్లం ఎప్పుడూ చిటారు కొమ్మనే వుంటుంది. కష్టపడి చెట్టెక్కాలి. పట్టు దొరక్క జారితే జారాలి. చీమలు కుడితే కుట్టించుకోవాలి. కొమ్మ గట్టిగా వుందని పట్టుకున్నదాకా వుండి అది ఫెళ్లున విరిగితే కింద పడాలి. మళ్లీ ఒళ్లు దులుపుకుని పైకెక్కాలి. ఇప్పటి పిల్లల్లా డిప్రెషన్‌అంటూ వాస్తవాలనుండి పారిపోతే ఏమీ దక్కదు. సావిత్రి విషయం చూడండి - సెకండ్‌హీరోయిన్‌గా బుక్కయ్యి చివరకి 'సంసారం' సినిమాలో ఎక్‌స్ట్రాగా వేషం వేసింది. ఎల్వీ ప్రసాద్‌గారు తిట్టారు కదాని ఆత్మహత్యకు సిద్ధపడలేదు. ఆయన చేతనే భేష్‌అనిపించుకుంది. అలాగే విజయావారి 'పాతాళభైరవి' సినిమాలో చిన్న డాన్సరుగా వేసి తర్వాత 'మాయాబజారు'కు వచ్చేసరికి సినిమాను నిలబెట్టే స్థాయికి వచ్చేసింది. జమున విషయం తీసుకుంటే మొదటి సినిమా ఆగిపోయింది, రెండోది వారం కూడా ఆడలేదు. మూడో సినిమా పెద్ద బ్యానర్‌లో తయారయినా ఫెయిలయి పోయింది. కృష్ణకుమారి కథా అంతే!

అప్పట్లో ఐరన్‌లెగ్‌అనే మాట లేదు కాబట్టి కృష్ణకుమారిని 'అన్‌లక్కీ స్టార్‌' అన్నారు. లేకపోతే ఐరన్‌లెగ్‌కాదు, స్టీలు లెగ్‌అనేవారు. ఒకటా రెండా మొదటి పన్నెండు, పదిహేను సినిమాలు ఫ్లాప్సే! మంచి ఫ్యామిలీ బ్యాక్‌గ్రౌండ్‌తో పెద్ద ఫ్లాష్‌తో బిగినయి, 'ఎండెడ్‌విత్‌ఎ వింపర్‌' అంటారు చూశారూ, అలాగయింది అప్పటి ఆవిడ కెరియర్‌. ఎంత పెద్ద బ్యానర్‌వాళ్ల సినిమా అయినా కానీయండి, ఈవిడ వేసిందంటే చాలు, సినిమా మటాష్‌! అటువంటి పరిస్థితిలో సినిమాలో ఆవిడ వేసే పాత్రల్లాగానే ఆవిడా ధైర్యం, స్థయిర్యం కోల్పోకుండా నిలబడి సక్సెస్‌ఫుల్‌అయినందుకు జోహార్‌. ఆ టైములో చూపిన టెనాసిటీకి, పెర్‌వసెన్స్‌కు, కార్యసాధనకు సలాం. సెంటిమెంట్స్‌రాజ్యం చేసే సినీసీమలో ఆవిడ సత్తాపై నమ్మకం వుంచి, ఆవిడలో ధైర్యం నింపి, అండగా నిలిచిన ఎల్వీ ప్రసాద్‌గారికి డబుల్‌సలాం.

కాస్త కన్‌ఫ్యూజింగ్‌గా వుందా? మొదట్నుంచీ చెప్పుకువస్తే తప్ప అర్థం కాదు లెండి. కృష్ణకుమారిగారి కథ వాళ్ల నాన్నగారి దగ్గర్నుండి మొదలెడదాం. ఆయన పేరు వెంకాజీరావు గారు. పెద్ద ఇంజనీర్‌. అప్పట్లోనే, అంటే 1930లలోనే పేపరు టెక్నాలజీలో పేరెన్నిక గన్న నిపుణుడు. కృష్ణకుమారి తాతగారు, అంటే మాతామహుడు కలక్టర్‌. ముత్తాతగారు గాంధేయవాది. వెంకాజీ ముందుచూపు గలవారు. అందరూ గుమాస్తా ఉద్యోగాలతో సరిపెట్టుకునే ఆ రోజుల్లో ఆయన పేపర్‌పరిశ్రమను ఎంచుకుని దానిలో ప్రావీణ్యత సంపాదించాడు. అందువల్ల ఎప్పుడూ డిమాండులోనే ఉన్నాడు. ఈయన అభిరుచి చూసి ప్రభుత్వం దెహరాదూన్‌పంపింది. అక్కడ తర్ఫీదు అయి వచ్చారు. ఆ తర్వాత పై స్థాయి తర్ఫీదు కోసం ఇంగ్లండ్‌పంపింది. ఈయన వెళ్లాడు. వెళ్లాడు అని నొక్కి ఎందుకు చెప్పాలంటే అది 1927. సాంప్రదాయ కుటుంబాలలో విదేశీ ప్రయాణం నిషిద్ధం. సముద్రం దాటి వెళితే కులంలోంచి వెలి వేసే రోజులు. అయినా ఈయన పట్టించుకోలేదు. వెళ్లి మూడేళ్లపాటు తర్ఫీదు పొంది వచ్చాడు.

1930లో రాజమండ్రిలో గవర్నమెంటు పేపరు మిల్లు పెట్టారు. దాని నిర్వహణకు పేపర్‌ఎక్స్‌పర్ట్‌గా ఈయన్ను వేశారు. ఇంకో మూడేళ్ల తర్వాత బెంగాల్‌లో నైహతి దగ్గర ఓ ఇంగ్లీషాయన పేపరు మిల్లు పెడుతూ ఈయన్ని రమ్మన్నాడు. ఈయన వెళ్లాడు. అక్కడ వుండగానే మన కథానాయకి 1936 మార్చిలో పుట్టింది. తరువాతి సంవత్సరం, రాజమండ్రి పేపరు మిల్లుని గవర్నమెంటు నుండి ఓ మార్వాడీ ఆయన కొని వెంకాజీగార్ని మళ్లీ రాజమండ్రి రప్పించారు. వెంకాజీగారు ఆ తర్వాత బిహార్‌లోని దాల్మియా పేపర్‌మిల్స్‌లో కొంతకాలం పనిచేశారు. ఇంత ప్రతిభావంతుడు ప్రైవేట్‌సెక్టార్‌కి వెళ్లిపోవడం గవర్నమెంటుకు నచ్చలేదు. డైరక్టర్‌ఆఫ్‌ఇండస్ట్రీస్‌గా మద్రాసులో పోస్టు చేసింది. అక్కడుండగానే అసాం నుంచి పిలుపు వచ్చింది. కాపురం షిల్లాంగ్‌కు షిఫ్ట్‌చేశారు. అక్కడ తరచుగా భూకంపాలు వస్తూ వుండేవి. అప్పుడు ఆయన కుటుంబాన్ని మద్రాసుకు పంపించేసి ఆయన మాత్రం అక్కడుండి పనిచేసేవారు. ఇదంతా 1949లో. ఆ తర్వాత ఆయన వస్తూ పోతూ వుండేవారు. చివరకి అస్సాంలోనే పోయారు. కుటుంబం మాత్రం మద్రాసులోనే స్థిరపడిపోయింది. (సశేషం) - ఎమ్బీయస్‌ప్రసాద్‌(జనవరి 2018)

**ఎమ్బీయస్‌: రాకుమారి కృష్ణకుమారి - 2/3**

మన సినిమా తారల్లో ఎవరికీ యింత నేపథ్యం లేదని మీకూ అర్థమయి వుంటుంది. ఉన్నత విద్యావంతుడైన తండ్రి, అనేక వూళ్లు తిరిగి చూసిన అనుభవం - ఇవొకటే కాదు కృష్ణకుమారి పెట్టుబడి. తండ్రి పెంచిన తీరు కూడా విలక్షణమే! కృష్ణకుమారి తండ్రిదంతా ఇంగ్లీషు పద్ధతే! ఇంట్లో కూడా ఇంగ్లీషు వంటకాలు, టేబుల్‌మ్యానర్స్‌. ఇంగ్లీషు ట్యూటర్స్‌ను పెట్టి పిల్లలకు ఇంగ్లీషు నేర్పించడం. బట్టలు దగ్గర్నుండి వెస్టర్న్‌టైపే. కృష్ణకుమారికి సరిగ్గా చీర కట్టడం కూడా వచ్చేది కాదు. ఆవిడ సినిమాల్లోకి వచ్చాక నాగేశ్వరరావుగారితో 'భార్యాభర్తలు'లో వేసేటప్పుడు ఆయన మందలించి చీర ఎలా కట్టుకోవాలో చూపించారు. ఆయన ఏళ్ల తరబడి స్టేజ్‌మీద స్త్రీపాత్రలు వేసేవారు కదా. ఆడవాళ్ల కట్టూ బొట్టూ ఆయనకు తెలుసు. పాశ్చాత్య పద్ధతుల్లో పెరిగిన కృష్ణకుమారికి తెలియదు.

వాళ్ల కుటుంబం రాజమండ్రి వచ్చాక అక్క ('షావుకారు' జానకిగారు) తో బాటు రైల్వే కాన్వెంటులో చదువుకుంది. చదువుతో బాటు ఇద్దరూ జగన్నాధ శర్మ అనే ఆయన వద్ద భరతనాట్యం నేర్చుకున్నారు. ఆయన తర్వాత మద్రాసు వెళ్లిపోయాడు. వెంకాజీగారికి డైరక్టర్‌ఆఫ్‌ఇండస్ట్రీస్‌పోస్టు రావడంతో వీళ్లూ అనుకోకుండా మద్రాసు చేరారు. జగన్నాధ శర్మగారి వద్ద శిష్యరికం కొనసాగింది. దానితో బాటు రేడియో అన్నయ్య, అక్కయ్య న్యాయపతి రాఘవరావుగారు, కామేశ్వరమ్మగారు నడిపే బాలానంద సంఘంలో జానకి, కృష్ణకుమారి సభ్యులుగా చేరారు. కల్చరల్‌యాక్టివిటీస్‌యిలా సాగుతూండగానే దుర్గాబాయమ్మగారు నడిపే ఆంధ్రమహిళా సభలో మెట్రిక్‌లో జేరారు. ఆవిడ జానకిని చలాకీపిల్ల అని మెచ్చుకుంటూనే, కృష్ణకుమారిని 'మూగమ్మాయ్‌' అని పిలిచేది. ఎందుకంటే ఐదేళ్లు పెద్దదైన జానకి అందరితో హుషారుగా తిరిగేది. చిన్నవయసులోనే పెళ్లి చేసుకుని వైవాహిక జీవితం భగ్నమయితే, స్వతంత్రంగా బతకడానికి అలవాటు పడి, బిడ్డ తల్లయాక సినిమాల్లో చేరి జీవితమంతా స్వేచ్ఛగా, తను అనుకున్న రీతిలో బతికిన మహిళ ఆమె. కానీ కృష్ణకుమారికి సిగ్గు ఎక్కువ. అక్కగారి పక్కన డాన్సు చేస్తూండేది. ఒక బెంగుళూరు పెద్దాయన మద్రాసు వచ్చి వీళ్లిద్దరి డాన్సూ చూసి బెంగుళూరులో వీళ్ల డాన్సు ప్రోగ్రాం ఏర్పాటు చేశాడు. ఆ తరువాత మద్రాసులో..! బాలానంద సంఘంద్వారా రేడియో నాటకాలు వేశారు.

ఇక్కడ యిలా నడుస్తూండగానే తండ్రికి అసాం నుండి ఆఫర్‌వచ్చింది. మన హీరోయిన్‌అక్కడకి వెళ్లి సెంట్‌మేరీస్‌కాన్వెంట్‌లో చదువుకునేది. వెంకాజీగారికి షిల్లాంగ్‌క్లబ్‌అనే ఎలిట్‌క్లబ్‌లో సభ్యత్వం వుండేది. అక్కడ యీమె డాన్సు ప్రోగ్రాంలు యిచ్చేది. వాటి గురించి షిల్లాంగ్‌టైమ్స్‌లో రిపోర్టులు వచ్చేవి. ఇంతలోనే జానకికి పెళ్లి కావడం, భర్తతో పొరపొచ్చాలు రావడం జరిగింది. ఆవిడ అసాంలో పుట్టింటికి వచ్చేసింది. మెట్రిక్‌పూర్తి చేసింది. ఇంతలోనే పెద్ద భూకంపం రావడం, భయపడి వెంకాజీగారు ఫ్యామిలీని మద్రాసుకి తరలించి డబ్బు పంపేవారు. 'కృష్ణకుమారికి డాన్సు యిష్టం కదా, కంటిన్యూ చేయమను. నాకు డైరక్టరు సి.పుల్లయ్యగారు బాగా తెలుసు. వారిని కలిసి తనకు డాన్సు నేర్చుకునే ఏర్పాట్లు చేయవలసినది.' అని చెప్పి పంపారు.

సి.పుల్లయ్యగారు జెమినీ స్టూడియోలో డైరక్టరుగా వుండే రోజులవి. జెమినీలో చోప్డా, దండాయుధ పిళ్లయ్‌వద్ద డాన్సు నేర్చుకుంది కృష్ణకుమారి. ఈ డాన్సు నేర్చుకునే టైములోనో ఏమో, కస్తూరి శివరావు గారు ఈమెను చూశారు. శివరావు అప్పట్లో టాప్‌కమెడియన్‌. 'అగ్నిమంత్రం' అనే జానపద సినిమా తీద్దామనుకుంటున్నారు. కృష్ణకుమారిని హీరోయిన్‌చేద్దామనుకున్నారు. బౌనా అనే స్టిల్‌ఫోటోగ్రాఫర్‌ను పిలిచి స్టిల్స్‌తీయించారు. స్టిల్స్‌అందరికీ చూపిస్తూ 'చక్కటి ఫీచర్స్‌కదా, మా కొత్త హీరోయిన్‌!' అని చెప్పుకునేవారు. ఆయన సినిమా తయారవ్వలేదు. అలాగే జెమినీవాళ్లు 'వీరకుమార్‌' అనే సినిమాలో నాట్యతారగా ఛాన్సు యిద్దామనుకున్నారు కానీ ఆ సినిమా కూడా తయారవ్వలేదు. ఇది ఇలా వుండగానే ఇంకో జానపద సినిమా 'మంత్రదండం' లో ఓ చిన్నవేషం వచ్చింది.

ఆ రోజుల్లోనే కృష్ణకుమారి ఓ సారి సినిమాకు వెళ్లింది. పక్కనున్న అమ్మాయి ఈమెను చాలాసేపు పరిశీలనగా చూసి, దగ్గరకు వచ్చి పేరేమిటని అడిగి తెలుసుకుంది. అడ్రసు అడిగింది. ఇంకో రెండు రోజులకి కృష్ణకుమారి యింటిముందు ఓ పెద్ద కారు ఆగింది. అవాళ సినిమాహాల్లో కనబడ్డ అమ్మాయి దిగింది. ఆమె పేరు భూమాదేవి. సౌందరరాజ అయ్యంగారి కూతురు. టిఎన్‌టి అనే బ్యానర్‌మీద ఆయన 'నవ్వితే నవరత్నాలు' సినిమా ప్లాను చేస్తున్నారు. ఈ సినిమాకి ఆధారం సిండరిల్లా కథ. కథ తెలిసినదేగా, బీద అమ్మాయి, అమాయకురాలు. మంత్రగత్తె వచ్చి మార్చేసరికి రాకుమారి అయిపోతుంది. కృష్ణకుమారిని చూడగానే నిర్మాత గారమ్మాయికి ఈమె అయితేనే ఆ పాత్రకు సరిపోతుంది అనిపించింది. అందుకని పాత్రే ఆమెను వెతుక్కుంటూ వచ్చింది. వెంకాజీగార్ని అడిగారు. పిల్లల్ని సినిమాల్లోకి పంపకూడదనే చాదస్తాలు లేవాయనకు. 'గో ఎహెడ్‌' అన్నారు. ఆ విధంగా 'నవ్వితే నవరత్నాలు' ఆమె సంతకం చేసిన తొలి ఎగ్రిమెంట్‌.

కానీ 'మంత్రదండం' ముందు స్టార్టయింది. ఫస్ట్‌షాట్‌లో కృష్ణకుమారి సోదెకత్తెలా వేసింది. రాణీ వేషం వేసినది హేమలత. ఆమె వద్దకు వచ్చి, ''రాణీ - నూనెలో చూసుకో - అయినవారిని కానుకో'' అనాలి. 'మొదటి డైలాగే నూనెతో ఏమిటండీ? శని కాకపోతే' అని కృష్ణకుమారి తల్లి ఫీలయ్యారు. ఈ సినిమాలు రెండూ అవుతూండగానే కృష్ణకుమారి మొహం చూసి ముచ్చటపడి గబగబా ఆఫర్లు వచ్చాయి. గోపీచంద్‌గారు 'ప్రియురాలు', నటుడు ముక్కామల దర్శకత్వం వహించి నిర్మించిన 'మరదలు పెళ్లి', అలాగే 'చిన్నమ్మకథ' 'సత్యశోధనై' అనే తమిళ సినిమా, దాని కన్నడ వెర్షన్‌. గుబ్బి వీరణ్నగారి 'గుణసాగర్‌' అనే సినిమా తమిళంలో, కన్నడంలో రెండింటిలోనూ.. యిలా ఎన్నో ఆఫర్లు. యివన్నీ మేనేజ్‌చేయాలంటే 15 యేళ్ల కృష్ణకుమారికి సాధ్యమేనా? అందుకని వాళ్ల అన్న రాము అనే ఆయన హేండిల్‌చేయడం మొదలెట్టాడు. ఆయనా తండ్రిలాగే ఖర్చుమనిషి. అటు తండ్రి చూస్తే హేండ్‌మేడ్‌పేపర్‌ను ప్రమోట్‌చేయాలంటూ దేశంలో అనేక చోట్ల ఎగ్జిబిషన్‌లు పెట్టి డబ్బు విస్తారంగా ఖర్చు పెట్టేశారు. రాబడి తగ్గసాగింది. ఇన్నాళ్లూ దర్జాగా బతికారు కాబట్టి వెనకేసుకున్నది ఏమీ లేదు. ఆదాయం మాట ఎలా వున్నా, ఖర్చు మాత్రం ఇదివరకటి లెవెలే! కృష్ణకుమారికి స్టార్‌లెవెల్‌అంటూ వచ్చింది కాబట్టి ఓ కారు మేన్‌టేన్‌చేయాల్సిన పని బడింది. నెలసరి ఆదాయం పెరచుకోవడానికి యింతకుముందు కొన్న ఆస్తులవీ అమ్మి వ్యాపారం పెడదామన్న ఆలోచన వచ్చింది. విజయా-వాహినీ స్టూడియో ప్రారంభమవుతోంది. దానికి కాంటీన్‌వుంటుంది కదా, ఆ కాంటీన్‌కి సరుకు సప్లయి చేసే కాంట్రాక్టు తీసుకున్నాడు కృష్ణకుమారి అన్న రాము. ఈ రాము గారి పెత్తనంలోనే కృష్ణకుమారి రెండు సంవత్సరాల కాలంలో 20 సినిమాల కాంట్రాక్ట్సు చేసింది. చేయడం అంటే తల్లీ, అన్నగారే సమస్తం చూసేవారు. ఈమెకి ఏమీ తెలియదు. మొహానికి రంగేసుకో అంటే వేసుకోవడం, డైరక్టరు చెప్పినట్టు డైలాగులు చెప్పడం..!

ఈ భోగం కొంతకాలమే! కృష్ణకుమారి ఎంత అందంగానైనా వుండవచ్చు, అభినయానికి లోటు చేయకపోవచ్చు. కానీ ఆమె నటించిన సినిమాలన్నీ ఫెయిలయ్యాయి. 1951లో రిలీజయిన మంత్రదండం, నవరత్నాలు, 1952 నాటి ఆడబ్రతుకు, చిన్నకోడలు, చిన్నమ్మ కథ, మరదలు పెళ్లి, ప్రియురాలు, - వీటిలో చిన్నకోడలు ఎన్నో హిట్‌సినిమాలు తీసిన ప్రతిభా స్టూడియోవాళ్ల సినిమా. అదీ పోయింది. 1953లో లక్ష్మి, పిచ్చిపుల్లయ్య వచ్చాయి. పిచ్చిపుల్లయ్య అంటే ఎన్టీయార్‌గారి స్వంత బ్యానర్‌లో తీసిన ఫస్టు సినిమా. అదీ పోయింది. 1954లో పల్లెపడుచు, అంతా మనవాళ్లే, రాజగురువు, బంగారుపాప వచ్చాయి. బంగారుపాప అంటే బియన్‌రెడ్డిగారు తీసిన సినిమా. టైటిల్‌కృష్ణకుమారి పరంగానే పెట్టారు. జమున వేసినా ఇంచుమించు అతిథి పాత్ర లాటిది. ఆ సినిమా కూడా పోయింది. అంతా మనవాళ్లే లో కృష్ణకుమారి వల్లం నరసింహారావు పక్కన వేసింది. మనిదన్‌, తిరింబిపార్‌అనే తమిళ సినిమాల్లో కూడా వేసింది కానీ చిన్న పాత్రలే! వాటి జయాపజయాలు ఈమె మీద ఆధారపడలేదు.

కెరియర్‌మొదట్లో ఇబ్బందులు పడ్డవాళ్లు చాలామంది వున్నారు కానీ యిలా డజను సినిమాలు బాక్సాఫీసు వద్ద బోల్తా పడ్డవాళ్లు మాత్రం ఎవరూ లేరు. అందులో ఆవిడది రికార్డు! అప్పట్లో ఓ పత్రిక 'మీ తీర్పు' అని శీర్షిక పెట్టి 'కృష్ణకుమారి నటి కాగలదా?' అని పెద్ద డిస్కషన్‌పెట్టింది. 'పేరుకే బంగారు పాప. జాతకం యిత్తడి జాతకం ' అన్నారు సినిమావాళ్లు. వేషాలు ఆగిపోయాయి. వీటికి తోడు ఇన్‌కమ్‌టాక్స్‌వాళ్లు నోటీసు పంపారు - పదివేలు కట్టమని. కృష్ణకుమారి వాళ్ల అన్న రాముని అడిగింది. పదివేలు కట్టేయచ్చు కదా అని. డబ్బెక్కడ? అన్నాడతను. అదేమిటి? నీ స్టోర్సులో పెట్టావుగా? అందీవిడ. 'ఇంకెక్కడి స్టోర్స్‌? నష్టాలొచ్చి ఎప్పుడో మూసేశా' అన్నాడతను. బ్యాంక్‌లో చూస్తే బాలన్స్‌నిల్‌. ఇన్‌కమ్‌టాక్సు వాళ్లు కారు పట్టుకుపోయారు. పరిస్థితి ఒక్కసారిగా తిరగబడడంతో తల్లికి ఆరోగ్యం దెబ్బ తింది.

**ఎమ్బీయస్‌: రాకుమారి కృష్ణకుమారి - 3/3**

కృష్ణకుమారి నేపథ్యం గురించి అంత వివరంగా ఎందుకు చెప్పానంటే యిలాటి పీరియడ్‌లో తట్టుకునే శక్తి ఆమెకు ఆ నేపథ్యం యిచ్చింది. మనకు దేవుడు బుద్ధి, వివేకాన్ని యిచ్చింది విపరీత పరిస్థితులు వచ్చినపుడు ఎదుర్కొని యింకో మార్గంలో గమ్యాన్ని చేరాలనే! అంతేగానీ జీవితంనుండి పారిపోవాలని కాదు. వేషాలు రాలేదని ఆత్మహత్య చేసుకోవాలని కాదు. కష్టాలు చుట్టుముట్టినపుడు, అయినవాళ్లు మొహం చాటేస్తున్నపుడు కృష్ణకుమారి లైఫ్‌ను రీఆర్గనైజ్‌చేసుకుంది. చిన్న యింట్లోకి మారింది. కథానాయిక పాత్రలు రాకపోతే హాస్యపాత్రకు సిద్ధపడింది. హీరోయిన్‌రోలే కావాలని బిగుసుకు కూచోలేదు. టాలెంటు వున్న మనిషి కాబట్టి హాస్యపాత్రల దగ్గిర ఆగిపోలేదు, సెకండ్‌హీరోయిన్‌వేషాలు వచ్చాయి. క్రమంగా టాప్‌ర్యాంకింగ్‌హీరోయిన్‌అయిపోయింది. టాప్‌లో వుండగానే మోస్ట్‌గ్రేస్‌ఫుల్‌గా రిటైరయిపోయింది. రిటైరవడానికి ఓ వ్యక్తిగత కారణం వుంది. అది తర్వాత చెప్పుకుందాం. హీరోయిన్‌గా రిటైరయ్యా మళ్లీ కొన్నాళ్లకి సరదాకోసం సినిమాల్లో వేయబోయారు కానీ పాత్రలు, వాతావరణం నచ్చలేదు. ఎందుకొచ్చిన అవస్థ అని హాయిగా అన్నీ మానేసి బెంగుళూరులో స్థిరపడిపోయారు. కూతురుకి పెళ్లి చేసేసి హాయిగా రిటైర్డ్‌లైఫ్‌ఎంజాయ్‌చేస్తూ హుందాగా కాలం గడుపుతున్నారు ప్రస్తుతం.

సరే, ఈవిడ హాస్యపాత్ర వేయడానికి సిద్ధపడినా, వేయించుకోవడానికే మరొకరు సిద్ధపడాలిగా! అలా సిద్ధపడినవారు ఎల్వీ ప్రసాద్‌గారు. కష్టం విలువ నెరిగిన మనిషి. కృష్ణకుమారిలో టాలెంట్‌వున్నా సినీసీమలో వున్న సెంటిమెంటు కారణంగా ఆమె కష్టాల్లో పడిందని గ్రహించుకున్నారు. నిజానికి సినిమాల ఫెయిల్యూర్స్‌లో ఆమె పాత్ర ఏమీ లేదు. పాత్రలను తన కిష్టం వచ్చినట్టు మార్చమనలేదు. రచయితలు రాసినట్టు, డైరక్టర్లు చెప్పినట్టు నటించింది. సినిమా ఫెయిల్యూర్స్‌కు ఆమెను బాధ్యురాలిని చేయడం అమానుషం అనిపించింది ఆయనకు. 'ఇలవేలుపు' సినిమా తీస్తూ ఆయన ఆమెకు ఓ పాత్ర ఆఫర్‌చేశారు. హాస్యపాత్ర! రేలంగి పక్కన! అలా యివ్వడం రేలంగికి సైతం నచ్చలేదు. సెంటిమెంటు ప్రభావం! 'ఏమిటి సార్‌, ఏనుగు పక్కన ఎలకను పెట్టారు?' అని ప్రసాద్‌గారికి ఫిర్యాదు చేశారు. అయినా ప్రసాద్‌గారి నిర్ణయం మారలేదు. ఇలా వేషం యివ్వడం ఒక యెత్తయితే కృష్ణకుమారి చేత తన కొత్త ఆఫీసు తెరిపించడం మరో యెత్తు. అందుకు ఎల్వీ ప్రసాద్‌గారికి హేట్సాఫ్‌. (సశేషం) - ఎమ్బీయస్‌ప్రసాద్‌(జనవరి 2018)

ఎల్వీ ప్రసాద్‌గారు తన పేరు కలిసి వచ్చేట్లు లక్ష్మీ ప్రొడక్షన్స్‌అనే సంస్థ ప్రారంభించారు. ఆ సంస్థ ఆఫీసును ఆయన కృష్ణకుమారి చేత ప్రారంభోత్సవం చేయించారు. ఆ సంస్థ ద్వారా తీసిన తొలి సినిమానే - 'ఇలవేలుపు'. సూపర్‌హిట్‌! నష్టజాతకురాలిగా ముద్రపడ్డ వ్యక్తి చేత కొత్త ప్రొడక్షన్‌ఆఫీసు ప్రారంభోత్సవం చేయించిన గట్స్‌ఆయనవి. అలా చేయించడం ద్వారా ఇండస్ట్రీకి ఒక సందేశం యిచ్చారు - పరిశ్రమను నడిపించేది కఠోరశ్రమే తప్ప, సెంటిమెంటు కాదని.

ఇలవేలుపు షూటింగు నడుస్తున్నంతకాలం ప్రతీ నెలా ఆమె శాలరీ చెక్‌కోసం ఆమె కంటె ఎక్కువగా ఎదురుచూసినవారు ఇన్‌కమ్‌టాక్స్‌వారు. వచ్చిన జీతంలో సగం ఇన్‌కమ్‌టాక్స్‌బకాయిల కింద కట్టి మిగతాసగంతో ఇల్లు గడుపుకునేది కృష్ణకుమారి. ఇప్పుడు ముందున్న దిలాసా లేదు. అందువల్ల కాల్‌షీటు,్ల అడ్వాన్సులు, ఇంటి సరుకూ, సరంజామా అంతే తనే చూసుకోవడం మొదలెట్టింది. వాళ్లదసలే పెద్ద కుటుంబం. పోయినవాళ్లు పోగా ఆరుగురు మిగిలేరు. అక్కగారు జానకి జీవితం వేరే. ఆవిడ ఆదాయంతోటీ, ఖర్చుతోటీ వీళ్లకు సంబంధం లేదు. ఇక తక్కినవాళ్లందరూ కృష్ణకుమారితో ఉండేవాళ్లే!

సినిమా సక్సెసయింది. శతదినోత్సవ సభల్లో రేలంగి తను అన్న ఏనుగూ-ఎలకా సామెత చెప్పుకుని 'నా అబ్జర్వేషన్‌తప్పు. కృష్ణకుమారి నష్టజాతకురాలుకాదు' అని ప్రకటించారు. ఎల్వీ ప్రసాద్‌గారి లాగే సాహసాలకు వెరువని వారు విఠలాచార్య.  ప్రసాద్‌గారు హాస్య పాత్ర యిచ్చి సరిపెడితే ఆయన కృష్ణకుమారికి ఏకంగా హీరోయిన్‌వేషం యిచ్చేశారు, హీరో చలం. సినిమా పేరు 'వద్దంటే పెళ్లి'. సినిమా బాగా ఆడడంతో అప్పట్నుంచి విఠల్‌ప్రొడక్షన్స్‌ఆమెకు మాతృసంస్థ అయిపోయింది. మీకు తెలుసా - కృష్ణకుమారి ఎక్కువ సినిమాలు ఎవరి పక్కన వేసిందో? బాక్సాఫీసు జంటగా పేరుబడ్డ రామారావుగారితో వేసిన సినిమాలు పాతికే! కానీ కాంతారావుగారితో 28 సినిమాలు వేశారు.

వాటిలో ఎక్కువభాగం జానపద సినిమాలే! అందుకే రాజకుమారి అనగానే కృష్ణకుమారి గుర్తుకు వస్తుంది. జానపద సినిమాలు అనగానే విఠలాచార్య గుర్తుకు వస్తారు కదా. ఆయన ముందులో సాంఘికాలు తీశాడు కానీ జానపదాల వైపు మొగ్గు చూపిన తర్వాతనే సక్సెస్‌కళ్ల జూశాడు.'జయవిజయ'లో కూడా  కృష్ణకుమారియే హీరోయిన్‌. 'కనకదుర్గ పూజా మహిమ' వరలక్ష్మీ వ్రతం, గురువును మించిన శిష్యుడు, అగ్గిపిడుగు, యివన్నీ విఠలాచార్యగారి స్వంత సినిమాలు. 'బందిపోటు' నిర్మాతలు వేరైనా విఠలాచార్య డైరక్టు చేసిన సినిమా. వీటన్నిటిలోనూ హీరోయిన్‌కృష్ణకుమారియే!

ఇలవేలుపు తర్వాత 1957లో కృష్ణకుమారి వేసిన సినిమాలు - 'రేపు నీదే, వీరకంకణం, వినాయక చవితి, అక్కా చెల్లెళ్లు, ఆమె క్రమంగా బిజీ స్టార్‌అయిపోయింది. డిసిప్లిన్‌డ్‌గా వుండడం, కాల్‌షీటు టైముకి హాజరుకావడం, సాటి ఆర్టిస్టులతో, టెక్నీషియన్లతో ఏ పేచీలు రాకపోవడం - యివన్నీ ఆమె ఎసెట్స్‌. తమిళం, కన్నడం సినిమాల్లో కూడా బుక్‌అయింది. 1960లో ఆమె నటించిన 12 సినిమాలు రిలీజయ్యాయి. అన్నిట్లోనూ హీరోయిన్‌కాదనుకోండి. పెళ్లి కానుక సినిమాలో ఆమె సెకండ్‌హీరోయిన్‌. సరోజాదేవి అక్కగా వేసింది.

నాగేశ్వరరావు ఆమెను ప్రేమించి ఈమెను పెళ్లాడతాడు. నాగేశ్వరరావుగారి పక్కన వేసే అవకాశం దక్కిందనుకుని సంతోషించినా కొంచెం ఏడుపుగొట్టు పాత్ర! అదే ఏడాది రిలీజయిన దేవాంతకుడులో మాత్రం మాంచి హుషారైన పాత్ర. అదీ ఎన్టీయార్‌పక్కన. ఇలా ఆమె కెరియర్‌పుంజుకుంటూన్న టైములోనే వాళ్ల ఫాదర్‌హఠాత్తుగా పోయారు. మరీ వర్రీ కావడానికి టైము కూడా లేదు. 1960 సం||రంలో 'కనకదాసర్‌' అనే కన్నడ సినిమాలో ఆమె నటనకు గాను ఉత్తమనటి ఎవార్డు వచ్చింది.

ఆ టైములోనే బొంబాయి ఫీల్డుకి చెందిన జూపిటర్‌పిక్చర్స్‌దీక్షిత్‌గారు కృష్ణకుమారిని కలిశారు. 'కభీ అంధేరా - కభీ ఉజాలా' అనే సినిమాలో ఓ నాట్యతార రోల్‌యిప్పించారు. వాళ్లు ప్రెస్‌రిలీజ్‌లో ఈమె పేరు 'రతి' అని మార్చేశారు. అదేమిటయ్యా అంటే 'కృష్ణకుమారి పేరుతో ఆల్‌రెడీ ఇంకో ఆర్టిస్టు వుంది. చిన్న చిన్న వేషాలవీ వేస్తుంది. అసలు పేరు వేస్తే ఆవిడేమో ననుకుంటారు. అందువల్ల న్యూమరాలజిస్టు సలహా మేరకు రతి అని పెట్టాం' అన్నారు వాళ్లు. 'ఆ  మాట ముందు మాకు చెప్పకుండా ప్రెస్‌కి యిచ్చేసేరేమిటి?' అంటే  దానికి సమాధానం లేదు.

బొంబాయివాళ్ల తీరు చూసి కృష్ణకుమారి, తల్లీ బెంబేలెత్తిపోయారు. ఎగ్రిమెంటు సైన్‌చేశారు కాబట్టి ఆ సినిమా చేసేశారు. ఆ సినిమాలో కృష్ణకుమారి మీద ఆరు నిమిషాల పాట వుంది - 'సుర్మా మెరా నిరాలీ' అని. రకరకాల దుస్తుల్లో కనబడుతుంది. అది చూసి 'గూంజ్‌ఉఠీ షెహనాయ్‌' లో హీరోయిన్‌గా ఆఫర్‌వచ్చింది. తక్కిన ఆఫర్లు కూడా వచ్చాయి. ఏం వచ్చినా అన్నీ నో, నో అనడమే పని. బొంబాయిలో వుంటే అక్కడివాళ్లు సినిమా తీసేందుకు ఏళ్లూ, పూళ్లూ పడతాయి. అంతకన్నా మద్రాసులో వుండి తెలుగు, తమిళం, కన్నడంలలో వేషాలు వేసుకుంటే బెటరు అనుకున్నారు.

ఈ దశలోనే 'భార్యాభర్తలు' సినిమా ఆఫర్‌వచ్చింది. ఇందాకా చెప్పానుగా. విలనిక్‌హీరోని ఎదిరించి నిలిచిన పాత్ర. చాలా బాగా నప్పింది కృష్ణకుమారికి. సినిమా రాష్ట్రపతి రజితపతకానికి ఎంపికయింది. 1961 వ సం||పు ఉత్తమ తెలుగునటిగా కృష్ణకుమారికి బహుమతి లభించింది. అవార్డు తీసుకోవడానికి ఈమె ఢిల్లీ వెళ్లింది. అక్కడ సభలో దుర్గాబాయమ్మ వున్నారు. కృష్ణకుమారిని చూడగానే ''ఏమిటీ, మన మూగమ్మాయే ఇంతటిదయిందా?'' అని ఆశ్చర్యపడిపోతూ ఆశీర్వదించారు. ఇక అక్కణ్నుంచి పదేళ్లపాటు ఎదురులేకుండా సాగింది. ఇక కెరియర్‌లో పైపైకి వెళ్లడమే తప్ప కిందకు జారడాలు లేవు. భార్యాభర్తలు తీసిన ప్రసాద్‌ఆర్ట్‌పిక్చర్స్‌వారే తీసిన కులగోత్రాలు, పునర్జన్మలలో ఆమెయే హీరోయిన్‌.

రామారావు గారితో దేవాంతకుడు తర్వాత ఇంకో హాస్య చిత్రం వచ్చింది, ఇరుగుపొరుగు. వాళ్ల జోడీలో వచ్చిన 'బందిపోటు' గురించి చెప్పనే అక్కరలేదు. రాబిన్‌హుడ్‌టైప్‌హీరో. అతన్ని నేనే పట్టుకుంటానని బయలుదేరిన గర్విష్టి హీరోయిన్‌. 'వగలరాణివి నీవే' పాట షూటింగులో గుఱ్ఱపుస్వారీ చేస్తూండగా గుఱ్ఱం అదుపు తప్పింది. రామారావుగారే కాపాడారు. గుఱ్ఱం బెదరడం కృష్ణకుమారికి కొత్త కాదు. 'వరలక్ష్మీవ్రతం' షూటింగప్పుడు యేర్కాడు కొండల్లో కూడా ఇలాగే జరిగింది. అప్పుడు కాపాడినది కాంతారావుగారు! జానపద సినిమాల్లో హీరోయిన్‌అంటే యిలాటి కష్టాలు తప్పవుకదా మరి!

బందిపోటు 1963లో వచ్చింది. అదే సంవత్సరం ఎన్టీయార్‌తో లక్షాధికారి, తిరుపతమ్మకథ కూడా వచ్చాయి. 1964లో గుడిగంటలు, మర్మయోగి, కలవారి కోడలు, అగ్గిపిడుగు, శభాష్‌సూరి, సత్యనారాయణ వ్రత మహాత్మ్యం - చూశారుగా అన్నీ హిట్‌సినిమాలే! లేకపోతే ఎబౌ ఏవరేజ్‌. ఫెయిల్యూర్లు లేవు. తర్వాత వచ్చిన సినిమాల్లో కూడా ఎన్నదగినవి - విశాల హృదయాలు, భువనసుందరి కథ, ఉమ్మడి కుటుంబం, స్త్రీ జన్మ, తిక్కశంకరయ్య, వరకట్నం.. యిలా చాలా వున్నాయి. వరకట్నం సినిమాతో వాళ్ల మధ్య స్నేహం వైవాహిక బంధంగా మారబోయిందన్న వార్తలు వచ్చాయి.

రామారావు కృష్ణకుమారిని పెళ్లి చేసుకుందామనుకున్నారని, కానీ ఓ పక్క పౌరాణిక పాత్రలు వేస్తూ మరోపక్క పర్శనల్‌లైఫ్‌లో ద్వితీయ వివాహం చేసుకోవడం మంచిది కాదని సన్నిహితులు అనడంతో ఆఖరినిమిషంలో - ముహూర్తం కూడా నిశ్చయించాక - మనసు మార్చుకున్నారని అంటారు. దాంతో కృష్ణకుమారి చాలా హర్ట్‌అయ్యారట. ఇమ్మీడియట్‌గా వేరేవారిని పెళ్లి చేసుకుని సినిమా పరిశ్రమ నుండి విరమించుకోవాలని నిశ్చయించుకున్నారట.

అజయ్‌మోహన్‌ఖైతాన్‌అని ఓ మార్వాడీ బాల్యమిత్రుడు ఉన్నాడు కృష్ణకుమారికి. ఫ్యామిలీ ఫ్రెండ్‌. ఆమెను పెళ్లి చేసుకోవాలని అనుకుని బ్రహ్మచారిగానే ఉన్నాడు. కృష్ణకుమారి పరిస్థితి గమనించి స్నేహహస్తం చాచాడు. ఈమె అందుకుంది. వెంటనే అడావుడిగా పెళ్లయిపోయింది. బంధువులు మాత్రమే హాజరయ్యారు. వాళ్ల అక్క జానకి కూడా రాలేకపోయింది. షూటింగులో వుండిపోయింది. వరకట్నం సినిమా 1969 జనవరిలో రిలీజయింది. రెండునెలలు తిరక్కుండా కృష్ణకుమారి పెళ్లి అయిపోయింది. పెళ్లినాటికి ఆమెకు 33 సంవత్సరాలు.

అప్పటిదాకా ఆమెకోసం వెయిట్‌చేసిన ప్రేమికుడు వుండడం ఆమె అదృష్టం. నర్గీస్‌రాజ్‌కపూర్‌వ్యవహారం చూడండి. రాజ్‌కపూర్‌నర్గీస్‌ని ప్రియురాలిగానే చూశాడు కానీ భార్యగా స్వీకరించడానికి యిష్టపడలేదు. ఆ విషయం పూర్తిగా గ్రహింపుకు రాగానే నర్గీస్‌రాజ్‌నుండి దూరంగా తొలగిపోయింది. అన్నీ తెలిసీ సునీల్‌దత్‌ఆమెను స్వీకరించడం ఆమె అదృష్టం. పెళ్లయిన తర్వాత నర్గీస్‌ప్రజాసేవ చేశారు. పిల్లలను సినిమారంగంలోకి పెట్టారు. కృష్ణకుమారి మాత్రం అటువంటివేమీ పెట్టుకోలేదు. కుటుంబానికే పరిమితమైంది.

పెళ్లయ్యాక పూర్వపు కమిట్‌మెంట్స్‌వుంటాయి కదా కొన్నాళ్లు సినిమాల్లో వేసింది. 1971లో రిలీజయిన 'ఆనంద నిలయం' హీరోయిన్‌గా ఆవిడ ఆఖరి సినిమా. ఆ తర్వాత కూడా భార్యాబిడ్డలు వంటి సినిమాల్లో కొన్ని కారెక్టర్‌రోల్స్‌వేశారు. ఏకలవ్యలో కూడా వేశారు. దాసరి బలవంతం మీద ఫూల్స్‌సినిమాలో వేశారు. అదే ఆఖరి సినిమా. ఆ మధ్య చదివాను - విశ్వనాథ సత్యనారాయణ గారి 'చెలియలి కట్ట' నవలను సినిమాగా తీద్దామనుకున్నారుట. అందులో ముసలిమొగుడుగా రేలంగి, పడుచుభార్యగా కృష్ణకుమారి, ఆమె ప్రియుడుగా ఎన్టీయార్‌అనుకున్నారట.

అరిపిరాల విశ్వం గారితో సంభాషణలు రాయించారట. చివరకి ఎన్టీయార్‌కాకుండా హరనాధ్‌తో అనుకున్నారట. ముహూర్తం షాట్‌కూడా తీశారు. కానీ విశ్వనాథగారి మరో నవల 'ఏకవీర' ఆధారంగా తీసిన ఫెయిలవడం వల్ల కాబోలు ఈ సినిమా ఐడియా డ్రాప్‌చేసేశారు. నవల చాలా బాగుంటుంది. సినిమా తయారయివుంటే  కృష్ణకుమారి మరో మంచి పాత్ర చేసి వుండేవారు.

కృష్ణకుమారి నట జీవితంలో తెలుగు సినిమాలే కాదు, 15 కన్నడ సినిమాలు, 15 తమిళ సినిమాలూ కనబడతాయి. కన్నడంలో టాప్‌హీరో రాజ్‌కుమార్‌పక్కన వేశారు. తెలుగులో అన్ని రకాల సినిమాలూ వేశారు. సాంఘికం, జానపదం, పౌరాణికం - అన్నీ. మొత్తం మీద 150 సినిమాలుంటాయి. అన్నిటికీ ఆవిడ సూటయింది. ఫిజిక్‌కూడా త్రూ ఔట్‌బాగా మేన్‌టేన్‌చేశారు. స్త్రీ సౌందర్యాన్ని వర్ణించే మంచిపాటలు చాలా ఆవిడపై చిత్రీకరించబడ్డాయి.

వరకట్నంలోని 'మెరుపు తీగవోలె' పాట గుర్తుందనుకుంటాను. కృష్ణకుమారి పక్కన చాలామంది హీరోలు వేశారు. ముందులో రామశర్మ వేసేవారు. తర్వాత జగ్గయ్య, రమణమూర్తి, చలం, - యిలా బజెట్‌సినిమాల్లో కృష్ణకుమారి పేరు ఫస్టు తలచుకునేవారు. భార్యాభర్తలు సినిమాతో టాప్‌బ్రాకెట్‌లోకి వెళ్లిన తర్వాత అగ్రనటుల సరసన వేశారామె. కానీ వాళ్లతోనే వేస్తాను అని భీష్మించుకుని కూచోలేదు.

ఆమె భర్త బిజినెస్‌ఆపరేషన్స్‌మద్రాసునుండి బెంగుళూరుకి షిఫ్ట్‌అయ్యాయి. బోర్‌వెల్స్‌కాంట్రాక్టులు తీసుకుంటారు. బిజినెస్‌బాగా నడిచింది. బెంగుళూరు ఔట్‌స్కర్ట్‌స్‌లో ఓ ఫామ్‌హౌస్‌అవీ వున్నాయి. వాళ్లకు ఒకే కూతురు. దీపిక అని. ఎంటీఆర్‌గ్రూపు నడిపే కుటుంబానికి పిల్లనిచ్చారు. తెరమీదా, బయటా హుందాతనం మూర్తీభవించిన తార కృష్ణకుమారి అని. జీవితంలో వచ్చిన ఒడిదుడుకులను తను వేసిన రాకుమారి పాత్రల్లాగానే ఆవిడ ధైర్యంగా ఫేస్‌చేసి, జీవితాన్ని చక్కదిద్దుకుంది. సాఫ్ట్‌గా ఉంటూనే బోల్డ్‌డెసిషన్స్‌తీసుకుంది.'

ఆ మధ్య ఆమె భర్త పోయారు. ఇప్పుడు యీమె...! ఆమెకు నా శ్రద్ధాంజలి. (సమాప్తం)

[**ఎమ్బీయస్‌: రాకుమారి కృష్ణకుమారి - 1/3**](http://telugu.greatandhra.com/articles/mbs/krishna-kumari-01-87647.html)

[**ఎమ్బీయస్‌: రాకుమారి కృష్ణకుమారి - 2/3**](http://telugu.greatandhra.com/articles/mbs/krishna-kumari-02-87654.html)

**- ఎమ్బీయస్‌ప్రసాద్‌  
-mbsprasad@gmail.com**

2018 ఫిబ్రవరి ఎమ్బీయస్‌: మధ్యవయసు మబ్బులు

పైలా పచ్చీసులో ఎంత హుషారుగా ఉన్నా మధ్య వయసు వచ్చేసరికి మనిషికి గాంభీర్యం వచ్చేస్తుంది. దిగాలు పడడం మొదలుపెడతారు. మధ్యవయసు అనేదానికి నిర్వచనం ఏమిటి? గతంలో అయితే 35 దాటితే మధ్యవయసు అనేవారు. ఇప్పుడు సగటు ఆయుర్దాయం పెరిగింది కాబట్టి 45-50 మధ్య అనవచ్చు. అన్ని రకాల సమస్యలు ఒక్కసారి చుట్టుముట్టే స్టేజి యిది. కెరియర్‌ పరంగా, కుటుంబపరంగా, ఆర్థికపరంగా, ఆరోగ్యపరంగా ఎన్నో ఒత్తిళ్లు వచ్చిపడతాయి. కెరియర్‌ పరంగా చెప్పాలంటే - యవ్వనంలో ఉండగా ఎంతో ఉన్నత స్థాయికి చేరతాననే ఆశలుంటాయి. అందువలన జీవితంలో ఉత్సాహం ఉంటుంది. 45, 50 సంవత్సరాలు వచ్చేసరికి కెరియర్‌లో పీక్‌కి వచ్చేశామనీ, యింతకంటె పైకి వెళ్లే ఛాన్సు లేదని తెలిసిపోతుంది. దానితో వృత్తి పరమైన ఉబలాటం చచ్చిపోతుంది. అలా అని పనిచేయడం మానేస్తే కుదరదు. గవర్నమెంటు ఉద్యోగాల్లో అయితే కాస్త రిలాక్స్‌డ్‌గా ఉన్నా ఫరవాలేదేమో కానీ, ప్రయివేటు ఉద్యోగాల్లో ఉద్యోగం నిలుపుకోవాలన్నా, యిక్కణ్నుంచి దిగజారకుండా ఉండాలన్నా మరింత కష్టపడ వలసి ఉంటుంది. మీకిచ్చే జీతంలో సగం జీతానికి మీ కంటె కుర్రాళ్లు, ఉత్సాహవంతులు వస్తారు అనే మేనేజ్‌మెంట్‌ బెదిరింపులను తట్టుకుంటూ నాలో యింకా శక్తి ఉంది అని నిరూపించుకోవడానికి అహోరాత్రాలు శ్రమించవలసి వస్తుంది.

అదే సమయంలో కుటుంబ బాధ్యతలు కూడా కీలకమైన స్థితికి చేరతాయి. తలిదండ్రుల మరణం సంభవిస్తుంది. అమ్మానాన్న ఉన్నంతకాలం పైన ఒక గొడుగు ఉన్న ఫీలింగు ఉంటుంది. వాళ్ల మీద ఆధారపడకపోయినా, నిజానికి వాళ్లే తన మీద ఆధారపడినా, అమ్మానాన్నలను పోగొట్టుకున్నపుడు, ఏదో రక్షణ పోయినట్లు తోచి, దిగాలు ఆవరిస్తుంది. ఇక వరుసలో మనమే అనే స్పృహ కలిగి భయం వేస్తుంది. ఇక భార్య విషయానికి వస్తే అప్పటివరకు తనపై ఆధారపడుతూ వచ్చిన ఆమె, రాటు దేలి స్వతంత్రంగా వ్యవహరించడం మొదలుపెడుతుంది. భర్త నిర్ణయాలకు అడ్డు తగులుతూ ఉంటుంది. పిల్లల చదువుల గురించి, తిరుగుళ్ల గురించి, పెళ్లిళ్ల గురించి ఇద్దరి మధ్య వాగ్యుద్ధాలు జరుగుతూ ఉంటాయి. పిల్లలకు కాలేజీకి వెళ్లే వయసులో ఉండి, శ్రద్ధగా చదవకో, సవ్యంగా ప్రవర్తించకో తలనొప్పులు తెచ్చిపెడుతూ ఉంటారు. ఈ సమస్యలపై లోతుగా దృష్టి సారించే టైముండదు. ఆరోగ్యసమస్యలు కూడా యిప్పుడే తలెత్తుతాయి. బిపి, సుగర్‌లు పరిచయమౌతాయి. అప్పటిదాకా 'డాక్టరు దగ్గరకి వెళ్లడం నాకు అసహ్యం' అనేవాళ్లు కూడా క్లినిక్‌లకు తరచుగా వెళ్లవలసి వస్తుంది. శారీరక దారుఢ్యం తగ్గుతుంది. దాంతో నిస్పృహ, నిస్సత్తువ, చికాకు, కోపం ఆవహిస్తాయి. స్త్రీలకు యిది మెనోపాజ్‌ సమయం. దాని గురించి విస్తారంగా వ్యాసాలు వస్తూంటాయి. మగవాళ్లకు కూడా అలాటి సమస్యే - ఆండ్రోపాజ్‌ - వస్తుంది.

ఇదే సమయంలో డబ్బు సమస్య కూడా కళ్లల్లోకి సూటిగా చూస్తూంటుంది. ఖర్చులు పెరుగుతూంటాయి. పిల్లల పై చదువులకు డబ్బెలా, పెళ్లిళ్లకు డబ్బెలా? అప్పు తెస్తే తీర్చడం ఎలా? చేతిలో ఉన్నదంతా ఖర్చు పెట్టేస్తే రేపు రిటైరైతే ఎలా? ఈ లైఫ్‌ స్టయిల్‌ మేన్‌టేన్‌ చేయగలమా? పెన్షన్‌ లేకపోతే ఎలా? ఉంటే సరిపోతుందా? పెళ్లిళ్లు అయ్యాక కోడలు, అల్లుడు వస్తారు. ఉన్న యిల్లు సరిపోదు. అలా అని యిది అమ్మేసి పెద్దది కొంటే తట్టుకోగలమా? ఇలా ఎన్నో ఆలోచనలు. జీవిత చరమాంకం ఎలా ఉంటుందోనన్న బెంగ. ఉన్నదంతా పిల్లల మీద ఖఱ్చు పెట్టేస్తే వాళ్లు వృద్ధాప్యంలో తమను పట్టించుకుంటారో లేదోనన్న సందేహం. ఈ సందేహంతో వాళ్ల అవకాశాలు, మంచి భవిష్యత్తు చెడగొడుతున్నామా అన్న డోలాయమాన స్థితి. ఈ టెన్షన్ల వలన ఆరోగ్యం చెడిపోయే ప్రమాదం ఉంది. కొంతమంది ఆలోచించి, ఆలోచించి ఏం చేయాలో తోచక, నిద్ర పట్టక పలాయనవాదంతో మద్యానికి అలవాటు పడతారు కూడా. ఉన్నదున్నట్లు చెప్పాలంటే యీ చింతకు పరిష్కారం లేదు. రేపు ఎలా ఉంటుందో ఎవరూ చెప్పలేరు. అందువలన భవిష్యత్తుపై విపరీతమైన ఆశ పెట్టుకోకుండా, మబ్బుల్లో విహరించకుండా, నేల మీదే ఉండి వాస్తవాలను పరిగణించి నిర్ణయాలు తీసుకోవడం మంచిది. పిల్లల మీద ఎంత ఖర్చు పెట్టాలి అన్నదానిపై ఒక స్పష్టమైన దృక్పథం , అవగాహన ఉండాలి. వాళ్ల మీద పెట్టే ఖర్చుని పెట్టుబడిగా అనుకుని, వృద్ధాప్యంలో మనకు అది వడ్డీతో సహా తిరిగి వస్తుందని అనుకోవడం పొరబాటు ఆలోచన. పిల్లలను పెంచడం మన బాధ్యత. మనం ఎంతవరకు తూగగలమో అంతవరకే వాళ్ల చదువుపై, పెళ్లిళ్లపై ఖర్చు పెట్టాలి. ఉన్నదంతా ఊడ్చి పెట్టి ఆ తర్వాత వాళ్లు పట్టించుకోలేదని ఏడవడం బుద్ధితక్కువ.

డబ్బు గురించి కొందరు చులకనగా మాట్లాడతారు. అది తప్పు. జీవితంలో డబ్బుకి చాలా విలువ ఉంటుంది. డబ్బున్నవాడికి ఉన్న విలువ లేనివాడికి ఉండదు. పిల్లలతో సహా ఎవరిపైనా ఆధారపడకుండా ఉండే స్థితిని మనం కోరుకోవాలి. ఆ దిశగా ప్రణాళికలు వేసుకోవాలి. రిటైరయ్యాక మన కేవేవో అవకాశాలు వచ్చేస్తాయని ఆశ పడడం అవివేకం. చాలా తక్కువ మందికే ఆ అదృష్టం. ఉద్యోగంలో ఉండగా అనేక ఆఫర్లు వస్తూంటాయి కాబట్టి రిటైరయ్యాక కన్సల్టెంటుగా ఉండవచ్చని ఏవేవో ప్లాన్లు వేస్తాం. ఉద్యోగ విరమణ వయసు వచ్చేసరికి నీపై అవతలివాడికి మోజు పోతుంది. ఒకటి రెండు ఏళ్లపాటు ఒకటి రెండు చోట్ల పనిచేసేసరికి మొహం మొత్తుతుంది. జీతమో, గౌరవమో చాలకపోవడం చేత యింట్లో ఖాళీగా కూర్చోవలసి వస్తుంది. కొన్ని తరాల క్రితమైతే అయితే రిటైరైన రెండు, మూడేళ్లకు చావు ముంచుకు వచ్చేది. ఇప్పుడు మధ్యతరగతివాళ్లు 75, 80 ఏళ్లు చులాగ్గా బతికేస్తున్నారు. అంటే రిటైరైన తర్వాత జీతం లేకుండా 15-20 ఏళ్ల పాటు జీవించవలసిన అవసరం పడుతోంది. ఆయుర్దాయం ఉంటోంది కానీ ఆరోగ్యం ఉండటం లేదు. కాబట్టి మందుల ఖర్చు పెరుగుతోంది. మధ్య వయసులో ఉండగానే '80 ఏళ్ల దాకా బతికితే ఎలా?' అని ప్రశ్న వేసుకుని దానికి తగ్గట్లుగా సొంత యిల్లు వంటి సరంజామా ఏర్పాటు చేసుకోవాలి. నెల ఖర్చుకి పిల్లలపై ఆధారపడే స్థితి లేకుండా ముందు నుంచే ప్లానింగు వేసుకుని దానికి తగినట్లుగానే యీరోజు ఖర్చు పెట్టాలి. ఈ పని మధ్యవయసులో చేయకపోతే వృద్ధాప్యం భారమౌతుంది. - ఎమ్బీయస్‌ ప్రసాద్‌ (ఫిబ్రవరి 2018)

2018 ఫిబ్రవరి టాబ్లాయిడ్‌కి ఎమ్బీయస్‌: జరా దు:ఖం

'జన్మ దు:ఖం, జరా (వృద్ధాప్యం) దు:ఖం, జాయా (పుట్టడం) దు:ఖం పున: పున: (మళ్లీ మళ్లీ), సంసారసాగరం దు:ఖం, తస్మాత్‌ జాగ్రత, జాగ్రత' అని ఆదిశంకరుల శ్లోకం ఉంది. ముసలితనం నిజంగా దు:ఖమయమే. జన్మంతా కష్టాలున్నా భరించడానికి ఓపిక ఉంటుంది. ముసలితనం వచ్చేసరికి శారీరకంగా, మానసికంగా అలసట వచ్చేస్తుంది. అందువలన జీవితంపై విసుగు కలుగుతుంది. '60 తర్వాతే జీవితం ప్రారంభమవుతుంది' అంటూ ఎన్నయినా ఆర్టికల్స్‌ రావచ్చు. కానీ ఒక్కటి గుర్తు పెట్టుకోవాలి. 'శరీరం ఆద్యం ఖలు ధర్మసాధనం' అని ఆర్యోక్తి. ధర్మాన్ని సాధించాలంటే శరీరమే మొదటిది కదా అని అర్థం. శరీరం బాగా ఉంటేనే ధర్మమైనా, ఏ కర్మ అయినా చేయగలం. కానీ శరీరం నిస్సారం అయినపుడు, త్వరగా డస్సిపోతున్నపుడు ఏం సాధించగలం? వ్యాయామం చేయాలి, యోగా చేయాలి, మెడిటేషన్‌ చేయాలి... యిలా చెప్పుకుంటూ పోవచ్చు. ఎంత చేసినా వయోధర్మాన్ని, ప్రకృతి ధర్మాన్ని ఎవరూ అధిగమించలేరు. ఫలానా జంతువు ఆయుర్దాయం యింత అన్నట్లు, మనిషికి మాగ్జిమమ్‌ ఆయుర్దాయం నూరేళ్లు. (అది దాటినవారు అరుదైన మనుష్యులు). కానీ అది కూడా అందుకోలేనివారే ఎక్కువ. జ్యోతిష శాస్త్రప్రకారం పూర్ణాయుర్దాయం అంటే 65. అందుకే షష్టిపూర్తి ఘనంగా జరిపేవారు. పోనుపోను సగటు ఆయుర్దాయం పెరిగింది. ఇప్పటి పరిస్థితుల ప్రకారం 45కి మధ్యవయసు వస్తుందనుకుంటే 65 దాటితే వృద్ధాప్యం అనే అనుకోవచ్చు. ఈ రోజుల్లో ఒక రకమైన జీవనస్థాయి కలవారు 75,80 వరకు బతుకుతున్నారు కాబట్టి 10, 15 ఏళ్ల వృద్ధాప్య జీవితం తప్పనిసరి అనుకోవాలి.

ముసలితనం వస్తున్న కొద్దీ చూపు మందగిస్తుంది. వినికిడి తగ్గుతుంది. జుట్టు తెల్లబడుతుంది, రాలుతుంది, కీళ్ల నొప్పులు, ఎక్కువ దూరం నడిస్తే ఆయాసం, కాస్త ఎక్కువ తింటే అరక్కపోవడం, నిద్ర పట్టకపోవడం.. యిలాటివెన్నో ముంచుకు వస్తాయి. ఇది సహజం. కారైనా, ఫ్రిజ్‌ అయినా, వాషింగ్‌ మెషినయినా దేనికైనా సరే, కొన్నేళ్ల వరకే గ్యారంటీ ఉంటుంది. తర్వాతి నుంచి ట్రబుల్‌ యివ్వడం మొదలెడుతుంది. ముందు నుంచీ జాగ్రత్తగా చూసుకుంటే కాస్త ఎక్కువ కాలం మన్నుతాయి. లేకపోతే త్వరగా పాడై పోతాయి. కొంతకాలం రిపేర్లతో నడుస్తాయి. మరి కొంతకాలం సగం ఎఫిషియన్సీతో నడుస్తాయి. ఆ తర్వాత సాంతం మూలపడేయాల్సి వుంటుంది. మన ఇంద్రియాలూ అంతే. ఎవరో ఎనభై ఏళ్ల వయసులో ఎవరెస్టు ఎక్కారు, తొంభై ఏళ్ల వయసులో తొమ్మిది మైళ్లు యీత కొట్టారు... అంటే వాళ్లు ముందునుంచీ క్రమశిక్షణతో ఉంటూ అలాటి విన్యాసాలు చేస్తూ ఉండి ఉంటారు. మనం జీవితమంతా ఎసి గదుల్లో, కుషన్‌ కుర్చీల్లో గడిపి, చివర్లో వాళ్లలా సాహసాలు చేయాలంటే కుదిరే పని కాదు.

ఈ రోగాల్లో చాలా భాగం సైకో-సొమాటిక్‌ వ్యాధులే. మనసు, శరీరం పరస్పరాశ్రితాలు. ఆయుర్వేదంలో చెప్తారు. నేతి గిన్నెను వేడి చేసినపుడు గిన్నె వేడెక్కడం చేత నెయ్యి కరుగుతుంది, నెయ్యి వేడెక్కి కరగడం చేత గిన్నె వేడెక్కుతుంది. అలాగే శరీరం ఆరోగ్యంగా ఉంటే మనసూ కుదుట పడుతుంది. మనసు దిగులుతో ఉంటే శరీరం కృశిస్తుంది. మానసిక బాధల చేత శరీరం ప్రభావితం కావడమనేది తక్కిన ఏ వయసులో కన్నా వార్ధక్యంలోనే ఎక్కువ. అందుకే మనసు ప్రశాంతంగా ఉంచుకోండి, ధ్యానం చేయండి, శారీరక బాధలు తగ్గుతాయి అని వైద్యులు సలహా యిస్తారు. ఇది చెప్పినంత సులభం కాదు. ఎందుకంటే ముసలితనమనేది సమీక్షా సమయం. ఎకరా మూడు వేలకు వచ్చినపుడు ఓ పది ఎకరాలు కొని పడేయాల్సింది, ఫలానా షేర్‌లో పెట్టుబడి పెట్టి ఉంటే యిప్పుడు లక్షల విలువ చేసేవి, వాణ్ని అలా అని వుండకూడదు, వీణ్ని అంత చులాగ్గా వదిలేసి ఉండకూడదు, ఫలానావాణ్ని నమ్మి మోసపోయాను, శంకరగిరి మాన్యాలకు బదిలీ అయినా ఫర్వాలేదనుకుని అప్పుడు ప్రమోషన్‌కు ఒప్పుకోవాల్సింది... ఇలా అనంతంగా ఆలోచనలు వస్తూంటాయి. సినిమా సమీక్ష చూడండి, కథనంలో లోపం ఉంది, గ్రాఫ్‌ పడిపోయింది, సీను పండలేదు... యిలా ఎన్నయినా చెప్తాడు సమీక్షకుడు. అతణ్నే కథ రూపొందించే సమయంలో కూర్చోబెడితే యివేవీ తట్టవు. అలాగే జీవితం కూడా. తరచి తరచి చూసుకున్న కొద్దీ లోపాలే ఎక్కువ కనబడతాయి. కొంత మంచి కనబడినా, యింకా బాగా చేసి ఉండవచ్చు అనిపిస్తుంది.

నిజం చెప్పాలంటే యీ సమీక్షల వలన ఎవరూ లాభపడరు. 'ఇదీ నా గతానుభవం. దీనివలన మీరు నేర్చుకుని బాగుపడండి, ఆ తప్పులు చేయకండి' అని ఎవరికైనా చెప్దామంటే ఎవరూ వినరు. నిజానికి అందరూ అలా వినేసేమాటయితే రామాయణ, భారతాల తర్వాత ఎవరూ ఏమీ చెప్పనక్కరలేదు. సమస్త నీతివాక్యాలు ఉదాహరణలతో సహా అక్కడున్నాయి. అయినా విన్నంత మాత్రాన ఎవరూ నేర్చుకోరు. ఎవరికి వారు అనుభవించి, నేర్చుకోవాల్సినవే చాలా ఉంటాయి. మన ముందు ఉన్నవాడు నాచుపై జారిపడడం కళ్లారా చూసినా, 'వాడికి చేతకాలేదు, నేనైతేనా..' అనుకుంటూ దానిపై కాలేసి జారిపడాల్సిందే. అప్పుడే పాఠం వంటబడుతుంది. ముసలితనంలో ఒక తాపత్రయం మొదలవుతుంది. తనకు తెలిసినదంతా లోకులకు చెప్పేసి, వాళ్ల కళ్లు తెరిపించి మరీ నిష్క్రమిద్దామని! అవకాశం దొరికితే గతంలోకి వెళ్లి కథలు మొదలెడతారు. అంతవరకూ ఓర్చుకోవచ్చు, కానీ అలాగే చేయమని యీ తరం వాళ్లను ఒత్తిడి చేస్తారు. అక్కడ వస్తుంది ఘర్షణ. పిన్నలు దూరంగా జరుగుతారు. 'నన్ను పట్టించుకోవటం లేదు' అనే వేదన ముసలివాళ్లల్లో బయలుదేరుతుంది. దీన్నే వాళ్లు చెక్‌ చేసుకోవాలి. తెలిసినా అడిగేదాకా సలహా చెప్పకపోవడం ఉత్తమం. సూచన లివ్వవచ్చు కానీ అవి అవతలివాళ్లు పాటిస్తారన్న ఆశ పెట్టుకోకూడదు. చెప్పడం నా ధర్మం, వినకపోతే నీ ఖర్మం అనే ఫిలాసఫీ బాగా వంటబట్టించుకోవాలి. లేకపోతే యింట్లో ముసలివాళ్లుంటే న్యూసెన్సు అని పిల్లలు, మనుమలు అనుకునే పరిస్థితి వస్తుంది.

నిజానికి ముసలివాళ్లు యువతీయువకులతో మసలితేనే మంచిదని చెప్తారు. సమవయస్కులతో మసలుతూంటే నిత్యం వ్యాధుల గురించి, మరణాల గురించి వినివిని నిరాశానిస్పృహలు కమ్ముకుంటాయిట. అంతకంటే యువతరంతో కబుర్లు చెప్తూ ఉంటే ఆధునిక లోకం పరిచితమవుతుంది, జీవితంపై ఆసక్తి పెరుగుతుంది. అయితే మీరు వాళ్ల దగ్గరకు వెళ్లాలనుకున్నా, వాళ్లు మిమ్మల్ని వాళ్ల దగ్గరకు రానీయక పోవచ్చు. వాళ్లతో కలవడానికి షార్ట్‌స్‌, టీ షర్ట్‌స్‌ వేసుకోవడం, జుట్టుకు రంగేసుకోవడం ప్రధానం కాదు. మీ ఏటిట్యూడ్‌ వారికి నచ్చాలి. వారి భావాలు మీరు అర్థం చేసుకోగలగాలి. మారుతున్న పోకడలను మీరు జీర్ణం చేసుకుని, వాటికి తగ్గట్టుగానే మీ ఆలోచనావిధానం మార్చుకోగలగాలి. ముఖ్యంగా ఉపన్యాసాలు మానేసి, ఎదుటివాళ్లు చెప్పేది వినాలి. జీవితంలో అన్నీ చూసేసిన మీకు, కొన్ని విషయాలపై వాళ్లకున్న ఉబలాటం విసుగ్గా తోచవచ్చు. కానీ దాన్ని కనబరచకూడదు. వాళ్ల దృక్కోణాన్ని అవగాహన చేసుకోవాలి. వారితో ఆలోచనలు పంచుకోవాలి. అప్పుడే మీ శారీరక, మానసిక బాధల గురించి చింతించడానికి టైముండదు.

ముసలితనం అంటే కృష్ణారామా అనుకుంటూ గడపాలి అని చాలామంది అంటూంటారు. మతపరమైన కార్యకలాపాలు వేరు, ఆధ్యాత్మికత వేరు. బిజీ లైఫ్‌ గడిపే రోజుల్లో గుడికి వెళ్లడం, రోజూ పూజ చేయడం,  పుణ్యక్షేత్రాలకు వెళ్లడం, పురాణకాలక్షేపాలకు, ప్రవచనాలకు వెళ్లడం యివన్నీ కుదరవు. ముసలితనం వచ్చాక, చేసేందుకు ఏమీ లేక యివన్నీ చేయడం మొదలుపెట్టవచ్చు. చాలామంది అంతకు ముందు అలవాటు లేకపోయినా బొట్టు పెట్టుకోవడం, రుద్రాక్ష మాల వేసుకోవడం, నాన్‌వెజ్‌ తినడం మానేయడం, మందు అలవాటు ఉంటే తగ్గించకోవడం లేదా మానేయడం... యిలాటివి చేస్తూన్నారు. పంచారామాలు, నవదుర్గలు అంటూ లెక్క పెట్టుకుని తీర్థయాత్రలు కూడా చేస్తున్నారు. ఒకలా చూస్తే యివన్నీ పెద్ద కష్టమైనవి కావు. అసలైన కష్టమంతా మనసును ఆధ్యాత్మికత వైపు మళ్లించుకోవడంలో ఉంది. నా ఉద్దేశంలో ఆ ధోరణి చిన్నప్పటి నుంచీ ఉండాలి. జుట్టు తెల్లబడింది కదాని 'నిష్కామకర్మ యోగం' పట్టుబడదు. ఇలాటి వైరాగ్యాలన్నీ ముసలితనంలో చూసుకుందామనుకుని యవ్వనంలో అటకెక్కించి ఉంచితే ఆ తర్వాత అవి అటక దిగవు.

నిజానికి పూజాది కర్మకాండలన్నీ సోపానంలో దిగువ మెట్టే. దాని కంటె పైది జ్ఞానమార్గం. మనతో వచ్చిన చిక్కేమిటంటే మనం చావు దగ్గర పడుతూ ఉంటే దిగువ మెట్టు దగ్గర తచ్చాడడం మొదలుపెడతాం. 'సత్సంగత్వే నిస్సంగత్వం, నిస్సంగత్వే నిర్మోహత్వం, నిర్మోహత్వే నిశ్చలతత్త్వం, నిశ్చల తత్త్వే జీవన్ముక్తి:' అంటారు శంకర భగవత్పాదులు. ఈ స్టెప్స్‌ దాటుకుని వచ్చి నిర్మోహత్వం స్టేజికి వచ్చేసి ఉండాలి చావు దగ్గర పడేవేళకి. మనం యింకా సత్సాంగత్యం వెతుక్కునే స్థితిలోనే ఉంటున్నాం. ఇటీవలి కాలంలో ప్రవచనాలపై మోజు పెరిగింది. అవి వినడం, ప్రవచనకర్త కాళ్ల మీద పడి దణ్ణాలు పెట్టడంతో సరిపెడుతున్నాం. వాటిని ఆచరణలో పెట్టినపుడే ఫలితం. కాళ్లూ, కీళ్లూ కీచుకీచు మంటూండగా, మెదడులో హాస్పిటల్‌ బిల్లు తప్ప మరేదీ గోచరించని స్థితిలో ఏ సూక్తిని ఆచరించగలం? ఏ పరోపకారం చేయగలం?

ఇక పూజ చేస్తున్నాం, ధ్యానం చేస్తున్నాం అంటూంటారు. ఇటీవలి కాలంలో పూజగది లేకుండా యిళ్లు కట్టడం లేదు. స్తోత్రాలూ అవీ చదివేసరికి గంట దాటుతోంది కాబట్టి అంతసేపు కూర్చుంటే కాళ్లు పట్టేస్తున్నాయని ఆ గదిలో ఎత్తు పీటలు కూడా ఏర్పాటు చేసుకుంటున్నారు. వీళ్లంతా ఏకాగ్రతతో చేయగలుగుతున్నారా అనే సందేహం నన్నెప్పుడూ పీడిస్తూ ఉంటుంది. ఎందుకంటే నాకు మెడిటేషన్‌లో కూడా ఎప్పుడూ ఏకాగ్రత కుదరలేదు.  కుదురుగా కూర్చున్నపుడే అన్ని రకాల ఆలోచనలూ వెల్లువెత్తుతాయి. ఎక్కడెక్కడి విషయాలూ, ఎప్పటివో సంగతులూ, రేపు వచ్చేవారం పై నెల చేయాల్సిన పనులూ గుర్తుకు వచ్చేస్తాయి. వీపు గోక్కో బుద్ధవుతుంది, పాదాలు తిమ్మిరెక్కుతాయి. ఇంట్లో చీమ చిటుక్కుమన్నా వినబడుతుంది. పనిమనిషి కాలింగ్‌ బెల్లు కొట్టిన సంగతి యింట్లో ఎవరూ గుర్తించరు కానీ మనమే గుర్తిస్తాం. కోతిలాటి మనసును కట్టడి చేద్దామని అనుకుంటూండగానే పుణ్యకాలం గడిచిపోతుంది. స్తోత్రాలు కూడా ఒకసారి కంఠస్తం అయిపోయాక మెకానికల్‌గా చదివేస్తాం తప్ప పూర్తి దృష్టి పెట్టలేం. 'ఇవాళ సరిగ్గా జరగలేదు కానీ, రేపు శ్రద్ధగా చేద్దాం' అనుకుంటూ లేచిపోతాం. ఇలా ఎన్ని గంటలు కూర్చుంటే మోక్షం వస్తుందా అనిపిస్తుంది.

మోక్షం అని ఎందుకంటున్నానంటే ముసలితనంలో మాటిమాటికి గుర్తు వచ్చే అంశం - చావు. నా దృష్టిలో సృష్టికర్త వృద్ధాప్యాన్ని యింత వ్యథాభరితంగా చేయడానికి కారణం జీవికి జీవితంపై విరక్తి కలిగించడమే. ముసలితనం పెట్టి ఉండకపోతే ఎవరూ చావడానికి సిద్ధపడేవారు కారు. చివరిదాకా ఒళ్లు శుబ్భరంగా ఆపిల్‌ పండులా నిగనిగలాడుతూ ఉంటే మృత్యువు వస్తే చీదరించుకుంటాం. శరీరం శిథిలమై, జర్జరమై, తన పనులు తను చేసుకోలేక అవస్థ పడేవేళలో మృత్యువు వస్తే అమ్మయ్య, యిప్పటికైనా విముక్తి కలిగిస్తున్నావు కదా నాయనా అంటూ ఆహ్వానిస్తాం. మృత్యుంజయ స్తోత్రం పఠిస్తే మృత్యువును జయిస్తారని అనుకోకూడదు. మృత్యుభయాన్ని జయిస్తారంతే. పండు మిగలముగ్గితే సునాయాసంగా తొడిమె నుంచి ఎలా జారిపోతుందో, మన మనసును కూడా అలా పరిపక్వంగా చేయమని దేవుణ్ని స్తోత్రం చేయడమన్నమాట. కాయ పచ్చిగా ఉంటే కోసినపుడు బాధ కలుగుతుంది. అలాటి బాధ కలగజేయవద్దని ప్రార్థిస్తాం. 'చావుకి మనను సైకలాజికల్‌గా ప్రిపేర్‌ చేయడానికే యీ వృద్ధాప్యం' అనే ఆలోచన అలవర్చుకుంటే దీని గురించి ఫిర్యాదులు ఎక్కువ చేయం. ఇక చావు, చావు భయం, అంత్యకాలం ఎలా గడుస్తుందన్న భయం గురించి తర్వాతి వ్యాసంలో చర్చించుకుందాం. (సశేషం)

- ఎమ్బీయస్‌ ప్రసాద్‌ (ఫిబ్రవరి 2018)

2018 ఫిబ్రవరి **ఎమ్బీయస్‌: మోసపోయారా? మోసపుచ్చారా?**

బిజెపి ఆంధ్రకు అన్యాయం చేసిందని టిడిపి అధినాయకుడు తప్ప తక్కిన నాయకులు స్టేటుమెంట్లు గుప్పిస్తున్నారు. ఆంధ్ర ప్రజలకోసం మిత్రధర్మాన్ని కూడా పక్కనపెట్టి పోరాడతామని అంటున్నారు. ఇప్పటిదాకా ఆచరణలోకి దిగని బాబు తన అనుచరులకు నేపథ్యసంగీతం సమకూరుస్తున్నారు. ఈ సంగతి నాలుగేళ్ల తర్వాత యిప్పుడు తెలిసివచ్చిందా? చేతులు కాలాక ఆకులు పట్టుకుంటే ఏం లాభం? అని ప్రజలు అడుగుతూంటే 'మేం వాళ్లను నమ్మి మోసపోయాం. హోదాను మించిన ప్యాకేజీ యిస్తామంటే బాగుంది కదాని ఒప్పుకున్నాం. ఇప్పుడు ఆ ప్యాకేజీకి కూడా గుండు కొట్టించారు. అందుకే బయటపడి మాట్లాడుతున్నాం' అంటున్నారు. ఈ మోసాన్ని యితరులు ఎప్పుడో గుర్తించినా టిడిపి యిప్పటిదాకా గుర్తించకపోవడం అనుమానం రగిలిస్తోంది. బిజెపిని నమ్మి మోసపోయిందా? నమ్మకపోయినా నమ్మినట్లు మనని మోసగించిందా?

ప్రత్యేక హోదా గురించి ఎన్నోసార్లు రాయడం జరిగింది. అది ముఖ్యం అనుకునే వెంకయ్యనాయుడు, జైట్లే రాజ్యసభలో అడిగారు. మన్‌మోహన్‌ ఐదేళ్లంటే 'పరిశ్రమ పెట్టడానికే మూడేళ్లు పడుతుంది, ఐదేళ్లు ఏం చాలతాయి, ఎలాగూ మేం అధికారంలోకి వస్తున్నాం, పదేళ్లు యిస్తాం' అని రాజ్యసభలోనే అన్నారు. పదేళ్లేం చాలతాయి, పదిహేనేళ్లు సాధిస్తాం అని బాబు ఎన్నికలలో వాగ్దానం చేశారు. ఆంధ్రకు హోదా వస్తోందని పక్క రాష్ట్రాలన్నీ కుళ్లుకు ఛస్తున్నాయని ప్రచారం కూడా చేశారు. నెగ్గాక బిజెపి మిన్నకుంది. ఆంధ్ర అసెంబ్లీ హోదా కావాలని రెండు సార్లు తీర్మానం చేసింది. కంభంపాటి రామ్మోహనరావుగారు మొన్నమొన్నటిదాకా హోదా వచ్చేస్తోంది, వచ్చేస్తోంది, నాకు గట్టి నమ్మకంగా ఉంది అంటూనే ఉన్నారు. అంతలోనే బాబు స్వరం మార్చారు. హోదా వేస్టు, అది ఉన్న రాష్ట్రాలు ఏం బావుకున్నాయి? అనే పల్లవి అందుకున్నారు. బావుకున్నాయి స్వామీ అని తక్కినవాళ్లందరూ గణాంకాలు వల్లించినా బాబు కనలేదు, వినలేదు, మూర్కొనలేదు. హోదా వృథా కాబట్టి వాళ్లు యిచ్చినా ఎడంకాలితో తన్ని పారేస్తా అని అనటం లేదు మళ్లీ. వైసిపి ప్రత్యేక హోదానే పట్టుకుని వేళ్లాడుతూండడంతో, కాంగ్రెసు దానిని ప్రత్యేక అంశంగా చేసుకుని పార్లమెంటులో పోరాడుతూండడంతో అదీ అడుగుతున్నాం అంటున్నారు. అంటే హోదా విలువ గురించి బాబుకు తెలియదనుకోవాలా? మనందరికీ అర్థమైన సంగతి ఆయనకు అర్థం కాలేదంటే ఆయనను దూరదర్శి, దీర్ఘదర్శి, ద్రష్ట, స్రష్ట అని ఎలా అనుకోగలం? బాబు అమాయకుడు, అజ్ఞాని అని బద్ధశత్రువు కూడా అనుకోలేడు. కాబట్టి ఆయన నిద్రపోవటం లేదు, నిద్ర నటిస్తున్నాడంతే అనుకోవాలి.

నటించడం, మానడం ఆయనిష్టం కానీ నటించని అవతలివాళ్లను తిట్టడం మాత్రం అన్యాయం. హోదా గురించి ఎవరైనా అడిగితే తనను పనిగట్టుకుని ఎద్దేవా చేసినట్లు, అవమానపర్చినట్లు ప్రతిస్పందించారు. హోదా యివ్వాలని సోనియా చేత ఉత్తరం రాయించిన కాంగ్రెసు కోటి సంతకాలు సేకరించి, తక్కిన పార్టీలను కూడా పిల్చుకుని వచ్చి విజయవాడలో మీటింగు పెడితే వాళ్లు రాష్ట్రద్రోహులన్నంత బిల్డప్‌ యిచ్చారు. జగన్‌ మాట్లాడితే మూతీమొహం తెలియకుండా మాట్లాడుతున్నారన్నారు. తనకు తప్ప తక్కినెవరికీ హోదాపై అవగాహన లేదని, అనవసరంగా యాగీ చేసి చికాకులు తెస్తున్నారని, యీ గొడవల వలన రాష్ట్రానికి రావలసిన పెట్టుబడులు రాకుండా పోతున్నాయని వాపోయారు. ప్రత్యేక హోదా రద్దు చేయమని 14 వ ఫైనాన్సు కమిషన్‌ అందన్నారు. అలా అనలేదని దాని చైర్మన్‌ చెప్పినా వినలేదు. ప్రత్యేక హోదా ఉన్న రాష్ట్రాలేవీ దాన్ని వదులుకోలేదని, యిప్పటికీ అనేక ప్రయోజనాలు పొందుతున్నాయని బాబు దృష్టికి తెచ్చినా ఆయన కళ్లు మూసేసుకున్నారు. ఇక ఆయన పార్టీ కేంద్రమంత్రులు అదిగో, యిదిగో అంటూ కబుర్లు చెప్పినంత కాలం చెప్తూనేవచ్చారు.

ఇంతకీ హోదాపై హక్కు బాబు ఎందుకు వదులుకున్నట్లు? ప్యాకేజీ యిస్తానన్నారు కాబట్టి.. అని చెప్పుకుని వచ్చారు. హోదాకు సమానమైన, ఆట్టే మాట్లాడితే అంతకంటె మెరుగైన ప్రత్యేక ప్యాకేజీ యిస్తున్నారు అని డప్పేసి చెప్పారు. అదేదో సొంత జేబులోంచి మోదీ యిచ్చినట్లు అసెంబ్లీ తీర్మానం ద్వారా మోదీకి ధన్యవాదాలు తెలిపారు. వెంకయ్య నాయుడికి సన్మానాల మీద సన్మానాలు చేశారు. ప్యాకేజీ డిటైల్స్‌ ఏమిటో చూడకుండా నోటిమాట మీద ఒప్పేసుకున్నారా? నిజంగా!? దానికి చట్టబద్ధత కల్పించండి అని అడగాలని కూడా తోచలేదా? హోదా కంటె ప్యాకేజి మెరుగని వాళ్లు చెప్పారు, మేం నమ్మాం అని యిప్పుడు చెప్తున్నారు. ఈ ప్యాకేజీ ఏదో హోదా రాష్ట్రాలకూ దయచేయించి, హోదాలు సాంతం ఎత్తేయవచ్చుగా అని అడగలేదేం? నీతీశ్‌ కుమార్‌ ప్యాకేజీలు అక్కరలేదు, హోదా కావాలి అని అడిగినప్పుడైనా అనుమానం రాలేదేం? హోదా యిస్తామని చెప్పి, ఏడాదిన్నర తర్వాత యీ ప్యాకేజీ ఏమిటి? అని అడగలేదేం? పైగా హోదా యిస్తే ప్యాకేజీ యివ్వకూడదని లేదు కదా. రెండూ యివ్వండి అని అడగవచ్చు కదా. ఏమీ అడక్కుండా మూసుకుని కూర్చుని యిప్పుడు నమ్మి మోసపోయాం అంటే ఎలా? మీరు మీ కంపెనీలో ఒక మేనేజరును నియమించి మీ ఆర్థిక వ్యవహారాలు చూడమన్నాం. నాలుగేళ్లు అయ్యాక 'నష్టాలు వచ్చేయండి, నేను నా మిత్రుణ్ని నమ్మి గ్యారంటీ యిచ్చాను, అతను ఎగ్గొట్టాడు' అని మేనేజరు అంటే ఊరుకుంటారా? ప్రజలు ముఖ్యమంత్రిగా ఎన్నుకుని తమ వ్యవహారాలు చూసే బాధ్యత మీ చేతిలో పెట్టారు. మీరు వా**ళ్ల** ఆస్తిపాస్తులకే కాదు, భవిష్యత్తుకు కూడా కస్టోడియన్‌. 'నేను నమ్మకద్రోహానికి బలయ్యాను, ఫలితం మీరు అనుభవించం**డి**' అంటే ఒప్పుతుందా?

అవతలివాళ్లను నమ్మి మోసపోయే అమాయకుడా బాబు? **జగ**న్‌ కైతే రాజకీయ అనుభవం లేదు కాబట్టి మోసపోయాడంటే బెనిఫిట్‌ ఆఫ్‌ డౌట్‌ యివ్వవచ్చు. అందు**కే** తనకు అత్యంత విశ్వాసపాత్రులనుకుని జగన్‌ నమ్మినవారు కూడా టిడిపిలోకి గోడ దూకేయగలిగారు. బాబు కుటుంబ **సం**స్థ అయిన హెరిటేజి యిలా నమ్మి మోసపోయిన సందర్భాలు లేవు. అది దినదిన ప్రవర్ధమానంగా పెరుగుతూ**నే** ఉంది. నెట్‌వర్త్‌ పెంచుకుంటూనే ఉంది. ఎటొచ్చీ ఆంధ్ర వర్తే నానాటికీ దిగజారుతోంది. దానికి కారణం కేంద్రమేననీ, వారిని నమ్మడం తన అమాయకత్వమే అనీ బాబు మనల్ని నమ్మమంటున్నారు. కేంద్రంలో తమరు కూడా భాగస్వామే కదా స్వామీ అంటే దానికి సమాధానం ఉండదు. మాట్లాడితే బిజెపితో మిత్రధర్మం పాటించామంటారు. ఆ మిత్రధర్మం రాజకీయపరమైంది. ఇవాళ వీళ్లతో, నిన్న మరొకళ్లతో, రేపు యింకోళ్లతో పాటిస్తూనే ఉంటారు. కానీ ఎన్నుకున్న ప్రజల పట్ల పాటించవలసిన ధర్మమనేది ఒకటి ఉంటుంది మహానుభావా! దాని సంగతేమిటి?

'అంటే విభజనతో నష్టపోయి రాజధాని, యిన్‌ఫ్రాస్ట్రక్చర్‌ లేని రాష్ట్రం కేంద్రంతో సున్నం పెట్టుకోవాలంటారా?' అని ఎదురు ప్రశ్నిస్తారు టిడిపి నాయకులు. ఏం పెట్టుకోకూడదా? ఎన్టీయార్‌ పెట్టుకోలేదా? పెట్టుకుని న్యాయంగా తనకు రావలసినది రాబట్టుకోలేదా? పొత్తు పెట్టుకున్న బిజెపి కాబట్టి యీ వాదన వినిపిస్తున్నారు. ఒకవేళ 2014లో కాంగ్రెసు కేంద్రంలో అధికారంలోకి వస్తే ఏం చేసేవారు? అప్పుడూ యిలాగే దేబిరిస్తూ కూర్చునేవారా? తప్పకుండా పోరాడే వారు. అదే యిప్పుడూ చేయండి. విభజన చట్టం ఒకటి ఉంది. దాన్ని అమలు చేయించుకోవడం కూడా రానివాళ్లు, హక్కుగా రావలసినది రాబట్టుకోవడం చేతకానివాళ్లు సమర్థపాలకులా? మాట్లాడితే కాంగ్రెసు అడ్డగోలుగా విభజించింది అనడం ఒక్కటే తెలుసు. ఈ మధ్య బాబుగారికి కొత్తగా జ్ఞానోదయం అయింది. గతంలో 42 మంది ఎంపీలుండి బలంగా ఉండేవాళ్లంట. ఇప్పుడు చీలిపోయి, బలహీన రాష్ట్రమై పోవడం వలన కేంద్రం పట్టించుకోవటం లేదట. విభజన చేసి తీరాలని లేఖలు గుప్పించినప్పుడు లేదా యీ తెలివి? కట్టెలు కట్టగా కట్టి ఉంటే ఎవరూ విరవ లేకపోయారని, విడివిడిగా విడదీస్తే సులభంగా విరవగలిగారనే కథ చిన్నప్పుడు చదవలేదా? బాబుచే నిత్యం విమర్శించబడుతున్న ఆ 'దిక్కుమాలిన' విభజన బిల్లుకి తెలంగాణ టిడిపి ఎంపీల చేత జేజేలు కొట్టించిన దెవరు? కాంగ్రెసు చేసిన పాపంలో పాలు పంచుకుని బిల్లు పాస్‌ చేయించిన బిజెపితో పొత్తు పెట్టుకున్న దెవరు? ఓకే, 2014 నుంచే కేంద్రంతో పోట్లాడమని ఎవరూ చెప్పరు. ఏడాదో, ఏడాదిన్నరో వేచి చూస్తారు. ఇక్కడ డబ్బులు విదల్చకుండా బిహార్‌ ఎన్నికల సమయంలో మోదీ వేలం పాడినట్లు వేల కోట్ల సాయం ప్రకటించినప్పుడే అర్థమై ఉండాలి, మోదీ తమను ఎలా చూస్తున్నాడో. అప్పుడైనా మేలుకోవాలిగా! నాలుగేళ్లు కాలయాపన చేసి యిప్పుడా శోకన్నాలు పెట్టడం?

ఇవన్నీ అడిగితే 'మరి వైసిపి ఏం చేస్తోంది?' అని అడుగుతున్నారు టిడిపి వారు. ఉద్యోగం యిచ్చింది తమకు. పని చేయాల్సింది తమరు. మీ ఉద్యోగం పీకేసి తన కిమ్మని రోడ్లంట పడి తిరుగుతున్నది వైసిపి. జీతభత్యాలు పుచ్చుకుంటూ చేయాల్సిన పనేమో తమరు చేయరు. పైగా ఆఫీసులోకి అడుగు పెట్టలేని ఆ నిరుద్యోగి ఏం చేస్తున్నాడని అడుగుతారు. ఏమైనా అర్థం ఉందా? వైసిపి బిజెపి రాష్ట్రపతి, ఉపరాష్ట్రపతి అభ్యర్థులకు మద్దతు ప్రకటించింది అని అదేదో మహాపరాధంలా మాట్లాడతారు. అదే అపరాధమైతే మరి నాలుగేళ్లగా బిజెపితో అంటకాగుతూ, కేంద్రంలో, రాష్ట్రంలో ఏకశయ్యాగతులుగా వున్న మీరెంత తప్పు చేస్తున్నట్లు? హోదా కోసం 2016లోనే రాజీనామా చేస్తామన్నారు కానీ చేయలేదు అంటున్నారు. తమరు యిప్పటికీ అనటం లేదుగా. అనాలని మా ఉద్దేశం కాదు. రాజీనామా చేయమనగానే వాళ్ల ఎంపీలు మీ పార్టీలోకి దూకేస్తారేమోనన్న భయం వైసిపీకి ఉండవచ్చు. లేకపోతే మరొకటి కావచ్చు, కేసులే కారణం కావచ్చు, మీరు విడాకులిస్తే మారుమనువు చేసుకోవడానికి దండట్టుకుని బిజెపి గుమ్మం దగ్గర కాపు కాస్తూ ఉండవచ్చు. రాజకీయాల్లో ఏదైనా సాధ్యమే. అంతెందుకు, మీరు బిజెపికి విడాకులివ్వండి, తక్షణం లౌకికవాద పార్టీలమని చెప్పుకునే పార్టీలన్నీ మీ గుమ్మం దగ్గరా దండట్టుకుని నిలబడతాయి. కాషాయం నుంచి ఎఱ్ఱటి ఎరుపు దాకా మీరు ఎవరితోనైనా కాపురం వెలగబట్టగల సమర్థులు. వీటిపై ఔచిత్యవిచారణ చేయడం ప్రజల పని కాదు. వారు మిమ్మల్ని ఎన్నుకుని మా ప్రతినిథిగా మీరు మా హక్కులు రాబట్టండి బాబూ అన్నారు. రేపు ఓట్ల కోసం వెళ్లినపుడు నాలుగేళ్లలో ఏం చేశారు? అనే అడుగుతారు. దానికి మీ దగ్గర సమాధానం ఉందా? మీరు మోసపోయారా? మోసపుచ్చుతున్నారా? మోసపుచ్చామని ఎలాగూ ఒప్పుకోరు. మోసపోయాం. బిజెపి ద్రోహం చేసింది అంటారా? దానికి ప్రతిక్రియగా ఏం చేస్తున్నారో చెప్పండి. దయచేసి యీ విషయాలు లీకేజీల రూపంగా కాకుండా బాబుగారి స్పష్టమైన ప్రకటన ద్వారా తెలపండి.

- ఎమ్బీయస్‌ ప్రసాద్‌ (ఫిబ్రవరి 2018)

2018 ఫిబ్రవరి  ఎమ్బీయస్‌: ఒక్కనాలికే వాడమంటున్న బిజెపి

ఓ కార్టూన్‌ ఉంది. ఓ చిన్నపిల్లాడు తండ్రిని అడుగుతూంటాడు - 'పక్కింటావిణ్ని పిన్నీ అని పిలవమని నువ్వంటావు, అమ్మేమో అత్తయ్యా అని పిలవమంటుంది. ఏమని పిలవాలో యిద్దరూ కలిసి ఒక్క మాట అనుకుని నాకు చెప్పండి' అని. ఇప్పుడు బిజెపి బాబుగారిని అదే అడుగుతోంది. మేం సాయం చేశామా? లేదా? కరక్టుగా ఒక్క మాట మీద నిలబడు అని. ఇక్కడ బాబే ఆ పిల్లాడి తల్లీ, తండ్రీ పాత్రలు పోషించేస్తూ రెండు నాలుకలతో మాట్లాడుతున్నారు. ఆయన బిజెపిని నంది అన్నప్పుడల్లా ప్రజలు నంది అనాలని, పంది అన్నప్పుడల్లా పంది అనాలని చెప్తూ వచ్చారు. ఆ చిన్న పిల్లాడిలా ఆంధ్ర ప్రజలు అయోమయంలో పడ్డారు. ఇప్పుడు బిజెపి యీ రెండు నాలుకల ధోరణికి స్వస్తి చెప్పమంటోంది. మేం రాష్ట్రానికి దోహదపడ్డామా? ద్రోహం చేశామా ఒక్క నాలుకతో చెప్పండి చాలు అంటోంది. 'చెయ్యలేదని యిప్పుడంటున్నారు. మరి ఏడాది క్రితం మీరే అన్నారు కదా 'ఏ రాష్ట్రానికి యివ్వనంతగా మనకు యిచ్చింది' అని. 'ఇంతకంటె ఎవరూ ఏమీ చేయలేరు' అని మీ కేంద్రమంత్రే అన్నారుగా. అదంతా పత్రికల్లో వచ్చింది కదా. అప్పటి మాట నిజమా? యిప్పటి మాట నిజమా? ఏదో ఒకటి నిజమైతే మరొకటి అబద్ధమేగా' అని లాజిక్‌ లాగుతోంది. ఇది నిజంగా యిరకాట పరిస్థితి.

ఆంధ్రరాష్ట్ర పరిస్థితి ఏమిటో తెలుసుకుందామని బాబు స్టేటుమెంట్ల మీద మాత్రమే ఆధారపడితే పిచ్చెక్కడం ఖాయం. అడ్డగోలుగా విభజించారు, కట్టుబట్టలతో రోడ్డు మీద పడేశారు, నానా అవస్తలూ పడుతున్నాం అని కాంగ్రెసుని తిడతారు. హోదా ఇవ్వలేదు, ప్యాకేజీ యిస్తామంటే సరిపెట్టుకున్నాం, తీరా చూస్తే అదీ యివ్వలేదు, రాజధాని కట్టుకోవడానికి డబ్బివ్వలేదు, పోలవరానికి డబ్బివ్వటం లేదు, వెనుకబడిన ప్రాంతాలకు యిస్తామన్నది యివ్వలేదు, మొదటి ఏడాది బజెట్‌ లోటు తీర్చలేదు, ఎన్నిసార్లు దిల్లీ చుట్టూ తిరిగినా ప్రయోజనం లేకపోతోంది, నిధులు విదల్చటం లేదు అని బిజెపిని తప్పు పడుతున్నారు. నాకెంతో చేద్దామని ఉంది, కానీ చేయనివ్వటం లేదు అని జనం దగ్గర వాపోతున్నారు. అదే నోటితో నా హయాంలో ఆంధ్రలో పాలన వెలిగిపోతోంది. మన జిడిపి దేశపు సగటు జిడిపి కంటె ఎక్కువ. లక్షల కోట్ల పెట్టుబడులు వచ్చేస్తున్నాయి. పదేళ్లలో టాప్‌ రాష్ట్రంగా చేస్తాను అంటున్నారు. ప్రత్యేక హోదా అనవసరం, అజాగళస్తనం, ముగిసిన అధ్యాయం అని కాస్సేపు అంటారు. అది మన హక్కు దానికోసం పోరాడతా అని యివాళే అన్నారు. ప్యాకేజీ యిచ్చారని కాస్సేపు అంటారు, ఇస్తానన్నారు కానీ యివ్వలేదని యింకోసారి అంటారు. బిజెపి మన కెంతో చేస్తోంది. మీరు అనవసరంగా గోల చేసి వచ్చేది చెడగొట్టకండి, నా దారికి అడ్డు రాకండి అని ప్రతిపక్షాలను, ప్రజా సంఘాలను, ఉద్యమకారులను తిట్టారు. ఈ మధ్య కాలంలో తన ఎంపీల అర్ధనగ్న ప్రదర్శనలు చేయించి, మరో ఎంపీ చేత మమ్మల్ని మోసగించలేరు అని ప్రధానిని హెచ్చరించేట్లా చేశారు. ఆంధ్రకు ప్రత్యేక హోదా యివ్వలేదేమని కాంగ్రెస్‌ ఎంపీ ఖర్గే నిలదీస్తూ ఉంటే టిడిపి ఎంపీలు వెక్కిరించారు, మోదీ సమయసందర్భాలు లేని ప్రసంగం చేసి, ఆంధ్రకు సాయం చేయడం గురించి ఒక్క ముక్క మాట్లాడకుండా ఊరుకున్నా కిక్కురుమనలేదు.

ఈ ద్వంద్వ వైఖరిని ఎండగట్టడానికి సోము వీర్రాజు రంగంలోకి దిగారు. గంటల తరబడి టీవీలో కనబడి, తన పార్టీ ఏం యిచ్చిందో చెప్తానంటూనే బాబు ఆస్తిపాస్తులతో సహా చాలా వాటిపై బోల్డు ప్రశ్నలు సంధించారు. ఇదేదో ఆయన సొంత ప్రజ్ఞ అనుకోవడానికి లేదు. బిజెపి అధిష్టానం కనుసన్నలలోనే మొత్తమంతా జరిగిందనుకోవాలి. వీర్రాజు మొదటి నుంచీ టిడిపిని వ్యతిరేకించే వ్యక్తి కాబట్టి ఎఫెక్ట్‌ చాలలేదనుకున్నారేమో, టిడిపికి అత్యనుకూలుడైన కంభంపాటి హరిబాబు చేత కూడా తాము ఏమేం యిప్పించారో చెప్పించారు. అవన్నీ అబద్ధాలంటూ టిడిపి నాయకులు ఎదురుదాడి చేశారు. వారిపై బిజెపి ప్రతి దాడి చేశారు. మధ్యలో ప్రజలు గందరగోళంలో పడ్డారు. ఎవరు నిజం చెప్తున్నారో తెలుసుకోవాలని కుతూహల పడ్డారు. ఆ కుతూహలాన్ని గమనించిన పవన్‌ కళ్యాణ్‌ నిజనిర్ధారణ కమిటీ వేసి, మేధావులను సంగతి తేల్చమన్నారు. వేరే ఏ రాష్ట్రం విషయంలోనూ యిలాటి కమిటీ ఉండి ఉండదు. అంకెలనేవి అంకెలే కదా, పార్లమెంటులో అడగవచ్చు, అసెంబ్లీలో అడగవచ్చు, సమాచార హక్కు కింద అడగవచ్చు. ఎంత యిస్తామన్నారు? ఎంత యిచ్చారు? ఏ పద్దు కింద ఎంత యిచ్చారు? అన్నీ స్పష్టంగా ఉంటాయిగా. మరి యింత గలభా దేనికి?  రెండు అభిప్రాయాలుండడానికి తావెక్కడ? అంటే ఎవరో ఒకరు అబద్ధమాడుతున్నారని అనుకోవాలా? రాజకీయ భాగస్వాములై ఉండి, టిడిపి ఎంపీలు కేంద్ర కాబినెట్‌లో ఉంటూ, బిజెపి ఎమ్మెల్యేలు రాష్ట్రకాబినెట్‌లో ఉంటూ నిజానిజాలు కనిపెట్టలేరా? కనిపెట్టినా యిద్దరు మిత్రులూ కలిసి ప్రజల కళ్లకు గంతలు కడుతున్నారా? రెండేళ్ల క్రితమే మన కొచ్చే సాయంపై అమిత్‌ షా చెప్పే అంకెలకు, అరుణ్‌ జేట్లే చెప్పే అంకెలకు పొంతన లేకుండా ఉందండి అని బాబుకి ఎత్తి చూపినా లాభం లేకపోయింది. తామేం చేస్తున్నామో ఆ యా పార్టీలకు స్పష్టత ఎప్పుడో ఉంది. కమిటీ అంటూ వేశారు కాబట్టి వాళ్లు తేల్చి చెపితే ప్రజలకూ స్పష్టత వస్తుంది. వచ్చాక అప్పుడు చర్చించుకోవచ్చు.

ఈ లోపున నాకు స్థూలంగా అర్థమైన దేమిటంటే బిజెపి లక్షల కోట్లంటూ ఉంటే టిడిపి వేల కోట్లని ఎందుకంటోందంటే అది యిస్తానన్న అంకె, యిది యిచ్చిన అంకె అయి ఉండవచ్చు. మొదటి సంవత్సరం బజెట్‌ లోటు గురించి కాగ్‌ యింత అని తేల్చినా, ఆ అంకె బిజెపి యివ్వకపోయినా టిడిపి ఊరుకుంది. ఎందుకని అని అడిగితే నికరమైన లోటు విషయంలో మేమూమేమూ అంటే కంభంపాటి హరిబాబుగారు, యనమల రామకృష్ణుడు గారు కూర్చుని పెద్దమనుషుల ఒప్పందానికి వచ్చి ఓ అంకెకు సరే అనుకున్నాం అంటున్నారు. అలా రావడానికి ఇది మీ సొంత విషయం కాదు, రాష్ట్రప్రజలకు రావలసిన డబ్బు. దాని విషయంలో బేరసారాలేమిటి? ఇంతకీ ఆ ఒప్పుకున్న సొమ్ము కూడా రాలలేదట. వెనుకబడిన ఏడు జిల్లాలకు కలిపి ఒక్క జిల్లాకు యివ్వాల్సిన మొత్తం యిచ్చారు. అదే మహద్భాగ్యం అనుకోమంటోంది బిజెపి. అదేమన్నా గొప్పా, దేశంలో మరో 150 జిల్లాలకూ యిలాగే యిచ్చారు, మాకు ప్రత్యేకంగా ఒరగబెట్టినదేముంది అంటున్నారు టిడిపి వారు. ఆ జిల్లాలలో యిచ్చిన పన్ను రాయితీలను ఉపయోగించుకుని పరిశ్రమలు తెచ్చుకోలేక పోయారు. మీకు హోదా యిచ్చినా ఏం సాధించి ఉండేవారు? అని బిజెపి ప్రశ్న.

ఇక రాజధాని గురించైతే చెప్పనే అక్కరలేదు. అనేకసార్లు అనుకున్నాం. ఆంధ్రులు రాష్ట్ర విభజన కోరలేదు, కేంద్రం వాళ్ల నెత్తిన రుద్దింది. అందువలన రాజధాని కట్టాల్సిన బాధ్యత వాళ్లదే. ఉమ్మడి రాజధాని హైదరాబాదులో తిష్ట వేసి, వాళ్ల చేత కట్టించుకున్నాకే కదిలి వుంటే సరిపోయేది. పదేళ్లలో వాళ్లు చచ్చినట్లు పూర్తి చేసి ఉండేవారు. లేకపోతే ఉమ్మడి రాజధాని హక్కులు మరో ఐదేళ్లు పెంచేవారు. రాజధాని తయారయితే పక్క హంగులు ప్రయివేటు పెట్టుబడులతో సమకూరేవి. ముఖ్యమంత్రి యితర అభివృద్ధి పనుల మీద దృష్టి పెడితే పోయేది. కానీ బాబుకి ఎంతసేపూ కట్టడాల మీదే యావ. సైబరాబాదు కడితేనే అంత పేరు వచ్చింది, ఏకంగా హైదరాబాదు లాటిది కడితే యింకెంత పేరు వస్తుందోనన్న లెక్క. రాష్ట్ర విభజన ప్రకటన రాగానే మనమంతా అయ్యో, విడిపోతున్నామా అనుకున్నాం కానీ ఆయన మాత్రం 'కొత్త రాజధానికి నాలుగైదు లక్షల కోట్ల రూపాయలు కావాలి' అని ఉబలాటపడ్డారు. అప్పుడు తలకెక్కిన భూతం యిప్పటికీ దిగలేదు. శివరామకృష్ణన్‌ కమిటీ సిఫార్సులు పక్కన పెట్టారు, ప్రభుత్వ భూములున్న చోట కాకుండా పచ్చటి వ్యవసాయభూములు తీసుకుని రాజధాని కడతానని మొదలుపెట్టారు. వాజపేయి హయాంలో విడిపోయిన రాష్ట్రాల రాజధానులే నిధుల కొరతతో యింకా పూర్తి కాలేదు కానీ యీయన మాత్రం యీ హయాంలోనే కళ్లు చెదిరే రాజధాని కట్టేస్తానని బయలుదేరాడు.

రాజధాని విషయంలో ఆది నుంచీ వివాదాలే. మింగ మెతుకు లేదు, మీసాలకు సంపెంగ నూనె చందంగా అలా కడతా, యిలా కడతా అంటూ గొప్ప కబుర్లు. బిజెపి వాళ్లు చూసిచూసి ఆలస్యంగానైనా అడిగేశారు - ఇల్లు కడతామంటే డబ్బిస్తారు కానీ మయసభ కడతామంటే యిస్తారా? అని. దేశంలో ఏ రాష్ట్రానికైనా చంద్రబాబు ప్లాను వేస్తున్న స్థాయిలో రాజధాని ఉందా? తిప్పితిప్పి కొడితే 25 మంది ఎంపీలున్న రాష్ట్రానికి యింత రాజధాని అవసరమా? అని కేంద్ర సెక్రటేరియట్‌లో అధికారులు ముక్కున వేలేసుకోరా? ప్లాను గీయడానికి, కట్టడానికి దేశంలో ఏ కంపెనీ పనికి రాదా? సింగపూరు వాళ్లు, జపాన్‌ వాళ్లు, లండన్‌ వాళ్లు...! మైగాడ్‌. చివరకు ఆర్కిటెక్టులు,  ఇంజనియర్లు కూడా పనికి రాక సినిమా డైరక్టర్లతో సంప్రదింపులా? ఈ లోగా సింగపూరుకు రైతులను పంపడమా? కట్టింది, పెట్టిందీ ఏదీ లేదు కానీ మూడుసార్లు శంకుస్థాపనలు, ప్రారంభోత్సవాలు, ప్రజలందరి చేత పూజాపునస్కారాలూ. దేశంలో ఏ రాష్ట్ర ముఖ్యమంత్రయినా యింత హంగామా చేశారా? విభజనతో రోడ్డు మీద పడిన రాష్ట్రానికి యిది తగునా? శాశ్వత భవనాలు కట్టడానికి టైము పడుతుంది కాబట్టి తాత్కాలిక భవనాలంటూ కట్టడమా? పైగా వాటిలోనే లోపాలా? ఈ నైపుణ్యంతోనే అంత పెద్ద రాజధానికి పథకాలు వేస్తున్నారా స్వామీ?

తన కలలు సాకారం కాకుండా బిజెపి అడ్డుపడుతోందని టిడిపి గగ్గోలు పెడుతోంది. రాజధాని గురించి డిపిఆర్‌ (డిటైల్డ్‌ ప్రాజెక్ట్‌ రిపోర్టు) యివ్వలేదని బిజెపి అంటోంది. ఇచ్చారా? అని అడిగితే టీవీ చర్చల్లో టిడిపి ప్రతినిథిని అడిగితే 'డిజైన్‌పై ప్రజల అభిప్రాయాలు సేకరిస్తున్నాం, అలా సేకరించడం తప్పంటారా?' అని వాదించారు. రాజధాని విషయంతో ఆపుతారా, నదులపై వంతెనలు, డ్యామ్‌లు కూడా ఎలా కట్టాలో కూడా ప్రజల్ని అడిగే నిర్ణయిస్తారా? ఈ నిజనిర్ధారణ కమిటీ డిపిఆర్‌ గురించి కూడా చెప్తే బాగుండును. ఎందుకంటే మంత్రి నారాయణ గారు ఫిబ్రవరి మొదటివారంలో 'డిపిఆర్‌ పంపాం' అన్నారు కానీ ఎప్పుడు పంపారో చెప్పినట్టు లేదు. పైగా ఆయన 11,600 కోట్లకు పంపాం అంటున్నారు. లక్షల కోట్లతో రాజధాని అని ఓ పక్క ప్రజలకు బాబు చెప్తూ ఉంటే మరి లక్షలో తొమ్మిదో వంతు బజెట్‌తో డిపిఆర్‌ ఏమిటి? అబ్బే, అది ప్రభుత్వ భవనాలకోసం అన్నారు నారాయణ. మరి షాపింగ్‌ మాల్స్‌కు, డాన్సింగ్‌ హాల్స్‌కు ఎప్పుడు పంపిస్తారో ఏమో! ఇక ఖర్చు చేసిన నిధుల గురించి కేంద్రం 1500 కోట్లు అమరావతికై, మరో 1000 కోట్లు విజయవాడ, గుంటూరు డ్రైనేజీలకై యిచ్చింది. వాటి తాలూకు యుసి (యుటిలైజేషన్‌ సర్టిఫికెట్లు)లు పంపేశాం అన్నారు. కేంద్ర ఫైనాన్సు శాఖ అధికారి 1583 కోట్ల ఖర్చుకి మాత్రమే యుసిలు వచ్చాయంటున్నారు. బిజెపి నాయకులనేది ఏమిటంటే 'రాజధానికై మేం యివ్వాల్సింది 3500 కోట్లు మాత్రమే. దానిలో 2500 ఆల్‌రెడీ యిచ్చేశాం' అని కేంద్ర ఫైనాన్సు శాఖ వారు మాకు చెప్పారు అని.

పోలవరం గురించి - అది కేంద్ర ప్రాజెక్టు. అంతర్రాష్ట వివాదాల కారణంగా ఆలస్యమై ఖర్చు పెరిగితే వాళ్లే భరించేవాళ్లు. దాన్ని రాష్ట్రప్రభుత్వం తన నెత్తిమీద ఎందుకు వేసుకున్నట్లు? చెప్పానుగా బాబుకి నిర్మాణాలపై ఆసక్తి. తామైతే త్వరగా కట్టేయవచ్చని బాధ్యత తీసుకున్నారట. సహాయపునరావాస పనులకై నిధులివ్వమంటారు. ఐదులక్షల యిళ్లు మేం కట్టిస్తామన్నాం కదా అంటోంది బిజెపి. ఎన్నికలకు ముందు కాఫర్‌ డ్యామ్‌ కట్టేసి కాస్తయినా పేరు తెచ్చుకోవాలని బాబు తాపత్రయమైతే, అది అనవసర ఖర్చు అంటుంది కేంద్రం. ఏతావతా పనులు నత్తనడక నడుస్తున్నాయి. ఇది చాలనట్లు పట్టిసీమ ఒకటి తెచ్చిపెట్టుకున్నారు బాబు. అమరావతికి నీళ్లివ్వాలనే పథకంతో, రాయలసీమ పేరు చెప్పి, ముందస్తు అనుమతులు లేకుండా పట్టిసీమ పనులు చేపట్టారు. అదీ నామినేషన్‌ పద్ధతిపై కాంట్రాక్టులు కట్టబెట్టారు. పోలవరంలో అంతర్భాగం అన్నారు. కాదంటుంది కేంద్రం. వైజాగ్‌, విజయవాడలో మెట్రో యివ్వలేదంటారు. హైదరాబాదు మెట్రోకే గిరాకీ లేదు, ఆ ఊళ్లల్లో ఎవరెక్కుతారు? ఇక గొప్పగా చెప్పుకుంటూ వస్తున్న అమరావతి-అనంతపురం హైవే ఫిబ్రవరి 1న అటకెక్కింది. దానికి 100% నిధులిస్తామని చెప్పిన కేంద్రం భూసేకరణకు అయ్యే మూడూ మూడున్నర వేల కోట్ల ఖర్చు మీరు పెట్టుకుంటేనే.. అంది. మా వల్ల కాదంది రాష్ట్రం. అయితే అది తూచ్‌ అంది కేంద్రం.

నా కర్థమైనంత వరకు సింపుల్‌గా చెప్పాలంటే - బాబుకి కావలసినది డబ్బు. తను అడిగినంతా వాళ్లు నోరెత్తకుండా యిస్తూ పోవాలి. బిజెపి దానికి సిద్ధంగా లేదు. పద్ధతి ప్రకారం యిస్తానంటూ యిన్‌స్టిట్యూషన్‌లను మధ్యలో పెట్టింది. వాళ్లు ఇచ్చినదానికి లెక్కలడుగుతున్నారు. అనుమతులు ఉన్నాయా అంటున్నారు. ఇదిగో మీకు యింత శాంక్షన్‌ చేశాం. (ఆ అంకెలే బిజెపి నాయకులు వల్లిస్తున్నారు) పాత బిల్లులు చూపించి పట్టుకెళ్లండి అంటున్నారు. అక్కడే టిడిపి తడబడుతోంది. అందుకే శ్వేతపత్రం విడుదల చేయకుండా నాయకుల ప్రకటనలతో కాలక్షేపం చేస్తోంది. ఆంధ్రపై మేం పెట్టిన ఖర్చు అంటూ బిజెపి వాళ్లు చూపిస్తున్న అంకెలు రోడ్లు గట్రా మౌలికవసతుల నిర్మాణానికి ఖర్చు పెట్టినది. బిజెపి ప్రభుత్వం వచ్చాక దేశవ్యాప్తంగా దానిపైనే ఎక్కువ శ్రద్ధ పెట్టింది. యుపిఏ హయాంలో రోజుకి 11 కి.మీ. నేషనల్‌ హైవే వేస్తే మా హయాంలో రోజుకి 22 కి.మీ.లు వేస్తున్నాం అని మోదీ మొన్ననే చెప్పుకున్నారు. అలాగే యుపిఏ 1100 కి.మీ.ల కొత్త రైల్వే లైన్లు వేయగా, మేం మూడేళ్లలో 2100 కి.మీ.లు వేశాం అని కూడా చెప్పుకున్నారు. అది అన్ని రాష్ట్రాల్లో చేస్తున్నదే కదా, మాకై ప్రత్యేకంగా చేసినదేముంది అని టిడిపి పెదవి విరుస్తోంది.

ఇదే నిజమైతే బిజెపిది యిందులో తప్పు కనబడదు. ఉదాహరణకి రవీంద్రభారతి వంటిది జిల్లాకు ఒకటి కడతానని బాబు ప్రకటించారనుకోండి. అనంతపురం వంటి వెనుకబడిన జిల్లా కలక్టరు అన్ని రకాల నిధులను మళ్లించి ఓ అద్భుతమైన ఆడిటోరియాన్ని ముందస్తు అనుమతులు లేకుండా మొదలుపెట్టి సగంలో ఆపి, నిధులు యింకా కావాలని అడిగానుకోండి. ఇప్పుడు కేంద్రం అడిగిన ప్రశ్నలే బాబు ఆయన్ను అడగరా? కేంద్రాన్ని ఎదిరించడానికి బాబు యింకా సంశయిస్తున్నారు కాబట్టి, యీ బిల్లుల విషయంలో టిడిపి లోపం ఏదో ఉందేమో ననిపిస్తుంది. పాత లెక్కలు అడగడం పాతకమా? మేం కట్టే పన్నులతోనే కేంద్రం నడుస్తోంది. మాది మాకివ్వడానికి ఏం తీపు? అన్నట్లు టిడిపివాళ్లు అడుగుతున్నారు. మరి బాబు కూడా ఓటర్లను అడగలేదా? నేనేసిన రోడ్లపై నడుస్తూ, నేనిచ్చిన పింఛన్‌ తింటూ.. అని! వాళ్లూ అడగవచ్చుగా - 'మీ జేబులోంచి యిస్తున్నారా? మేం కట్టిన పన్నుల్లోంచేగా' అని. నిధుల వినియోగంపై నిర్ణయించేది ఆ యా ప్రభుత్వాలే. కేంద్రం నుంచి వచ్చిన నిధులను చంద్రన్న కానుకలగా ఖర్చు పెట్టేరంటే బాబుకి ఆ అధికారం యిచ్చింది ప్రజలే. ప్రారంభోత్సవాలకు, పుష్కరాలకు, పబ్లిసిటీకి వందల, వేల కోట్లు ఖర్చు పెట్టేసి, యింకా యింకా కావాలంటే కేంద్రం యిస్తుందా? వాళ్ల అధికారం వాళ్లు వినియోగిస్తున్నారు. దానిలో తప్పుంటే కోర్టుకి వెళ్లవచ్చు.

నిధుల వినియోగం సవ్యంగా సాగకపోయినా యిన్నాళ్లూ చూస్తూ ఊరుకుని యిప్పుడు రాగం అందుకుంది బిజెపి. మిత్రధర్మం కోసం ఆగాం అంటారా? మరి ప్రజల పట్ల ధర్మమంటూ ఉండదా? 'న ఖానే దూంగా..' అన్న మోదీ యిమేజి ఏమవుతుందోనన్న బెంగ లేదా?  టిడిపి నిజంగా తప్పు చేస్తూ ఉంటే చర్యలకు ఉపక్రమించి ఉండాల్సింది. నిలదీయాల్సింది. మీరేం యివ్వలేదు అన్న విమర్శ వచ్చాక స్పందించడం కాదు. మీ అంతట మీరే, టిడిపి సవ్యంగా వ్యవహరించటం లేదు అని ఉద్యమించి ఉండాల్సింది. అప్పుడు మీకు క్రెడిబిలిటీ ఉండేది. ఇదొక్కటే కాదు, ఉమ్మడి ఆస్తుల విభజన విషయంలో కూడా ఆంధ్రకు అన్యాయం జరిగింది. విభజన బిల్లులో భాగస్వాములైన మీకు, విభజన సవ్యంగా జరిగేట్లా చూసే బాధ్యత ఉంది. అది నెరవేర్చడానికి అధికారం లభించింది. కానీ అనేక విషయాల్లో ఆంధ్ర పట్ల ఉపేక్ష వహించారు. ఏదైనా మేలు చేస్తే, అది బాబు ఖాతాలో పడిపోతుందన్న భయం చేత అలా స్తబ్ధంగా ఉన్నారన్న మాట ఒకటి ప్రచారంలో ఉంది. అది నిజమో కాదో ప్రజలకు చెప్పాల్సిన బాధ్యతా ఉంది. బాబుకి స్థానిక మీడియా దన్ను ఉంటే, మీకు జాతీయ మీడియా దన్ను ఉంది. బాబుపై కోపం లేదా అసూయ ఉంటే శిక్ష ఆంధ్ర ప్రజలకా? ఋణమాఫీ విషయంలో ఆంధ్ర పట్ల కఠినంగా ఉన్న మీరు, మీరు పాలింటే కొన్ని రాష్ట్రాలలో అమలు చేస్తున్నారు. ఏమిటీ ద్వంద్వ వైఖరి?

ఈ ప్రశ్నలకు బిజెపి ఎలా సమాధానం చెప్తుందో చూడాలి. ఇప్పటికైతే వాళ్లు చెప్తున్నది - మేం రాష్ట్రానికి ఎంతో చేశాం. దానికి సాక్ష్యం బాబు, సుజనా చౌదరి యిత్యాదుల ప్రకటనలే. ఇన్నాళ్లూ మమ్మల్ని ప్రశంసించి, యిప్పుడు నిరసిస్తున్నారంటే దానికి కారణం - మేం అసెంబ్లీ సీట్ల పెంపుకి ఒప్పుకోక పోవడమే అని కుండబద్దలు కొట్టి చెప్తున్నారు. బాబుకి అది మరొక వీక్‌ పాయింట్‌ అయిపోయింది. అసెంబ్లీ సీట్ల సంఖ్య పెరచాలని ఎవరు అడిగారో తెలియదు కానీ విభజన చట్టంలో దాన్ని చేర్చింది కాంగ్రెసు. దాని ప్లాను ఏమిటో,  దానివలన ప్రజలకు ఒనగూడే ప్రయోజనం ఏమిటో తెలియదు. దాన్ని చూపించి బాబు, కెసియార్‌ మాత్రం అవతలి పార్టీల నుంచి ఫిరాయింపులు ప్రోత్సహించారు. సీట్లు పెరిగితే సొంత పార్టీ వాళ్లను, ఫిరాయింపుదారులను యిద్దరినీ తృప్తి పరచవచ్చని లెక్కలు వేశారు. విభజన చట్టంలో ఉన్న తక్కిన అంశాల గురించి పెద్దగా పోరాడకపోయినా, దీని గురించి తెలుగు ముఖ్యమంత్రులిద్దరూ పదేపదే కేంద్రానికి గుర్తు చేశారు. వాళ్లని అలా ఊరిస్తూ, ఊరిస్తూ వచ్చిన బిజెపి తాజాగా యిప్పట్లో లేదని తేల్చేశారు. పెరక్కపోతే పార్టీలో లుకలుకలు వస్తాయేమో, టిక్కెట్లు యివ్వకపోతే వలసపక్షులు అవతలి పార్టీకి ఎగిరిపోతాయేమోనన్న బెంగ పట్టుకుంది ముఖ్యమంత్రులకు. ప్రతిపక్షం బలంగా ఉన్న ఆంధ్రలో మరీనూ. తనను యిలా యిబ్బంది పెట్టిన బిజెపిపై కోపంతోనే బాబు యిప్పుడు ధ్వజమెత్తారని బిజెపి నాయకుల ఆరోపణ.

ఈ ధ్వజమెత్తడం కూడా స్థిరంగా ఉండటం లేదు. మధ్యమధ్యలో ధ్వజాన్ని దించేస్తూన్నారు. రెండు నాల్కల ధోరణి యిప్పటికీ వదలలేదు. బిజెపిపై నింద మానలేదు. పోరాటం చేస్తున్నామంటారు. ఎలాటి పోరాటం స్వామీ అంటే చెప్పరు. మీ కేంద్ర మంత్రులను, ఎంపీలను రాజీనామాలు చేయమనండి అంటే వాటి వలన ప్రయోజనం లేదంటారు. కేంద్రప్రభుత్వం అవిశ్వాస తీర్మానం పెట్టండి అని సలహా వస్తే దాని వలన లాభం లేదంటారు. ఆఖరి అస్త్రం అంటారు, అదెప్పుడు వేస్తారో తెలియదు. ఈ నాటకంలో ఆఖరి అంకం ఎప్పుడో యింకా తెలియదు. ఈ లోగా టిడిపి-వైసిపి-బిజెపి మూడు ముక్కలాట సాగుతోంది. మధ్యలో ఉన్న పవన్‌ ఎవరి తరఫు తురుఫు ముక్క? దాని గురించి వచ్చే వ్యాసంలో.

2018 ఫిబ్రవరి ఎమ్బీయస్‌: బిజెపి-టిడిపి-వైసిపి మూడుముక్కలాట

ఆంధ్ర రాష్ట్ర ప్రయోజనాలు కాపాడడంలో పై మూడు పార్టీలు ఎందుకు విఫలమవుతున్నాయో నా కర్థమైనంతవరకు చెప్పడానికి ప్రయత్నిస్తున్నాను. ప్రస్తుతం దేశంలో ఇష్టారాజ్యం, మోదీకి పట్టం అన్నట్లు నడుస్తోంది. అతను ఏం తలచుకుంటే అదే చేస్తున్నాడు. అదేమని అడిగే నాథుడు లేడు. దేశపు ఫెడరల్‌ విధానం విచ్ఛిన్నమవుతోంది, అధికారమంతా కేంద్రం దగ్గర పోగుపడుతోంది. ప్లానింగ్‌ కమిషన్‌ లేదు. ఫైనాన్సు కమిషన్‌ సిఫార్సులు పట్టించుకోనక్కరలేదు. న్యాయంగా రావలసినవి కూడా రాష్ట్రాలకు యివ్వడు. రాజకీయ అవసరాల బట్టే పద్మశ్రీలు, బజెట్‌ కేటాయింపులు. కేంద్ర నిధుల విడుదలకు సరైన మెకానిజం లేదు. బిహార్‌లో ఎన్నికలకు ముందు ప్రామిస్‌ చేసినది ఓడిపోయాక యివ్వలేదు, ఇప్పుడు త్రిపురకు హామీలు, ఓడిపోతే యివ్వడు, దక్షిణాది రాష్ట్రాల పట్ల వివక్షత, ఎన్నికలు రాబోతున్న కర్ణాటకలో మాత్రం మెట్రోకు భారీ నిధులు, తెలుగు రాష్ట్రాలకు బజెట్‌లో మొండిచెయ్యి, బజెట్‌లో లేకపోయినా తాజాగా గుజరాత్‌లో ఫార్మాకు, బుందేల్‌ఖండ్‌కు చెరో ఇరవయ్యేసి వేల కోట్లు, కూటమిలో భాగస్వామి యైన ముఖ్యమంత్రికి 14 నెలలకు ఎపాయింట్‌మెంటు, కేసుల్లో నిందితులైన ఆయన ప్రత్యర్థికి మాత్రం ఏడాదిలో రెండుసార్లు.., కేంద్రమంత్రులకు సైతం స్వతంత్రంగా వ్యవహరించే స్వేచ్ఛ లేదు. అంతా ప్రధాని కార్యాలయం కనుసన్నలలోనే. దేశంలో మంచి జరిగినా, చెడు జరిగినా అంతా మోదీకే చెందే విధంగా ఏకపక్ష పాలన నడుస్తోంది. సిబిఐ, ఐటి వంటి ప్రభుత్వ శాఖలే కాదు, మీడియా, న్యాయవ్యవస్థ కూడా అతనికి వంత పాడుతున్నాయి. అమిత్‌ షా, అనుచరులపై కేసులు ఎగిరిపోతున్నాయి. ఎగరకొట్టడానికి ఒప్పుకోని న్యాయమూర్తులు ఎగిరిపోతున్నారు. తలచుకుంటే ఎవరినైనా పాతాళానికి తొక్కేయగలడు. దాసోహమంటే 2 జి స్కాము వంటి దాన్నయినా హుష్‌ కాకీ చేసేయగలడు. మూలవిరాట్టయిన జయలలితను భద్రంగా కాపాడి, రాచమర్యాదలతో సాగనంపి ఉత్సవ విగ్రహమైన శశికళను మాత్రం అణచివేయగలడు.

ప్రజాస్వామ్యం పేరిట యిలాటి నియంతృత్వం గతంలో లేదా అంటే కొంతకాలం పాటు ఇందిర యిలా చేసినమాట వాస్తవం. కొన్ని రాష్ట్రాలలో కొందరు యిలా చలాయించిన మాటా వాస్తవమే. అయితే వీళ్లందరూ ఒక కనబడని లక్ష్మణరేఖ లోపునే వ్యవహరించారు. తామూ తప్పులు చేస్తున్నాం కదా, రేపు మనం గద్దె దిగి అవతలివాడు అధికారంలోకి వస్తే మనను పీడించగలడు, అందువలన కొంతమేరకు చూసీ చూడనట్లు పోదాం అనే ఆలోచన వారిలో ఉండేది. రాజకీయ నాయకులు అసెంబ్లీలో ఆరోపణలు చేస్తూ ఉంటారు, ఎన్నికల సభల్లో సవాళ్లు విసురుతారు. కానీ కోర్టులకు వెళ్లరు. తాము అధికారంలోకి వస్తే గత పాలకుల నిర్ణయాలపై విచారణ కమిషన్లు వేస్తామని వాగ్దానం చేస్తారు. నెగ్గాక ప్రజలే వారిని శిక్షించారు అంటూ ఊరుకుంటారు. ఒక పరస్పర రక్షణావలయంలోనే యీ క్రీడ నడుస్త్తుంది. అయితే మోదీ అలాటి మొహమాటాలు పెట్టుకోవటం లేదు. ఇప్పట్లో తాను దిగే ప్రశ్నే లేదు, అవతలివాడు ఏమనుకున్నా బేఫికర్‌, చేద్దామనుకున్నది చేసేయడమే అనే ధోరణిలో వెళ్లిపోతున్నాడు. దీని వలన పనులు వేగంగా జరుగుతున్నాయి. కొన్ని అనర్థాలూ జరుగుతున్నాయి. వాటిపైన కినిసిన సామాన్య ప్రజలు ప్రత్యామ్నాయం కనబడినప్పుడు మోదీకి ఎదురు తిరుగుతున్నారు. కానీ ఆ ధైర్యం ప్రతిపక్ష నాయకులకు ఉండటం లేదు. గట్టిగా ఏదైనా అంటే కేసులు పెట్టి వేధిస్తాడేమోనని భయం. అరవింద్‌ కేజ్రీవాల్‌ కథ కళ్లముందు తారాడుతూంటే ఎవరికి ఆ ధైర్యం ఉంటుంది? పైగా దశాబ్దాలుగా రాజకీయాల్లో ఉన్నారంటే ఎంతో కొంత 'రక్తచరిత్ర' ఉండకుండా ఉండదు. మోదీ విధానం వలన పార్టీలో అంతర్గత ప్రజాస్వామ్యం కూడా నశిస్తోందని, దీర్ఘకాలంలో యిది పార్టీకి చెఱుపు చేస్తుందని సణిగే పార్టీ నాయకులు సైతం నోరెత్తలేని స్థితిలో ఉన్నారు.

ఆంధ్ర విషయానికి వస్తే మోదీ అన్యాయం చేసిన మాట తూర్పున సూర్యుడుదయిస్తాడన్నంత వాస్తవం. వాగ్దానాలు నిలబెట్టుకోలేదు. చట్టంలో ఉన్నవి కూడా యివ్వలేదు. ఉమ్మడి ఆస్తుల విభజనలో, నీటి పంపకాల్లో, బజెట్‌ కేటాయింపుల్లో అన్యాయం చేశాడు, చేస్తున్నాడు. దీన్ని ఎదిరించవలసిన ప్రాంతీయపార్టీలు టిడిపి, వైసిపి ఎదిరిస్తున్నాయా? ఎదిరించగలవా? లేదు. కారణం ఏమిటంటే - టిడిపి, వైసిపి రెండూ కేంద్రంలో ఉన్న పార్టీతో బంధం వదులుకోవు. ఎదుటివాళ్లు వదిలేస్తే ఆ చోటులోకి తాము దూరదామని చూస్తాయి. గోతికాడ నక్కలా ఒకరుంటే, ఛీత్కరించబడుతున్నా గొయ్యి వదలని నక్కలా మరొకరుంటారు. కారణం ఏమిటి? ఇదిగో పైన చెప్పిన వాస్తవ పరిస్థితే. చుట్టూ ప్రజలుంటే కేంద్రంలో ఉన్న పార్టీదేముంది? అనుకున్న జగన్‌కు సోనియా గుణపాఠం నేర్పింది. 'మీ అత్తగారు పోతే మీ ఆయన ప్రధాని కాలేదా? మా నాన్న పోతే నేను ముఖ్యమంత్రి కాకూడదా?' అని అడిగినందుకు 'నీకూ, నాకూ సాపత్యమా?' అని తడాఖా చూపింది. కేసులు మోపి, శ్రీకృష్ణ జన్మస్థానానికి పంపింది. ఏళ్లూ, పూళ్లూ అయినా ఒక్క కేసూ తేలలేదు కానీ 16 నెలల పాటు జైలుకూడు తినిపించింది. దెబ్బకు జగన్‌కు కేంద్రం మహిమ తెలిసివచ్చింది. ఇప్పుడు మోదీని ఏమీ అనకుండా జాగ్రత్తపడుతున్నాడు. బజెట్‌లో ఆంధ్రకు కేటాయింపులు జరక్కపోతే అన్యాయం చేశాడని మోదీని నిందించడు, గట్టిగా అడిగి సాధించలేదని చంద్రబాబును తిడతాడు. మొన్న బజెట్‌ని ఏ పార్టీ కూడా పెద్దగా మెచ్చుకోలేదు. కానీ ''సాక్షి'' మొదటి పేజీ చూస్తే మాత్రం కళ్లు తిరుగుతాయి. జేట్లే అర్జునుడట, మోదీ కృష్ణుడట. ఇక బజెట్‌లో ప్రతిపక్షాలను ఎదుర్కునే గాండీవాలు, పాశుపతాలు, అంజలీకాలు, బ్రహ్మాస్త్రాలు ఎన్నో ఉన్నాయట. బిజెపి, ఆరెస్సెస్‌ పత్రికలు కూడా అంత రాసి ఉండవు. అంత రాసినా మోదీ ఈడీ కత్తిని జగన్‌పై వేళ్లాడదీసే ఉంచాడు. తాజా నోటీసులు వస్తూనే ఉన్నాయి. పాదయాత్రలో శుక్రవార విరామాలు తప్పటం లేదు. ఇలాటి పరిస్థితుల్లో కేంద్రాన్ని ఎదిరించి జగన్‌ పోరాడుతాడనుకోవడం భ్రమ.

మోదీ దాకా ఎందుకు? కెసియార్‌ను అనగలడా? నిజం చెప్పాలంటే విభజనకు ముందు కూడా కెసియార్‌తో పెద్దగా పేచీ పెట్టుకోలేదు. అదే విషయాన్ని పవన్‌ బహిరంగసభల్లో ఎత్తి చూపాడు. ఇప్పుడు అదే పవన్‌ కెసియార్‌తో సఖ్యం నెరపుతున్నాడు. ఉమ్మడి ఆస్తులతో కట్టిన పుట్టలను యిప్పుడు కెసియార్‌ ఆక్రమించుకున్నా ఆంధ్ర నాయకులెవ్వరూ కిమ్మనటం లేదు. ఎందుకు? అందరికీ హైదరాబాదులో ఆస్తులున్నాయి. కెసియార్‌ను విమర్శిస్తే అక్కడి 'కొంప' మునుగుతుందేమోనని భయం. ఇలాటివారు ఆంధ్రులను రక్షించగలమని నమ్మగలమా? రక్షిస్తానని నమ్మించి అధికారం చేజిక్కించుకున్న బాబు హైదరాబాదులో ఆస్తులను, ఉమ్మడి రాజధాని హక్కులను వదులుకుని పారిపోయేట్లా చేసింది ఆయన చేసిన ఒక ఘోరతప్పిదం. ఒక ఎమ్మెల్సీ సీటు కోసం పార్టీ పరంగా రాష్ట్రాన్నే వదులుకోవలసి వచ్చింది, రాష్ట్రపరంగా ఆంధ్రుల హక్కులను వదులుకోవలసి వచ్చింది. పైగా రేవంత్‌ కేసును ఎప్పుడు ఎలా తిప్పుతారోనన్న భయం వెంటాడుతూనే ఉంది. పొరుగు ముఖ్యమంత్రితోనే వ్యవహారం యిలా వుంటే, యిక ఘటనాఘటన సమర్థుడైన మోదీతో ఎలా ఉంటుందో ఊహించుకోవచ్చు. అతను తలచుకుంటే సమాధి అయిపోయిన బోఫోర్స్‌ను కూడా లేపుతున్నాడు. పట్టిసీమ, పోలవరం, అమరావతి కాంట్రాక్టుల్లో తలచుకుంటే ఏదో ఒకటి దొరక్కపోతుందా? నిరూపించడం సంగతి అవతల చూసుకోవచ్చు. ముందు కేసులు బుక్‌ చేసేస్తే యిక అవస్థలే అవస్థలు.

ఈ భయాలు వెంటాడుతున్నాయి కాబట్టే బాబు బిజెపి చేస్తున్న అవమానాలను దిగమింగుతున్నారు. జాతీయ రాజకీయాల్లో చక్రం తిప్పున ఘనుడాయన. లెఫ్ట్‌, రైట్‌, సెంటర్‌ ఏ పార్టీ వాళ్లతోనైనా సరే, ముఖాముఖీ మాట్లాడగల స్థాయి ఆయనది. రేపు మూడో ఫ్రంటు ఏర్పడితే మీరేమంటారు? అని ఆయన్నే పలకరిస్తారు వాళ్లు. ఇన్ని ఉండి కూడా బిజెపి కరివేపాకులా తీసి పారేస్తూ ఉంటే, అది బాహాటంగా అందరికీ తెలిసేట్లా ప్రవర్తిస్తూ ఉంటే ఊరకుండవలసి వస్తోంది. బజెట్‌లో ఆంధ్రకు అన్యాయం జరిగితే పాలకపక్షం, ప్రతిపక్షం కలిసి కేంద్రాన్ని విమర్శించే పరిస్థితి లేదు. నువ్వు మెచ్చుకున్నావు అని ఒకరు, నువ్వు మౌనంగా ఉన్నావు అని మరొకరు ఒకరినొకరు నిందించుకుంటూ కూర్చున్నారు. అయినా కేంద్రంలో బిజెపి బాబు అంటే పడిఛస్తోందన్న బిల్డప్‌ యిస్తూ ఉంటుంది స్థానిక మీడియా. ప్రత్యేక ప్యాకేజీ ఇలా ఉంటోంది, అలా ఉంటోంది అని ఉత్తుత్తి కథనాలతో చాలాకాలం లాక్కుని వచ్చారు. తాజాగా బజెట్‌పై బాబు అసంతృప్తి గమనించి, అమిత్‌ షా ఫోన్‌ చేసి బుజ్జగించారు అనే లీకు వచ్చింది. అలాటిదేమీ లేదని బిజెపి వర్గాలు వెంటనే స్పష్టీకరించాయి. 14 నెలలపాటు ముఖ్యమంత్రికి ఎపాయింట్‌మెంట్‌ యివ్వకుండా 'వి డోంట్‌ కేర్‌' అని వాళ్లు కుండబద్దలు కొట్టి చెపుతున్నారు. అదే బాబుని యిరకాటంలోకి నెడుతోంది. ఎన్నికలు దగ్గర పడిపోయాయి. ఏ పనీ కాలేదు. ప్రజలకు ఏం సంజాయిషీ చెప్పాలా అని మల్లగుల్లాలు పడుతున్నారు.

దీన్నే జగన్‌ ఉపయోగించుకుంటున్నాడు. ప్యాకేజీ జోలపాట పాడి ప్రత్యేక హోదా గురించి ప్రజలు మర్చిపోయేలా టిడిపి జోకొడుతూ ఉంటే జగన్‌ మాత్రం హోదాహోదా అని రొద పెడుతూ, దానివలన కలిగే ప్రయోజనాలు వల్లిస్తూ ప్రజలు మర్చిపోకుండా చేస్తున్నాడు. దీన్నుంచి తప్పించుకోవడానికి బాబు పోరాటవీరుడి అవతారం ఎత్తవలసి వచ్చింది. బజెట్‌ కేటాయింపుల్లో అన్యాయం గురించి కాకుండా, హోదా గురించి కాకుండా ప్యాకేజీ, కేంద్ర నిధుల విడుదల గురించి పల్లవి ఎత్తుకున్నారు. వీళ్లు ఎత్తుకోగానే అటు బిజెపి తరుముకూత పట్టినట్లు అనేక గణాంకాలు వల్లించి, తప్పంతా టిడిపిదే అనసాగింది. ఇక బాబు పవన్‌ కళ్యాణ్‌ను రంగంలోకి తెచ్చారు. బజెట్‌, హోదా వదిలిపెట్టి, కేవలం నిధుల విడుదల గురించే మాట్లాడాలన్న సిలబస్‌తో పవన్‌ ఉపక్రమించారు. నిజనిర్ధారణ కమిటీ అన్నారు. దానికి విశ్వసనీయత చేకూర్చడానికి జెపి, ఉండవల్లి, పద్మనాభయ్యగారు, ఐవైఆర్‌ యిత్యాదులను ఆహ్వానించారు. 'ఇస్తానన్న నిధులు యివ్వలేదు, బిజెపియే దోషి' అని అనే కన్‌క్లూజన్‌కు రప్పించడానికి వేసుకున్న ఎజెండా సరిగ్గా సాగలేదు. వచ్చిన వక్తల్లో కొందరు ఆ నిధులను రాష్ట్రప్రభుత్వం ఎలా వినియోగించిందో, వినియోగించిన దానికి బిల్లులు సమర్పించిందో లేదో పరిశీలించి నివేదిక యివ్వాలన్నారు. అది జెపికి రుచించలేదు. చంద్రశేఖర్‌గారు ఆ మాట ఎత్తగానే 'అది మనం చూడనక్కరలేదు' అన్నారు. కేంద్రం నుంచి వచ్చిన నిధుల వినియోగం గురించి రాష్ట్రం కాగ్‌కు, అసెంబ్లీకి జవాబుదారీ కాబట్టి మనం దాని జోలికి వెళ్లనక్కరలేదు అని ఆయన వాదన.

జెపి గారితో యిదే చిక్కు. తను చూడాలనుకున్నదే ఆయన చూస్తారు. మార్గదర్శి గురించి ఉండవల్లి ప్రశ్నలు లేవనెత్తగానే 'ఆ విషయాలు చూసుకోవడానికి బ్యాంకింగ్‌ శాఖ ఉంది, ఈయనెందుకు మాట్లాడడం?' అన్నారు. వెంటనే జనాలు చెరిగేశారు - 'పెట్రోలులో కల్తీ జరిగితే చూడడానికి ఓ శాఖ ఉంది, ప్రజారాజ్యం పార్టీ సమావేశంలో వాటర్‌ బాటిల్స్‌ పడేస్తే ఎత్తడానికి మరో శాఖ ఉంది. మీ లోకసత్తా వాలంటీర్లు ఎందుకు వెళ్లడం?' అని. ఇప్పుడూ అవే ప్రశ్నలు వస్తాయి. నిధుల వినియోగం ఎలా జరిగిందో చెప్పుకోవడానికి రాష్ట్రస్థాయిలో అసెంబ్లీ ఉంటే కేంద్రస్థాయిలో పార్లమెంటు ఉంది. అక్కడా కాగ్‌ ఉంది. మరి మీ నిజనిర్ధారణ కమిటీ ఎందుకు? వింటే యిరుపక్షాల వాదనలూ వినాలి. ఎవరిది ఏ మేరకు నిజమో ప్రజలకు చెప్పాలి. టిడిపిని ఒడ్డున పడేయడానికే కమిటీ వేశారన్న ఫీలింగు కలిగిందంటే విశ్వసనీయత పోతుంది. బాబు మనిషన్న ముద్ర పవన్‌ మీదనుంచి చెరిగిపోలేదు. రావలసినవి రాబట్టలేకపోవడంలో బాబు వైఫల్యం ఉందనడు. ఆంధ్ర ఎంపీలది ఉందిట. వారిలో అధిక సంఖ్యాకులు ఏ పార్టీకి చెందినవారు? ఆ పార్టీ నాయకుడెవరు? ఎవరి ఆదేశాల మేరకు వారు వ్యవహరిస్తున్నారు? బిజెపి ప్రభుత్వంపై అవిశ్వాస తీర్మానం పెట్టాలంటే వైసిపి వెంటనే సై అంది. అయితే మీ పార్టీ ఎంపీలకు కూడా ఆదేశాలివ్వండి అని బాబుతో అనరు. దేశంలో వివిధ ప్రాంతాల ఎంపీలను కష్టపడి ఒప్పిస్తారట. ఆంధ్ర ప్రయోజనాల గురించి ఆంధ్ర ఎంపీలతో మాట్లాడకుండా తక్కినవారితో మాట్లాడతానంటే ఏదో మతలబు ఉందనుకోరూ? హోదా గురించి, ప్యాకేజీ గురించి గతంలో పవన్‌ రకరకాలుగా మాట్లాడారు. ఇన్నాళ్లకు నాకు అర్థం కావటం లేదు కాబట్టి.. అంటూ మేధావులను పోగేశారు. తీరా చూస్తే దాని లక్ష్యంపై అనుమానాలు పొడసూపేట్లా తయారైంది.

కొందరు 'ఇప్పుడీ నిజనిర్ధారణేమిటి? వెంటనే కార్యాచరణకు దిగాలి' అంటారు. కార్యాచరణకు దిగేముందు వాదనకు నైతికబలం చేకూరాలంటే గణాంకాలు ఉండాలి. ఒక శ్వేతపత్రం ఉండాలి. ఇన్నాళ్లు ఆగారు, కమిటీ నివేదిక వచ్చేదాకా ఆగితే మంచిది. అయినా కార్యాచరణ అంటే ఏమిటి? మంత్రులు, ఎంపీలు రాజీనామాలు చేయడమా? చట్టంలో ఉన్నవి అమలు చేయండి అని పార్లమెంటు సాక్షిగా ప్రభుత్వాన్ని ప్రశ్నలతో యిరకాటంలో పెట్టవలసిన ఎంపీలు పార్లమెంటు బయట చొక్కాలిప్పుకుని తిరిగినా, రాజీనామా లిచ్చి మన మధ్య తిరిగితే ప్రయోజనముందా? గతంలో సమైక్యవాదం అంటూ కాంగ్రెసు ఎంపీలు యిలాగే నాటకాలాడారు. తమతమ వ్యాపార ప్రయోజనాలు కాపాడుకోవడానికి కేంద్రానికి వత్తాసు పలుకుతూ, బయట మాత్రం అన్యాయం చేస్తే ఊరుకోం అంటూ బుకాయించారు. టెర్మ్‌ ముగిసేవేళకు కొందరు రాజీనామా లిచ్చారు. ఇప్పుడు కేంద్రంలో అధికారం పంచుకుంటున్న టిడిపి ఎంపీలు యిలాటి నాటకాలే ఆడుతున్నారు. టిడిపి కానీ, వైసిపి కానీ - ఈ రాజీనామాలు, అవిశ్వాస తీర్మానాలూ జరిగేదాకా నమ్మడానికి లేదు. అయినా యిప్పుడు టూ లేట్‌. ఇదంతా ఎన్నికల సమయంలో హీరోలుగా చూపించుకోవడానికి చేసే కసరత్తే.

వైసిపి పవన్‌ కమిటీని దూరంగానే పెట్టింది. ప్యాకేజీ, నిధుల విడుదల జోలికి పోకుండా హోదా, హోదా అంటూనే ఉంది. ఏ మాట కా మాట చెప్పాలంటే అది జనంలోకి బాగానే వెళ్లింది. జనం కూడా హోదా అనసాగారు. అన్ని టీవీ ఛానెల్సూ బాగా ప్రచారం కల్పించి, దానిపై చర్చా కార్యక్రమాలు పెడుతున్నాయి. హోదాపై మాట్లాడడమే దండగ అని తీసిపారేసిన బాబు కూడా మళ్లీ హోదా మా హక్కు అంటూ అనవలసి వచ్చింది. బిజెపి వాళ్లు మాత్రం వెనక్కి తగ్గటం లేదు. టిడిపి నాయకులపై అస్త్రాలు సంధిస్తూనే ఉన్నారు. రాష్ట్రం పట్ల కేంద్రం పక్షపాతం చూపిస్తోందని బాబు ఆరోపిస్తూ ఉంటే, బాబు రాయలసీమ ప్రాంతం పట్ల పక్షపాతం చూపిస్తోందని బిజెపి ఆరోపిస్తోంది. వారి వాదనలో సబబు ఉంది. అన్నీ కృష్ణా, గుంటూరు జిల్లాలకే కట్టబెడుతున్నారు. రాయలసీమకు కనీసం హైకోర్టు కూడా యివ్వటం లేదు. 1953లో ఆంధ్ర ఏర్పడినపుడు రాజధాని కర్నూలుకి యిచ్చారు కాబట్టి, హైకోర్టు గుంటూరులో పెట్టారు. ఇప్పుడు రాజధాని గుంటూరు దగ్గరకు వచ్చింది కాబట్టి హైకోర్టు కర్నూలు లేదా మరో రాయలసీమ జిల్లాకు వెళ్లాలి. కానీ బాబుకు ఆ ఆలోచన లేనే లేదు. తాజాగా బిజెపి రాయలసీమకు రెండో రాజధాని అడుగుతోంది. త్రిపురలో కమ్యూనిస్టు ప్రభుత్వాన్ని దింపడానికి అక్కడ గిరిజన ప్రాంతీయ భావాలను ఎగదోస్తున్న బిజెపి యిక్కడ ఉత్తరాంధ్ర, రాయలసీమల్లో అలాటి ఉద్యమం చేపడితే మంచి స్పందన రావడం ఖాయం. దీనికి ప్రతిగా మార్చి 5 తర్వాత మా ఉద్యమాన్ని ఉధృతం చేస్తామంటోంది టిడిపి.

అఖిలపక్షాన్ని తీసుకెళతాం అంటున్నారు బాబు. దానిలో వైసిపి ఉంటుందో లేదో తెలియదు. ఆంధ్రలో పాలకపక్షం, ప్రతిపక్షం ఒకదాన్ని మరొకటి గుర్తించడానికి నిరాకరిస్తున్నాయి. 'వైసిపి దిల్లీ వెళ్లి ప్రదర్శనలు చేయాల్సింది, ఎంపీలు రాజీనామా చేయాల్సింది, మోదీని నిలదీయాల్సింది' అంటూ వారిని తప్పుపడుతున్న బాబు జగన్‌ను తనతో పాటు రమ్మంటారా? రాష్ట్రంలో ప్రతిపక్షం అధికారపక్షంపై నిఘా వేసి ఉంచాలి. వారు తప్పులు చేస్తే ఎండగట్టాలి. వైసిపి ఆ పని చేస్తోంది. అయితే కేంద్రంతో తగాదా వచ్చేసరికి యిద్దరూ కలిసి పోరాడాలి. 'విడిగా ఉంటే మేం ఐదుగురం, మీరు నూరుమంది. వేరే ఎవరైనా మనమీదకు వస్తే మనం నూటఐదుగురం' అనే ఫిలాసఫీ అధికారపక్షం అమలు చేసినప్పుడే ప్రతిపక్షం వారితో కలిసి వస్తుంది. 'మేంమేం ఫ్రెండ్స్‌ కాబట్టి అంటకాగుతాం, పోట్లాడడం నీ వంతు' అంటే వర్కవుట్‌ కాదు. ఇంతకీ బిజెపి-టిడిపి వివాదం ముదురుతుందో, లేకపోతే హఠాత్తుగా రాజీ పడతారో తెలియదు. అవిశ్వాస తీర్మానం అంటున్న వైసిపి చిత్తశుద్ధి పైనా అనుమానాలున్నాయి. విభజన వేళ మీ పార్టీ అభిప్రాయం చెప్పండి అంటే వైసిపి కేంద్రం ఏం చెపితే అదే అంటూ వచ్చింది. విభజన ఖాయం అని తేలాక సమైక్యం అంటూ హంగామా చేసింది. ఏం లాభం? తెలంగాణాలో పార్టీ తుడిచిపెట్టుకుని పోయింది. ఇప్పుడైనా కేంద్రంపై, బిజెపిపై రాజీలేని పోరాటం చేసి ఉంటే రాష్ట్రప్రయోజనాలకై ఏదో చేస్తోందని నమ్మేవారు. బిజెపిపై సన్నాయినొక్కులు మాత్రమే నొక్కుతూంటే ఎవరు నమ్ముతారు?

తమ ప్రవర్తనను యీ పార్టీలు ఎన్నికల వేళ ఎలా సమర్థించుకుంటాయన్నది ఆలోచిస్తే తమాషాగా ఉంటుంది. మూడు పార్టీలూ విడివిడిగా పోటీ చేసినట్లయితే బిజెపి ఎన్నికల ప్రచారం యిలా ఉండవచ్చు - 'టిడిపి, వైసిపి రెండూ రాష్ట్రప్రయోజనాలను కాపాడలేకపోయాయి. అలా కాపాడలేని ప్రాంతీయపార్టీలెందుకు, మన్నులో కలవనా? మేం జాతీయపార్టీ. కేంద్రంలో ఎలాగూ అధికారంలోకి వస్తాం. రాష్ట్రంలో కూడా మేమే ఉంటే నిధులు తేవడమే కాకుండా, సవ్యంగా వినియోగ పరుస్తాం. టిడిపి సరిగ్గా లెక్కలు చెప్పలేకపోవడం చేతనే గతంలో మీకై నిధులు విడిగా పెట్టినా, జారీ చేయలేకపోయాం. ద్రావిడ ప్రాణాయామంలా ప్రాంతీయ పార్టీని గెలిపించి, మాతో పొత్తు పెట్టుకోమనకండి, నేరుగా మా ముక్కే పట్టుకోండి. బాగుపడతారు. మేం బాబులా కృష్ణా, గుంటూరు జిల్లాలకే పరిమితం కాము. రాయలసీమ, ఉత్తరాంధ్ర, తక్కిన జిల్లాలకు కూడా నిధులు పంచుతాం. మాకు స్థానికంగా క్యాడర్‌ లేదని, మాలో ముఖ్యమంత్రి కాగల వ్యక్తి లేడనీ వర్రీ వద్దు. మోదీ స్వయంగా మార్గదర్శకత్వం చేస్తారు. ఆంధ్ర అంటే ఆయనకు ప్రత్యేక అభిమానం. తిరుపతి వెంకన్న సాక్షిగా తను గతంలో యిచ్చిన హామీలు అమలు చేద్దామని ఉవ్విళ్లూరుతున్నారు. ఆయన తలచుకుంటే గుజరాతీ పెట్టుబడిదారులు ఆంధ్రలో పెట్టుబడులు కురిపిస్తారు.'

ఇక బాబు 'ఎన్నో చేద్దామనుకున్నాను. నిద్రాహారాలు మానుకుని, అహర్నిశలు కష్టపడ్డాను. బిజెపి సహకరించలేదు. వంచించింది. ఆంధ్రుల ప్రయోజనాలకై అన్నీ ఓర్చుకున్నాను. కానీ ప్రయోజనం లేకపోయింది. బిజెపి మన ఆత్మగౌరవాన్ని దెబ్బ తీసింది. గతంలో కెసియార్‌ ఓటుకు నోటు విషయంలో నన్ను యిరికించి ఆంధ్రుల ఆత్మగౌరవానికి విఘాతం కలిగించినట్లే బిజెపి కూడా వ్యవహరించింది. ఎన్టీయార్‌ స్ఫూర్తిని గుర్తు తెచ్చుకుని దానికి బుద్ధి చెప్పాలి. నా కలలు పూర్తి చేసేందుకు మరో అవకాశం యివ్వాలి. ఆ దుష్ట బిజెపితో అంటకాగేందుకు వైసిపి ఎదురుచూస్తోంది. ఎన్నికల తర్వాత వాళ్లిద్దరూ ఏకమవ్వడం ఖాయం. వైసిపికి ఓటేస్తే బిజెపికి ఓటేసినట్లే. వైసిపి గెలిస్తే నేను తలపెట్టిన పనులన్నీ ఆగిపోతాయి. రాష్ట్రం పదేళ్లు వెనక్కి వెళ్లిపోతుంది.' అంటారు.

ఇక జగన్‌ విషయానికి వస్తే బిజెపికి వ్యతిరేకంగా ఏమీ అంటారనుకోను. గతంలో అయితే బిజెపితో సఖ్యత కనబరిస్తే తన మైనారిటీ ఓటుబ్యాంకు పోతుందన్న భయం ఉండేది. నంద్యాల ఉపయెన్నికలో ముస్లిములు కూడా ఓటెయ్యకపోయేసరికి ఆ భయం పోయింది. చెడ్డకాపురానికి ముప్పేమిటి అన్నట్లు, ఎన్నికల అనంతరం బిజెపికి మిత్రపక్షమనే సందేహాల ట్యాగ్‌తోనే ముందుకు వెళ్లవచ్చు. సాధ్యమైనన్ని ఎక్కువ సీట్లు తెచ్చుకుని దిల్లీలో మాట చెల్లించుకోవాలనే ఏకైక తాపత్రయం. 2009లో వైయస్‌ అతి తక్కువ హామీలిచ్చి మళ్లీ నెగ్గారు, 2014లో బాబు అతి ఎక్కువ హామీలిచ్చి నెగ్గారు. ఇప్పుడు జగన్‌ బాబు బాటనే అనుసరిస్తున్నారు. హామీలపై హామీలు గుప్పిస్తున్నారు. ఎలాగైనా ఎక్కువ సీట్లు తెచ్చుకుని, అధికారంలోకి వచ్చి, తన ఎంపీలతో బిజెపికి మద్దతిచ్చి బాబును యిబ్బందుల్లో నెట్టాలనేదే ధ్యేయం. అందువలన ఎన్నికలలో నిధులివ్వని, హోదా యివ్వని బిజెపిని ఏమీ అనకుండా అవి సాధించలేని బాబును తప్పుపడుతూ ప్రచారం సాగిస్తారని అనుకుంటున్నాను. 1976లో తమిళనాడులో ఎంజీఆర్‌ ఇందిరకు సపోర్టు యిచ్చి, కరుణానిధి ప్రభుత్వాన్ని రద్దు చేయించి కమిషన్‌ వేయించాడు. తర్వాత నాలుగేళ్లకు కరుణానిధి ఇందిరకు మద్దతిచ్చి ఎంజీఆర్‌ ప్రభుత్వాన్ని రద్దు చేయించాడు. మన తెలుగు నాయకులకు యిటువంటి ఐడియాలు రావని అనడానికి లేదు. - ఎమ్బీయస్‌ ప్రసాద్‌ (ఫిబ్రవరి 2018)

2018 ఫిబ్రవరి ఎమ్బీయస్‌: మరో తరహా కమల వికాసం

ఇటీవలి కాలంలో కమలవికాసం అంటే ఎన్నికల్లో బిజెపి విజయం అనే రూఢ్యర్థం స్థిరపడింది. కానీ తమిళనాడులో వికసించిన కమలం కమలహాసనం. ఎట్టకేలకు కమల్‌ తెగించి రంగంలోకి దిగాడు. ఇప్పటికే కిక్కిరిసిన తమిళనాడు రాజకీయరంగంలో యీయనెక్కడ యిముడుతాడు అని సందేహాలున్నాయి. వాసన లేని కాగితం పువ్వు అని డిఎంకె, ఎడిఎంకెలు ఎద్దేవా చేశాయి. కమల్‌ జనాల్ని పోగేయగలుగుతాడా లేదా, పార్టీ నడిపేటంత శక్తియుక్తులు అతనికి ఉన్నాయా లేదా, పార్టీని కింద నుంచి నిర్మించగలడా? ఓటర్లను బూతులకు రప్పించగల క్యాడర్‌ తయారు చేసుకోగలడా? తలలు పండిన ద్రవిడ రాజకీయవేత్తలతో కమల్‌ తూగగలడా? అనే ప్రశ్నలకు రాబోయే రోజులే సమాధానం చెబుతాయి. ఈలోగా అతను తీసుకున్న స్టెప్‌పై ఒక పరిశీలన. మొదటగా చెప్పాల్సింది - రాజకీయశూన్యత ఉన్న విషయాన్ని అతను గ్రహించాడు. గోడ మీద పిల్లి కూడా సిగ్గు పడేట్లా దశాబ్దాలుగా తటస్థంగా ఉన్న రజనీకాంత్‌లా కాకుండా గబగబా నిర్ణయం తీసుకున్నాడు. రజనీ ఎన్నికలకు ముందు దిగుతానన్నాడు. కమల్‌ గోదాలోకి దిగడంతో అతని క్యాంప్‌లో కదలిక వచ్చింది కానీ అది యింకా ఆలస్యమైనా ఆశ్చర్యపడవద్దు. అతను యిప్పుడు అనారోగ్యపీడితుడే కానీ స్వభావరీత్యా సందేహపీడితుడు. నిరంతరం లెక్కలు వేస్తూనే ఉంటాడు. కమల్‌ ధైర్యవంతుడు. కమ్మర్షియల్‌ ఇమేజికి విరుద్ధంగా అనేక సినిమాలలో నటించాడు, దర్శకత్వం వహించాడు, భిన్నధోరణి సినిమాలు తీసి నష్టపోయాడు కూడా.

తమిళనాడులో ప్రస్తుతం ఉన్న పరిస్థితేమిటంటే జయలలిత మరణానంతరం ఎడిఎంకె చచ్చుపడింది. రాబోయే ఎన్నికలలో డిఎంకె నెగ్గేట్లు ఉంది. అది ఓటర్లలో కొన్ని వర్గాలకు రుచించడం లేదు. గమనిస్తే డిఎంకె వ్యతిరేక ఓటు ఎప్పుడూ ఉంది. అది కాంగ్రెసుకు వెళ్లేది. ఎడిఎంకెకు జయలలిత నాయకురాలయ్యాక డిఎంకె, ఎడిఎంకె యిద్దరూ చెరో 30-33% తెచ్చుకునేవారు. అందువలన క్రమేపీ బలహీనపడినా 9-10% ఓట్లు సంపాదించుకుంటున్న కాంగ్రెసు ఎవర్ని సమర్థిస్తే వారు నెగ్గేవారు. తక్కిన వాటిల్లో 5-6% ఓట్లు పిఎంకెకు, 5-6% డిఎండికె వంటి చిన్న పార్టీలకు వెళ్లసాగాయి. ఇవన్నీ ఒక్కోసారి ఒక్కోరితో కలుస్తూ ఉంటాయి. డిఎంకెకు పెద్ద దిక్కు కరుణానిధి. అతనికి ఒక యిమేజి ఉంది. ప్రాణం పెట్టే క్యాడర్‌ ఉంది. ప్రస్తుతం జీవన్మృతుడిగా ఉన్నాడు. అతని వారసుడు స్టాలినే. సందేహం లేదు. అయితే అళగిరి కొంతమేరకు చీలుస్తాడు. ఇటు జయలలిత లేదు, కాబట్టి ఆమె వారసులు సమర్థులు కాదు కాబట్టి కొన్ని ఓట్లు శశికళ గ్రూపుకి పడినా ఎక్కువ శాతం ద్రవిడ ఓట్లు డిఎంకెకు పడి స్టాలిన్‌ గెలిచే ఛాన్సుంది.

ఇది ద్రవిడ రాజకీయాలంటే పడని వాళ్లకు కంటగింపుగా ఉంది. ఇటీవలి కాలంలో స్టాలిన్‌ సమర్థపాలకుడిగా పేరు తెచ్చుకున్నా, యవ్వనంలో అతనికి రౌడీ యిమేజి ఉండేది. మధ్యతరగతి వారు, ఆలోచనాపరులు, అగ్రవర్ణస్తులు స్టాలిన్‌కు ప్రత్యామ్నాయం ఎవరైనా ఉంటే బాగుండునని అనుకుంటారు. ఇది గ్రహించిన బిజెపి ఆ స్థానాన్ని పూరిద్దామని చూసింది. బిజెపి ఎప్పుడూ 2% ఓట్లకు మించి తెచ్చుకోలేదు. మోదీ ప్రధాని అయినా 2016లో కూడా 3% మాత్రమే తెచ్చుకుంది. ఒక్క సీటూ గెలుచుకోలేదు. ఎడిఎంకెను తనలో కలుపుకుని ఒక్కసారిగా పెద్ద పార్టీ అవుదామని చూసింది. అది కుదరకపోవడంతో బ్యాక్‌సీటు డ్రైవింగ్‌ చేసింది. మోదీ చెప్పడం బట్టే తాను కాబినెట్‌లో చేరానని పన్నీరు సెల్వం బాహాటంగా చెప్పేశాడు. స్వాభావికంగా ఉత్తరాది పార్టీ ఐన బిజెపి తమ వ్యవహారాల్లో యింతలా జోక్యం చేసుకోవడం తమిళ ఓటరుకు నచ్చే విషయం కాదు. బిజెపి మద్దతుతో రంగంలోకి దిగితే ఫలితం ఉంటుందో లేదోనని రజనీకాంత్‌ సందేహిస్తూండవచ్చు కూడా. ఏది ఏమైనా రజనీకాంత్‌ జయలలితకు వ్యతిరేకి. అందువలన ఎడిఎంకె ఓట్లు రజనీకి ఎలాగూ పడవు. అవి ఎటు పోతాయో తెలియదు. వాటిని సేకరించడానికే కమల్‌ దిగాడనుకోవచ్చు. వాటితో బాటు కాంగ్రెసు వంటి పార్టీలకు పోతున్న ద్రవిడ వ్యతిరేక ఓటుపై కూడా కన్నేశాడనుకోవచ్చు.

పార్టీ ఏర్పరస్తూ తన కంటూ ఒక స్లాట్‌ ఏర్పరచుకున్నాడు. లెఫ్టూ కాదు, రైటూ కాదు, మధ్యలో ఉంటానన్నాడు. బిజెపికి వ్యతిరేకం అని చాటి చెప్పడానికే మోదీకి మంట పుట్టించే అరవింద్‌ కేజ్రీవాల్‌ను పిలుచుకుని వచ్చాడు. లెఫ్ట్‌ భావజాలం పట్ల ఆదరం ఉందని చూపుకోవడానికి పినరాయ్‌ విజయన్‌కు కలిశాడు. మధ్యతరగతి వారికి, మేధావి వర్గాలకు నచ్చే ఉదారవాది యిమేజి ఎలాగూ ఉంది. అయితే అప్పుడప్పుడు తిక్కవాగుడు వాగుతూ ఉంటాడు. రాజకీయాల్లోకి వచ్చిన తర్వాత దాన్ని నియంత్రించుకుంటాడేమో చూడాలి. స్కూలు చదువు లేదు కానీ యితరత్రా బాగా చదువుకున్నాడు. చాలా విషయాలపై అవగాహన ఉంది. రజనీకాంత్‌ కున్న స్టార్‌ యిమేజి లేదు కానీ అతని కంటె అనేక విషయాల్లో విషయపరిజ్ఞానం ఉంది. విజయకాంత్‌ కున్న హార్డ్‌కోర్‌ ఫాలోయింగ్‌ లేదు కానీ అతనిలో ఉన్న మొరటుతనం యితనిలో లేదు. పిఎంకెకు కొన్ని ప్రాంతాల్లో వన్నియార్‌ కులం ఫాలోయింగ్‌ ఉంది, కానీ వాళ్లూ మొరటువాళ్లే. 1990లలో ఉద్యమం చేపట్టినపుడు వేలాది చెట్లు కూల్చేశారు. ఇప్పటికీ కులకలహాల్లో వాళ్ల పాత్ర ఉంటూ వస్తోంది. కమల్‌ వాటికి అతీతంగా ఉంటూ వచ్చాడు. రజనీకాంత్‌కు ఉన్న ఫాన్స్‌ వీరాభిమానులు. అతని పేరు చెప్తే ఆవేశంతో ఊగిపోతారు. కమల్‌ మొదటి నుంచీ దురభిమానం ప్రోత్సహించలేదు. కటౌట్లకు క్షీరాభిషేకాల వంటివి నిరుత్సాహ పరుస్తూ వచ్చాడు. వాళ్లను సంఘసేవ చేయమనేవాడు. పైగా అతని యిటీవలి సినిమాల్లో చాలా ఫ్లాప్స్‌ ఉన్నాయి కాబట్టి ఫాన్స్‌లో యువత ఉంటుందనుకోవడానికి లేదు. మిగిలిన మధ్యవయస్కులు, వృద్ధులు. వాళ్లు తమ పాటికి తాము వచ్చి ఓట్లేయవచ్చు తప్ప తక్కిన ఓటర్లను పోలింగు బూతులకు తీసుకుని వచ్చే బాపతు కాదు. ఆ దళాలను నిర్మించుకునే శక్తి కమల్‌కు ఉందో లేదో భవిష్యత్తే చెపుతుంది.

కమల్‌ తన పార్టీకి పూర్తి తమిళ పేరే పెట్టాడు. 'మక్కళ్‌ నీతి మయ్యమ్‌' అని. ఇక్కడి నీతి మన తెలుగు అర్థంలో నీతి కాదు. తమిళంలో న్యాయం అనే అర్థంలో వాడతారు. జడ్జిని మనం న్యాయమూర్తి అంటే వాళ్లు నీతిపతి అంటారు. ప్రజాన్యాయ కేంద్రం అని అనుకోవచ్చు. కరుణానిధి, విజయకాంత్‌, రజనీకాంత్‌ వీళ్లందరూ తమిళేతరులే. కానీ కమల్‌ పచ్చతమిళుడు. (పదహారణాల తెలుగువాడు అన్నట్లు వాళ్లు పచ్చ తమిళన్‌ అంటారు) తన పతాకంలో ఆరు రాష్ట్రాల సహకారం మాత్రమే చూపించడంతో దక్షిణాదికి అన్యాయం జరుగుతోంది అనే నినాదం చేపట్టడానికి వేదిక సిద్ధం చేసుకుంటున్నట్లుంది. అంతలోనే ఉత్తరాది వారంటే ద్వేషం లేదని చూపించడానికి కాబోలు దిల్లీ ముఖ్యమంత్రిని పిలుచుకుని వచ్చాడు. ఇటీవల మోదీ సర్కారు 'జనాభా ప్రాతిపదిక' పేరు పెట్టి దక్షిణాది రాష్ట్రాల నుంచి సంపాదించిన ఆదాయం ఉత్తరాదిన ఎలా దోచిపెడుతోందో దక్షిణ రాష్ట్రాల మంత్రులు వెలుగులోకి తెచ్చారు. కేంద్రాన్ని ఎదిరించి ఆ అన్యాయాలను సరిదిద్దుతా అని పల్లవి అందుకుంటే తప్పకుండా కదలిక వస్తుంది. గతంలో ద్రవిడ కళగం 'ద్రవిడనాడు' నినాదంతోనే తమిళులను ఆకట్టుకుంది. దక్షిణాది భాషల వారందరికీ పరిచితుడైన కమల్‌ యీ కాన్సెప్టుతో పక్క రాష్ట్రాల వారిని ఆకర్షించలేకపోయినా కనీసం తమిళనాడులో గణనీయమైన సంఖ్యలో ఉన్న యితర భాషావర్గాల వారికి నచ్చుతాడు.

కమల్‌కు పాలనానుభవం లేదు. కనీసం ఒక పట్టణానికి మేయరుగా కూడా పనిచేయలేదు. అసెంబ్లీలో, పార్లమెంటులో ఎన్నడూ మాట్లాడి ఎరుగడు. అయినా అది ఒక మైనస్‌ పాయింటుగా జనాలు అనుకోక పోవచ్చు. ముఖ్యమంత్రి కావడానికి ముందు జయలలితకూ పాలనానుభవం లేదు. వక్తగా పేరుందంతే. అది కమల్‌కూ ఉంది. రాజకీయాల్లోకి వచ్చాక గొంతులో గరగర తగ్గించి, కాస్త అర్థమయ్యేట్లు మాట్లాడుతున్నాడు. మేధావితనం పాలు తగ్గించి, ప్రజలకు దగ్గరవడానికి ప్రయత్నిస్తున్నాడని అనుకోవాలేమో. ఇక మధురై నుంచి పార్టీ ప్రారంభించడానికి కారణాలంటూ విశ్లేషకులు ఏవేవో చెప్తున్నారు. దేవర్‌ కులస్తులు అక్కడ ఎక్కువ ఉన్నారని, ''దేవర్‌ మగన్‌'', ''విరుమాండి'' సినిమాల ద్వారా వారికి దగ్గరైన కమల్‌ దాన్ని ఉపయోగించుకుందామని చూస్తున్నాడనీ... యిలాటివి. నాకైతే నమ్మకం లేదు. మద్రాసు డిఎంకెకు, స్టాలిన్‌కు పట్టుకొమ్మ. అక్కడ సమావేశం పెడితే జనాలు పెద్దగా రాకపోవచ్చు. మధురై అయితే అళగిరి కార్యస్థానం. జనసమీకరణకు అతను సహకరించవచ్చు. పైగా మధురై తమిళులకు రాజకీయ, సాంస్కృతిక కేంద్రం. మద్రాసుది కలగలుపు కల్చర్‌. అక్కడి తమిళం కూడా శుద్ధమైనది కాదు. మధురైది సెన్‌తమిళ్‌. అచ్చమైన తమిళుడిగా అప్పుడే చెప్పుకోకపోయినా, దాన్ని సూచించేట్లు మధురైను ఎంచుకుని ఉండవచ్చు. పైగా అతని స్వస్థలం అక్కడకు దగ్గర.

బ్రాహ్మణవ్యతిరేక ఉద్యమాలు జరిగిన తమిళనాడులో జన్మత: బ్రాహ్మణుడైన కమల్‌ను ఆమోదిస్తారా అనే సందేహం అక్కరలేదు. జయలలిత ముఖ్యమంత్రి కావడంతోనే అలాటి అనుమానాలు పటాపంచలయ్యాయి. 3-4% ఉన్న బ్రాహ్మణ ఓట్లను కమల్‌ సాధించవచ్చు. తక్కిన కులాల వారిలో కూడా బ్రాహ్మణ వ్యతిరేకతకు కాలం చెల్లింది. బ్రాహ్మణులు ఏదైనా చేస్తే పద్ధతిగా చేస్తారని, తెలివైనవారని, వారిని అనుసరించి పోతే మేలు కలుగుతుందని అక్కడి సాధారణ జనం అనుకోవడం నేను గమనించాను. ప్లాట్లు, ఫ్లాట్లు అమ్మేవారు కూడా 'ఈ వెంచర్‌లో చాలామంది బ్రాహ్మణులు తీసుకున్నారండీ' అని మార్కెటింగ్‌ చేస్తూ ఉంటారు. అలా అయితే వాళ్లు డాక్యుమెంట్లన్నీ పక్కాగా చూసే ఉంటారు అని కొనేవాళ్లు అనుకోవడం బట్టే వాళ్లు ఆ మాట చెప్తున్నారన్నమాట. ద్రవిడులు తీసుకుని వచ్చిన కుహనా నాస్తికవాదం (వాళ్లు హిందూమతాన్నే విమర్శించారు తప్ప ఇస్లాం, క్రైస్తవం జోలికి వెళ్లలేదు) కూడా మూలపడింది. అప్పుడప్పుడు కరుణానిధి కుటుంబీకులు హిందూమతానికి వ్యతిరేకంగా ఏదో కూసి, అది యింకా సజీవంగా ఉందని చూపే ప్రయత్నం చేస్తూ ఉంటారు. బిజెపివి మత రాజకీయాలు, రజనీకాంత్‌వి ఆధ్యాత్మిక రాజకీయాలు కాగా కమల్‌ తను హేతువాదినని చెప్పుకుంటాడు. ఇలాటివి తమిళులు చాలాకాలంగా వింటూనే వస్తున్నారు. అందువలన అది ఓట్లు తెచ్చే లేదే పోగొట్టే అంశం కాకపోవచ్చు. ఇక అవినీతికి వ్యతిరేక పోరాటం వగైరాలు ఎప్పుడూ వినేవే. వాటిపై మాట్లాడడం వేస్టు. ఇప్పటికే యితర పార్టీ నాయకులుగా వున్నవారిని తన పార్టీలోకి చేర్చుకోకుండా కొత్తవారికి అవకాశమిస్తే, పొత్తులో జోలికి పోకుండా, నాలిక అదుపులో పెట్టుకుని, పొలిటికల్లీ యిన్‌కరక్ట్‌ స్టేటుమెంట్లు యివ్వకుండా, లౌక్యంగా మాట్లాడగలిగితే కమల్‌ పార్టీకి రాష్ట్రవ్యాప్తంగా 15% ఓట్లు పడినా నేను ఆశ్చర్యపడను. అవి ఎన్ని సీట్లుగా తర్జుమా అవుతాయన్నది పార్టీ నిర్మాణం జరిగితే తప్ప, జిల్లా నాయకులు ఎదిగితే తప్ప చెప్పలేం. - ఎమ్బీయస్‌ ప్రసాద్‌ (ఫిబ్రవరి 2018)

2018 ఫిబ్రవరి ఎమ్బీయస్‌: బదిలీలకు సిఫార్సులు చేయమన్న రాజస్థాన్‌

సాధారణంగా ఏ ప్రభుత్వమైనా ప్రభుత్వోద్యోగుల బదిలీల విషయంలో పైరవీలను అనుమతించమనే చెపుతుంది. కొందరు మంత్రులు, ముఖ్యమంత్రులు పార్టీ సమావేశాల్లో 'మీరు సిఫార్సులు చేసి మాకు తలకాయనొప్పులు తెచ్చిపెట్టకండి' అంటూ ఉంటారు. కానీ రాజస్థాన్‌ ప్రభుత్వం మాత్రం ఫిబ్రవరి 16న ఏకంగా ఒక ఆర్డరే విడుదల చేసేసింది. టీచర్ల బదిలీ విషయంలో బిజెపి నాయకులు తమ బంధువుల పేర్లను సిఫార్సు చేసుకోవచ్చు అని. దాన్ని ఎలాటి ఫారంలో నింపి పంపాలో దాని ప్రొఫార్మా కూడా విడుదల చేసింది. ఎమ్మెల్యేలు, జిల్లా పార్టీ నాయకులు తమ యొక్క, తమ బంధువులైన టీచర్ల ట్రాన్స్‌ఫర్‌ రిక్వెస్టులను విద్యాశాఖకు ఈమెయిల్‌ ద్వారా పంపవచ్చు. ఈ ఆర్డరును టీచర్ల సంఘాలే కాక ప్రతిపక్షాలు కూడా తప్పుపట్టాయి. కానీ రాష్ట్ర బిజెపి అధ్యక్షుడు అశోక్‌ పర్నామీకి దీనిలో తప్పేమీ కనబడలేదు. 'ఇవి ప్రతిపాదనలు మాత్రమే. అంతిమంగా నిబంధనల ప్రకారమే ప్రతీదీ జరుగుతుంది' అన్నాడు.

ఇలాటి వింత ఆదేశాన్ని జారీ చేయడానికి కారణం - రాజస్థాన్‌ ఉపయెన్నికలలో బిజెపి ఘోర పరాజయం. ముఖ్యమంత్రి వసుంధరా రాజె బిజెపి కార్యకర్తలకు, నాయకులకు అందుబాటులో ఉండటం లేదని, ఆమెను మార్చివేయాలని యిద్దరు బిజెపి నాయకులు బహిరంగంగా డిమాండ్‌ చేశారు. అందువలన బిజెపి నాయకుల మాటకు విలువ నిస్తున్నానని చూపుకోవడం వసుంధరకు అత్యవసరమైంది. ఇక రెండోది టీచర్ల విషయంలోనే ఎందుకు యిలా చేశారంటే దానికీ ఓ నేపథ్యం ఉంది. 2013 అసెంబ్లీ ఎన్నికలకు ముందు వసుంధర సంకల్పయాత్ర నిర్వహించింది. దానిలో చేసిన అనేక వాగ్దానాలలో కొత్తగా 15 లక్షల ఉద్యోగాల కల్పన ఒకటి. బిజెపి ఆ ఎన్నికలలో మొత్తం 200 సీట్లలో మూడింట రెండు వంతుల కంటె ఎక్కువగా 163 సీట్లు గెలుచుకుంది. మరుసటి ఏడాది జరిగిన పార్లమెంటు ఎన్నికలలో మొత్తం సీట్లూ గెలుచుకుంది. ఇంత మద్దతు ఉన్నా వసుంధర ప్రభుత్వం అనేక రంగాల్లో విఫలమైంది. ముఖ్యంగా వ్యవసాయ రంగంలో! పెట్టుబడిదారులకు అనుకూలంగా ఉండాలని, కార్మిక చట్టాలను సడలించింది. దాని ప్రకారం ఏ పరిశ్రమైనా సరే ముందస్తు ప్రభుత్వ అనుమతి లేకుండా 300 మంది కార్మికుల ఉద్యోగాలు తీసిపారేయవచ్చు. పైగా ప్రభుత్వ రంగంలోని సీనియర్‌ సెకండరీ, హైయ్యర్‌ సెకండరీ స్కూళ్లను ప్రైవేటు పరం చేయాలని తలపెట్టింది. ఇది టీచర్లను భయపెట్టింది. మొత్తం 7 లక్షల ప్రభుత్వోద్యోగులలో 3 లక్షల మంది టీచర్లే. తమ ఉద్యోగాలకు ముప్పు వస్తుందని భయపడిన టీచర్లు ఉపయెన్నికలలో ప్రభుత్వానికి వ్యతిరేకంగా ఓటేశారు.

అజ్మేర్‌, అల్వర్‌ లోకసభ సీట్లలో, మండల్‌గఢ్‌ అసెంబ్లీ సీటులో మూడు చోట్లా గతంలో గెలిచిన బిజెపి జనవరి 29న జరిగిన ఉపయెన్నికలలో ముఖ్యమంత్రి స్వయంగా ప్రచారం చేసినా ఓడిపోయింది. అల్వర్‌లో 2014లో జస్వంత్‌ యాదవ్‌ దాదాపు 2 లక్షల తేడాతో నెగ్గాడు. ఇప్పుడతను వసుంధర కాబినెట్‌లో కార్మికమంత్రి అయ్యాడు. ఈ ఎన్నికలో నిలబడితే యించుమించు అదే తేడాతో కాంగ్రెసు అభ్యర్థి కరణ్‌ సింగ్‌ యాదవ్‌ గెలిచాడు. అక్కడే 2017 ఏప్రిల్‌లో గోరక్షకులు పెహలూ ఖాన్‌ అనే పశువుల వ్యాపారిని చంపిన ఘటన జరిగింది. కాంగ్రెసు తన ప్రచారంలో దాని గురించి ఎక్కువగా ప్రస్తావించలేదు. ఏం మాట్లాడకపోయినా అక్కడున్న ముస్లిము ఓటర్లు తమకు ఎలాగూ ఓటేస్తారన్న ధైర్యం కాబోలు. ఆ నియోజకవర్గంలో మొత్తం 8 అసెంబ్లీ నియోజకవర్గాలున్నాయి. అన్నిటా కాంగ్రెసుదే లీడ్‌. జస్వంత్‌ తన సొంత నియోజకవర్గమైన బెహరోర్‌లో కూడా 23 వేల తేడాతో వెనకబడ్డాడు. అల్వర్‌లో గతంలో జరిగిన 8 ఎన్నికలలో 3 సార్లు బిజెపి గెలిచింది. కాంగ్రెసు ఈసారి 57% ఓట్లు తెచ్చుకోగా బిజెపికి 40% మాత్రమే వచ్చాయి.

అజ్మేర్‌లో కాంగ్రెసు అభ్యర్థి రఘు శర్మ బిజెపి అభ్యర్థి స్వరూప్‌ లాంబా ని 84 వేల తేడాతో ఓడించాడు. అక్కడా 8 అసెంబ్లీ నియోజకవర్గాలలో ఒక్కదానిలోనూ బిజెపి లీడ్‌లో లేదు. అజ్మేర్‌లో జరిగిన 8 ఎన్నికలలో 6 సార్లు బిజెపి గెలిచింది. 2014లో 55% ఓట్లు తెచ్చుకున్న బిజెపి యీసారి 44%తో సరిపెట్టుకోవలసి వచ్చింది. కాంగ్రెసు 40% నుంచి 51%కి ఎగబాకింది. రాజపుత్రులు జనాభాలో 9-10% ఉంటారు. వారి తరఫున పోరాడుతున్నామనే కర్ణిసేనను తృప్తి పరచడానికి బిజెపి నానా తంటాలూ పడింది. ''పద్మావత్‌''కు సెన్సార్‌ సర్టిఫికెట్టు లభించినా, సుప్రీం కోర్టు ఆదేశించినా సినిమా ప్రదర్శనను రాజస్థాన్‌లో నిషేధించారు. బిజెపి పాలిత రాష్ట్రాలు అయిదిటిలో కూడా అదే పరిస్థితి. అయినా కర్ణిసేన చల్లబడలేదు. దేశంలో తక్కిన చోట్లయినా ఎందుకు ప్రదర్శించన నిచ్చారని బిజెపిపై కోపం పెంచుకుంది. ఉపయెన్నికలలో కాంగ్రెసుకే మా మద్దతు అని ప్రకటించింది. రాజపుత్రులు గణనీయమైన సంఖ్యలో ఉన్న అజ్మేర్‌లో కాంగ్రెసు విజయానికి అది ఎంతవరకు దోహదపడిందో చెప్పలేము కానీ సినిమా రాజకీయాల వలన బిజెపి బావుకున్నది ఏమీ లేదని తోస్తోంది.

మండల్‌గఢ్‌లో కాంగ్రెసు అభ్యర్థి వివేక్‌ ధకడ్‌ బిజెపి అభ్యర్థి శక్తి సింగ్‌ హాడాని 12 వేల తేడాతో ఓడించాడు. కాంగ్రెసు తిరుగుబాటు అభ్యర్థి గోపాల్‌ మాలవీయ రంగంలో ఉండడం వలన మెజారిటీ తగ్గిందని పార్టీ వాపోయింది. ''గత నాలుగేళ్లగా కాంగ్రెసు స్థానిక ఎన్నికలలో గెలుస్తూనే ఉంది. మేం నెగ్గడానికి కారణం ప్రభుత్వ వ్యతిరేకత మాత్రమే కారణమైతే యింత భారీ మెజారిటీ వచ్చేది కాదు, కాంగ్రెసు తమను ఆదుకుంటుందని ప్రజలు విశ్వసిస్తున్నారు'' అన్నాడు పిసిసి అధ్యక్షుడు సచిన్‌ పైలెట్‌. నిజానికి 2017 సెప్టెంబరులో సిపిఎంకు చెందిన ఆల్‌ ఇండియా కిసాన్‌ సభ ప్రభుత్వానికి వ్యతిరేకంగా రైతుల పక్షాన 16 జిల్లాలలో 13 రోజుల ఆందోళన చేపట్టినపుడు కాంగ్రెసు దానితో కలిసిరాలేదు. ఇప్పుడు మాత్రం తాము నెగ్గితే రైతులకు ఋణమాఫీ చేస్తానంటోంది.

అభ్యర్థుల ఎంపికతో సహా అనేక స్థానిక అంశాలు ఉపయెన్నికల ఫలితాలను ప్రభావితం చేయవచ్చు. సాధారణ ఎన్నికలు యివే ధోరణిలో జరుగుతాయన్న నమ్మకం లేదు. అయితే వ్యక్తులుగా యీ ఫలితాలు వసుంధర, సచిన్‌లను ప్రభావితం చేశాయి. కాంగ్రెసు పార్టీలో సచిన్‌ ఖ్యాతి యినుమడించగా వసుంధర విమర్శల పాలైంది. ఆమెను మార్చాలని కొందరు నాయకులు, ముఖ్యంగా ఆరెస్సెస్‌కు చెందివారు, పట్టుబట్ట సాగారు. కానీ ఆమె మార్పును సహించదు. వచ్చే ఎన్నికలలో కూడా తనను ముఖ్యమంత్రి అభ్యర్థిగా ఎంపిక చేయకపోతే విడిగా వెళ్లి పార్టీ పెట్టుకుంటుందేమనన్న భయం కూడా బిజెపి వర్గాల్లో ఉంది. ఆమెకంటూ రాష్ట్రంలో బలమైన వర్గం ఉంది. మహిళల్లో ఫాలోయింగ్‌ ఉంది. కానీ ఐదేళ్ల క్రితం నాటి మ్యాజిక్‌ మళ్లీ పునరావృతం చేయగలదని ఎవరూ గట్టిగా అనే పరిస్థితి లేదు.

- ఎమ్బీయస్‌ ప్రసాద్‌ (ఫిబ్రవరి 2018)

2018 ఫిబ్రవరి టాబ్లాయిడ్‌కి ఎమ్బీయస్‌: జరా దు:ఖం

'జన్మ దు:ఖం, జరా (వృద్ధాప్యం) దు:ఖం, జాయా (పుట్టడం) దు:ఖం పున: పున: (మళ్లీ మళ్లీ), సంసారసాగరం దు:ఖం, తస్మాత్‌జాగ్రత, జాగ్రత' అని ఆదిశంకరుల శ్లోకం ఉంది. ముసలితనం నిజంగా దు:ఖమయమే. జన్మంతా కష్టాలున్నా భరించడానికి ఓపిక ఉంటుంది. ముసలితనం వచ్చేసరికి శారీరకంగా, మానసికంగా అలసట వచ్చేస్తుంది. అందువలన జీవితంపై విసుగు కలుగుతుంది. '60 తర్వాతే జీవితం ప్రారంభమవుతుంది' అంటూ ఎన్నయినా ఆర్టికల్స్‌రావచ్చు. కానీ ఒక్కటి గుర్తు పెట్టుకోవాలి. 'శరీరం ఆద్యం ఖలు ధర్మసాధనం' అని ఆర్యోక్తి. ధర్మాన్ని సాధించాలంటే శరీరమే మొదటిది కదా అని అర్థం. శరీరం బాగా ఉంటేనే ధర్మమైనా, ఏ కర్మ అయినా చేయగలం. కానీ శరీరం నిస్సారం అయినపుడు, త్వరగా డస్సిపోతున్నపుడు ఏం సాధించగలం? వ్యాయామం చేయాలి, యోగా చేయాలి, మెడిటేషన్‌చేయాలి... యిలా చెప్పుకుంటూ పోవచ్చు. ఎంత చేసినా వయోధర్మాన్ని, ప్రకృతి ధర్మాన్ని ఎవరూ అధిగమించలేరు. ఫలానా జంతువు ఆయుర్దాయం యింత అన్నట్లు, మనిషికి మాగ్జిమమ్‌ఆయుర్దాయం నూరేళ్లు. (అది దాటినవారు అరుదైన మనుష్యులు). కానీ అది కూడా అందుకోలేనివారే ఎక్కువ. జ్యోతిష శాస్త్రప్రకారం పూర్ణాయుర్దాయం అంటే 65. అందుకే షష్టిపూర్తి ఘనంగా జరిపేవారు. పోనుపోను సగటు ఆయుర్దాయం పెరిగింది. ఇప్పటి పరిస్థితుల ప్రకారం 45కి మధ్యవయసు వస్తుందనుకుంటే 65 దాటితే వృద్ధాప్యం అనే అనుకోవచ్చు. ఈ రోజుల్లో ఒక రకమైన జీవనస్థాయి కలవారు 75,80 వరకు బతుకుతున్నారు కాబట్టి 10, 15 ఏళ్ల వృద్ధాప్య జీవితం తప్పనిసరి అనుకోవాలి.

ముసలితనం వస్తున్న కొద్దీ చూపు మందగిస్తుంది. వినికిడి తగ్గుతుంది. జుట్టు తెల్లబడుతుంది, రాలుతుంది, కీళ్ల నొప్పులు, ఎక్కువ దూరం నడిస్తే ఆయాసం, కాస్త ఎక్కువ తింటే అరక్కపోవడం, నిద్ర పట్టకపోవడం.. యిలాటివెన్నో ముంచుకు వస్తాయి. ఇది సహజం. కారైనా, ఫ్రిజ్‌అయినా, వాషింగ్‌మెషినయినా దేనికైనా సరే, కొన్నేళ్ల వరకే గ్యారంటీ ఉంటుంది. తర్వాతి నుంచి ట్రబుల్‌యివ్వడం మొదలెడుతుంది. ముందు నుంచీ జాగ్రత్తగా చూసుకుంటే కాస్త ఎక్కువ కాలం మన్నుతాయి. లేకపోతే త్వరగా పాడై పోతాయి. కొంతకాలం రిపేర్లతో నడుస్తాయి. మరి కొంతకాలం సగం ఎఫిషియన్సీతో నడుస్తాయి. ఆ తర్వాత సాంతం మూలపడేయాల్సి వుంటుంది. మన ఇంద్రియాలూ అంతే. ఎవరో ఎనభై ఏళ్ల వయసులో ఎవరెస్టు ఎక్కారు, తొంభై ఏళ్ల వయసులో తొమ్మిది మైళ్లు యీత కొట్టారు... అంటే వాళ్లు ముందునుంచీ క్రమశిక్షణతో ఉంటూ అలాటి విన్యాసాలు చేస్తూ ఉండి ఉంటారు. మనం జీవితమంతా ఎసి గదుల్లో, కుషన్‌కుర్చీల్లో గడిపి, చివర్లో వాళ్లలా సాహసాలు చేయాలంటే కుదిరే పని కాదు.

ఈ రోగాల్లో చాలా భాగం సైకో-సొమాటిక్‌వ్యాధులే. మనసు, శరీరం పరస్పరాశ్రితాలు. ఆయుర్వేదంలో చెప్తారు. నేతి గిన్నెను వేడి చేసినపుడు గిన్నె వేడెక్కడం చేత నెయ్యి కరుగుతుంది, నెయ్యి వేడెక్కి కరగడం చేత గిన్నె వేడెక్కుతుంది. అలాగే శరీరం ఆరోగ్యంగా ఉంటే మనసూ కుదుట పడుతుంది. మనసు దిగులుతో ఉంటే శరీరం కృశిస్తుంది. మానసిక బాధల చేత శరీరం ప్రభావితం కావడమనేది తక్కిన ఏ వయసులో కన్నా వార్ధక్యంలోనే ఎక్కువ. అందుకే మనసు ప్రశాంతంగా ఉంచుకోండి, ధ్యానం చేయండి, శారీరక బాధలు తగ్గుతాయి అని వైద్యులు సలహా యిస్తారు. ఇది చెప్పినంత సులభం కాదు. ఎందుకంటే ముసలితనమనేది సమీక్షా సమయం. ఎకరా మూడు వేలకు వచ్చినపుడు ఓ పది ఎకరాలు కొని పడేయాల్సింది, ఫలానా షేర్‌లో పెట్టుబడి పెట్టి ఉంటే యిప్పుడు లక్షల విలువ చేసేవి, వాణ్ని అలా అని వుండకూడదు, వీణ్ని అంత చులాగ్గా వదిలేసి ఉండకూడదు, ఫలానావాణ్ని నమ్మి మోసపోయాను, శంకరగిరి మాన్యాలకు బదిలీ అయినా ఫర్వాలేదనుకుని అప్పుడు ప్రమోషన్‌కు ఒప్పుకోవాల్సింది... ఇలా అనంతంగా ఆలోచనలు వస్తూంటాయి. సినిమా సమీక్ష చూడండి, కథనంలో లోపం ఉంది, గ్రాఫ్‌పడిపోయింది, సీను పండలేదు... యిలా ఎన్నయినా చెప్తాడు సమీక్షకుడు. అతణ్నే కథ రూపొందించే సమయంలో కూర్చోబెడితే యివేవీ తట్టవు. అలాగే జీవితం కూడా. తరచి తరచి చూసుకున్న కొద్దీ లోపాలే ఎక్కువ కనబడతాయి. కొంత మంచి కనబడినా, యింకా బాగా చేసి ఉండవచ్చు అనిపిస్తుంది.

నిజం చెప్పాలంటే యీ సమీక్షల వలన ఎవరూ లాభపడరు. 'ఇదీ నా గతానుభవం. దీనివలన మీరు నేర్చుకుని బాగుపడండి, ఆ తప్పులు చేయకండి' అని ఎవరికైనా చెప్దామంటే ఎవరూ వినరు. నిజానికి అందరూ అలా వినేసేమాటయితే రామాయణ, భారతాల తర్వాత ఎవరూ ఏమీ చెప్పనక్కరలేదు. సమస్త నీతివాక్యాలు ఉదాహరణలతో సహా అక్కడున్నాయి. అయినా విన్నంత మాత్రాన ఎవరూ నేర్చుకోరు. ఎవరికి వారు అనుభవించి, నేర్చుకోవాల్సినవే చాలా ఉంటాయి. మన ముందు ఉన్నవాడు నాచుపై జారిపడడం కళ్లారా చూసినా, 'వాడికి చేతకాలేదు, నేనైతేనా..' అనుకుంటూ దానిపై కాలేసి జారిపడాల్సిందే. అప్పుడే పాఠం వంటబడుతుంది. ముసలితనంలో ఒక తాపత్రయం మొదలవుతుంది. తనకు తెలిసినదంతా లోకులకు చెప్పేసి, వాళ్ల కళ్లు తెరిపించి మరీ నిష్క్రమిద్దామని! అవకాశం దొరికితే గతంలోకి వెళ్లి కథలు మొదలెడతారు. అంతవరకూ ఓర్చుకోవచ్చు, కానీ అలాగే చేయమని యీ తరం వాళ్లను ఒత్తిడి చేస్తారు. అక్కడ వస్తుంది ఘర్షణ. పిన్నలు దూరంగా జరుగుతారు. 'నన్ను పట్టించుకోవటం లేదు' అనే వేదన ముసలివాళ్లల్లో బయలుదేరుతుంది. దీన్నే వాళ్లు చెక్‌చేసుకోవాలి. తెలిసినా అడిగేదాకా సలహా చెప్పకపోవడం ఉత్తమం. సూచన లివ్వవచ్చు కానీ అవి అవతలివాళ్లు పాటిస్తారన్న ఆశ పెట్టుకోకూడదు. చెప్పడం నా ధర్మం, వినకపోతే నీ ఖర్మం అనే ఫిలాసఫీ బాగా వంటబట్టించుకోవాలి. లేకపోతే యింట్లో ముసలివాళ్లుంటే న్యూసెన్సు అని పిల్లలు, మనుమలు అనుకునే పరిస్థితి వస్తుంది.

నిజానికి ముసలివాళ్లు యువతీయువకులతో మసలితేనే మంచిదని చెప్తారు. సమవయస్కులతో మసలుతూంటే నిత్యం వ్యాధుల గురించి, మరణాల గురించి వినివిని నిరాశానిస్పృహలు కమ్ముకుంటాయిట. అంతకంటే యువతరంతో కబుర్లు చెప్తూ ఉంటే ఆధునిక లోకం పరిచితమవుతుంది, జీవితంపై ఆసక్తి పెరుగుతుంది. అయితే మీరు వాళ్ల దగ్గరకు వెళ్లాలనుకున్నా, వాళ్లు మిమ్మల్ని వాళ్ల దగ్గరకు రానీయక పోవచ్చు. వాళ్లతో కలవడానికి షార్ట్‌స్‌, టీ షర్ట్‌స్‌వేసుకోవడం, జుట్టుకు రంగేసుకోవడం ప్రధానం కాదు. మీ ఏటిట్యూడ్‌వారికి నచ్చాలి. వారి భావాలు మీరు అర్థం చేసుకోగలగాలి. మారుతున్న పోకడలను మీరు జీర్ణం చేసుకుని, వాటికి తగ్గట్టుగానే మీ ఆలోచనావిధానం మార్చుకోగలగాలి. ముఖ్యంగా ఉపన్యాసాలు మానేసి, ఎదుటివాళ్లు చెప్పేది వినాలి. జీవితంలో అన్నీ చూసేసిన మీకు, కొన్ని విషయాలపై వాళ్లకున్న ఉబలాటం విసుగ్గా తోచవచ్చు. కానీ దాన్ని కనబరచకూడదు. వాళ్ల దృక్కోణాన్ని అవగాహన చేసుకోవాలి. వారితో ఆలోచనలు పంచుకోవాలి. అప్పుడే మీ శారీరక, మానసిక బాధల గురించి చింతించడానికి టైముండదు.

ముసలితనం అంటే కృష్ణారామా అనుకుంటూ గడపాలి అని చాలామంది అంటూంటారు. మతపరమైన కార్యకలాపాలు వేరు, ఆధ్యాత్మికత వేరు. బిజీ లైఫ్‌గడిపే రోజుల్లో గుడికి వెళ్లడం, రోజూ పూజ చేయడం,  పుణ్యక్షేత్రాలకు వెళ్లడం, పురాణకాలక్షేపాలకు, ప్రవచనాలకు వెళ్లడం యివన్నీ కుదరవు. ముసలితనం వచ్చాక, చేసేందుకు ఏమీ లేక యివన్నీ చేయడం మొదలుపెట్టవచ్చు. చాలామంది అంతకు ముందు అలవాటు లేకపోయినా బొట్టు పెట్టుకోవడం, రుద్రాక్ష మాల వేసుకోవడం, నాన్‌వెజ్‌తినడం మానేయడం, మందు అలవాటు ఉంటే తగ్గించకోవడం లేదా మానేయడం... యిలాటివి చేస్తూన్నారు. పంచారామాలు, నవదుర్గలు అంటూ లెక్క పెట్టుకుని తీర్థయాత్రలు కూడా చేస్తున్నారు. ఒకలా చూస్తే యివన్నీ పెద్ద కష్టమైనవి కావు. అసలైన కష్టమంతా మనసును ఆధ్యాత్మికత వైపు మళ్లించుకోవడంలో ఉంది. నా ఉద్దేశంలో ఆ ధోరణి చిన్నప్పటి నుంచీ ఉండాలి. జుట్టు తెల్లబడింది కదాని 'నిష్కామకర్మ యోగం' పట్టుబడదు. ఇలాటి వైరాగ్యాలన్నీ ముసలితనంలో చూసుకుందామనుకుని యవ్వనంలో అటకెక్కించి ఉంచితే ఆ తర్వాత అవి అటక దిగవు.

నిజానికి పూజాది కర్మకాండలన్నీ సోపానంలో దిగువ మెట్టే. దాని కంటె పైది జ్ఞానమార్గం. మనతో వచ్చిన చిక్కేమిటంటే మనం చావు దగ్గర పడుతూ ఉంటే దిగువ మెట్టు దగ్గర తచ్చాడడం మొదలుపెడతాం. 'సత్సంగత్వే నిస్సంగత్వం, నిస్సంగత్వే నిర్మోహత్వం, నిర్మోహత్వే నిశ్చలతత్త్వం, నిశ్చల తత్త్వే జీవన్ముక్తి:' అంటారు శంకర భగవత్పాదులు. ఈ స్టెప్స్‌దాటుకుని వచ్చి నిర్మోహత్వం స్టేజికి వచ్చేసి ఉండాలి చావు దగ్గర పడేవేళకి. మనం యింకా సత్సాంగత్యం వెతుక్కునే స్థితిలోనే ఉంటున్నాం. ఇటీవలి కాలంలో ప్రవచనాలపై మోజు పెరిగింది. అవి వినడం, ప్రవచనకర్త కాళ్ల మీద పడి దణ్ణాలు పెట్టడంతో సరిపెడుతున్నాం. వాటిని ఆచరణలో పెట్టినపుడే ఫలితం. కాళ్లూ, కీళ్లూ కీచుకీచు మంటూండగా, మెదడులో హాస్పిటల్‌బిల్లు తప్ప మరేదీ గోచరించని స్థితిలో ఏ సూక్తిని ఆచరించగలం? ఏ పరోపకారం చేయగలం?

ఇక పూజ చేస్తున్నాం, ధ్యానం చేస్తున్నాం అంటూంటారు. ఇటీవలి కాలంలో పూజగది లేకుండా యిళ్లు కట్టడం లేదు. స్తోత్రాలూ అవీ చదివేసరికి గంట దాటుతోంది కాబట్టి అంతసేపు కూర్చుంటే కాళ్లు పట్టేస్తున్నాయని ఆ గదిలో ఎత్తు పీటలు కూడా ఏర్పాటు చేసుకుంటున్నారు. వీళ్లంతా ఏకాగ్రతతో చేయగలుగుతున్నారా అనే సందేహం నన్నెప్పుడూ పీడిస్తూ ఉంటుంది. ఎందుకంటే నాకు మెడిటేషన్‌లో కూడా ఎప్పుడూ ఏకాగ్రత కుదరలేదు.  కుదురుగా కూర్చున్నపుడే అన్ని రకాల ఆలోచనలూ వెల్లువెత్తుతాయి. ఎక్కడెక్కడి విషయాలూ, ఎప్పటివో సంగతులూ, రేపు వచ్చేవారం పై నెల చేయాల్సిన పనులూ గుర్తుకు వచ్చేస్తాయి. వీపు గోక్కో బుద్ధవుతుంది, పాదాలు తిమ్మిరెక్కుతాయి. ఇంట్లో చీమ చిటుక్కుమన్నా వినబడుతుంది. పనిమనిషి కాలింగ్‌బెల్లు కొట్టిన సంగతి యింట్లో ఎవరూ గుర్తించరు కానీ మనమే గుర్తిస్తాం. కోతిలాటి మనసును కట్టడి చేద్దామని అనుకుంటూండగానే పుణ్యకాలం గడిచిపోతుంది. స్తోత్రాలు కూడా ఒకసారి కంఠస్తం అయిపోయాక మెకానికల్‌గా చదివేస్తాం తప్ప పూర్తి దృష్టి పెట్టలేం. 'ఇవాళ సరిగ్గా జరగలేదు కానీ, రేపు శ్రద్ధగా చేద్దాం' అనుకుంటూ లేచిపోతాం. ఇలా ఎన్ని గంటలు కూర్చుంటే మోక్షం వస్తుందా అనిపిస్తుంది.

మోక్షం అని ఎందుకంటున్నానంటే ముసలితనంలో మాటిమాటికి గుర్తు వచ్చే అంశం - చావు. నా దృష్టిలో సృష్టికర్త వృద్ధాప్యాన్ని యింత వ్యథాభరితంగా చేయడానికి కారణం జీవికి జీవితంపై విరక్తి కలిగించడమే. ముసలితనం పెట్టి ఉండకపోతే ఎవరూ చావడానికి సిద్ధపడేవారు కారు. చివరిదాకా ఒళ్లు శుబ్భరంగా ఆపిల్‌పండులా నిగనిగలాడుతూ ఉంటే మృత్యువు వస్తే చీదరించుకుంటాం. శరీరం శిథిలమై, జర్జరమై, తన పనులు తను చేసుకోలేక అవస్థ పడేవేళలో మృత్యువు వస్తే అమ్మయ్య, యిప్పటికైనా విముక్తి కలిగిస్తున్నావు కదా నాయనా అంటూ ఆహ్వానిస్తాం. మృత్యుంజయ స్తోత్రం పఠిస్తే మృత్యువును జయిస్తారని అనుకోకూడదు. మృత్యుభయాన్ని జయిస్తారంతే. పండు మిగలముగ్గితే సునాయాసంగా తొడిమె నుంచి ఎలా జారిపోతుందో, మన మనసును కూడా అలా పరిపక్వంగా చేయమని దేవుణ్ని స్తోత్రం చేయడమన్నమాట. కాయ పచ్చిగా ఉంటే కోసినపుడు బాధ కలుగుతుంది. అలాటి బాధ కలగజేయవద్దని ప్రార్థిస్తాం. 'చావుకి మనను సైకలాజికల్‌గా ప్రిపేర్‌చేయడానికే యీ వృద్ధాప్యం' అనే ఆలోచన అలవర్చుకుంటే దీని గురించి ఫిర్యాదులు ఎక్కువ చేయం. ఇక చావు, చావు భయం, అంత్యకాలం ఎలా గడుస్తుందన్న భయం గురించి తర్వాతి వ్యాసంలో చర్చించుకుందాం. (సశేషం)

- ఎమ్బీయస్‌ప్రసాద్‌(ఫిబ్రవరి 2018)

2018 ఫిబ్రవరి టాబ్లాయిడ్‌కి ఎమ్బీయస్‌: జరా దు:ఖం 02

వృద్ధాప్యంలో తరచుగా గుర్తుకు వచ్చే పదం - చావు. తప్పదని చిన్నప్పటినుంచీ తెలిసినా దాని గురించి ఆలోచించే సమయముండదు. ముసలితనంలో తీరికెక్కువై అదెలా సంభవిస్తుంది? అంత్యకాలం ఎలా గడుస్తుంది? ఎవరు చూస్తారు? మన పనులు మనం చేసుకునే స్థితిలోనే పోతామా? లేదా? అనే దిగులు తినేస్తూ ఉంటుంది. ఎవరి మీదా ఆధారపడకుండా పోతే చాలు అనే ప్రతీవాడూ అంటాడు. భోజనం ఎంత బాగా చేసినా, చివర్లో వడ్డించే డిజర్ట్‌ రుచిగా లేకపోతే భోజనం చేసిన తృప్తి రాదు. జీవితం కూడా అంతే, చివరి అంకం సవ్యంగా గడవాలి. అది మన చేతిలో ఉండదు. మనంతట మనం దాన్ని నిర్వహించే స్థితిలో ఉండం. దానికై పక్కవారిని అన్ని రకాలుగా తర్ఫీదు యిచ్చి ఉంచుకోవాలి. ఇదే కష్టమైన పని.

అకాలమృత్యువు గురించి భీకరంగా వర్ణించడం సబబే కానీ సకాలంలో వచ్చిన మృత్యువును దేవత అనాలి. ఏది సకాలం అంటే భౌతికంగా మనం శిథిలమైనపుడు, శరీరయాతన ఓర్చుకోలేకపోతున్నపుడు, యిక్కడ ఉండటం కంటె వెళ్లిపోవడమే మేలనే కోరిక బలపడినపుడు.. అనాలి. చెయ్యగలిగిన పనులన్నీ చేసేశాక, తక్కినవి చేయడానికి ఓపిక లేనప్పుడు, లోపల ఉన్న చిలుక అస్తి'పంజరం'లో ఉన్నట్లు ఫీలయి, రెక్కలు తపతపా కొట్టుకుంటుంది. అప్పుడు వెళ్లిపోవడమే విముక్తి అనుకోవాలి. వెళ్లిపోవడం అంటే ఎక్కడికి అనే ప్రశ్నకు ఎవరూ బదులు చెప్పలేరు. పరలోకం గురించి ఎవరికీ స్పష్టమైన అవగాహన లేదు. స్వర్గం, నరకం, పునర్జన్మ, జన్మరాహిత్యం.. యిలాటి విషయాలపై ఎవరి ఆలోచన వారిది. ఇవేమీ లేవనుకునేవారు 'ఈ భూమికి వచ్చాం, మన కర్తవ్యం మనం నిర్వర్తించాం. మళ్లీ పంచభూతాలలో, అనంత చైతన్యస్వరూపంలో కలిసిపోతున్నాం.' అనుకుని ఊరుకుంటారు. దేవుడి మీద నమ్మకం ఉన్నవారు 'మనం యీ లోకానికి వచ్చే ముందే నా తల్లి వక్షంలో స్తన్యం నింపి నా కోసం సమస్తమైన ఏర్పాట్లు చేసిన దేవుడు, పరలోకంలో కూడా నా రాక కోసం అన్ని ఏర్పాట్లు చేయకుండా ఉంటాడా?' అనుకుని ఊరడిల్లుతారు. అందువలన చావు గురించి భయపడేవారు ఎటూ కానివారు. ఎన్ని రోజులపాటు చింతించి బుర్ర బద్దలు కొట్టుకున్నా ఎవరూ తప్పించలేని గురించి ఆలోచించడం వేస్టు కదా! పాపం పుణ్యం అనేవి ఉన్నాయని, వాటి ఫలితాలు పరలోకంలో అనుభవించవలసి వస్తుందని అనుకునేవారు ఆ ఆలోచన ముసలితనంలో తెచ్చుకుని ప్రయోజనం లేదు. మంచీచెడు చేసే సామర్థ్యమున్న రోజుల్లో చిత్తమొచ్చినట్లు బతికి చివరి దశలో పాపప్రక్షాళనా కార్యక్రమం మొదలుపెడితే ఎలా? గడువుల గురించి, లేటు ఫీ ల గురించి పరలోకం రూల్సు మనకి తెలియవు కదా!

యవ్వనంలో ఉండగా 'నాకు చావంటే భయం లేదు. ఇవాళ ఛస్తే రేపటికి రెండు' అంటూ వచ్చినవాళ్లే, ముసలితనం రాగానే ఆయుర్దాయం పెంచుకోవడం ఎలా ఆదుర్దా పడుతూంటారు. దాని కోసం ఆరోగ్యం బాగా చూసుకుంటూ ఉంటే అర్థం చేసుకోవచ్చు, కానీ ఆయుర్దాయం కోసం హోమాలు, పూజలూ చేయిస్తూ ఉంటారు. తలరాత తప్పించుకోలేము అనేవాళ్లు కూడా యిలా చేస్తూండడం నాకు ఆశ్చర్యంగా ఉంటుంది. కొందరు 'చురుగ్గా, ఆరోగ్యంగా ఉన్నంతకాలమే జీవించాలని ప్రార్థిస్తున్నాను' అంటూంటారు. అలా ఉన్నంతకాలం చావును ఆహ్వానించే మానసిక స్థితి ఏర్పడుతుందా అని నా సందేహం. ఏది ఏమైనా ఎంతకాలం జీవించామన్నది ముఖ్యం కాదని ఎలా జీవించామన్నదే ముఖ్యమనీ ప్రతివారూ అంగీకరిస్తారు. ప్రాణాపాయం కలిగినపుడు సరైన వైద్యసదుపాయం అందక మరణించే సందర్భం రావడం విషాదకరం. పోయినవాళ్ల కంటె బతికున్నవాళ్లను ఆ బాధ చాలాకాలం పీడిస్తుంది. సరైన వైద్యవసతుల కోసం ఆసుపత్రికి దగ్గరలో నివాసమున్నా, ఆ సహాయం సమయానికి లభిస్తుందా లేదా అన్నది కూడా ఎవరూ చెప్పలేరు. ఆసుపత్రి చైర్మన్‌ కూడా ఏ తీర్థయాత్రకో వెళ్లి వైద్యసహాయం అందక చచ్చిపోవచ్చు.

నిజానికి చావు మనకు ఎన్నో ఛాన్సులిస్తుంది. తప్పించుకున్నపుడు పెద్దగా పట్టించుకోము. చివరకు ఎప్పటికో అప్పటికి మెటీరియలైజ్‌ అవుతుంది. మంచంలో పడి అవస్థలు పడేవాళ్లు కొంతమందికి ఎంత ప్రార్థించినా రాదు కానీ హుషారుగా తిరిగే కొంతమందిని హఠాత్తుగా ఎగరేసుకుని పోతుంది. తన క్లాసుమేట్స్‌, తన యీడువాళ్లు, సన్నిహితులు ఒక్కొక్కరు వెళ్లిపోవడం గమనించిన మనుష్యులు ఒక దశ వచ్చేటప్పటికి మృత్యువుకు మానసికంగా సిద్ధమవుతారు. కానీ తన నిష్క్రమణ కారణంగా తన జీవిత భాగస్వామి ఎలాటి అవస్థలు పడుతుందనే (పడతాడనే) బెంగతో బాధపడతారు. ఇద్దరూ ఆరోగ్యంగా ఉన్నంతకాలం ఫరవాలేదు. అనారోగ్యం ప్రవేశించాక పిల్లలతో కలిసి ఉంటే బాగుండుననే భావన మొదలవుతుంది. అది వీలుపడుతుందో లేదో ఎవరూ చెప్పలేరు. పిల్లలు విదేశాల్లో ఉండవచ్చు. దగ్గర పెట్టుకోలేక పోవచ్చు. స్వదేశంలోనే ఉన్నా, అదే ఊళ్లోనే ఉన్నా కలిసి ఉండడం కుదరకపోవచ్చు. ఈ విషయాల్లో ఎవరి అనుభవం వారిది. వేరేవారితో పోల్చుకుని మనకూ అలాగే జరుగుతుందని భయపడడం, సమయానికి ఎవరూ లేకుండా దిక్కుమాలిన చావు ఛస్తామని బెంగపడడం జరుగుతూంటుంది. భాగస్వామి వెళ్లిపోయాక ఒంటరిగా జీవితం గడపడం నిశ్చయంగా బాధాకరమే. దీనికి పరిష్కారం ఎవరూ చెప్పలేరు. కన్నపిల్లలు అక్కరకు రాకపోవచ్చు, యింటి పక్కవాళ్లు ఆదుకోవచ్చు. వ్యక్తిగతమైన సంబంధాలు కాపాడుకోవడంలో ముందునుంచీ జాగ్రత్తపడాలి తప్ప వార్ధక్యంలోనే ఆ పని మొదలుపెడితే కుదరదు.

వృద్ధాశ్రమాలలో జీవితం గురించి ఒక్కొక్కరిది ఒక్కో అనుభవం. మొదటినుంచీ పదిమందిలో కలిసి ఉండడం, పంచుకోవడం అలవాటు పడితే తప్ప అక్కడ సుఖంగా ఉండలేరు. ఫిర్యాదులతోనే శేషజీవితం గడపవలసి వస్తుంది. చావు దానిపాటికి అది వస్తుంది, దానికి దారితీసే అనారోగ్యం ఏడాదో, రెండేళ్లో మనల్ని సతాయిస్తుంది అనే నిర్ధారణకు వచ్చేసి, యిక దానికి ముందు నడిచే సుమారు పదిహేనేళ్ల ఘట్టం ఎలాగ గడుస్తుందో దాని గురించి ఆలోచించడమే మంచిది. అగమ్యగోచరమైన భవిష్యత్తు గురించి ఊరికే ఆలోచనల్లో పడి కొట్టుకోకుండా మనసును వేరే వ్యాపకాల్లో లగ్నం చేయడం మంచిది. సమాజసేవ చేయడం మంచిదని అంటూ ఉంటారు కానీ వాటిల్లో కూడా చిక్కులున్నాయి. అన్నీ మనం అనుకున్నట్లు సాగవు. అన్ని రకాల పరిస్థితుల్లో సర్దుకోవడం నేర్చుకోవాలి. ముసలితనంలో సెనిలిటీ బాగా వస్తుంది. చాదస్తం, సణుగుడు, విసుగు, కోపం అన్నీ ఎక్కువవుతాయి. పలకరించడానికి వచ్చిన వాళ్లకు మన అజీర్తి గురించి, కీళ్లనొప్పుల గురించి, నిద్ర పట్టకపోవడం గురించి చెప్పి చంపకూడదు. వాళ్లకేం ఆసక్తి? వాళ్లు పైకి ఏమీ అనకపోయినా, 'నీ కంటె చిన్నవాళ్లం, మాకే ఉన్నాయి యీ సమస్యలు, నీ కుంటే ఆశ్చర్యం ఏముంది?' అనుకుంటారు. పిల్లలు చూడటం లేదని, పట్టించుకోవటం లేదనీ పరులకు చెప్పి ప్రయోజనం లేదు. వాళ్లు ఆర్చేవాళ్లు, తీర్చేవాళ్లు కారు. పైగా చిలవలుపలవలు చేసి పిల్లలకు చేరేశారంటే సంబంధాలు యింకా చెడతాయి. కొంతమంది పెద్ద కొడుకు దగ్గర ఉన్నపుడు రెండో కొడుకుని మెచ్చుకుని, రెండో కొడుకు దగ్గర ఉన్నపుడు పెద్దకొడుకుని మెచ్చుకుంటూంటారు. 'నీ కక్కడ అంత బాగుంటే వాడి దగ్గరే ఉండవచ్చుగా' అనిపించుకుంటారు. ఈ లక్షణాలు మనలో ఉన్నాయేమో మనకు మనమే పరీక్ష పెట్టుకుని వాటిని తగ్గించుకోవాలి. కాకపోతే అందరూ దూరమై పోతారు.

వీటి మీద నుంచి దృష్టి మరల్చుకోవడానికి మనసును రంజింప చేయడం నేర్చుకోవాలి. ప్రస్తుత సమాజంలో వృద్ధులకు సరైన వసతులు లేవు. పొద్దు పుచ్చేందుకు సరైన అవకాశాలు లేవు. సొంత ఆర్జన కావచ్చు, తలితండ్రుల పట్ల బాధ్యతను డబ్బివ్వడం ద్వారా నెరవేర్చుకుందామని చూసే ఎన్నారై పిల్లలు యిచ్చినది కావచ్చు, వాళ్ల దగ్గర డబ్బు ఉంటోంది. సగటు వయసు పెరుగుతున్న కొద్దీ (ప్రస్తుతం తెలంగాణలో 69 ఏళ్లు, ఆంధ్రలో 67 ఏళ్లు ఉందట) వారిని దృష్టిలో పెట్టుకుని కొన్ని ఉత్పాదనలు తయారవుతాయనుకుంటాను. వారు చదివేందుకు అనుగుణంగా పెద్ద అక్షరాలతో వార్తాపత్రికలు, పుస్తకాలు, వారి అభిరుచులకు అనుగుణమైన టీవీ ఛానెళ్లు, సినిమాలు, శబ్దం మరీ బిగ్గరగా లేని థియేటర్లు, టాయిలెట్‌ సౌకర్యాలున్న బస్సులు, మెట్లు ఎక్కే అవసరం లేని లైబ్రరీలు, కూర్చునేందుకు పడక్కుర్చీల వసతి ఉన్న మాల్స్‌.. యిలా చాలా రావచ్చు.

ముసలితనంలో మనసును తాజాగా ఉంచుకోవడానికి, అనవసర ఆలోచనల నుంచి మళ్లించడానికి, మంచి వ్యాపకం పెట్టుకోవడం అవసరం. లలితకళల పట్ల ఆసక్తి ఉన్నవారికి అది సులభం. పుస్తకాలు చదువుకుంటూ, పాటలు వింటూ, సభలకు వెళుతూ కాలక్షేపం చేసేయవచ్చు. అయితే అవి అప్పటికప్పుడు పుట్టుకుని రావు. మొదటి నుంచీ అవి అలవర్చుకోవాలి. చిన్నప్పుడు ఉన్నా, ఉద్యోగం చేసినంతకాలం డబ్బు మీదే దృష్టి పెట్టి వీటిని నిర్లక్ష్యం చేయడం జరుగుతుంది. దాంతో గ్యాప్‌ తర్వాత మళ్లీ పికప్‌ చేయడమంటే కష్టం. విడువకుండా ఆటలాడేవారు అదృష్టవంతులు. ఆరోగ్యానికీ మంచిది. కనీసం యిన్‌డోర్‌ గేమ్స్‌ ఆడుతూన్నా సమయం గడిచిపోతుంది. ఇవన్నీ ఉన్నా లేకపోయినా కొత్త విషయాలపై ఆసక్తి పెంచుకోవడం సర్వధా మంచిది. ఏదో ఒకటి నిరంతరం నేర్చుకుంటూ ఉంటే, మనసు దానిపై లగ్నమవుతుంది. విదేశాల్లో వృద్ధులను చూసి మనం చాలా నేర్చుకోవచ్చు. వాళ్లు యింట్లో వస్తువులు సొంతంగా మరమ్మత్తు చేస్తూ ఉంటారు, గేటుకి పెయింటింగ్‌ వేస్తూంటారు, గడ్డి కోస్తూ ఉంటారు. కాలక్షేపం అవటం లేదని ఫిర్యాదు చేస్తూనే మనం అలాటివి ఏవీ చేయం. పనివాళ్ల చేత చేయించబోయి, తృప్తి పడక వాళ్లను తిడుతూ ఉంటాం.

చివరగా చెప్పాలంటే - ముసలితనంలోనే కాక అంతకు ముందు కూడా మనం శరీరానికి శ్రమ కలిగించాలి. అనవసరపు ఆలోచనలతో మనసుకి శ్రమ కలిగించకూడదు. దేని గురించైనా ప్రణాళిక వేసేందుకు ఆలోచించాలి తప్ప, అది జరుగుతుందా లేదా అన్న ఆలోచనల్లో పడి కొట్టుకుపోకూడదు. అనవసరపు ఆలోచన తగ్గించుకుని, దక్కిన దాన్ని ఆమోదించినవాళ్లే జీవితాన్ని అనుభవించ గలుగుతారు. దీనితో యీ వ్యాసపరంపర ఆపుతున్నాను. ఎవరివైనా జీవితానుభవాలు చదివినప్పుడు అవి మనకు స్ఫూర్తిదాయకంగా ఉంటాయని తోస్తే వాటిని మీతో పంచుకుంటాను.

ఈ సందర్భంలో యింకో విషయం మీకు చెప్పాలి. ఈ వ్యాసాల్లో దేవుని ప్రస్తావన వచ్చినపుడు కొందరు పాఠకులు 'దేవుడున్నాడని మీ నమ్మకమా?' అంటూ ప్రశ్నించారు. నా నమ్మకాలు యిక్కడ అప్రస్తుతం. దేవుడి గురించి మీకెంత తెలుసో నాకూ అంతే తెలుసు. అతడి ఉనికి గురించి, వ్యవహారశైలి గురించి వేలాది సంవత్సరాలుగా చర్చ సాగుతూనే ఉంది. ఏదీ యితమిత్థమని తేలలేదు. మనుష్యుల నమ్మకాలు కూడా ఎప్పుడూ ఒక్కలా ఉండవు. మారిపోతూ ఉంటాయి. సర్వసాక్షియైన దేవుడు ఉన్నాడని నమ్ముతున్నాం అంటూనే గుళ్లో పూజారి మన గోత్రం సరిగ్గా చదవకపోతే ఆందోళన పడిపోతాం. ఆయన చదవకపోతే మాత్రం దేవుడికి తెలియకుండా పోతుందా అని ఊరుకోం. సృష్టిలో సర్వభూతాలకు అధిపతి ఆయనే అంటూంటాం, పరీక్ష పాస్‌ చేయిస్తే వచ్చి తలనీలాలు యిస్తాం అని ఊరిస్తాం. విశ్వమంతా ఆయనదే అయినపుడు మన తలవెంట్రుకలే ఆయనకు కావలసి వచ్చాయా? అనే దిశలో ఆలోచించం. గత జన్మలో చేసిన కర్మఫలితమే అనుభవిస్తున్నాం అంటాం, మళ్లీ జపాలు, తపాలు చేయించి దాన్ని మార్చేద్దామని చూస్తూంటాం. ఇలా దేవుడి గురించి మనలో చాలా గందరగోళం ఉంది. అయినా నేను ఆ పేరుతోనే ఎందుకు రాస్తానంటే ఏదైనా కాన్సెప్టును దైవభావన ద్వారా ఎస్టాబ్లిష్‌ చేయడం సులభం. దీనికి ఉదాహరణగా చిన్నపుడు చదివిన ఓ కథ ఉదహరిస్తాను.

17 ఆవులున్న ఒక రైతు చనిపోయాడు. తన పెద్ద కొడుక్కి ఆవుల్లో సగం చెందాలని, రెండో కొడుక్కి మూడో వంతు చెందాలని, రెండోవాడికి వచ్చినవాటిల్లో మూడో వంతు మూడోవాడికి చెందాలని వీలునామా రాశాడు. 17ను ఎలా భాగించాలో తెలియక అందరూ తికమక పడ్డారు. అప్పుడు ఆ రైతు స్నేహితుడైన ఒక పెద్దాయన వచ్చి అంతా విని, 'ఇదిగో నా ఆవును కూడా కలుపుతున్నాను. ఇప్పుడు వాటాలు వేయండి.' అన్నాడు. దాంతో మొత్తం 18 ఆవులయ్యాయి. పెద్దవాడికి 9, రెండో వాడికి 6, మూడోవాడికి 2 వచ్చాయి. పెద్దాయన ఒక్క ఆవు ఆయనకే మిగిలిపోయింది. అంటే ఆయన ఆవు పంపకాల్లో భాగం కాదు. కానీ దాన్ని కలపకపోతే ఆ రిడిల్‌ ఎప్పటికీ తెగేది కాదు. నా దృష్టిలో దేవుడి గురించిన ప్రస్తావన కూడా అలాటిదే. 'మంచి ఏదో, చెడు ఏదో మనకే తట్టేట్లు సృష్టికర్త వివేకాన్ని యిచ్చాడు. దాన్ని ఉపయోగించి సమాజానికి మేలు చేస్తే చాలు...' అని రాసుకుపోతే సులభంగా అయిపోతుంది. అలా కాకుండా 'ప్రకృతి మనకు యీ శరీరాన్ని యిచ్చింది. ఆదిమ మానవుడికి విచక్షణ ఉండేది కాదు కానీ పోనుపోను సమాజం అతనికి మంచిచెడుల గురించి సామాజిక స్పృహ నేర్పింది. దాంతో అతను వివేకాన్ని అలవర్చుకున్నాడు...' అంటూ రాస్తే జటిలమవుతుంది. సమాజానికి మేలు చేయండి అని చెప్దామనుకున్న సందేశం నీరుకారుతుంది. అందువలన నేను 'దేవుడు' అని రాసి నా అభిప్రాయాలను చెప్తూ ఉంటాను. అంత మాత్రాన నేను దేవుడున్నాడని, అతను పురుషుడే అనీ నమ్మి ప్రచారం చేస్తూన్నట్లు కాదు. పైన చెప్పినట్లు యీ విషయాల్లో ఎవరి నమ్మకం వారిదే. - ఎమ్బీయస్‌ ప్రసాద్‌ (మార్చి 2018)

2018 మార్చి టాబ్లాయిడ్‌కి కవర్‌స్టోరీ ఎమ్బీయస్‌: తారాపథంలో కడదాకా ముళ్లే

అసమానమైన సౌందర్యానికి, ఏ పాత్రలోనైనా యిమిడిపోగల అభినయకౌశలాన్ని రంగరిస్తే శ్రీదేవి అవుతుంది. 54 ఏళ్లున్నా గ్లామరస్‌గా కనబడుతూ, అందరిలో అసూయ రగిలిస్తూ వచ్చిన ఆమె జీవితం జాలిపడే రీతిలో ముగిసింది. విషాదానికి వివాదం తోడైంది. ఆమె జీవితంలోని ప్రతి ఘట్టాన్ని భూతద్దం వేసి పరిశీలించి, మూడు రోజుల పాటు టీవీల్లో చీల్చి చెండాడేశారు. తీర్మానాలు చేశారు, తీర్పులు యిచ్చారు. ఒక పక్క ఆమెలోని నటికి దేశం ఘన నివాళులు అర్పించింది. నటిగా, వ్యక్తిగా ఆమె గురించి ఒక్కరూ వ్యతిరేకంగా మాట్లాడలేదు. మరో పక్క ఆమె వ్యక్తిగత జీవితం గురించి ఎన్నో వ్యతిరేక వ్యాఖ్యలు వచ్చాయి. వ్యాఖ్యానించినవారు ఆమెకు వ్యక్తిగతంగా తెలిసినవారు కాదు. అయినా ఊహించారు. వారి ఊహలు సరైనవో, కావో నిర్ధారించడం కానీ, తిరస్కరించడం కానీ జరగలేదు. అందువలన శ్రీదేవి అనగానే ఆమె అకాలమరణం గుర్తుకు రావడమే కాదు, అసహజమరణం సంభవించిన తీరు కూడా గుర్తుకు వచ్చి మనసు కలత చెందుతుంది. సినీరంగంలో సీనియర్ల జీవితాలు చూసి కూడా అదే బాట పట్టిందేనన్న బాధ కలుగుతుంది. ఇప్పటికైనా ఆ బాట అనుసరణీయం కాదని తారామణులు గుర్తిస్తారో లేదోనన్న దిగులు కలుగుతుంది.

జర్నలిజమా? గాసిపిజమా? - శ్రీదేవి మరణవార్తలన్నీ పుకార్లతోనే నడిచాయి. ఎవరికీ ఏమీ తెలియదు కానీ గంటల తరబడి టీవీల్లో ఊదర గొట్టేశారు. దుబాయిలో ఆసుపత్రి బయట మరణించిన వారి విషయంలో అనుమానాలన్నీ నివృత్తి చేసుకుంటే తప్ప దేహాన్ని అప్పగించరట. దానికి టైము పడుతుంది. ఆ విషయం తెలియకుండానే మన మీడియా వాళ్లు మరణవార్తతో బాటు యివాళ భౌతికకాయం వచ్చేస్తోంది అని చెప్పేశారు. ఎప్పుడైతే ఆలస్యమైందో, వారికి అనుమానాలు వచ్చేశాయి, బోనీని నిర్బంధంలోకి తీసుకున్నారని (ఓ ఛానెల్‌ 'బోను' కపూర్‌ అంది) మొదలెట్టారు. సాధారణంగా ఎంత టైము పడుతుంది అని కాన్సలేటు వాళ్లనైనా అడిగి తెలుసుకోవద్దా? జర్నలిజం యింతగా పెరిగిన యీ రోజుల్లో కూడా దుబాయికి సంబంధించిన ఏ వార్తనూ ఎవరూ ధృవీకరించక పోవడం వింతగా తోస్తుంది. వెళ్లడానికి అనుమతి దొరకని చోట్లకు కూడా రహస్యంగా చొరబడి, స్టింగ్‌ ఆపరేషన్స్‌ చేయగలుగుతున్నారే, ఆ రోజు ఆ హోటల్లో ఏం జరిగిందో, ఎప్పుడు ఎవరు వచ్చారో, వెళ్లారో ఒక్క రిపోర్టరు కూడా రిపోర్టు చేయలేదు. దుబాయిలో భారతీయ జనాభా ఎక్కువ కదా, హోటల్‌ స్టాఫ్‌లో యిండియన్‌ ఎవరో ఉండే వుంటారు. వారితో మాట్లాడి రహస్యంగా సమాచారం సేకరించిన మొనగాడు లేకపోయాడు. సేకరించకపోతే పోయారు, అదిగో పులి అంటే యిదిగో తోక అనే పద్ధతిలో ఏదో ఒక పుకారు రాగానే యిక గ్రాఫిక్స్‌లో భీకరంగా వీడియోలు తయారుచేసేసి చూపించడమొకటి! ప్రభుత్వ అనుమతి లేకుండా దుబాయిలో విషయసేకరణ చేస్తూ పట్టుబడితే ఘోరశిక్ష అనే భయం ఉందంటారా, మరి అలాటి రిస్కు తీసుకున్నవారే యిన్వెస్టిగేటివ్‌ జర్నలిస్టు లవుతారు. అది చేతకాకపోతే దొరికిన సమాచారాన్నే చర్చించాలి. ఊహించేయకూడదు. ప్రశ్నల మీద ప్రశ్నలు సంధించి మనపై విసరకూడదు.

బోనీ మౌనం అసహజమా? -జరిగినదేమిటి అని కచ్చితంగా చెప్పగలిగినది బోనీ కపూర్‌ ఒక్కడే. కానీ అతను మౌనవ్రతం పట్టాడు. అది అర్థం చేసుకోవచ్చు. ఇంట్లో ఏదైనా అసహజ మరణం జరిగినప్పుడు కారణాలు బయటకు రాకుండా చూస్తారు. కుర్రాడు పరీక్షలో ఫెయిలయితే తండ్రి చితకబాదాడు, వాడు ఆత్మహత్య చేసుకున్నాడు. తండ్రి బయటకు చెప్పుకుంటాడా? వెధవది పరీక్ష పోతే అంతలా కొట్టాలిటండీ అని అందరూ గడ్డి పెట్టరూ? కుర్రాడు యింత చేస్తాడని అతనికి మాత్రమేం తెలుసు? భార్య సినిమాకు తీసుకెళ్లమంది, భర్త నీ మొహానికి సినిమానా అని తిట్టాడు. మాటామాటా పెరిగి ఆమె అర్ధరాత్రి ఒక్కత్తీ యిల్లు విడిచి వెళ్లింది, అత్యాచారానికి గురయ్యింది. పోలీసులు ఆమెను రక్షించి, విచారణ చేస్తే భర్త ఏం చెప్తాడు? ఆఫ్టరాల్‌ సినిమాకు తీసుకెళ్లలేవా అని అడిగితే అతని దగ్గర సమాధానం ఏముంటుంది? ఇలా జరుగుతుంద నుకోలేదండీ అని నీళ్లు నములుతాడు. ఇలాటి కేసుల్లో పోలీసులు కూడా చూసీచూడనట్లు వ్యవహరిస్తారు. కావాలని చేసింది కాదని నమ్మితే, కేసు ఫైల్‌ చేయకుండా మూసేస్తూ ఉంటారు. పోలీసుల దృక్కోణం వేరు, నేరం జరిగిందా లేదా అని చూస్తారంతే. మొగుడూ పెళ్లాం ఎందుకు కొట్టుకున్నారు? మనస్తాపం ఎవరికి ఎందుకు కలిగింది? అది సహేతుకమా, కాదా? అవన్నీ వాళ్ల పరిధిలోకి రావు. కానీ యిరుగుపొరుగు వాళ్లకు ఆ ఆరాలు కావాలి. దాన్ని బట్టి ఎవరిది తప్పో, ఎవరిది ఒప్పో తీర్పులు యిస్తూ ఉంటారు. వాళ్ల చేత తీర్పులు యిప్పించుకునేటంత ఓపిక బాధితులకు ఉండదు. జరిగిన నష్టం ఎలాగూ జరిగింది, పైగా వీళ్ల కామెంట్లు భరించడం కూడానా? అనుకుంటారు. అందువలన తనపై స్వదేశంలో యిన్ని ఆరోపణలు వస్తున్నా బోనీ నోరు విప్పలేదు. తిరిగి వచ్చాక శ్రీదేవి అంతిమసంస్కారం అయ్యాక 'మా ప్రైవసీని మన్నించండి, మా బాధ మమ్మల్ని పడనివ్వండి' అని స్టేటుమెంటు యిచ్చి ఊరుకున్నాడు.

గుండెపోటు, ఆల్కహాల్‌ థియరీకి ఆథర్లెవరు? - ఈ తెలివి బోనీ కపూర్‌ తమ్ముడు సంజయ్‌ కపూర్‌కు లేకపోయింది. శ్రీదేవి మరణించిందని తెలియగానే దుబాయి చేరాడు. ఎలా పోయిందో అతనికి తెలుసో, లేక బాత్‌టబ్‌లో మునిగిపోయిందంటే అనుమానాలు వస్తాయనుకున్నాడో, గుండెపోటుతో మరణించిందని అక్కడి పత్రికల వాళ్లకు చెప్పాడు. హృద్రోగ చరిత్ర లేదనే మాటా చేర్చాడు. 50 పైబడినవారికి గుండెపోటంటే ఎవరూ అనుమానించరని ధైర్యమేమో. డెత్‌ సర్టిఫికెట్టు చూపించమని ఎవరూ అడగరు కదా. ఇండియాలో అయితే మేనేజ్‌ చేసేసి ఉండేవారేమో. కానీ అది దుబాయి కావడంతో అంతా పద్ధతి ప్రకారం చేస్తామనడంతో యిది శుద్ధఅబద్ధమని తేలింది. ఆ తర్వాత నాలిక కరుచుకుని, నోరు విప్పడం మానేశాడు. శ్రీదేవి గుండెపోటుతో పోయిందనగానే మనవాళ్లు చర్చలు ఆరంభించేశారు. అందాన్ని కాపాడుకోవాలనే ఆరాటంతో విపరీతంగా డైటింగ్‌ చేసేసిందని, సర్జరీల మీద సర్జరీలు చేయించేసుకుందని, అలా చేస్తే అనర్థమని, వయసు దాచుకోవడానికి మరీ అంత చేటుగా చేయవలసిన పని లేదని వ్యాఖ్యలు చేసి, పరిమితి దాటిన డైటింగ్‌లో రిస్కుల గురించి హృద్రోగ నిపుణుల చేత చెప్పించారు. తీరా చూస్తే ఆ గుండెపోటు కహానీయే అబద్ధం.

తర్వాత ఆల్కహాల్‌ సేవించింది అనే కథనం. దాన్ని ఏ ప్రభుత్వ రిపోర్టూ ధృవీకరించలేదు. మనవాళ్లు ఫోరెన్సిక్‌ రిపోర్టులో ఉందన్నారు కానీ ఎక్కడా చూపించలేదు. చూశామని చెప్పినవాళ్లనూ చూపలేదు. 'రిపోర్టెడ్‌లీ' అనే పదం కింద అన్నీ కొట్టుకుపోయాయి. ఖలీజ్‌ టైమ్స్‌ కూడా 'సోర్సెస్‌ టోల్డ్‌...' అనే మాట కింద సరిపెట్టింది. మొదట్లో చూపిన 'టు హూమ్‌ ఇట్‌ మే కన్‌సర్‌న్‌' కాగితంపై 'యాక్సిడెంటల్‌ డ్రౌనింగ్‌ (అచ్చుతప్పుతో సహా)' అని రాసి ప్రివెంటివ్‌ మెడికల్‌ డైరక్టరు తరఫున ఎవరో ఫర్‌ సంతకం పెట్టాడు. (ఆయనే డెత్‌ సర్టిఫికెట్టు మీదా పెట్టాడు) రౌండు సీలుంది కానీ అది లెటర్‌హెడ్‌పై లేదు, డెత్‌ సర్టిఫికెట్‌ ఉన్నంత పక్కాగా లేదు. దానిలో డెత్‌ బై డ్రౌనింగ్‌ అని సరిపెట్టకుండా యాక్సిడెంటల్‌ అని చేర్చడం దేనికని మనవాళ్లు బాగానే అడిగారు కానీ అటునుంచి సమాధానం చెప్పినవారు లేకపోయారు. అసలది ఏ సర్టిఫికెట్టో అర్థం కాని పరిస్థితి. ఆ తర్వాత ఆటోప్సీ రిపోర్టులో 'లాస్ట్‌ కాన్షస్‌నెస్‌ అండ్‌ డ్రౌన్‌డ్‌' అని ఉందన్నారు తప్ప రక్తంలో ఆల్కహాల్‌ ఉందని ఎక్కడా రికార్డు కాలేదు. కానీ 'ట' వార్తల బట్టి ఆవిడ అంత తాగింది, యింత తాగింది అని పాట మొదలుపెట్టారు. దానికి తోడు అమర్‌ సింగ్‌ (ఎక్కడ వివాదం ఉన్నా యితను అక్కడ ఉండి తీరతాడు) శ్రీదేవి వైన్‌ మితంగా తీసుకుంటుందని, విస్కీ తాగదని సర్టిఫికెట్టు ఒకటి. ఆమె స్పృహ ఎలా తప్పింది, మధ్యలో నిద్ర లేవడం వలన నిద్రమత్తులో ఉందా, నిద్రమాత్రలు వేసుకుందా, అన్నం సరిగ్గా తినక నీరసంతో కళ్లు తిరిగాయా? ఏమీ తెలియదు. సరిగ్గా తెలియకుండా తాగిందని ఎలా అనగలరు?

మరణసమయం ఎక్కడా రాయరా? - ఫిబ్రవరి 26 నాటి డెత్‌ సర్టిఫికెట్టు సవ్యంగానే ఉంది కానీ దానిలో కాజ్‌ ఆఫ్‌ డెత్‌ అనే కాలమే లేదు. టైమ్‌ ఆఫ్‌ డెత్‌ కూడా లేదు. ఎంబామింగ్‌ సర్టిఫికెట్టులో డేట్‌ ఆఫ్‌ డెత్‌ వద్ద 24 02 2018 అని వేసి పక్కన 00:00 అని వేశారు. దాని భావమేమిటో తెలియదు. ఎన్ని గంటలకు పోయిందో వీటిలో తెలియరాలేదు. 9 గంటలకే పోయిందని ఒక వార్త, అబ్బే 11 అని మరో వార్త. పోలీసు యిన్వెస్టిగేషన్‌లో మరణించిన సమయం చాలా ముఖ్యం. ఆ సమయానికి ఎవరున్నారు? అంతకు ముందు ఎవరు వచ్చి వెళ్లారు? హత్య అయి వుంటే అవకాశం, అవసరం ఎవరికి ఉన్నాయి? ఇలాటివి క్షుణ్ణంగా పరిశీలిస్తారు. ఇక్కడ బోనీ రాక గురించే అనేక సందేహాలున్నాయి. మొదటి కథనం ప్రకారం - భార్యను ఆశ్చర్యపరడానికి బోనీ ఇండియా నుంచి 24 సాయంత్రం 5.30కు హోటల్‌కు వచ్చాడు. నిద్రపోతున్న భార్యను లేపి, కాస్సేపు ముచ్చటలాడి, డిన్నర్‌కు వెళదామన్నాడు. ఆమె తెమిలి వస్తానని బాత్‌రూమ్‌కు వెళ్లింది. పదిహేను నిమిషాలైనా రాకపోయేసరికి, పిలిచాడు. పలక్కపోయేసరికి అనుమానం వచ్చి తలుపులు బద్దలుకొట్టి లోపలకి వెళ్లాడు. బాత్‌టబ్‌లో పడి వుండడం చూసి ఒక స్నేహితుడికి ఫోన్‌ చేశాడు. అతని సలహాపై 9 గంటలకు పోలీసులకు ఫోన్‌ చేశాడు. వాళ్లు వచ్చి ఆసుపత్రికి తీసుకెళ్లారు. అప్పటికే పోయిందన్నారు. ఈ కథలో చాలా చిల్లులున్నాయి. ఇన్నేళ్ల కాపురం తర్వాత భార్యను ఆశ్చర్యపరచడానికి చెప్పకుండా రావడమేమిటి? బాత్‌టబ్‌లో అపస్మారక పరిస్థితిలో ఉండగా హోటల్‌ వాళ్లు వైద్యుణ్ని పిలిపించరా? ఆ తర్వాత పోలీసులను పిలిపించడంలో జాప్యం దేనికి? ప్రశ్నలు వేసేవాళ్లే తప్ప సమాధానాలు యిచ్చేవారు లేరు. ఇంతకీ యీ కథనానికి ఆధారం ఏమిటి? 'ఫ్యామిలీ సోర్సెస్‌' అంటుంది ఖలీజ్‌ టైమ్స్‌. ఫలానా అని ఎవరి పేరూ చెప్పలేదు. ఎవరా కుటుంబసభ్యులు? పెళ్లీ వేడుకలూ అయిపోయాక కూడా అక్కడే ఉండిపోయారా? ఉన్నా వాళ్లెవరూ శ్రీదేవికి ఆత్మీయులు కారు. బోనీ, అతని మొదటి భార్య బంధువులే! ఆమె తాగిందనీ చెప్పగలరు, మరోటీ చెప్పగలరు.

హత్యా కాదు, ఆత్మహత్యా కాదు - మరో కథనం ప్రకారం శ్రీదేవి మరణాన్ని హోటల్‌ సిబ్బందే గమనించి, బోనీకి చెప్పడంతో అతను హుటాహుటిన దుబాయి వెళ్లాడు. ఇది నమ్మశక్యంగా ఉంది. అపస్మారక స్థితిలో ఉండగా చూసినా, వాళ్లు అతని కోసం ఆగకుండా ఆసుపత్రికి తరలించేవారు. బోనీ రాకకు ముందే శ్రీదేవి పోయి ఉండడం చేతనే మరణసమయాన్ని ఎక్కడా చెప్పుకోవటం లేదు. చనిపోయే సమయంలో బోనీ అక్కడ లేడు కాబట్టి అతను హంతకుడు కావడానికి వీల్లేదు. స్వయంగా హత్య చేయకపోయినా ఎవరైనా కిరాయి హంతకుడి చేత చంపించే అవకాశం ఉండవచ్చనే కోణంలో పోలీసులు పరిశోధించి ఉంటారు. బోనీని దేశం విడిచి వెళ్లవద్దని చెప్పి, మూడున్నర గంటల పాటు క్షుణ్ణంగా ప్రశ్నించి, హోటల్‌ సిబ్బందితో కూడా క్రాస్‌ చెక్‌ చేసుకుని, హత్య కాదనే నిర్ధారణకు వచ్చారు. బోనీ హంతకుడు కావడానికి అవకాశాలున్నాయా? ఇంకా గ్లామరు ఉన్న శ్రీదేవిని ఎందుకు చంపుకుంటాడు? ఆమె ఆస్తుల కోసమా అంటే బహుశా అవి కూతుళ్ల పేర ఉంటాయి. ఇన్సూరెన్సు కోసమా అంటే అదీ కూతుళ్ల పేరే ఉండి ఉండవచ్చు. పైగా బోనీకి నేరచరిత్ర ఏమీ లేదు కదా. ఉత్తినే అనుమానిస్తే ఎలా? పార్టీలో బోనీ మొదటి భార్య మోనా బంధువులు పట్టించుకోకుండా అవమానించారనే రిపోర్టులు వచ్చాయని చటుక్కున వాళ్లను అనుమానించడానికి లేదు. శ్రీదేవిపై వారికి కోపం ఉండవచ్చు కానీ పగ ఉండదు కదా. పైగా చంపితే వాళ్లకేం లాభం? పరాయి దేశంలో, అంత సెక్యూరిటీ ఉన్న హోటల్లో హత్య చేసి తప్పించుకుంటామనే ధైర్యం ఉంటుందా? పట్టుబడితే ఆ దేశంలో శిక్షలు ఊహాతీతంగా ఉంటాయి. ఓ పక్క డెత్‌ సర్టిఫికెట్టు తయారవుతూండగానే యీ విచారణ సాగింది కాబట్టి ప్రాసిక్యూషన్‌ ఒక రోజు లోపునే తేల్చేయగలిగింది.

హత్య కాకపోతే ఆత్మహత్య కావడానికి అవకాశం ఉందా? కూతుళ్లే సర్వస్వమనుకునే తల్లి, పెద్ద కూతురి సినిమా రిలీజు కాబోతున్న తరుణంలో తనను తాను చంపుకుంటుందా? భర్త ఫోకస్‌ సవతి కొడుకు మీదే ఉన్నపుడు తనైనా తన కూతుళ్ల కోసం సకల జాగ్రత్తలు తీసుకుందామనుకుంటుంది తప్ప వాళ్లను తల్లిలేని పిల్లల్ని చేయదు కదా! అందువలన ప్రమాదవశాత్తూ మరణించిందనే మనం నమ్మవచ్చు. అయితే ఆ ప్రమాదానికి దారి తీసిన సంఘటనల ద్వారా ఆమె జీవితంలో విషాదం బయటకు తెలిసింది. ఫిబ్రవరి 20 వ తారీకున ఆడపడుచు కొడుకు పెళ్లికి దుబాయి వచ్చింది. ఆ ఫంక్షన్‌లో మొదటి భార్య బంధువులు ఆమెను నిర్లక్ష్యం చేశారనేది వినికిడే తప్ప ఆధారం లేదు. కొందరు కాస్త ముందుకు వెళ్లి అవమానించారు అని కూడా అంటారు. ఏం జరిగిందో కానీ ఆమెకు మనస్తాపం కలిగింది. భర్త, రెండో కూతురు ఇండియా వెళ్లిపోగా తను ఒక్కత్తీ ఆ హోటల్లో ఉంది అంటున్నారు. అదీ వింతగానే ఉంది. ఈ సెలబ్రిటీలు ఏదీ స్వయంగా చేసుకోరు. ప్రతిదానికీ సహాయకులపై ఆధారపడతారు. పరదేశంలో ఎవరూ తోడు లేకుండా ఒక్కత్తీ ఉందా!? ఎందుకుంది అంటే పెద్ద కూతురికై షాపింగు కోసం అంటున్నారు. చెల్లెలితో గడపడానికి అని కూడా అన్నారు కానీ ఆమె వచ్చి వెళ్లిపోయిందట. భర్త మీద కోపం వచ్చి తిరిగి వెళ్లలేదు అంటే షాపింగులో తోడు కోసమేనా చిన్న కూతుర్ని తనతో ఉంచుకోలేదేం? హోటల్లో ఉన్నన్ని రోజులూ గది బయటకు రాలేదని కూడా వార్తలు వచ్చాయి. అంటే షాపింగు మాట అబద్ధమన్నమాట.

భార్యాభర్తల పేచీలకు కారణం? - కారణాలు ఏమైనా ఆమె భర్తపై అలిగింది. భర్త చూస్తే 22న లఖనవ్‌ వెళ్లాడు, 23 న ఒక బర్త్‌డే పార్టీలో పాలుపంచుకున్నాడు. అవి అలా సాగుతూండగానే యీమె ఏదో విషయమై భర్తతో ఫోన్‌పై వాదోపవాదాలు సాగించింది. అందుకే కాల్‌ డేటా పరిశీలించారన్న వార్త వచ్చింది. వీటి కారణంగా ఆమె డిప్రెషన్‌కు గురై, తిండి మానేయడమో, మద్యం సేవించడమో, నిద్రమాత్రలు వేసుకోవడమో జరిగి ఉండవచ్చు. దానితో కళ్లు తిరిగి బాత్‌టబ్‌లో ప్రమాదవశాత్తూ జారిపడి ప్రాణాలు పోగొట్టుకుని ఉండవచ్చు. ఇదే జరిగినా, బోనీ యీ విషయాన్ని బహిరంగంగా చెప్పుకోలేడు కదా. పేచీలు, అలకలు దేని గురించి అని అందరూ అడుగుతారు కదా! పైగా శ్రీదేవి డబ్బును తన కొడుకు కెరియర్‌కై వెచ్చించడానికి ప్రయత్నిస్తున్నాడన్న సందేహాలు ముప్పిరిగొంటున్నపుడు అతను చెప్పినది జనం నమ్ముతారా? అతను చెప్పినది ఔనో కాదో నిర్ధారించడానికి శ్రీదేవి జీవించి లేదు. అందువలన జనం ఏమనుకుంటే అదే అనుకోనీ అనే భావంతో బోనీ మౌనాన్ని ఆశ్రయించాడు. ఆ భార్యాభర్తల మధ్య గొడవ దేనికై ఉంటుంది అనే విషయాన్ని కామన్‌సెన్స్‌తో ఆలోచించినప్పుడు డబ్బు గురించిన గొడవే అయి ఉంటుంది అనిపిస్తుంది. బోనీ, శ్రీదేవీ యిద్దరూ తలారా అప్పుల్లో మునిగి ఉన్నారనే వాదనను నేను నమ్మను. శ్రీదేవి తండ్రి స్నేహితులను నమ్మి మోసపోయినా, తల్లి వివాదాస్పదమైన ఆస్తులను కొని నష్టపరిచిందన్నా కొన్ని ఆస్తుల విషయాల్లోనే అవి నిజాలై ఉంటాయి. లా ఆఫ్‌ ఏవరేజి ప్రకారం చూసినా నూటికి నూరు శాతం ఆస్తులూ పోయి ఉంటాయని అనుకోవడానికి లేదు. శ్రీదేవికి చెన్నయిలో, ముంబయిలో ఆస్తులు ఎప్పుడో కొన్నవి ఉన్నాయి. వాటి వెనక్కాల అప్పులుండవచ్చు కానీ యిప్పటి మార్కెట్‌ విలువతో ఆస్తులమ్మితే అప్పులు పోగా యింకా మిగలవచ్చు. శ్రీదేవి వద్ద క్యాష్‌ లేని పరిస్థితి ఉంటే కారెక్టరు పాత్రలకు సిద్ధపడి, ఆమె మళ్లీ సినిమాలలోకి ఉధృతంగా వచ్చేసి ఉండేది. ఆమెకు డిమాండు తగ్గిందనుకోవడానికి లేదు. బాహుబలిలో శివగామి పాత్రకు ఆమెను తీసుకుందామనుకున్నారని అందరికీ తెలుసు. సినిమాలు రాకపోతే టీవీ షోలు, ఎండార్స్‌మెంట్లు మొదలెట్టేది. దేశమంతా డిమాండు ఉన్న ఆమె నగల షాపులకు, బట్టల షాపులకు ఓపెనింగుకు వెళ్లినా లక్షలార్జించేది.

ఇక బోనీ తీసిన సినిమాలు కూడా అన్నీ ఫెయిలవలేదు. శ్రీదేవిని పెళ్లి చేసుకునే పాటికి అప్పుల్లో మునిగి ఉన్నా, తర్వాత తీసిన సినిమాల్లో కొన్ని హిట్టయ్యాయి. పెద్దగా ఆస్తులుండకపోతే ఉండకపోవచ్చు కానీ మరీ అంత దుస్థితీ ఉండదు. గొడవంతా పెద్ద భార్య పిల్లల్ని పైకి తీసుకురావడంపై వచ్చి ఉండవచ్చు. వివాహితుణ్ని పెళ్లి చేసుకున్న వాళ్లందరూ తన భర్త మొదటి భార్య, ఆమె కుటుంబాన్ని పూర్తిగా విస్మరించాలని డిమాండ్‌ చేస్తారు. అప్పటి మోజులో అతను సరేననవచ్చు. కానీ క్రమేపీ అతనిలో తండ్రి మేల్కొంటాడు. వాళ్లకేదో చేయాలనుకుంటాడు. అక్కడే వస్తుంది పేచీ. మొదటి భార్య జీవించి ఉన్న మగాణ్ని పెళ్లాడిన మహిళకు సమాజం విలువ యివ్వదు. అది తెలిసి కూడా అగ్రశ్రేణి సినిమాతారలు ఆ పొరపాటు చేస్తూనే ఉన్నారు. సావిత్రిని పెళ్లాడిన తర్వాత కూడా జెమినీ గణేశన్‌ తన కులస్తురాలైన మొదటి భార్యను, తన తరఫు బంధువులందరూ ఆమోదించిన ఆ కుటుంబాన్నీ విడిచి పెట్టలేదు. హేమమాలినిని పెళ్లాడిన తర్వాత ధర్మేంద్ర కూడా అంతే! హేమమాలిని జీవితచరిత్ర చూస్తే తెలుస్తుంది - హేమమాలినికి ఇన్‌కమ్‌టాక్స్‌ గొడవలు వచ్చినపుడు ధర్మేంద్ర ఏమీ పట్టించుకోలేదని. ఇప్పుడు కూడా తనూ, కొడుకులూ కలిసి పోజులు యిచ్చేటప్పుడు రెండో భార్యను, కూతుళ్లను దగ్గరకి రానీయడు. శ్రీదేవి బోనీని చేసుకోబోయేముందు హేమమాలిని సంప్రదిస్తే ఆమె తన జీవితం గురించి చెప్పి హెచ్చరించిందట. అందువలన మొదటి భార్యకు విడాకులు యిచ్చాకనే చేసుకుంటానంది. మొదటి కుటుంబానికి తన ఆస్తిపాస్తులు ఖర్చు పెట్టకూడదని కచ్చితంగా ఒప్పందం చేసుకున్నాకే పెళ్లి చేసుకుందట. ఇప్పుడతను ఉల్లంఘిస్తే కోర్టుకి వెళ్లగలదా?

పాఠాలు నేర్చుకోని స్టార్లు - నిజానికి సినిమాతారల డబ్బే వారి పాలిట శాపంగా మారుతుంది. సంపాదించిన దానిపై సక్రమంగా టాక్స్‌ కట్టేయడానికి వారికి మనసొప్పదు. నల్లధనంతో తల్లితండ్రుల పేర, అక్కాచెల్లెళ్లు, అన్నాతమ్ముళ్ల పేర, వారి పిల్లల పేర ఆస్తులు కొంటారు. ఇలాటి ఆదాయం మరిగాక ఆమె ఎవరినైనా పెళ్లి చేసుకుని వెళ్లిపోవాలనుకుంటే వాళ్లకు బాధగా ఉంటుంది. పెళ్లి చెడగొడదామని చూస్తారు. ఎలాగోలా పెళ్లి కుదిరితే బినామీ ఆస్తులను వదలుకోమని బేరం పెడతారు. అప్పటిదాకా సంపాదించినది వదులుకుని పెళ్లి చేసుకుంటే, చాలా సందర్భాల్లో భర్తకు వీరి సంపాదనపై ఆశ పుడుతుంది. వీరి పలుకుబడిని తమ వ్యాపారాలకు ఉపయోగిద్దామని చూస్తూంటాడు. ఇలా అనేకమంది తారల వివాహాలు దెబ్బ తిన్నాయి. పేర్లు విడిగా చెప్పనక్కరలేదు. శ్రీదేవి విషయంలో తల్లి, తండ్రి అలాటి యిబ్బందులు పెట్టలేదు. భర్తా పెట్టలేదు. అయితే పెద్ద భార్య కుటుంబం కారణంగా కలతలు వచ్చి ఉంటాయి. తల్లిని పోగొట్టుకున్న అర్జున్‌ కపూర్‌ సోలో హీరోగా ఎస్టాబ్లిష్‌ కాలేదు. అది బోనీలో అపరాధభావన పెంచి ఉంటుంది. అతని కోసం ఏదైనా చేయాలని తాపత్రయ పడడం సహజం. అర్జున్‌కు శ్రీదేవిపై గౌరవం లేదు. తల్లి పోయిన తర్వాత ఆమె స్థానంలో వచ్చిన సవతితల్లిని ఆమోదించడమే కష్టం. తల్లి జీవించి ఉండగా వచ్చిన సవతితల్లిని ఆమోదించడం అసాధ్యం. ఎవరు ఎవరి వెంటపడ్డారన్న దానిలో బయటివారికి ఏ అభిప్రాయమైనా ఉండవచ్చు కానీ మొదటి భార్య పిల్లల్ని, బంధువులను అడిగితే 'ఆ వగలాడి మా వాణ్ని వలలో వేసుకుంది' అనే అంటారు. సినిమాతార విషయంలో అయితే మరీ ధాటిగా అంటారు. తనంటే పడని సవతి కొడుకుకి ఏదైనా చేయాలని భర్త తపిస్తూంటే చూసి ఊరుకోవడం శ్రీదేవి వలన కాకపోయి ఉండవచ్చు.

ఇదంతా మన ఊహే. కానీ కామన్‌సెన్స్‌పై ఆధారపడిన ఊహ. కాదని బోనీ సాధికారికంగా ఖండించేవరకు మనం యీ దిశలోనే ఆలోచిస్తాం. ఏది ఏమైనా శ్రీదేవి తన కూతుళ్లకు సరైన సమయంలో అందుబాటులో లేకుండా వెళ్లిపోయింది. తన తల్లి తనకు సాయపడినట్లుగా, తను తన కూతుళ్లకు అండగా నిలవాలని అనుకున్న ఆమె కోరిక తీరలేదు. నాలుగేళ్ల వయసు నుంచి 30 ఏళ్ల పాటు అహోరాత్రాలు కష్టపడి సంపాదించినది కూతుళ్లకు సవ్యంగా అందించకుండా వెళ్లిపోయింది. బోనీ ఎంత న్యాయంగా వ్యవహరిస్తాడో కాలమే చెప్పాలి. శ్రీదేవి అంత్యక్రియల వద్ద చూస్తే అంతా బోనీ కుటుంబమే, అతని తరఫు బంధుమిత్రులే కనబడ్డారు. శ్రీదేవి కుటుంబీకులు ఎవరైనా ఉన్నారో లేదో, ఉన్నా వారికి గుర్తింపు యిచ్చారో లేదో తెలియదు. బోనీది ముంబయిలో పాతుకుపోయిన కుటుంబం. అమర్‌ సింగ్‌ వంటి రాజకీయ నాయకులతో కూడా స్నేహబంధం ఉన్నట్లు తేటతెల్లమైంది. శ్రీదేవి అంత్యక్రియలు అధికారిక లాంఛనాలతో జరగడంతోనే తెలిసింది, అతనికి ఉన్న పట్టు. సినిమా తారలకు అరుదుగా లభించే గౌరవమది. శ్రీదేవి తన వీలునామాలో ఆస్తంతా కూతుళ్ల పేరే రాసినా, అతనే వాళ్లకు సహజమైన సంరక్షకుడిగా ఉంటూ వాటిని అజమాయిషీ చేస్తాడు. తేనెటీగలు ఏడాదంతా కష్టపడి తేనె కూడబెడతాయి. ఏదో ఒక రోజు మనిషి వచ్చి వాటిని చెదరగొట్టి తేనె పిండుకుంటాడు. వివాహితులను పెళ్లాడడానికి సిద్ధపడుతున్న తారామణులందరూ శ్రీదేవి ఉదంతం నుంచి నేర్చుకోవలసినది ఎంతైనా ఉంది. - ఎమ్బీయస్‌ ప్రసాద్‌ (మార్చి 2018)

2018 మార్చి 4 ఎమ్బీయస్‌: తాజా ఉపయెన్నికలు

తాజా వార్తల ప్రకారం బిజెపి ఈశాన్యాన్ని హస్తగతం చేసుకుంది. త్రిపురలో కమ్యూనిస్టుల కంచుకోట బద్దలు కొట్టి వారి కంటె రెట్టింపు స్థానాలు గెలుచుకుంది. నాగాలాండ్‌, మేఘాలయలలో కూడా కాషాయధ్వజం రెపరెపలాడుతోంది. కొత్త రాష్ట్రాలు దాని చేతికి వస్తున్నాయి కానీ ఉపయెన్నికలు మాత్రం దానికి అంతగా కలిసి రావటం లేదు. రాజస్థాన్‌లో ఉపయెన్నికలు జరిగిన నెల్లాళ్లకు మధ్యప్రదేశ్‌లో రెండు అసెంబ్లీ స్థానాలకు, ఒడిశాలో ఒక అసెంబ్లీ స్థానానికి ఉపయెన్నికలు జరిగాయి. ఈ ఏడాదిలో సాధారణ ఎన్నికలు జరగబోతున్న యీ రాష్ట్రాలలో బిజెపి మూడు చోట్లా ఓడిపోయింది. మొదటగా ఒడిశాలోని బిజెపూర్‌ గురించి - ఆ సీటును 2013లో కాంగ్రెసు అభ్యర్థి సుబల్‌ సాహు గెలుచుకున్నాడు. అతను 2017 ఆగస్టులో చనిపోవడంతో ఈ ఉపయెన్నిక అవసరం పడింది. సాహు భార్య రీటారాణి అధికార పార్టీ ఐన బిజెడి (బిజూ జనతా దళ్‌)లో చేరింది. దాంతో అక్కడి బిజెడి తరఫున పోటీ చేసి అతని చేతిలో ఓడిన అశోక్‌ పాణిగ్రాహి వెళ్లి బిజెపిలో చేరాడు. ఇద్దరూ అభ్యర్థులుగా తలపడ్డారు. బిజెడికి 1.02 లక్షల ఓట్లు రాగా బిజెపికి 42 వేలు తక్కువగా 61 వేల ఓట్లు వచ్చాయి. 10 వేల ఓట్లతో కాంగ్రెసు సోదిలోకి లేకుండా పోయింది. ఎన్నికల ప్రచార సందర్భంగా ఒడిశా ముఖ్యమంత్రి నవీన్‌ పట్నాయక్‌పై చెప్పు విసిరారు. రాష్ట్ర కార్మికమంత్రి సోదరుడిపై దాడి జరిగింది. వీటి వెనక బిజెపి హస్తం ఉందని బిజెడి ఆరోపించింది. ఏది ఏమైనా బిజెడికి 2014లో 32% ఓట్లు వస్తే 2018లో 57% వచ్చి ముఖ్యమంత్రి పలుకుబడి తగ్గలేదని నిరూపించాయి. బిజెపి అనూహ్యంగా పుంజుకుందనడానికి నిదర్శనం 2014లో 18% తెచ్చుకుంటే 2018లో 34% తెచ్చుకోవడం. ఇక తగ్గిందెవరికంటె కాంగ్రెసుకే. 32% నుంచి 5%కి పడిపోయింది.

అయితే కాంగ్రెసుకు మధ్యప్రదేశ్‌లో ఓదార్పు లభించింది. ఉపయెన్నిక జరిగిన రెండు స్థానాలూ 2013లో కాంగ్రెసు గెలుచుకున్నవే. కాంగ్రెసు నాయకుడు జ్యోతిరాదిత్య సింధియా సొంత పార్లమెంటు నియోజకవర్గం గుణ-లోనివే. ముఖ్యమంత్రి అభ్యర్థిగా పోటీ పడుతున్న సింధియాను అణచి వేయడానికి బిజెపి చాలా కష్టపడడంతో కాంగ్రెసు గెలుస్తుందా లేదా అన్న సందేహం వచ్చింది. ముంగావ్‌లీ నియోజకవర్గంలో మహేంద్ర సింగ్‌ కాలూఖేడా అనే ఎమ్మెల్యే చనిపోవడంతో కాంగ్రెసు బ్రజేంద్ర సింగ్‌ యాదవ్‌ అనే అతన్ని నిలబెట్టింది. గతంలో ఎమ్మెల్యేగా చేసిన దేశ్‌పారజ్‌ సింగ్‌ భార్య ఐన బైసాబ్‌ యాదవ్‌ ను బిజెపి నిలిపింది. కొలారెస్‌లో రామ్‌ సింగ్‌ యాదవ్‌ చనిపోవడంతో కాంగ్రెసు మహేంద్ర సింగ్‌ యాదవ్‌ను నిలపగా, బిజెపి దేవేంద్ర జైన్‌ను నిలబెట్టింది.

ఇదే ఏడాది రాష్ట్రంలో ఎన్నికలు రాబోతూండడంతో ముఖ్యమంత్రి శివరాజ్‌ చౌహాన్‌ యీ ఎన్నికలను చాలా ప్రతిష్టాత్మకంగా తీసుకుని 18 మంది కాబినెట్‌ మంత్రులను ప్రచారంలోకి దింపాడు. 40 ర్యాలీలు, 15 రోడ్‌ షోలు నిర్వహించాడు. సింధియాను దెబ్బ తీయడానికి అతని మేనత్త, బిజెపి నాయకురాలు, రాజస్థాన్‌ ముఖ్యమంత్రి ఐన వసుంధరా రాజెను కూడా తీసుకుని వచ్చి ప్రచారం చేయించాడు. ఓటర్లకు వాగ్దానాలు కురిపించాడు. సహారియా గిరిజనులు ఓటర్లలో ఎక్కువ శాతం అని గమనించి, వారికి నెలకు వెయ్యి రూపాయల సాయం చేస్తానని వాగ్దానం చేశాడు. ముంగావ్‌లీలో వంతెన కడతామని ఎన్నికల సభలో హామీ యిస్తే ఎన్నికల నియమావళిని ఉల్లంఘిస్తున్నారు, జాగ్రత్త అని ముఖ్యమంత్రిని కమిషనర్‌ హెచ్చరించవలసి వచ్చింది. ఈ హడావుడి చూసి సింధియా బెదరలేదు. గత ఏడాది చిత్రకూట్‌ ఉపయెన్నికలో కూడా కాంగ్రెసు నెగ్గింది. ఆ ధైర్యంతో యిక్కడ 75 ర్యాలీలు, 15 రోడ్‌ షోలు నిర్వహిస్తూ బిజెపిని ఎదుర్కున్నాడు. 15 ఏళ్లగా యీ పనులు ఎందుకు చేయలేదని అడిగాడు. 'ఇది నాకు చౌహాన్‌కు వ్యక్తిగతమైన పోటీ' అన్నాడు. నేనేం కుస్తీ పోటీకి రాలేదంటూ చౌహాన్‌ దాన్ని కొట్టిపారేశాడు.

మొత్తానికి ఎన్నికలు జరిగాయి. ముంగావ్‌లీలో 77% ఓటింగు, కొలారస్‌లో 70% జరిగింది. ముంగావ్‌లీలో 2013లో 51% ఓట్లు తెచ్చుకున్న కాంగ్రెసు యీ సారి 48% తెచ్చుకుని 71 వేల ఓట్లు తెచ్చుకుంది. 2013లో 36% ఓట్లు తెచ్చుకున్న బిజెపి యీసారి 34% తెచ్చుకుని 69 వేల ఓట్లు తెచ్చుకుంది. 2124 ఓట్ల స్వల్పమైన తేడాతో కాంగ్రెసు నెగ్గింది. ఇక కొలరాస్‌లో 2013లో 46% తెచ్చుకున్న కాంగ్రెసు యీసారి 48% తెచ్చుకుని 82 వేల ఓట్లు తెచ్చుకుంది. 2013లో 30% తెచ్చుకున్న బిజెపి యీసారి 43% తెచ్చుకుని 74 వేల ఓట్లు సంపాదించింది. 8083 ఓట్ల తేడాతో కాంగ్రెసు గెలిచింది. కొలరాస్‌లో 2013లో బియస్పీ అభ్యర్థి 24 వేల ఓట్లు తెచ్చుకున్నా కాంగ్రెసు అభ్యర్థి 25 వేల తేడాతో బిజెపిని ఓడించాడు. ఉపయెన్నికలలో పోటీ చేసే అలవాటు లేని బియస్పీ తన అభ్యర్థిని నిలపకపోవడంతో ఆ ఓట్లు బిజెపికి పడ్డాయి. ఈ రెండూ గ్రామీణ నియోజకవర్గాలే. రైతులు అధికంగా ఉన్న ప్రాంతాలే. బిజెపికి నగరాలలో ఉన్న పట్టు గ్రామాల్లో లేదని మరొక్కమారు నిరూపితమైంది.

ఈ సందర్భంగా 2014 నుంచి పార్లమెంటు స్థానాలకు జరిగిన ఉపయెన్నికలను పరామర్శిస్తే ఒక అవగాహన ఏర్పడవచ్చు. తెరాస మెదక్‌ (2014), వరంగల్‌ (2015) నిలుపుకుంది. బిజెడి కంధమాల్‌ (2014) నిలుపుకోగా, ఎస్‌పి మెయిన్‌పురి (2014) నిలుపుకుంది. ఐయుఎమ్‌ఎల్‌ మళప్పురం (2017), ఎన్‌పిపి తురా-మేఘాలయ (2016), కాంగ్రెస్‌ అమృత్‌సర్‌ (2017) నిలుపుకోగా తృణమూల్‌ బన్‌గావ్‌ (2015), కూచ్‌బిహార్‌, తామ్లుక్‌ (2016), ఉలుబెరియా (2018) నిలుపుకుంది. బిజెపి వడోదరా (2014), బీడ్‌ (2014), లఖింపూర్‌అసాం (2016) షాదోల్‌మధ్యప్రదేశ్‌ (2016) నిలుపుకుంది కానీ రత్‌లామ్‌ఝభువా (2015), గురుదాస్‌పూర్‌ (2017) అల్‌వార్‌ (2018), అజ్మేర్‌ (2018) యిలా నాలుగు స్థానాలు కాంగ్రెసుకు పోగొట్టుకుంది. మరే యితర పార్టీ ఉపయెన్నికలలో యీ స్థాయిలో పోగొట్టుకోలేదు. బిజెపి మిత్రపక్షమైన పిడిపి శ్రీనగర్‌ (2017)ను నేషనల్‌ కాన్ఫరెన్సుకు పోగొట్టుకుంది. బిజెపికి 282 స్థానాలుండేవి. నాలుగు కాంగ్రెసుకు పోగొట్టుకోగా, మరో నాలుగిటిలో ఎంపీలు మరణించడం చేత 274కు చేరింది. ఆ నాలుగు స్థానాల్లో యీ ఏడాది ఉపయెన్నికలు జరుగుతాయి.

బిజెపి ఆ నాలుగూ ఎందుకు పోగొట్టుకుందో పరికించి చూస్తే 2015లో జరిగిన రతలామ్‌ఝభువా నియోజకవర్గంలో కాంగ్రెసు తరఫున దిలీప్‌ సింగ్‌ భూరియా అనే అతను 1980 నుంచి 1996 వరకు గెలుస్తూ వచ్చాడు. తర్వాత పార్టీ అతన్ని మార్చి కాంతిలాల్‌ భూరియాను 1998 నుంచి 2009 వరకు నిలబెట్టి గెలిపించుకుంది. బిజెపికి ఏం పుట్టిందో దిలీప్‌ సింగ్‌ను తన పార్టీలోకి లాక్కుని 2014లో తన అభ్యర్థిగా నిలబెట్టింది. కాంతిలాల్‌ కాంగ్రెసు తరఫున మళ్లీ నిలబడ్డాడు. దిలీప్‌కు 50% ఓట్లు, కాంతిలాల్‌కు 40% ఓట్లు వచ్చాయి. నెగ్గిన దిలీప్‌ చనిపోవడంతో, ఉపయెన్నికలో కాంతిలాల్‌ కాంగ్రెసు తరఫున, నిలబడి 50% ఓట్లు తెచ్చుకోగా దిలీప్‌ కూతురు బిజెపి అభ్యర్థిగా నిలబడి 42% తెచ్చుకున్నారు. 2017 నాటి గురుదాస్‌పూర్‌ ఉపయెన్నిక బిజెపి ఎంపీ వినోద్‌ ఖన్నా చనిపోవడంతో వచ్చింది. కాంగ్రెసు తరఫున సునీల్‌ జాఖడ్‌ నిలబడ్డాడు. బిజెపి అభ్యర్థికి బలం చాలలేదు. గతంలో 46% ఓట్లు తెచ్చుకోగా యీసారి 36% మాత్రమే వచ్చాయి. 2014లో 17% ఓట్లు తెచ్చుకున్న ఆప్‌ ఉపయెన్నిక నాటికి చప్పబడడంతో బిజెపి వ్యతిరేక ఓటంతా కాంగ్రెసుకు వెళ్లి సునీల్‌ సులభంగా గెలిచేశాడు. అల్వార్‌, అజ్మేర్‌ల గురించి యీ మధ్యే విపులంగా చర్చించుకున్నాం.

ఇక రాబోయే ఉపయెన్నికలు జరగబోతున్న అరారియా లాలూ ఆర్‌జెడి సీటు. అతను జైల్లో ఉన్నాడు కాబట్టి జెడియు, బిజెపి చేతులు కలిపాయి కాబట్టి అక్కడ బిజెపి గెలిచే అవకాశం ఉంది. గోరఖ్‌పూర్‌ యోగి ఆదిత్యనాథ్‌ వదిలిపెట్టిన స్థానం. అతను ముఖ్యమంత్రి కూడా కాబట్టి అక్కడ బిజెపి గెలుపు ఖాయం. ఫూల్‌పూర్‌ ఉపముఖ్యమంత్రి కెపి మౌర్య స్థానం. ఎస్పీ, కాంగ్రెసు విడివిడిగా నిలబడుతున్నాయి. అనంత్‌నాగ్‌లో ఎన్నికలు జరిగే పరిస్థితి లేదంటోంది, ఎన్నికల కమిషన్‌. కైరానా నియోజకవర్గం బిజెపికి పటిష్టమైన స్థానమని చెప్పలేం కానీ 2014లో 51% ఓట్లు తెచ్చుకుంది. ఇప్పుడది నిలుపుకోవడం కష్టం. మహారాష్ట్రలో భండారా-గోండియా సీటును 2014లో బిజెపి గెలుచుకుంది కానీ దాని ఎంపీ నానా పటోలే పార్టీ వదిలి, కాంగ్రెసులో చేరాడు. పాల్‌ఘర్‌లో 2014లో బిజెపి నెగ్గింది కానీ సగం నియోజకవర్గాల్లో బహుజన వికాస్‌ అఘాడీ అనే పార్టీకి బలం ఉంది. పాల్‌ఘర్‌ పట్టణంలో శివసేనకు పట్టుంది. శివసేనతో బంధాలు తెంపుకున్నాక జరగబోయే ఎన్నికలు కాబట్టి మహారాష్ట్రలో బిజెపి ఏ మేరకు నెగ్గుతుందో చూడాలి.

సాధారణ ఎన్నికలలో జాతీయ అంశాలు, రాష్ట్రవ్యాప్తమైన అంశాలు హైలైట్‌ అవుతాయి. కానీ ఉపయెన్నికలలో స్థానిక అంశాలు హైలైట్‌ అవుతాయి. క్షేత్రస్థాయిలో ఉన్న బలాబలాల బట్టి గెలుపోటములు ఉంటాయి. - ఎమ్బీయస్‌ ప్రసాద్‌ (మార్చి 2018)

2018 మార్చి టాబ్లాయిడ్‌కై ఎమ్బీయస్‌: బెంగాల్‌లో బిజెపి దిద్దుబాటు చర్యలు

ఈశాన్య రాష్ట్రాలలో జయపతాకను ఎగరవేసిన బిజెపి బెంగాల్‌లో కూడా తన తడాఖా చూపిద్దామనుకుంటోంది. 2019 పార్లమెంటు ఎన్నికలలో 25 పార్లమెంటు సీట్లు గెలవడం లక్ష్యంగా పెట్టుకుని వ్యూహాలు రచిస్తోంది. మమతా బెనర్జీ బిజెపికి దాసోహమనక పోవడంతో, ప్రాంతీయ పార్టీల ఫ్రంట్‌ ఏర్పడితే దానిలో చురుకైన పాత్ర వహిద్దామని ఉవ్విళ్లూరడంతో ఆమెను కట్టడి చేయడానికి సర్వయత్నాలు చేస్తున్నారు. ఒకప్పుడు బెంగాల్‌లో బిజెపికి నిలవనీడ ఉండేది కాదు. అలాటిది యీనాడు తృణమూల్‌ తర్వాత ద్వితీయస్థానంలో లెఫ్ట్‌ పార్టీలను తోసిరాజని, బిజెపి నిలబడుతోంది. ఆగస్టులో జరిగిన స్థానిక ఎన్నికలలోనే కాదు, యిటీవల జరిగిన అసెంబ్లీ ఉపయెన్నికలలో కూడా ఆ విషయం రుజువైంది. హిందూత్వ శక్తులను ఏకం చేసి, మమతను ముస్లిం అభిమానిగా చూపించి, మతపరంగా ఓట్లు చీల్చి లాభపడదామనే ఉద్దేశంతో బిజెపి వివాదాలను రగులుస్తోంది. తృణమూల్‌ కార్యకర్తలు, బిజెపి కార్యకర్తలు హింసాత్మక ఘటనలకు పాల్పడుతున్నారు. నిజానికి హింస బెంగాల్‌ రాజకీయాల్లో సర్వసాధారణం. కమ్యూనిస్టు, కాంగ్రెసు, తృణమూల్‌ ముగ్గురూ హింసకు పాల్పడినవారే. ఇప్పుడు కొత్తగా బిజెపి వచ్చి చేరింది. వీటిని పార్టీపరమైన విభేదాలుగా చూడకుండా మోదీ సర్కారు ప్రభుత్వపరంగా ప్రతిచర్యలు తీసుకుంటోంది.

జనవరి 12న వివేకానంద జయంతి సందర్భంగా బిజెపి ర్యాలీలు నిర్వహించబోతే మమత సర్కారు అనుమతి యివ్వలేదు. గతంలో జరిగిన ర్యాలీలు హింసాత్మకంగా మారిన దృష్టాంతాలున్నాయి. దాంతో బిజెపి, తృణమూల్‌ కార్యకర్తల మధ్య ఘర్షణలు జరిగి, తృణమూల్‌ కార్యకర్తలు బిజెపి కార్యాలయాలపై దాడి చేశారు. దానికి ప్రతిక్రియ చేయాలనుకుంది బిజెపి హై కమాండ్‌. బెంగాల్‌ గ్లోబల్‌ బిజినెస్‌ సమావేశం కలకత్తాలో జనవరిలో జరిగింది. దానికి కేంద్ర రవాణా మంత్రి నితిన్‌ గడ్కరీ హాజరు కావలసి ఉంది. అతను గైరుహాజరయ్యాడు. విదేశీ పెట్టుబడిదారులకు యిది తప్పుడు సంకేతాలను పంపుతోందంటూ మమత మండిపడింది.

బిజెపికి మూలబలం ఆరెస్సెస్‌ క్యాడర్‌. దేశంలో కొన్ని చోట్ల మాత్రమే అది బలంగా ఉంది. అక్కడ బిజెపి సులభంగానే విస్తరిస్తోంది. కానీ తక్కిన అనేక రాష్ట్రాలలో బిజెపికి నాయకులు లేరు. అర్జంటుగా దేశాన్ని కాంగ్రెస్‌ ముక్త్‌ భారత్‌గా మార్చేయాలన్న ఆత్రంతో బిజెపి తనకు బలం లేని చోట్ల యితర పార్టీల నుంచి నాయకులను లాక్కుని, ఆ ఫిరాయింపుదారులతో పార్టీని విస్తరిద్దామని, ప్రభుత్వాలను ఏర్పరుద్దామని చూస్తోంది. వారందరూ కాంగ్రెసు లేదా యితర పార్టీల సిద్ధాంతాలతో పెరిగినవారే. బిజెపి మౌలిక సూత్రాలను నిన్నటిదాకా ఎదిరించినవారే. అయినా బిజెపి కండువాలు కప్పుకుని తమ పాత సంస్కృతిని దీనికి అంటగడుతున్నారు. మమతా బెనర్జీకి కుడిభుజంగా ఉంటూ వస్తున్న ముకుల్‌ రాయ్‌ను బిజెపి గత నవంబరులో తమ పార్టీలోకి దిగుమతి చేసుకుంది. అమిత్‌ షాకు బూత్‌ స్థాయి మేనేజ్‌మెంటుపై మక్కువ ఎక్కువ. తక్కిన పార్టీలకు తమ ఓటర్లను బూత్‌లకు తెప్పించే సత్తా లేకపోవడం వలన బిజెపి వ్యతిరేక భావాలు ఓట్లగా తర్జుమా కావటం లేదు. బిజెపి వారు పన్నా ప్రముఖ్‌ పేరుతో రాష్ట్రమంతటా కొందరిని నియమిస్తారు. వాళ్లు ఒక్కోళ్లు 500 ఓట్లు పడేట్లా చూడాలి. బెంగాల్‌లో 77 వేల బూత్‌లు ఉన్నాయి. వారికి పన్నా ప్రముఖ్‌లను నియమించే పని అమిత్‌ రాష్ట్ర బిజెపి అధ్యక్షుడు దిలీప్‌ ఘోష్‌కు అప్పగించాడు. కానీ అతను అంతమందిని పోగేయలేక పోయాడని 2017 సెప్టెంబరులో కలకత్తాకు వచ్చినపుడు అమిత్‌కు అర్థమైంది. అప్పుడు అమిత్‌ చూపు ముకుల్‌పై పడింది. బూత్‌ మేనేజ్‌మెంట్‌లో దిట్టయైన అతను కాంగ్రెసు పార్టీలో ఉంటూ వచ్చి, తృణమూల్‌ అధికారంలోకి వచ్చాక 2011లో ఆ పార్టీలో చేరాడు. అప్పణ్నుంచి మమతకు ఆప్తుడిగా వుంటూ, ఆ పార్టీ తరఫున బూత్‌ మేనేజ్‌మెంటును పటిష్టపరిచాడు.

ముకుల్‌ రాయ్‌ తమ పార్టీలోకి రావడం బెంగాల్‌ బిజెపి నాయకులకు యిష్టంగా లేదు. మమతా ఆర్థిక నేరాలలో ముకులే సూత్రధారి అని 2014 పార్లమెంటు ఎన్నికల సమయంలోనే కాదు, మూడేళ్లగా బిజెపి హోరెత్తించింది. అతన్ని ఝాడిస్తే మమతను జైలుకి పంపడం సులభమని అనేక ర్యాలీలలో సీనియర్‌ బిజెపి నాయకులు అనేకసార్లు ప్రకటించారు. అలాటిది ఇప్పుడతను పెద్ద మొనగాడంటూ పార్టీలోకి ఎఱ్ఱ తివాచీ వేసి పిలుచుకు రావడమేమిటని దిలీప్‌ ఘోష్‌ ఘోష. అతనికి ఆరెస్సెస్‌తో బాటు బెంగాల్‌కు కేంద్ర బిజెపి పరిశీలకుడు కైలాస్‌ విజయవర్గీయా మద్దతు కూడా ఉంది. 'ముకుల్‌ను ఒళ్లో పెట్టుకుని మమత అవినీతి గురించి ఏదైనా అందామంటే ఎలా?' అని వారి ప్రశ్న. ముకుల్‌ రాగానే అతని వెంట తృణమూల్‌లో పెద్ద తలకాయలు కొన్ని వచ్చేస్తాయని ఆశపడిన బిజెపికి యిటీవల ఆశాభంగమైంది. నోయాపాడా అసెంబ్లీ నియోజకవర్గంలో మధుసూదన్‌ ఘోష్‌ అనే కాంగ్రెసు ఎమ్మెల్యే మరణంతో ఖాళీ ఏర్పడి జనవరి 29న ఉపయెన్నిక జరిగింది. ఆ స్థానంలో 2001లో, 2011లో తృణమూల్‌ తరఫున నెగ్గిన మంజూ బోస్‌ ముకుల్‌ అనుయాయురాలు. 2016లో మధుసూదన్‌ చేతిలో ఓడిపోయింది. తన భర్త మరణానికి కారణం తృణమూల్‌ కార్యకర్తలే నంటూ ఆరోపించి మమత ఆగ్రహానికి గురైంది. అందువలన ఆమెను బిజెపిలోకి లాక్కుని వద్దామని ముకుల్‌ ప్లానేసి కైలాస్‌కు పరిచయం చేశాడు. అతను సిఫార్సు చేయడంతో బిజెపి సెంట్రల్‌ ఎలక్షన్‌ ప్యానెల్‌కు నేతృత్వం వహిస్తున్న జెపి నడ్డా 'నోయాపాడా నియోజకవర్గం నుంచి మా పార్టీ తరఫు అభ్యర్థి మంజూ బోస్‌' అని ప్రకటించాడు. వెంటనే మంజూ దాన్ని ఖండించింది. తను తృణమూల్‌తోనే ఉంటాననీ, పార్టీ మారనని ప్రకటించింది. బిజెపికి తలవంపులైంది. చివరకు సందీప్‌ బెనర్జీని నిలబెట్టింది. తృణమూల్‌ సునీల్‌ సింగ్‌ అనే అతన్ని నిలబెట్టి 63 వేల తేడాతో సందీప్‌ను ఓడించింది.

ముకుల్‌ రాయ్‌ సామర్థ్యం మీద అమిత్‌కు అనుమానం వచ్చి, అరవింద్‌ మేనన్‌ను బెంగాల్‌లో పార్టీ యిన్‌చార్జిగా పంపిస్తాడనే వార్తలు వచ్చాయి. మలయాళీ ఐన అరవింద్‌ బెంగాల్‌లో ఆరెస్సెస్‌ ప్రచారక్‌గా పనిచేయడం చేత బెంగాలీ ధారాళంగా మాట్లాడగలడు. అతను మధ్యప్రదేశ్‌లో శివరాజ్‌ చౌహాన్‌కు సహాయకుడిగా ఉంటూ వ్యాపమ్‌ కుంభకోణాన్ని తెలివిగా మేనేజ్‌ చేశాడు. అందుకే 2016లో అతన్ని దిల్లీ పిలిపించి బిజెపి పాలసీ మేకింగ్‌ సెల్‌లో అవకాశం యిచ్చారు. తాజాగా గుజరాత్‌ ఎన్నికలలో అతని సేవలు ఉపయోగించుకున్నారు. బెంగాల్‌లో తృణమూల్‌ కండబలానికి సరైన జవాబు యివ్వగల సమర్థుడు అరవిందే అని అమిత్‌ అభిప్రాయమట. మేలోపున మోదీ బెంగాల్‌లో పాల్గొనే ఆరు ర్యాలీలు నిర్వహించడానికి సన్నాహాలు జరుగుతున్నాయి. వాటి నిర్వహణ ఎవరికి అప్పగిస్తారో చూడాలి. (ఫోటో - ముకుల్‌ రాయ్‌, కైలాశ్‌ విజయవర్గీయా) - ఎమ్బీయస్‌ ప్రసాద్‌ (మార్చి 2018)

2018 మార్చి ఎమ్బీయస్‌: వృద్ధనారీ పతివ్రతా

బాబుకి హఠాత్తుగా జ్ఞానోదయం అయింది - బిజెపి చాలా అన్యాయం చేసేస్తోందని. తెలుగు రాష్ట్రాలలో హైస్కూలు కుర్రాడికి కూడా రెండేళ్ల క్రితమే స్పష్టంగా తెలిసిపోయింది, మోదీ ఆంధ్రకు ఎంగిలి చెయ్యి కూడా విదల్చటం లేదని. రాజకీయ దురంధరులతో నిండిన టిడిపికి మాత్రం యిప్పుడే అర్థమైందట. బిజెపి ఏమీ యివ్వలేదని, యివ్వబోదని! అదేదో జోక్‌ ఉంది. ఒకతను కిళ్లీ కొట్టు వద్ద అరటిపండు కొనబోయి, వద్దులే అని తిరిగి యిచ్చేసి చాక్లెట్టు తీసుకుని వెళ్లిపోతూ ఉంటాడు. కొట్టువాడు డబ్బులో? అంటే అరటిపండు యిచ్చి దానికి బదులుగా చాక్లెట్టు తీసుకున్నాను కదయ్యా అంటాడు. పోనీ అరటిపండుకి డబ్బియ్యి అంటే అది తీసుకోలేదు కదా, వెనక్కి యిచ్చేసానుగా అంటాడు. అలాగే బిజెపి ప్రత్యేక హోదా, ప్రత్యేక ప్యాకేజీల మధ్య ఆటలాడుతోంది. 14 వ ఫైనాన్సు కమిషన్‌ సిఫార్సు మేరకు హోదా ఎత్తేశాం అంటుంది. దానిలో అలా లేదు కదా అంటే అది వినబడనట్లు ప్యాకేజీ యిస్తున్నాం కదా అంటుంది. ప్యాకేజీలో యిన్ని షరతులేమిటి, పోనీ హోదాయే పడేయండి అంటే దానికి బదులుగానే ప్యాకేజి కదా అంటుంది. టిడిపి నాయకులు ఏమీ యివ్వలేదంటారు, బిజెపి వాళ్లు బోల్డు యిచ్చామంటారు. ఈ నాటకాలతో జనాలు విసిగిపోయినా బాబు కళ్లు మూసుకుని పాలు తాగుతూ తనను తనే నమ్మించుకుంటూ వచ్చారు. ఇప్పుడు ఐదేళ్ల టర్మ్‌ ఆఖరి దశకు వచ్చాక కళ్లు తెరిచి సత్యం కనుగొన్నట్లు నటిస్తున్నారు. 'బిజెపి నిజరూపం గురించి మీరు రెండు, మూడేళ్లగా చెపుతూనే ఉన్నా నేను కానుకోలేదు సుమా' అని జనాలకు చెప్పి మన్నించమనటం లేదు. ఇదే సరైన టైమింగ్‌ అన్న బిల్డప్‌ యిస్తూ అనుకూల మీడియా ఆయనను పొగిడేస్తోంది. ఆయన సేఫ్‌జోన్‌లోకి వచ్చేశారట. మంత్రుల రాజీనామాతో ప్రజలు ఉపశమనం పొందారట. హోదా గురించి ఆశలు రేకెత్తించినవారంతా దోషులేట.

ఈయన్ను యీ మాత్రానికైనా లాక్కుని వచ్చిన ఘనత జగన్‌దే. లోపలి ఉద్దేశం ఏదైనా పైకి మాత్రం ప్రత్యేక హోదాయే శరణ్యం అనే పాట వదలకుండా పాడుతూ వచ్చాడు. హోదా ముగిసిన అధ్యాయం, చింపేసిన పేజీ అని టిడిపి, జనసేన కలిసి పాడుతూ వచ్చి ఫోకస్‌ అంతా ప్యాకేజీ మీదే పెట్టినా, జగన్‌ హోదా మంత్రం జపిస్తూనే ఉన్నాడు. ఏ మాట కా మాట చెప్పాలంటే 2014 నుంచి కాంగ్రెసు హోదా కోసం ఉద్యమాలు చేస్తూ వచ్చింది కానీ జనం దృష్టిని ఆకర్షించలేకపోయింది. అసలే దాని హిస్టరీ అంతంతమాత్రం. చేసిందంతా చేసి, యిప్పుడు హోదా అంటే ఏం లాభం అని జనాలు యీసడించారు. జగన్‌ పాదయాత్రలో హోదా గురించి మాట్లాడినది జనాల్లోకి బాగా వెళ్లినట్లుంది. ప్యాకేజీలో రావల్సిందింతో తేల్చడానికి పవన్‌ కళ్యాణ్‌ నిజనిర్ధారణ కమిటీ వేసినప్పుడు కూడా సాక్షి టీవీ హోదా తప్ప మరో దాని గురించి మాట్లాడలేదు. చివరకు కమిటీ నివేదిక ఏమైందో, ఏం చెప్పిందో సోదిలోకి లేకుండా పోయింది. హోదాయే బర్నింగ్‌ టాపిక్‌ అయిపోయింది. అది గ్రహించి తక్కిన టీవీ ఛానెల్సన్నీ హోదా పాటే ఎత్తుకున్నాయి. టీవీ మైకుల ముందు స్కూలు పిల్లల నుంచి సామాన్య జనాల దాకా హోదా వలన లాభాల గురించి ఝమాయించి మాట్లాడుతున్నారు. కమిషన్ల కక్కుర్తితోనే బాబు ప్యాకేజీకి ఒప్పుకున్నారని సామాన్యుడు కూడా అంటున్నాడు. ఇవన్నీ చూసి గతంలో హోదా గురించి అడిగితే జైలుకి పంపుతానన్న బాబు కూడా హోదా కావల్సిందే అనడం మొదలుపెట్టారు. హోదా అంత ముఖ్యమే అయితే నీతి ఆయోగ్‌ ముందు మీ ప్రభుత్వం హోదా గురించి ఎందుకు అడగలేదు? అని బిజెపి నాయకులు అడిగే ప్రశ్న ఆయన్ను చికాకు పెడుతోంది.

హోదా గురించి ప్రజల్లో వచ్చిన అవగాహనే బాబును కార్యాచరణవైపు నెట్టింది. ఇక యిప్పుడు బిజెపిని తిట్టడంలో టిడిపి ముందుండాలనుకుంటోంది. ఇన్నాళ్లూ వెనకేసుకుని వచ్చారు కదా, యీ కటీఫ్‌ ఏదో ముందే చేయలేకపోయారా? అని తక్కిన పార్టీలు అంటే మొదటినుంచీ కలహం పెట్టుకోవాలా అని దబాయిస్తున్నారు. మొదటి నుంచీ అక్కరలేదు కానీ 2016 సెప్టెంబరులో స్పష్టంగా చెప్పాకైనా గోదాలోకి దిగి ఉంటే ఏదైనా ఫలితం ఉండేది కదా, నాలుగేళ్లయ్యాక యిప్పుడు బెదిరించి లాభమేమిటి అని అడిగితే దానికి సమాధానం లేదు. అసెంబ్లీ సీట్ల పెంపు లేదని కుండ బద్దలు కొట్టడంతోనే పేచీ పెట్టుకున్నారని బిజెపివారి అనుమానం ! కావచ్చు. పార్టీ నిండా ఫిరాయింపుదారులే. అందరికీ టిక్కెట్లు యివ్వడం అసాధ్యం. బాబుకి కేంద్రంలో పలుకుబడి సున్నా అని జనాలకు తెలిసిపోయింది. బాబు అమాయకంగా బిజెపిని నమ్మి కూర్చున్నారు అంటే తెలుగువాళ్లెవరూ నమ్మరు. ఈయనలో ఏదో లొసుగు ఉండబట్టే మోదీ ఆడిస్తున్నాడు, యీయన ఊరుకుంటున్నాడు అనే భావం బలపడుతోంది. ఓటింగుపై దీని ప్రభావం తప్పక ఉంటుంది, దీనికి తోడు తిరుగుబాటు అభ్యర్థులు కూడా రంగంలో ఉంటే మరీ కష్టం. అందువలన సీట్ల పెంపు అనేది అత్యవసరం. అది తీరకపోవడంతో బిజెపితో కయ్యం పెట్టుకున్నారంటున్నారు.

బాబుకి హఠాత్తుగా విభజన విషయంలో బిజెపి పాత్ర గుర్తుకు వచ్చింది. లోకసభలో తలుపులు మూసేసిన ఘట్టంలో బిజెపికి కూడా పాలు ఉందంటున్నారు. కాంగ్రెసు, బిజెపి యిద్దరూ చేతులు కలపడంతోనే లోకసభలో, రాజ్యసభలో విభజన బిల్లు గట్టెక్కిందని చిన్నపిల్లలకు కూడా తెలిసినా, బాబు యిన్నాళ్లూ ఒట్టి కాంగ్రెసునే తిడుతూ వచ్చారు. ఇన్నాళ్లకు బిజెపి పాత్రను గుర్తించారు. బాబు స్వరం మార్చగానే ఆయన అనుకూల మీడియా కూడా బిజెపిని దుమ్మెత్తిపోయడం ప్రారంభించింది. మోదీ, బాబు యిద్దరూ కలిసి ఆంధ్రను ఉద్ధరించేస్తారని, ఎక్కడికో తీసుకుపోతారని కాన్వాస్‌ చేస్తూ వచ్చిన మీడియా యిప్పుడు మోదీ ఆంధ్రపై ఎంతలా కత్తి కట్టారో చెప్పసాగింది. వాళ్ల ప్రకారం - 'ఉమాభారతి జలవనరుల మంత్రిగా ఉన్నపుడు 'మీ బాబుపై మోదీకి కోపమా? పోలవరం ఫైళ్ల మీద క్వెరీలు వేస్తూండమని ప్రధాని కార్యాలయం నుంచి ఆదేశాలు వచ్చాయే' అని ఆంధ్ర నాయకులను అడిగింది. గోధ్రా అల్లర్ల తర్వాత బాబు తనపై చేసిన వ్యాఖ్యలను మరవలేని మోదీ 2014లో వైసిపితో పొత్తు పెట్టుకుందామనుకున్నారు. తక్కిన బిజెపి నాయకులు ఆయనపై ఒత్తిడి తెచ్చి టిడిపితో పొత్తు పెట్టించారు. సింగపూరు మాజీ ప్రధాని లీ చనిపోయినపుడు బాబు అక్కడకు వెళదామనుకుంటే విదేశాంగ మంత్రిత్వ శాఖ అనుమతి యివ్వలేదు. ప్రధానితో వెళ్లే బృందంలో బాబుకి చోటివ్వలేదు. వైజాగ్‌ సిఐఐ సమావేశాలకు అబుదాబీ యువరాజును బాబు పిలుద్దామంటే ఆ అభ్యర్థన విదేశాంగ శాఖ ద్వారా ప్రధాని కార్యాలయానికి వెళ్లి అక్కడే ఉండిపోయింది...' ఇలా! వీటిలో దేన్నీ సంశయించడానికి లేదు కానీ యివన్నీ యిప్పుడే చెపుతున్నారేం? అనే సందేహం వస్తోంది.

2014 మేలో అధికారంలోకి రాగానే మోదీ ఆంధ్రకు ప్రత్యేక హోదా ప్రకటించలేదు. 9,10 షెడ్యూల్‌లో ఉన్న ఉమ్మడి ఆస్తుల విషయంలో కానీ, జలవనరుల పంపిణీ విషయంలో కానీ యిరు తెలుగు రాష్ట్రాల మధ్య వివాదాలను పరిష్కరించలేదు. ఆంధ్రకు ఏదో చేస్తామని ప్రకటనలు చేయలేదు. వెంకయ్య నాయుడు ఒక్కరే ఏదో గ్యాస్‌ కొడుతూ వచ్చారు. అవేవీ అమల్లోకి రాలేదు. హోదా ప్రకటిస్తే అక్కడకు తరలి వెళ్లాలని అనుకున్న పారిశ్రామిక వేత్తలు యీ వ్యవహారాలన్నీ చూసి తటపటాయించారు. ఆంధ్రకు పెట్టుబడులు రాలలేదు. ఆంధ్రకు సంబంధించిన ఫైళ్లను పట్టించుకోవద్దని మోదీ తన మంత్రులకు సూచనప్రాయంగా తెలియచేశారని, ఎవరూ ఆయనను ఎదిరించే స్థితిలో లేరనీ నా బోటి సామాన్యుడికే 2014 చివరి కల్లా అర్థమై పోయింది. అలాటిది బాబుకి తెలియకుండా ఉంటుందా? కచ్చితంగా తెలుసు. అయినా ఆయన ప్రజల్ని వంచిస్తూ వచ్చారు. హోదా వస్తోందని కొన్నాళ్లు, ప్రత్యేక ప్యాకేజీ వస్తోందని కొన్నాళ్లూ అబద్ధాలు చెపుతూ వచ్చి, అమరావతి గురించి భ్రమలు కల్పిస్తూ వచ్చి ఆంధ్రకు పెట్టుబడులు తెద్దామని చూశారు. అసలు సరుంటూ ఉంటే మార్కెటింగు ఉపయోగపడుతుంది. సరుకే లేనప్పుడు మార్కెటింగ్‌ మేనేజరు ఏం చేయగలడు? ఈ పబ్లిసిటీ వలన పెట్టుబడులు రాలేదు కానీ స్థలాల ధరలు, జీవనవ్యయం పెరిగి సామాన్యుడి నడ్డి విరిగింది. కేంద్రం నుంచి ఏమీ రావటం లేదని తెలిసినా, యిన్నాళ్లూ జనాలను ఎందుకు మాయమాటల్లో ముంచారో సంజాయిషీ చెప్పవలసిన తరుణం వచ్చింది. కానీ చెప్పటం లేదు. మొన్న దాదాపు 2 లక్షల కోట్ల బజెట్‌లో కూడా కేంద్ర సాయాన్ని వేల కోట్లలో చూపించారు. కేంద్ర బజెట్‌లో అలాటి ఫిగర్‌ రిఫ్లెక్ట్‌ కావటం లేదు. మరి వీళ్లెలా వస్తుందనుకుంటున్నారు? ఇప్పటికీ బుకాయింపే!

బిజెపి నాయకులు అప్పుడప్పుడు ఆంధ్రకు లక్షల కోట్లు యిచ్చాం అని ప్రకటనలు చేస్తూన్నా, ఆంధ్ర ప్రజలెవ్వరూ బిజెపి ఆంధ్రకేదో ఒరగబెట్టిందని నమ్మలేదు. తిరుపతి వెంకన్న సాక్షిగా యిచ్చిన హామీని మోదీ నిలబెట్టుకోలేదు, మొదటి సంవత్సరం లోటు పూడ్చలేదు, అక్కడి ఎసెంబ్లీ ఎన్నికల ముందు బిహార్‌కి నిధులు ప్రకటించాడు, కశ్మీర్‌కు ప్రకటించాడు, మన ఋణమాఫీని ఒప్పుకోలేదు కానీ తన పార్టీ పాలించే రాష్ట్రాల్లో ఒప్పుకుంటున్నాడు, మన ముఖ్యమంత్రికి ఎపాయింట్‌మెంటే యివ్వటం లేదు, ప్రశ్నిస్తానన్న పవన్‌ కళ్యాణ్‌ ప్రశ్నించనే లేదు ... యిలా అనుకుంటూనే వస్తున్నారు. అయినా బాబు అవేమీ విననట్లు నటిస్తూ వచ్చారు. ఇప్పుడు హఠాత్తుగా 'సూర్యుడు తూర్పున ఉదయించాడా? తెలియలేదుస్మీ' అని తెల్లబోయినట్లు నటిస్తున్నారు. సమైక్య ఉద్యమం నడిచినప్పుడు కాంగ్రెసు నాయకులూ యిలాటి వేషాలే వేశారు. విభజన తథ్యం అని దిల్లీలో ఖరారై పోయి, ఆ విషయం వాళ్లకు చెప్పినా అది తెలియనట్లు నటిస్తూ, తమ పనులు చక్కబెట్టుకుంటూ వచ్చారు. ఇప్పుడు తెలుగు దేశం నాయకత్వం అదే పని చేస్తూ వచ్చింది. ఇన్నాళ్లకు ఏ కారణం చేతనో తెర చింపేశారు. ఇప్పుడు చూడండి - 'అమరావతి కోసం రైతులు వేల కోట్ల విలువైన భూములు యిచ్చారు. దానితో పోలిస్తే కేంద్రం యిచ్చే 2500 కోట్లు ఒక లెక్కా?' అని అడుగుతున్నారు. ఈ ముక్క ఎప్పుడో అనుకోవాల్సింది. కేంద్రం సహకరించటం లేదని 2014 చివరికే గ్రహింపుకి వస్తే యీ రైతులకు యింతలేసి వాగ్దానాలు చేయకుండా, దశల వారీగా రాజధానిని ప్లాను చేయవలసింది. ఓ అయిదువేల ఎకరాలతో మొదలుపెట్టి కేంద్రం తీరు చూసి, ఆపై విస్తరించవలసింది. ప్రభుత్వ ఆధ్వర్యంలో కట్టవలసినదాన్ని పరిమితం చేసుకుని తక్కినది ప్రైవేటు రంగంలో విస్తరించుకోమన వలసినది. ప్రయివేటు పెట్టుబడిదారులైతే రైతులకు రెడీ క్యాష్‌ యిచ్చేవారేమో! బాబు అన్నీ నెత్తిన వేసుకుని, డిజైన్లు, మోడల్స్‌ అంటూ నాలుగేళ్లు గడిపేశారు. ఇప్పుడు బిజెపిని నమ్మి మోసపోయాం అంటూ రైతుల నెత్తిన చెంగు వేశారు.

బిజెపి వాళ్లు స్పష్టంగా చెప్తున్నారు. దిల్లీ గిల్లీ జాన్తానై, నయా రాయపూర్‌ స్థాయికి కట్టుకుంటే చాలులే అని. అది పుష్కరంగా సాగుతూంది. మీదీ అంతే, మీకు ఎక్కువేమీ లేదు అని. ఆట్టే మాట్లాడితే మాకు ఎలాగూ అధికారం యివ్వరు కాబట్టి, అంతకంటె తక్కువే అని. అంటే అమరావతి హుళక్కే అన్నమాట. పోలవరం బాధ్యత నాది అని కేంద్రం అంటే కాదు, నాకివ్వండి అని బాబు దాన్ని చేతిలో తీసుకుని దాన్నీ వివాదాలమయం చేశారు. 2019 నాటికి అమరావతి లేదు, పోలవరం లేదు. అవి వస్తాయని ఆశ పెట్టుకుని, నిరాశ పడేవాళ్లు కోట్లలో ఉండవచ్చు. వాళ్లను ఫేస్‌ చేయడానికి బాబు యిప్పుడు టర్మ్‌ పూర్తి కాబోయే ఆఖరి సంవత్సరంలో పతివ్రత వేషం కట్టారు. ఈ వేషమూ అరకొరగా ఉంది. మంత్రి పదవులు వదిలేశారు కానీ ఎన్‌డిఏలోంచి బయటకు రావటం లేదు. మేం వచ్చేస్తే వైసిపి దూరదామని చూస్తోంది అంటున్నారు. దూరితే దూరావచ్చు. విజయసాయి రెడ్డి 'ప్రత్యేక హోదా ఏ పార్టీ యిస్తానంటే వారికే మా మద్దతు' అంటూనే 'కాంగ్రెసు హామీ యిచ్చింది కదా, మరి దానికి యిస్తారా?' అంటే 'అబ్బే దాన్ని నమ్మం అంటున్నారు.' అంటే మిగిలింది బిజెపియే కదా. దానికే మద్దతిస్తాం అని బాహాటంగా చెప్పడమే కదా. కాంగ్రెసు పార్టీకి కనీసం ఒక మోరల్‌ ఆబ్లిగేషన్‌ ఉంది. రాజ్యసభలో ఆ పార్టీ ప్రధాని హామీ యిచ్చారు. బిజెపి ఏ విధమైన ఆబ్లిగేషనూ ఫీలవ్వటం లేదని నాలుగేళ్లగా తెలిసిపోయింది. అయినా వైసిపి బిజెపివైపే మొగ్గు చూపుతోంది. హోదా గురించి ఏ హామీ లేకుండా టిడిపి బయటకు రాగానే ఎన్‌డిఏలో వైసిపి చేరుతుందా? నాకు అనుమానమే! ప్రస్తుతం బిజెపి అంటే ఆంధ్ర ప్రజలు మండిపడుతున్నారు. మోదీ అంటే జనాలు మోజు పడే రోజుల్లో దాన్ని ఎదిరించి, యీ రోజు వాళ్లతో కలవడం ఆత్మహత్యాసదృశం కదా! అలా కలవాలంటే హోదా ప్రకటన రాబట్టాలి. కానీ బిజెపి యిస్తుందా? ఇస్తే యిన్నాళ్లూ ఎందుకివ్వలేదు అనే ప్రశ్న ఎదురవుతుంది కదా! ఇచ్చేవాళ్లమే కానీ బాబు నిజాయితీగా వ్యవహరించలేదు కాబట్టి దాచిపెట్టాం, యిప్పుడు బయటకు తీశాం అనాలి. అంటారా? అన్నా అనవచ్చు. ఇప్పటికే బాబు క్రెడిబిలిటీని దెబ్బ తీసే విధంగా 'ఇచ్చిన నిధులు వేరేవాటికి మళ్లించారని, యుటిలైజేషన్‌ సర్టిఫికెట్లు యివ్వలేదని' బిజెపి నాయకులు ప్రకటనలు యిస్తున్నారు.

బిజెపి పట్ల టిడిపి, వైసిపి వ్యవహారం గందరగోళంగా ఉంది. హోదా హామీ యిస్తే బిజెపిని సమర్థిస్తాం అంటూన్న వైసిపి, దానిపై అవిశ్వాస తీర్మానం పెడతానంటోంది, నిరసనగా ఎంపీల చేత రాజీనామా చేయిస్తానంటోంది. 2014లో బిజెపి వలన మాకు ఒక్క ఓటు పడలేదు. స్థానిక ఎన్నికలలోనే మా సత్తా చూపాం. సాధారణ ఎన్నికలలో మా సొంతబలంతో నెగ్గాం అంటున్నారు. మరి అలాటప్పుడు యిన్నాళ్లూ బిజెపి ఆగడాలు సహించడం దేనికి? కేంద్రంలో అధికారంలో ఉన్నారనా? రేపు కాంగ్రెసు వస్తే దానికీ దాసోహమంటారా? కేంద్రంలో, రాష్ట్రంలో ఒకే పార్టీ ఉండకపోతే రాష్ట్రానికి నిధులు రాలవా? అలా అయితే ప్రజలు ఏకంగా బిజెపినో, కాంగ్రెసునో ఎన్నుకోవచ్చు కదా! ప్రాంతీయ పార్టీలను ఎందుకు ఎన్నుకోవడం? బిజెపి మోసం చేసింది అంటూనే బాబు యిప్పటికీ అవిశ్వాస తీర్మానం పెట్టనంటున్నారు. వైసిపి పెడతానంటోంది కానీ దానివలన ఫలితం ఉంటుందా వీగిపోతుంది కదా అని సన్నాయి నొక్కులు నొక్కేవారు గమనించవలసినది, అనేక అవిశ్వాస తీర్మానాలు వీగిపోతాయి కానీ పెడుతూనే ఉంటారు. ఎందుకు? నిరసన తెలపడానికి. ప్రభుత్వాన్ని మధ్యమధ్యలో దుమ్ము దులపడానికి. బాబు తన ఎంపీల రాజీనామా కూడా లేదంటున్నారు, ఎన్‌డిఏలోంచి బయటకు వస్తామనటం లేదు. ఇప్పటికైనా గట్టిగా స్టాండ్‌ తీసుకోకపోతే ఎలా?

నిజానికి ఏడాది క్రితమే బాబు బిజెపిని ఎదిరించి బయటకు వచ్చి ఉంటే మూడో ఫ్రంట్‌ నాయకత్వం ఆయనకే దక్కేది. ఇప్పుడు కెసియార్‌ ఆ యినీషియేటివ్‌ తీసుకుని అవకాశాన్ని చేజిక్కించుకున్నారు. బాబు యిప్పుడు మూడో ఫ్రంట్‌లో చేరతా అంటే కెసియార్‌ నాయకత్వాన్ని ఆమోదించినట్లే. అది ఆయనకు మింగుడు పడుతుందా? చాలా జాగ్రత్తగా వ్యవహరిస్తున్నాననుకుంటూ బాబు ప్రతిదానికీ తటపటాయిస్తున్నారు. ఎన్టీయార్‌ సమైక్యవిధానాన్నే నమ్ముకుని ఉంటే తెలంగాణలో యిప్పటికీ పార్టీ వెలుగుతూ ఉండేది. రెండు కళ్ల సిద్ధాంతం అంటూ తెలంగాణ యూనిట్‌ పోగొట్టుకున్నారు. బిజెపి అడుగడుగునా పరాభవిస్తున్నా ధైర్యంగా ఎదిరించ లేకపోతున్నారు. మిత్రధర్మం పాటిస్తున్నా అంటూ తనను తానే నమ్మించుకున్నారు. మిత్రత్వం అనేది యిద్దరూ ఫీలవ్వాలి అనే మౌలిక సూత్రం మర్చిపోతే ఎలా? ఏడాది దాటినా ఎపాయింట్‌మెంట్‌ యివ్వనపుడు నిద్రపోయిన ఆత్మగౌరవం యిప్పుడే నిద్ర లేచిందంటే హాస్యాస్పదంగా లేదా? టిడిపి కేంద్ర కాబినెట్‌ లోంచి బయటకు వచ్చేస్తుంది అనే లీకులు యిచ్చిన తర్వాత కూడా మోదీ బాబు ఫోన్‌ రిసీవ్‌ చేసుకోలేదట. 7.30 నుంచి 10.30 దాకా ప్రయత్నించి విఫలమై అప్పుడు బాబు మంత్రుల రాజీనామా ప్రకటన విడుదల చేశారు. ఆ విషయం బాబే చెప్పారు. పూచికపుల్లంత విలువివ్వని బిజెపితో యిన్నాళ్లూ కాపురం చేసి యిప్పటికైనా విడాకులు యివ్వకుండా, సూటుకేసు సర్దుకుని నట్టింట్లో కూర్చుంటే జనం ఎలా నమ్ముతారు? - ఎమ్బీయస్‌ ప్రసాద్‌ (మార్చి 2018)

2018 మార్చి టాబ్లాయిడ్‌కై ఎమ్బీయస్‌: హరియాణా ప్రభుత్వ ప్రాధాన్యతలు

స్కూలులో ప్రిన్సిపాల్‌ పన్నెండో తరగతి కుర్రవాణ్ని ఆలస్యంగా వస్తున్నావేం? హోంవర్కు చేయటం లేదేం? అని మందలించింది. అంతే వాడు యింటికి వెళ్లి ఫైనాన్షియర్‌ అయిన తండ్రి తుపాకీ తెచ్చుకుని వచ్చి స్కూలులో ఆవిణ్ని కాల్చి చంపేశాడు. జనవరి 20 నాటి యీ సంఘటన అమెరికాలో జరగలేదు. హరియాణాలో యమునానగర్‌లో జరిగింది. హరియాణాలో క్రైమ్‌ రేటు ఎప్పుడూ ఎక్కువే. సామూహిక బలాత్కారాల్లో 2014లో, 2015లో హరియాణాది ప్రథమస్థానం. లక్ష మంది మహిళలకు 1.9, 1.6 మంది రేప్‌కు గురయ్యారు. 2015లో వరకట్న చావుల్లో రెండో స్థానం. లక్ష జనాభాకు 1.9 మంది. స్త్రీలను వేధించడంలో మూడో స్థానం. 2016 వచ్చేసరికి అన్ని రకాల నేరాల సంఖ్య కలిపి క్రైమ్‌ రేట్‌ యింకా పెరిగింది. 2014లో 79,947 కేసులు నమోదైతే, 2015లో 84,466 అయితే 2016కి వచ్చేసరికి 88,527 అయింది. జనాభా నిష్పత్తి ప్రకారం చూస్తే లక్ష జనాభాకు 2015లో 310.4 ఉంటే 2016 నాటికి 320.6 అయింది. కులసంఘర్షణల్లో హరియాణాది దేశంలోనే ప్రథమస్థానం. 2016లో 250 కేసులు నమోదయ్యాయి. పొరుగున ఉన్న పంజాబ్‌లో ఒక్కటి కూడా లేదు. 2016లో 1057 హత్య కేసులు, 260 వరకట్న చావు కేసులు, 996 బలాత్కార కేసులు (వీటిలో 518 మైనర్లపై జరిగినవి), 191 గ్యాంగ్‌ రేప్‌ కేసులు, 17 యాసిడ్‌ ఎటాక్‌ కేసులు, 3932 కిడ్నాప్‌ కేసులు నమోదయ్యాయి.

ప్రస్తుత బిజెపి ముఖ్యమంత్రి ఖట్టార్‌ 2014 అక్టోబరులో పదవి చేపట్టారు. మరుసటి నెలలోనే బాబా రాంపాల్‌ అనే దొంగబాబాను అరెస్టు చేయమని సుప్రీం కోర్టు ఆదేశాలిచ్చింది. అయితే అతన్ని అరెస్టు చేయబోవనివ్వమని అతని అనుచరులు అడ్డు తగిలారు. రెండు వారాల పాటు ఘర్షణ జరిగి, అటుయిటూ 200 మంది గాయపడ్డాక చివరకి సైన్యాన్ని పిలిపించి, అరెస్టు చేయగలిగారు. 2017 ఆగస్టులో బాబా రామ్‌ రహీమ్‌ను అరెస్టు చేసినపుడు అతని అనుచరులు యుద్ధవాతావరణాన్ని సృష్టించి, 36 మందిని పొట్టన పెట్టుకుంటే హరియాణా ప్రభుత్వం చేష్టలుడిగి చూస్తూ కూర్చుందని అందరూ గమనించారు. బాబా బిజెపికి మద్దతుదారు కాబట్టే యిలా జరిగిందనే విమర్శలు వచ్చాయి. ఇక 2016 ఫిబ్రవరిలో జాట్ల ఆందోళన సందర్భంగా రూ.34,000 కోట్ల ఆస్తి ధ్వంసమైంది. 30 మంది ప్రాణాలు కోల్పోయారు. 9 మంది సామూహిక అత్యాచారానికి గురయ్యారు. ఆ అల్లర్లపై విచారణ జరిపిన రిటైర్డ్‌ ఐపిఎస్‌ అధికారి ప్రకాశ్‌ సింగ్‌ నివేదిక ఐఏఎస్‌, ఐపిఎస్‌లతో సహా 90 మంది సివిల్‌, పోలీసు అధికారులను దోషులుగా పేర్కొంది. అయినా వారిపై చర్యలు లేవు. తాజాగా 2018 జనవరిలో రాష్ట్రవ్యాప్తంగా దళిత మైనర్‌ బాలికలపై జరిగిన 10 అత్యాచార కేసులు నమోదయ్యాయి. వెళుతున్న కారులోంచి ఒక మహిళను బయటకు గుంజి సామూహిక అత్యాచారం చేశారు. మరో కేసులో కూడా కారులోంచి బయటకు లాగి భర్త, మరిది ఎదుట రేప్‌ చేశారు. ''పద్మావత్‌'' సినిమా విడుదల సందర్భంగా కర్ణిసేన వారు స్కూలు పిల్లలున్న స్కూలు బస్సుపై రాళ్ల వర్షం కురిపించారు. అయితా రాబోయే రాజస్థాన్‌ ఎన్నికలను దృష్టిలో ఉంచుకుని వారిపై చర్య తీసుకోలేదు.

రాష్ట్రంలో హింసాకాండ యీ స్థాయిలో ఉంటే ఖట్టార్‌ సర్కార్‌ ఏం చేస్తోందన్న అనుమానం రావచ్చు. 2017 నవంబరు-డిసెంబరులో కురుక్షేత్రలో అంతర్జాతీయ గీతా మహోత్సవం జరిపించింది. స్కూళ్లలో గీతాబోధన క్లాసులు మొదలుపెట్టారు. 4 వేల సంవత్సరాల క్రితం అదృశ్యమైన సరస్వతీ నదిని కనిపెట్టి పూజించడానికై సరస్వతీ హెరిటేజ్‌ ప్రాజెక్టు పనుల్లో నిమగ్నమైంది. ఇంటర్నేషనల్‌ సరస్వతీ మహోత్సవ్‌ అని 2018 జనవరి 18 నుంచి ఐదురోజుల పాటు యజ్ఞం నిర్వహించింది. అనేకమంది సాధువులు హాజరైన యీ కార్యక్రమంలో కేంద్రమంత్రి నితిన్‌ గడ్కరీ పాలుపంచుకున్నారు. ఈ కార్యక్రమాలకై కోట్లాది రూపాయలు ఖర్చు చేస్తున్నారు. హరియాణాలో యిప్పటికీ ఆడపిల్ల పుట్టగానే చంపివేస్తున్నారు. 1000 మంది మగవారికి 914 మంది ఆడవారు మాత్రమే ఉన్నారు. (జాతీయ సగటు 945) స్త్రీలపై అత్యాచారాలు అత్యంత సహజమైన విషయంగా ఉంది. బాబాలుగా అవతారమెత్తిన వారు భక్తురాళ్లను అన్ని రకాలుగా దోచుకుంటున్నారు. సరస్వతీ నది ఒక మహిళగా అవతారం ధరించి వస్తే హరియాణా ప్రభుత్వం ఆమెకు రక్షణ కల్పించే స్థితిలో లేదు. ఈ దుస్థితిని చక్కదిద్దకుండా హరియాణా ప్రభుత్వం సరస్వతీ నది అన్వేషణ, గీతా ఉత్సవం అంటూ కోట్లాది రూ.ల ప్రజాధనాన్ని వ్యయం చేయడం ఏ విధంగా సమంజసం? - ఎమ్బీయస్‌ ప్రసాద్‌ (మార్చి 2018)

2018 మార్చి ఎమ్బీయస్‌: నిధుల వినియోగమే రచ్చకు కారణమా?

బిజెపి ఆధ్వర్యంలో ఉన్న కేంద్రం, టిడిపి ఆధ్వర్యంలో ఉన్న రాష్ట్రం కలహించుకుని ఎవరి అంకెలు వాళ్లు చెపుతున్నారు. ఇద్దరిలో ఎవరు నిజం చెపుతున్నారో, ఎవరు దాస్తున్నారో కనిపెడతామంటూ బయలుదేరిన నిజనిర్ధారణ కమిటీ ఏం తేల్చిందో నాకు అర్థం కాలేదు. హోదాతో సమానమైన ప్యాకేజీ అంటారు, జేట్లే ఇఎపి( విదేశీ సంస్థల ఋణసహాయం) యిస్తామంటే బాబు నాబార్డ్‌ అంటారు, అబ్బే అదికాదు, ఎస్‌పివి (స్పెషల్‌ పర్పస్‌ వెహికల్‌) అని జేట్లే అంటారు. 2016 సెప్టెంబరు నుంచి యీ ఫిబ్రవరి దాకా చర్చలే నడుస్తున్నాయి. దానికీ, దీనికీ తేడా ఏమిటో, యీయన యిలా ఎందుకంటున్నాడో, ఆయన అలా ఎందుకంటున్నాడో నాకు బోధపడటం లేదు. కాస్త సమాచారాన్ని పోగేశాను కానీ అది కూడా నాకు తృప్తి నివ్వలేదు. అందువలన సంశయాలు, సందేహాలతోనే దీన్ని రాస్తున్నాను. దీనిలో సమాచారలోపం కానీ, నా అవగాహనాలోపం కానీ ఉంటే ఎత్తి చూప ప్రార్థన. అందరం కలిసి సత్యాన్ని అన్వేషిద్దాం.

మొత్తమంతా చదివే ఓపిక లేనివారి కోసం నా అనుమానాన్ని క్లుప్తంగా యిప్పుడే చెప్పేస్తాను. టిడిపితో సున్నం పెట్టుకున్నపుడు ఏం చూసుకుని బిజెపికి యీ ధైర్యం? అని ఆశ్చర్యపడ్డాను. ఇవాళ రైల్వే మంత్రి వైజాగ్‌ రైల్వే జోన్‌ కూడా లేదని కుండ బద్దలు కొట్టేశారు. టిడిపి ఎంపీలకు ఎపాయింట్‌మెంటు యివ్వకపోగా వైసిపికి యిచ్చారు. 'మొగుడు కొట్టినందుకు కాదు కానీ, తోటికోడలు నవ్వినందుకు..' అన్నట్లయింది టిడిపికి. బిజెపి యింత పెంకెగా ఎందుకు వ్యవహరిస్తోంది? ఆంధ్రలో వాళ్లకు ఎటూ సీట్లు రావు కాబట్టి, వదిలేసుకుంది' అనే సమాధానం తృప్తి నివ్వదు. ఈశాన్యభారతం మొత్తమంతా కలిపి 25 ఎంపీ సీట్లు. ఒక్క ఆంధ్రలోనే అన్ని సీట్లున్నాయి. ఈశాన్యంలో పాగా వేయడానికి మోదీ, అమిత్‌ నాలుగేళ్లగా శ్రమించి సాధించారు. అలాటిది ఆంధ్రను ఉత్తినే వదిలేసుకుంటారా? వైసిపి మద్దతు యిస్తుందని వారి ధీమా అనడం నవ్వు తెప్పిస్తోంది. ఉపయెన్నికలో వైసిపి తన బలాన్ని నిరూపించుకోలేక పోయింది. దాని నాయకులు టిడిపిలోకి చేరుతూనే ఉన్నారు. వైసిపి వద్ద ఏముందని చేతులు కలపాలి? బిజెపి ఎన్నికలలో విడిగా పోటీ చేయవచ్చనుకోవడానికి ఆస్కారం ఉంది. ఆంధ్రులను యింత ఆరళ్లు పెట్టి వాళ్లను ఫేస్‌ చేయగలరా? చేయలేరా? సపోజింగ్‌, నియోజకవర్గాల్లో పలకుబడి ఉండి ఆర్థిక సత్తా ఉన్న టిడిపి నాయకులను తమ పార్టీలోకి గుంజుకుని ముందుకు వెళితే !? గమనించారో లేదో అనేక రాష్ట్రాలలో బిజెపి ఫిరాయింపుదారులతోనే నెగ్గుతోంది. నిన్ననే ఎస్పీ నుంచి నరేశ్‌ అగర్వాల్‌ను లాక్కుంది. యుపిలో అందరు ఎంపీలు, ఎమ్మేల్యేలు ఉండగా యీయనొకడు అవసరమా అని మనం అనుకోవచ్చు. అవసరమే, అవతలిపార్టీని నిర్వీర్యం చేయడానికి.. అని బిజెపి హైకమాండ్‌ అనుకోవచ్చు. కాంగ్రెసు నుంచి వైసిపికి, వైసిపికి టిడిపికి, కాంగ్రెసు నుంచి బిజెపికి, యిలా పలువురు ఆంధ్ర నాయకులు చిత్తం వచ్చినట్లు గోడ దూకేస్తూ వచ్చారు. గతంలో బాబు తన మనుష్యులనే బిజెపి ద్వారా నిలబెట్టారన్న వదంతీ ఉంది. ఇప్పుడు అమిత్‌ రివర్స్‌లో గేమ్‌ ఆడవచ్చు.

బిజెపి వాళ్లు ఎన్నికలకు ముందు టిడిపి మీద రాళ్లేయడం ఖాయమనిపిస్తోంది. ఏ విధంగా వేస్తారు? 'మేం నిధులు యివ్వడానికి సిద్ధపడ్డాం. కానీ బాబు వాటిని పక్కదారులు పట్టిద్దామని ప్రయత్నించారు, పనులేవీ పూర్తి చేయకుండా మీ నెత్తి మీద ఋణభారం పెడదామని చూశారు, అందుకే ఆపి పెట్టాం. మేం రాష్ట్రంలో కూడా గెలిస్తే అవన్నీ మేమే స్వహస్తాలతో సవ్యంగా ఖర్చు పెడతాం.' అనే నినాదంతో ముందుకు వెళతారని నా అంచనా. వాళ్లు తమ వాదనను ఎలా సమర్థించుకుంటారో చూద్దామని నా కుతూహలం. అదే యీ వ్యాసం రాయడానికి పురికొల్పింది.

పవన్‌ కళ్యాణ్‌ ఏర్పరచిన నిజనిర్ధారణ కమిటీ లక్ష్యం ఏమిటి? హోదా కింద యిస్తానన్న ప్రత్యేక ప్యాకేజీ ద్వారా, యితరత్రా రాష్ట్రానికి రావలసిన దెంత? వచ్చినదెంత? రాకపోతే ఎందుకు రాలేదు? ఎవరిది తప్పుంది? యివి చెప్తారని, వీటి వలన కేంద్ర వ్యతిరేక ఉద్యమానికి నైతికపరమైన నేపథ్యం అమరుతుందని ఆశించాను. అయితే కమిటీ నివేదిక (పూర్తిపాఠం దొరకలేదు) సారాంశమేమిటి? 'హోదా యిచ్చి ఉండాల్సింది. కేంద్రం ఆంధ్రకు రూ.74,542 కోట్లు పరిహారంగా యివ్వాలి. రాష్ట్రప్రభుత్వం యుసి (యుటిలైజేషన్‌ సర్టిఫికెట్లు) యివ్వాలి.' అని. యుసిలు యివ్వాలి అనడం థియరీ. రాష్ట్రం యివ్వకపోవడం వలననే నిధుల విడుదల ఆగిపోయిందని కేంద్రం అంటోంది. ఆ మాట నిజమో కాదో చెప్పాలి కదా! డబ్బు ఖర్చు పెట్టాక పద్దు చెప్పకపోతే ఎలా? నిధులు లేక అల్లాడుతున్నాం అంటున్న రాష్ట్రం తమ మీద ఆ నింద లేకుండా చూసుకోవాలి కదా. ఇచ్చిందనో, యివ్వలేదనో, సగమే యిచ్చిందనో చెప్పకుండా ఈ కమిటీ 'ఇవ్వాలి' అని జనరల్‌ స్టేటుమెంటు యిస్తే ఎలా? నిజనిర్ధారణ కమిటీ ప్రకారం మొదటి ఏడాది లోటు 16 వేల కోట్లూ కేంద్రమే భరించాలి. అంతే కాదు, ఐదేళ్ల పాటు వచ్చే రెవెన్యూ లోటు కూడా భరించాలి. 9 సంస్థలకు గాను 11700 కోట్లు, విభజన తర్వాత కూడా కంపెనీ ప్రధాన కార్యాలయాలు తెలంగాణలో ఉండిపోవటం వలన టాక్స్‌ రెవెన్యూలో ఆంధ్ర నష్టపోయిన మొత్తం 3800 కోట్లు, కాకినాడ పెట్రో కెమికల్‌ కాంప్లెక్స్‌కై 5 వేల కోట్లు గ్యాప్‌గా ఇవ్వాలి అంటూ ఏవో చేర్చి ఆ మొత్తం తేల్చారు. తమ ప్రకటనలలో కేంద్రానిదీ, రాష్ట్రానిదీ యిద్దరిదీ తప్పుంది అంటూనే కేంద్రాన్నే ఎక్కువ తిట్టారు. కమిటీని ఎవరూ సీరియస్‌గా తీసుకున్నట్లు లేదు.

ఇక అంశాల వారీగా వివాదాస్పద అంశాల జోలికి వెళ్లే ముందు బిజెపి వారు చెపుతున్న లక్షల కోట్ల విషయమేమిటో ఒక్కసారి చూద్దాం. హరిబాబుగారి స్టేటుమెంటు ప్రకారం వివిధ ప్రాజెక్టులపై వచ్చే పెట్టుబడుల అంచనా అంటూ రూ.3.55 లక్షల కోట్లు చూపించారు. వాటిలో పెట్రోలియం రంగంలో 1.40 లక్షల కోట్లు, జాతీయ రహదారుల్లో 1.00 లక్ష కోట్లు, రైల్వే ప్రాజెక్టులపై 0.48 లక్ష కోట్లు,.. అంటూ చూపించారు. ఇవన్నీ కేటాయింపులు మాత్రమే. అంటే మబ్బుల్లో ఉన్న నీళ్లు. వచ్చిన తర్వాత చూసుకోవచ్చు. గల్లా జయదేవ్‌ చెప్పిన ప్రకారం రహదారులపై ఖర్చు పెట్టింది రూ.5900 కోట్లేట! ఇలాగే మిగతావీ ఉంటాయి. వీటిల్లో కొన్ని ప్రాజెక్టులకు ఏ విధంగా యివ్వాలన్నదానిపై కేంద్ర, రాష్ట్ర ప్రభుత్వాల మధ్య ఏకాభిప్రాయం కుదరటం లేదు. దాని సంగతి తర్వాత మాట్లాడదాం. ఇక విడుదల చేసిన నిధులంటూ జేట్లే చెప్పిన మొత్తం రూ.12,477 కోట్లు. దీనిలో రెవెన్యూ లోటుకై 3980, రాజధానికై 2500, వెనకబడిన జిల్లాలకై 1050, పోలవరంకై 4947! హరిబాబు పోలవరానికి 4662, లోటుకి 3975, జాతీయ విద్యాసంస్థలకు 541, వ్యవసాయ విశ్వవిద్యాలయానికి 135, ఎయిమ్స్‌కు 55 అంటూ 12918 కోట్లు లెక్క వేశారు. వెనకబడిన జిల్లాలకు యిచ్చిన రొక్కం మీద తభావతు లేదు. ఇద్దరూ ఒకే అంకెలు చెప్తున్నారు. దేశంలో అనేక జిల్లాలకు యిచ్చినట్లే యిచ్చారని, బుందేల్‌ఖండ్‌ తరహా ప్యాకేజీ యివ్వలేదని రాష్ట్రం గునుస్తోంది. ఇచ్చిన సౌకర్యాలనే వినియోగించుకోలేక పోయారనీ, అయినా మేం యిచ్చేది మేం యిచ్చాం, తక్కినది మీరే యిచ్చుకోండి, ఎలాగూ జిడిపి అత్యధికంగా ఉన్న రాష్ట్రం కదా అని సెటైర్లేశారు జేట్లే.

వీటిలో రాజధానికి యిచ్చినది 2500 కోట్లలో 1000 కోట్లు విజయవాడ, గుంటూరు నగరాల్లో భూగర్భ డ్రైనేజీ నిర్మాణం కోసం కేంద్ర పట్టణాభివృద్ధి శాఖ యిచ్చినది అని యిరువర్గాలూ చెపుతున్నాయి. దాన్ని రాజధానికి యిచ్చినట్లు లెక్క వేయకూడదని రాష్ట్రం వాదన. రాజధానికి యిచ్చినట్లే అని కేంద్రం వాదన. గల్లా జయదేవ్‌ రాజధాని నిర్మాణానికి ప్రాథమిక అంచనా రూ.1.20 లక్షల కోట్లు అన్నారు. (నాలుగైదు లక్షల కోట్ల నుంచి నాలుగోవంతుకి దిగారన్నమాట) రాజ్‌భవన్‌, సచివాలయం, హైకోర్టు, అసెంబ్లీ, కౌన్సిల్‌ నిర్మాణాలతో బాటు భూమి అభివృద్ధి పనులకై రూ.42,935 కోట్లు అవుతుందని, ఏడాదికి 10 వేల కోట్లు చొప్పున నాలుగైదేళ్లు యివ్వాలని పార్లమెంటులో అడిగారు. వీళ్లు పంపామంటున్న డిపిఆర్‌ విషయమే తేలలేదు. ఈ లోపున తాత్కాలిక భవనాలు డుతున్నామంటున్నారు. తామిచ్చిన 1500 కోట్లకు యుసిలు లేవని కేంద్రం అంటోంది. 1500 మాత్రమే కాదు, 'మేం ఇచ్చిన 12 వేల కోట్లకు యుసిలు ఇవ్వలేదు. ఇచ్చేవరకు కొత్తవి విడుదల చేయం.' అని కూడా జేట్లే అన్నాడు. అంటే కేంద్రం యిచ్చిన దానికి దేనికీ రాష్ట్రం యుసిలు యివ్వలేదా!? ఇంత నింద పడ్డాక ఏ చీఫ్‌ సెక్రటరీయో వెంటనే ఓ స్టేటుమెంటు యివ్వవద్దా? ప్రభుత్వంతో సంబంధం లేని రాజకీయ నాయకులు టీవీల్లో చెప్పిన మాటలకు విలువ లేదు. దీనికి అఫీషియల్‌ క్లారిఫికేషన్‌ యివ్వాల్సిందే.

'పోలవరానికి యిచ్చిన డబ్బు ఏ మూలకు సరిపోతుంది, కేంద్రం చేసిన కొత్త భూసేకరణ చట్టంతో పునరావాస వ్యయం 33 వేల కోట్లకు చేరింది. అది కేంద్రం భరించాలి. దానిపై అది మౌనంగా ఉంది' అంటుంది రాష్ట్రం. అది కేంద్రం చేపట్టవలసిన ప్రాజెక్టు. కాంట్రాక్టులపై ఆసక్తితో కాబోలు చంద్రబాబు మేమే చేపడతాం అని తీసుకున్నారు. ఇలాటి అదనపు వ్యయాలన్నీ నెత్తిన పడుతున్నాయి. 'కాంట్రాక్టుల గురించి కాదు, కేంద్ర ప్రాజెక్టులంటే కనీసం పదేళ్లు పడతాయి, రాష్ట్ర ప్రయోజనాల పట్ల శ్రద్ధతో త్వరగా పూర్తి చేయాలని తీసుకున్నారు' అని కొందరు వాదించవచ్చు. తక్కిన ప్రాజెక్టుల విషయంలో ఇఎపి ద్వారా నిధులిస్తామంటే, అవి నిర్ణీత కాలవ్యవధిలో పూర్తి చేయాల్సి వస్తుంది అంటూ బాబు వెనకడుగు వేస్తున్నారెందుకు అనే ప్రశ్నకు వాళ్లు సమాధానం చెప్పాల్సి వుంటుంది.

ఇక అత్యంత వివాదాస్పదంగా మారిన 2014-15 తాలూకు రెవెన్యూ లోటు గురించి. దీనిని కాగ్‌ కూడా నిర్ధారించింది అని రాష్ట్రమూ, నిజనిర్ధారణ కమిటీ కూడా చెపుతున్నాయి. కాగ్‌ 2014-15 నివేదిక చూశాను. అలా ఏమీ కనబడలేదు. కేంద్రం నుంచి వీళ్లకు పరిహారంగా యింత రావాలి అనేది వాళ్ల పరిధిలోకి రాదనుకుంటాను. ఎకౌంటింగ్‌ ప్రొసీజర్‌లో ఉన్న పొరపాట్లను ఆడిటర్లు ఎత్తి చూపుతారు. అదే చూపారు. రూ.2838 కోట్ల ఖర్చుకు సంబంధించిన 55 వేల ఓచర్లు లేవని ఒక రిమార్కు కనబడింది. తర్వాత సెట్‌రైట్‌ చేసి ఉంటారనుకోండి. రాష్ట్రం డెఫిసిట్‌ యింత అని చూపిస్తే కాగ్‌ వాళ్లు ఓహో అంటారు తప్ప యిది కేంద్రం భరించవలసినది అని చెప్పరు. విభజన తర్వాత ఆదాయం వచ్చే హైదరాబాదు తెలంగాణకు పోయింది కాబట్టి ఆంధ్రప్రాంతానికి మొదటి సంవత్సరం లోటు ఉంటుంది. అది భర్తీ చేస్తాం అంది కేంద్రం. వాళ్లు తీరుస్తారన్నారు కదాని ఉద్యోగుల జీతాలు పెంచేసి, వృద్ధాప్య పెన్షన్లు పెంచేసి, ఋణమాఫీలు చేసేసి, అదంతా యివ్వండివ్వండి అంది బాబు ప్రభుత్వం. తక్కువ పడితే యిస్తామన్నాం కదాని, మీరు ఎడాపెడా ఖర్చు పెట్టేసి అవి మామీద రుద్దితే ఎలా అంటోంది కేంద్రం. కితం ఏడాది దాకా పప్పూచారుతో బతికి, మేం అన్నం పెడతామన్నాం కదాని బిర్యానీ లాగించేసి ఆ బిల్లు మా నెత్తిన వేస్తే ఎలా? మామూలుగా అయ్యే ఖర్చెంతో చెప్పండి, అది న్యాయంగా యిచ్చేస్తాం అని వాళ్ల వాదన. అందుకే జేట్లే ఏమన్నాడు? మేం యివ్వాల్సింది, 2014-15లో 2014 జూన్‌ నుంచి 2015 మార్చి వరకు పది నెలలకు! విభజనకు ముందు సంవత్సరమైన 2013-14లో12 నెలలకు జరిగిన ఖర్చుని బేస్‌గా తీసుకుని దాని ప్రకారం లెక్కేసి చూస్తే ఆ పది నెలలకు అయ్యే లోటు 4118 కోట్లు మాత్రమే అన్నాడు.

అబ్బే విభజన తర్వాత కొత్త రాష్ట్రం, కొత్త సెటప్‌ కాబట్టి ఖర్చులు పెరిగాయి అంటారా, ఆ పై సంవత్సరం 2015-16 తీసుకుందాం. 14వ ఫైనాన్సు కమిషన్‌ ఆ ఏడాది ఆంధ్ర రెవెన్యూ లోటును లెక్కించింది. దాన్ని బేస్‌గా తీసుకుంటే 2014 జూన్‌-2015 మార్చి మధ్య ఉన్న పది నెలలకు 5600 కోట్లు అవుతుంది. 2013-14 బేస్‌ ప్రకారం చూస్తే మేం యింకా రూ.138 కోట్లు మాత్రం యివ్వాలి. 2015-16 బేస్‌ ప్రకారం అయితే యింకో 1600 కోట్లు ఇవ్వాలి. అదివ్వడానికి సిద్ధం అని కూడా అన్నాడు జేట్లే. ఇదన్నమాట టిడిపి, బిజెపి నాయకుల మధ్య కుదిరిన 6 వేల కోట్ల పెద్దమనుషుల ఒప్పందం! 16 వేల కోట్లు రావాలని కాగ్‌ చెప్పినా టిడిపి వారు 6 వేలకే ఎందుకు ఒప్పుకున్నారా అని ఆశ్చర్యపడ్డాను. కాగ్‌ యితమిత్థంగా చెప్పలేదు. వీళ్ల 16 వేల కోట్లలో 3 వేల కోట్లు ఋణమాఫీకి, రైతు సాధికార సంస్థకు 4 వేల కోట్లు, డిస్కమ్‌లకు 1500 కోట్లు, వృద్ధాప్య పెన్షన్లకు 3 వేల కోట్లు పోయాయి. ఇవన్నీ మాకు సంబంధం లేని కొత్త స్కీములు అని తీసేసి 4118 కోట్ల అంకెకు కేంద్రం చేరింది. దాంతో కంగు తిన్న టిడిపి ప్రభుత్వం పోనీ 2015-16 బేస్‌ చేసుకుని మరో 1600 కోట్లు యివ్వమని అడిగితే సరే యిస్తాం అన్నారు రాజీ కుదిర్చిన పెద్దమనుషులు. అదీ యివ్వటం లేదని యిప్పుడు రగడ.

ఇప్పుడిక హోదాకు బదులుగా బాబు తెచ్చుకున్న స్పెషల్‌ ప్యాకేజీ ప్రాజెక్టుల గురించి. అసెంబ్లీలో బాబు చెప్పిన దాని ప్రకారం రూ.20,010 కోట్ల విలువైన సహాయం రావాలి. కానీ జేట్లే చెప్పిన ప్రకారం రూ.16725 కోట్ల విలువైన 6 ప్రాజెక్టులు మాత్రం ఉన్నాయి. వాటిలో తాగునీటి కోసం 4500, రహదారుల కోసం 3200, పాఠశాలల కోసం 3341, భవనాల పునర్మిర్మాణం కోసం 3200, అమరావతిలో అడవుల అభివృద్ధి కోసం 1484, బాక్‌వర్డ్‌ ఏరియాలకై నాబార్డ్‌ సెంటర్‌కై 1000! వీటికి ఋణం ఎలా, ఎక్కణ్నుంచి యిప్పిస్తారన్నదానిపైనే చర్చ యింకా సాగుతోంది. నాకు అర్థం కాని విషయం ఒకటుంది. మామూలుగా అయితే కేంద్రం స్పాన్సర్‌ చేసే ప్రాజెక్టుల్లో కేంద్రం వాటా 60, రాష్ట్రం వాటా 40. అదే హోదా ఉండే రాష్ట్రాలకు కేంద్రం యింకో 30% భారాన్ని అదనంగా మోస్తుంది. అంటే అది రాష్ట్రానికి గ్రాంటు అన్నమాట. హోదాకు బదులుగా యిస్తున్న ప్యాకేజీ అంటూ ఆంధ్ర విషయంలో కేంద్రం ఏమంటోంది? ఆ 30% మీకు ఎక్కణ్నుంచైనా యిప్పిస్తాం అంటోంది. అరుణ్‌ జేట్లే వాడిన మాట 'సెంటర్‌ హేడ్‌ కమిటెడ్‌ 90% ఆఫ్‌ ఫండ్స్‌'. బాబు 2017 డిసెంబరులో కేంద్రానికి రాసిన లేఖలో తేడా ఆ 30%ను గ్రాంట్‌గా పరిగణించమని అడుగుతున్నారు. అంటే ప్రస్తుతానికి అది అప్పే నన్నమాట.

ఇలాటి ప్యాకేజీని హోదా కంటె మెరుగైన ప్యాకేజీ అని టిడిపి వాళ్లు మనల్ని ఎలా నమ్మిస్తూ వచ్చారు? దీనిలో రాష్ట్రానికి వేరేదైనా ప్రయోజనం ఉంటే పాఠకులే చెప్పాలి. ఆ 30% అప్పు కేంద్రమే తీరుస్తానందా? జేట్లే 'మేం ప్రపంచ బ్యాంకు, ఏడిబి, జైకా వంటి విదేశీ ప్రాజెక్టుల (ఇఎపి) ద్వారా సర్దుబాటు చేస్తామన్నాం.' అన్నాడు. బాబు సరే ఎందుకనలేదు? ఈ ప్రతిపాదన 2016 సెప్టెంబరులో జేట్లే చేస్తే అబ్బే కాదు, నాబార్డు ద్వారా చేయండి అని 2017 డిసెంబరులోనే బాబు అడిగారు. ఎందుకలా అన్నారన్నది వేరే విషయం, యింత లేటుగా ఎందున్నారన్నది మొదటి ప్రశ్న. దిల్లీ 29 సార్లు వెళ్లామంటున్నారు. ఇఎపి మీద స్పందించడానికి యింత టైము పట్టిందేం? సరే యీ ఏడాది జనవరిలో వారి వద్దకు యీ ప్రతిపాదన వచ్చాక జేట్లే ఫిబ్రవరిలో రాష్ట్ర ప్రతినిథులతో సమావేశమై 'మీ ప్రతిపాదన వలన రాష్ట్ర ద్రవ్య లోటు పెరుగుతుంది. ఋణం పొందే సామర్థ్యం కూడా తగ్గుతుంది. కాదూకూడదంటే ఎస్పీవీ (స్పెషల్‌ పర్పస్‌ వెహికిల్‌) ఏర్పాటు చేసుకుంటే దానికి యివ్వడానికి నాబార్డుకి 90% నిధులిస్తామని చెప్పాం.' అంటున్నాడు. దాని మీద రాష్ట్రం యింకా ఏమీ తేల్చి చెప్పలేదంటున్నాడు. ఓ పక్క బిజెపి ఏమీ చేయలేదని యిక్కడ హోరెత్తించేస్తూ యింత ఆలస్యంగా ప్రతిస్పందించడమేమిటో, దానికి కారణాలేమిటో బాధ్యులైన టిడిపి పెద్దలు చెప్పాలి.

ఇక ఇఎపి, నాబార్డ్‌, ఎస్‌పివి మధ్య దేన్ని ఎంచుకోవాలన్నదానిపై బాబు సందిగ్ధత గురించి - కేంద్రం చేసిన ఇఎపి (ఎక్స్‌టెర్నల్లీ ఎయిడెడ్‌ ప్రాజెక్ట్‌ ద్వారా ఋణం) ప్రతిపాదనను చంద్రబాబు ఎందుకు తిరస్కరించారో 2017 డిసెంబరు 1 నాటి ''ఫైనాన్షియల్‌ ఎక్స్‌ప్రెస్‌'' చదివితే తెలిసింది. అలా వచ్చిన డబ్బును పాత ఋణాలను చెల్లు వేయడానికి బాబు చేసిన అభ్యర్థనను కేంద్రం తిరస్కరించిందట. అలా తిరస్కరిస్తే మాకు ఒనగూడే తక్షణలాభం (ఇమ్మీడియేట్‌ బెనిఫిట్‌) ఏముంది అని బాబు అడిగారు. 'అంతేకాదు, ప్రస్తుతం ఉన్న ఎఫ్‌ఆర్‌బిఎమ్‌ (ఫైనాన్షియల్‌ రెెస్పాన్సిబిలిటీ అండ్‌ బజెట్‌ మేనేజ్‌మెంట్‌) పరిమితులకు లోబడే ఋణం యిస్తామని చెప్పడం మమ్మల్ని నిరాశకు గురి చేసింది. కేంద్రమే ఆ ఋణం సమకూరుస్తోంది కాబట్టి, రాష్ట్రపు ఋణపరిమితిని ఆ మేరకు తగ్గించకూడదు. ఇఎపి కింద ఋణాలు తెస్తే ఐదేళ్లలో ప్రాజెక్టులపై ఖర్చు చేసి తీరాలి. అది సాధ్యపడేట్లు లేదు. అందువలన నాబార్డ్‌, హడ్కో, వాణిజ్య బ్యాంకుల వంటి స్వదేశీ సంస్థల నుండి తీసుకోనివ్వమని అడుగుతున్నాం. ఆ ఋణాలతో గతంలో తీసుకున్న ఇఎపిలో ఋణాల, యితర ఋణాల వడ్డీలు కట్టుకునేందుకు అనుమతించాలని కోరుతున్నాం.' అన్నారు.

బాబు డిసెంబరులో చేసిన అభ్యర్థనను కేంద్రం నిరాకరించింది. ఎందుకంటే బాబు అప్పులు తీసుకుని దానితో ప్రాజెక్టులు మొదలుపెట్టి సకాలంలో పూర్తి చేసే ఉద్దేశంలో లేరు. అప్పు రాగానే పాత అప్పులు తీరుద్దామని చూస్తున్నారు. దాంతో కొత్తవి ఆలస్యమవుతాయి. రాత్రింబగళ్లు సైట్‌లోనే కుర్చీ వేసుకుని కూర్చుని పూర్తి చేయిస్తాను అని మనకు చెప్తారు కానీ కేంద్రానికి రాతపూర్వకంగా రాసినపుడు పూర్తి చేయలేం అంటున్నారు. ఇఎపి ఋణం తెస్తే యిలాటి చేష్టలు కుదరవు. దానికి చాలా షరతులు ఉంటాయి. డబ్బులు ఆషామాషీగా రాలవు. నాబార్డ్‌, బ్యాంకులు, హడ్కో అయితే దేశీయమైనవే కాబట్టి డబ్బు తీసుకుని పులుసులో పడేసుకుని చంద్రన్న కానుకలంటూ పంచిపెట్టేసినా అడగరు కాబోలు. అందుకే ఈయన నాబార్డ్‌ నాబార్డ్‌ అంటున్నాడు. అయితే జేట్లేకి యీయన ఉద్దేశం తెలుసు కాబట్టి యీయన 2018 జనవరిలో యీ ప్రతిపాదన చేయగానే ఫిబ్రవరిలో 'అదేం కుదరదు, నాబార్డు నుంచి మీ ప్రభుత్వానికి డైరక్టుగా యివ్వం. ఎస్‌పివి పెట్టండి. దానికి యిప్పిస్తాం' అంటున్నాడు.

ఎస్‌పివి అంటే ప్రత్యేకలక్ష్యంతో ఏర్పరచిన కార్పోరేషన్‌. దానికి యిచ్చిన డబ్బు యితరత్రా ఖర్చు పెట్టడానికి వీలులేదు. ఆ విధంగా ప్రాజెక్టుల పేర యిచ్చిన డబ్బు వేరు మార్గాల్లో కారిపోవడానికి వీల్లేకుండా కట్టుదిట్టం చేద్దామని జేట్లే ఆలోచన. దానికి బాబు ఔననటం లేదు. ఇప్పటికీ జేట్లే ఇఎపి లేదా ఎస్పీవీ అంటున్నాడు. బాబుకి యిది రుచించలేదు. బిజెపిని మరింత జోరుగా దుమ్మెత్తిపోస్తున్నారు. ఇదీ నా కర్థమైన సినేరియో. పొరపాటుంటే చెప్పాలి. హోదా యివ్వకుండా బిజెపి ఆంధ్రకు అన్యాయం చేసిందన్నదాంట్లో సందేహం లేదు. అనేక విధాలుగా నాన్‌-కోఆపరేషన్‌ చేస్తోందన్నదాంట్లో సంశయం లేదు. కానీ నిధుల విడుదల విషయంలో మాత్రం బాబుకు కళ్లెం వేయడంలో రాష్ట్రానికి ఒక విధంగా మేలు చేస్తోందనే చెప్పాలి. లేకపోతే బాహర్‌ షేర్వాణీ, ఘర్‌మే పరేశానీ అన్నట్లున్న బాబు బడాయిలకు అంతూపొంతూ లేకుండా ఉంది. పాత అప్పులకు వడ్డీ కట్టే ఠికానా లేదు కానీ, సింగపూరులా చేస్తాం, జపాన్‌లా చేస్తాం అంటూ బ్రోషర్లు, పబ్లిసిటీపై కోట్లకు కోట్లు ఖర్చు. ప్రతీదీ ఆడంబరమే. ఈయన తానాకు కేంద్రం తందానా అని ఉంటే రాష్ట్రం యీ పాటికే అప్పుల ఊబిలో మునిగిపోయేది. - ఎమ్బీయస్‌ ప్రసాద్‌ (మార్చి 2018)

**ఎమ్బీయస్‌: బుకాయింపులకు ముక్తాయింపు**

ఎదురుచూసిన అమావాస్య వచ్చేసింది. ఎన్నికలకు ఏడాది ఉండగా టిడిపి, బిజెపి పొత్తు విచ్ఛిన్నమౌతుందని అందరూ అనుకుంటున్న మాట నిజమైంది. పరస్పర నిందాపర్వంలోకి యిద్దరూ అడుగుపెట్టారు. బాబు ఎన్‌డిఏలోంచి బయటకు వస్తున్నామని ప్రకటించేశారు. ఇక టిడిపి నాయకులు మోదీ, పవన్‌, జగన్‌లను విడివిడిగా, కలివిడిగా దుమ్మెత్తి పోస్తున్నారు. నిన్నటిదాకా పవర్‌స్టార్‌గా కనబడిన పవన్‌ యిప్పుడు కిరాయిస్టార్‌గా కనబడసాగాడు. స్టార్‌ హీరో కాదు, స్టార్‌ విలన్‌ అంటున్నారు. డైరక్షన్‌ మోదీదే అని డైరక్టుగా అంటున్నారు.

అవిశ్వాస తీర్మానంపై ఊగిసలాట ఆపేసి, పెట్టి తీరతామంటున్నారు బాబు. మూడో ఫ్రంటు నాయకత్వం బాబుదే, కెసియార్‌ ముందడుగు వేసినా బాబుకున్న అనుభవం ఆయనకు లేదని మమతాదులు అనుకుంటున్నారని అనుకూల మీడియా అప్పుడే వార్త వండి వార్చేసింది. బాబుకి అనుభవం ఉందన్న మాట ఎంత నిజమో, ఆయన గాలికోడిలా అటూయిటూ మారడంతో విశ్వసనీయత పోగొట్టుకున్నాడన్నదీ అంతే నిజం, కెసియార్‌ ఇంకా కొత్త చీపురు.

ఇన్నాళ్లూ దిల్లీలో, అమరావతిలో కలిసి కాపురం చేసిన బిజెపి, టిడిపి ఆంధ్రకు ఉద్ధరించింది ఏమీ లేదు. తమ వైఫల్యాలను వేలెత్తి చూపడానికి వేరెవరో కావాలి కదా! ఇన్నాళ్లూ ఆంధ్ర ఎదగపోవడానికి కారణం ప్రభుత్వ కార్యకలాపాలతో ఏ సంబంధం లేని ప్రతిపక్షమే కారణమంటూ నిందిస్తూ వచ్చారు. ఇప్పుడు పాలనలో పాలు పంచుకున్నవారే త్వం శుంఠ: త్వం శుంఠ: ఘట్టానికి వచ్చేశారు. తిట్టుకోవడానికి ఏడాది టైముంది. ప్రజలకు యికపై పుష్కలంగా ఇన్ఫోటైన్‌మెంట్‌.

ఎంటర్‌టైన్‌మెంట్‌తో బాటు బోల్డంత యిన్ఫర్మేషన్‌ కూడా లభిస్తుంది. 5 వేల కోట్లతో నయా రాయపూర్‌ ఎంత అందంగా తయారైందో చూడండి, అమరావతి కట్టడానికి బాబుకి లక్షల కోట్లు కావాలట అంటూ ఒక వీడియో సోషల్‌ మీడియాలో వస్తోంది. బాబు బడాయిలను ఎండగడుతూ ఇంకా యిలాటివి ఎన్ని వస్తాయో తెలియదు.

సోషల్‌ మీడియాను మేనేజ్‌ చేయడంలో ఆరెస్సెస్‌, బిజెపిలకు సాటి వచ్చేవారు లేరు. దిల్లీని మించిన రాజధాని కట్టుకోండని మోదీ అన్నారు కదా అని ఎవరైనా గుర్తు చేస్తే 'శంఖుస్థాపనకు వచ్చి గుప్పెడు మట్టి, చెంబెడు నీళ్లు యిచ్చినపుడే దక్కినదానితో సరిపెట్టుకోండనే మౌనసందేశం ఉంది' అని బిజెపి వారు వాదించవచ్చు. ఇన్నాళ్లూ అవినీతి, కేసులు అంటే వైసిపి వారే సంజాయిషీ చెప్పుకోవలసి వచ్చేది.

వాళ్లు బాబుకి వ్యతిరేకంగా సేకరించిన సాక్ష్యాలన్నీ బిజెపి వారికి అందించి, టిడిపి వారిని కూడా తమ స్థాయికి తెచ్చారు. ఇప్పుడు పిట్టపోరు, పిట్టపోరు పిల్లి తీర్చిందన్నట్లు బిజెపి వీళ్లిద్దరూ పనికి రారు, మాకు ఓటేయండి, స్వచ్ఛమైన పాలన అందిస్తాం అనే నినాదంతో ముందుకు వెళ్లవచ్చు. మీరు మాత్రం తక్కువా అని టిడిపి ఎదుర్కోవచ్చు. నాలుగేళ్లగా ఎవరు ఎంత పోగేశారో, ఎవరు ఎవర్ని గడ్డిపోచలా తీసిపారేశారో, ఎన్ని చీకటి ఒప్పందాలు జరిగాయో, కేంద్ర-రాష్ట్ర ప్రభుత్వాల మధ్య ప్రశ్నోత్తరాల కాండ ఎలా సాగిందో అన్నీ బయటకు వస్తాయి. ఇవన్నీ తెలుసుకునే హక్కు ఆంధ్రప్రజలకు ఉంది. బెటర్‌ లేట్‌ దాన్‌ నెవర్‌ అన్నట్లు యిప్పుడూ రెండు కలిసి ఆ హక్కును ప్రజలకు దఖలు పర్చబోతున్నాయి.

హమ్మమ్మ, యిన్నాళ్లూ యిద్దరూ కలిసి అన్ని రంగాల్లో ఆంధ్ర రోదసిలో దూసుకుపోతుందని ఎంతెంత బుకాయించారు! ఈ అభివృద్ధి కేంద్రం దయే అంటూ అసెంబ్లీ తీర్మానాలు, వెంకయ్యనాయుడి పుణ్యమే అంటూ సన్మానాలు. ఒకటా? రెండా? వీళ్లు చేశారు, ఆయన చేయించుకున్నాడు. సభావేదికలపై బాబుపై ఫిర్యాదు రూపంలో నిందాస్తుతి కూడా 'ఈయనకు ఎంత యిచ్చినా తృప్తి లేదండీ, రాష్ట్రానికి లక్షల కోట్లు యిచ్చినా యింకా యింకా కావాలంటాడు, మరీమరీ కష్టపడి రాష్ట్రాన్ని ఎక్కడికో తీసుకుపోతానంటాడు, యీయనతో వేగడం ఎలా బాబూ?' అంటూ ! ఈయన ముసిముసి నవ్వులు. వాస్తవానికి ఏమీ జరగటం లేదని యిద్దరికీ మనసులో తెలుసు. అయినా అభినయించి పారేశారు. నటనలో వీళ్లకు ఆంధ్ర నటులెవ్వరూ సాటిరారని అర్థమయ్యే మోదీ వాళ్లెవరికీ పద్మ అవార్డులు యివ్వలేదీసారి.

ఇప్పుడు ప్రి క్లయిమాక్స్‌ ఘట్టంలోకి సినిమా చేరింది. పొగడ్తల సీనులు అయిపోయాయి. 'తొల్లి నీ వది చేయలేదే?' 'గతము మరచి, వదరుట పాడియే' 'సాగిలబడినపుడేమాయె నీ పౌరుషంబు' 'ఇప్పుడు చూపుదు నా పరాక్రమము' వంటి పద్యాలు పాడుకునే సీనిది. చూసే ప్రేక్షకులకు హుషారు కలిగి చప్పట్లు కురిపించడం ఖాయం. రసవత్తరమైన యీ సీను రాకుండా బాబు జాగ్రత్త పడుతూ వచ్చారు.

కానీ మనకి యీ సీను చూసే భాగ్యం కలిగించిన పుణ్యాత్ములు మాత్రం మోదీ, అమిత్‌లు. టైమింగ్‌ ఎంపిక వాళ్లదే. ఇప్పుడు యిద్దరూ కలిసి అంతా గ్యాసే, బోగస్సే అని చెప్పబోతున్నారు. అయితే వెర్షన్లు తేడాగా ఉంటాయి లెండి. అడుగు ముందుకు పడకపోవడానికి బిజెపి నిధులు బిగబట్టడమే అని టిడిపి అంటుంది. ఇచ్చిన వాటికి టిడిపి లెక్క చెప్పకపోవడమే అసలు సమస్య అని బిజెపి చెపుతుంది. ఎవరు కారణమన్నది తర్వాతి మాట, యిద్దరూ కలిసి మభ్యపెట్టారన్నది గమనించాల్సిన అంశం.

ఆంధ్రకు సరైన పాలన అందించలేకపోవడం బాబు వైఫల్యం. ఆ వైఫల్యాన్ని తన కనుగుణంగా ఎన్‌క్యాష్‌ చేసుకోలేకపోవడం జగన్‌ వైఫల్యం. అందువలన మూడో రాజకీయశక్తికి చోటుంది అని అనుకుంటూ వచ్చాం. అయితే ఆ ఖాళీని ఎవరు భర్తీ చేస్తారన్నది ఎవరూ చెప్పలేకపోయారు. బిజెపికి రాష్ట్రంలో క్యాడర్‌ లేదు. పైగా దాన్ని ఎదగనీయకుండా యిద్దరు నాయుళ్లూ కలిసి కాపు కాశారు. ఇక పవన్‌కు జనాకర్షణ ఉంది కానీ అతను కాలక్షేపం, కాల్‌షీటు పొలిటీషియన్‌. జనఘోష వినేటప్పుడు ఒకలా స్పందిస్తాడు, బాబుగారితో ప్రత్యేక సమావేశాల తర్వాత యింకోలా ప్రకటిస్తాడు. స్థిరత్వం లేని మనిషిగా తోచాడు. చివరకు ఆటల్లో అరిటిపండుగా తేలాడు. అందువలన 2019లో మహా అయితే మెజారిటీ తగ్గవచ్చు కానీ బాబు తిరిగి రావడం ఖాయమని అనిపిస్తూనే ఉంది.

బిజెపికి ఆంధ్రలో బలం లేని కారణంగా నిరాసక్తంగా ఉందని, అందుకే హోదా కానీ నిధులు కానీ యివ్వకుండా బిగబడుతోందని తోచసాగింది. కానీ బిజెపి ఆంధ్రను రైటాఫ్‌ చేయలేదని యిటీవలి సంఘటనలు నిరూపిస్తున్నాయి. ఉత్తరాదిన బిజెపి పాలిత రాష్ట్రాలలో సీట్లు తగ్గే ప్రమాదం ఉంది కాబట్టి ఆ మేరకు దక్షిణాదిన పెంచుకోవడానికి బిజెపి ప్రయత్నిస్తోంది. కర్ణాటకలో గట్టి ప్రయత్నం చేస్తోంది. తమిళనాడులో చాలా రకాల ప్రయత్నాలు చేసి ప్రస్తుతానికి ఏం తోచక ఉంది. 2జి స్కాము కేసు, మారన్‌ సోదరులపై టెలిఫోన్‌ ఎక్స్‌ఛేంజ్‌ కేసు ఎత్తివేత చూస్తూ ఉంటే డిఎంకెతో పొత్తు పెట్టుకుని కొన్ని సీట్లు తెచ్చుకోవడానికి ప్రయత్నిస్తోందని అనిపిస్తోంది. ఇక ఆంధ్రకు వచ్చేసరికి సాంతం వదులుకోకుండా కొన్ని సీట్లయినా పెంచుకోవడానికి లెక్కలు వేసిందని యిప్పుడు స్పష్టమైంది.

ప్రస్తుతం ఉన్న ఆంధ్ర బిజెపి నాయకుల్లో టిడిపికి సన్నిహితులే ఎక్కువ అని గ్రహించిన అమిత్‌ షా, వారికి మూలవిరాట్టయిన వెంకయ్య నాయుణ్ని రాజకీయాల్లోంచి తప్పించేశారు. వద్దని ఆయన మొత్తుకున్నా లాభం లేకపోయింది. ఇక టిడిపిని బయటకు పంపాలి. తామే తీసేస్తే యిప్పటికే తమపై అలిగిన యితర భాగస్వామ్య పక్షాలు అన్యాయమని గోల పెడతాయి. అందువలన పొమ్మనలేక పొగ పెట్టినట్లు చేయాలి. 14 నెలల వరకు ముఖ్యమంత్రికి ఎపాయింట్‌మెంటు యివ్వకపోయినా, ప్రతిపక్ష నాయకుడి ప్రతినిథికి రెండుసార్లు యిచ్చినా బాబు రియాక్టు కావటం లేదు. దూషణభూషణ తిరస్కారములను ఆశీస్సులుగా తలచేవారిని ఏం చేయాలో మోదీకి అర్థం కాలేదు.

టిడిపి అంటే పడని సోము వీర్రాజు వంటి బిజెపి నాయకులను గిల్లారు. ఆయన రెండెకరాల బాబు అవినీతి అంటూ రెచ్చిపోయి మాట్లాడారు. అయినా బాబులో స్పందన లేదు. నాలుగేళ్లగా హోదా జపం చేస్తూ, యిటీవల పాదయాత్రలో కూడా హోదాపై జనాలలో స్పందన తెస్తున్న జగన్‌ అక్కరకు వచ్చాడు. రాష్ట్రమంతా హోదా గురించి వేడి బాగా పుట్టింది. హోదా వద్దు, ప్యాకేజీ ముద్దు అంటూ పాడుతూ వచ్చిన బాబు గత్యంతరం లేక హోదా గురించి అడగక తప్పని పరిస్థితి కలగజేశారు.

ఆయన అడిగినదాకా ఉండి హోదా యివ్వం, ప్యాకేజీ అంతా ఉత్తుత్తిదే అని జేట్లే చేత చెప్పించారు. బాబు ఏదో ఒకటి చేయక తప్పని పరిస్థితి ఏర్పడింది. అప్పుడు కూడా ఆయన ఎన్‌డిఏ లోంచి బయటకు వచ్చే సాహసం చేయలేదు, అవిశ్వాస తీర్మానం పెడతాననీ అనలేదు. ఛీఛా అన్నా చిరాకు పడక, దులపరించుకుని పోతూ, జుట్టు పట్టుకుని బయటకీడ్చినా చూరు పట్టుకుని వేళ్లాడుతూ ఉన్నవాళ్లకి యీ డోసు చాలదనుకున్నారు. ఈశాన్య రాష్ట్రాలలో జయం సాధించాక దృష్టి యిటు మరల్చి పవన్‌ను ప్రయోగించారు.

మీడియా ప్రభావం అనండి, టిడిపి ప్రచారం అనండి, రాష్ట్రంలో అవినీతి అనగానే జనాలకు జగనే గుర్తుకు వస్తాడు. టిడిపి ఓట్లు కొనేస్తోందనీ తెలుసు, ఎమ్మెల్యేలనూ కొనేస్తూందనీ తెలుసు, నామినేషన్‌ పద్ధతిలో కాంట్రాక్టులు కట్టబెడుతోందనీ తెలుసు, కేంద్రం యిచ్చిన డబ్బులకు లెక్కలు చెప్పటం లేదనీ తెలుసు. ఇన్ని తెలిసినా బాబు అభిమానులు ఆయనను అవినీతిపరుడని అనడానికి తటపటాయిస్తారు. ప్రభుత్వ యంత్రాంగమంతా అవినీతిమయమని, చిన్న అధికారి యింట్లో సైతం కోట్లు దొరుకుతున్నాయనీ, నిజాయితీగా ఉన్న అధికారిని టిడిపి ఎమ్మెల్యేలు వేధిస్తున్నారనీ ఆధారాలతో సహా టీవీల్లో వస్తోంది కదా అంటే 'ఎంతైనా జగన్‌ కంటె బెటరు, రాష్ట్రం కోసం ఏదో తంటాలు పడుతున్నాడు.

దుబారా ఖర్చులు చేస్తున్నాడు కానీ అవన్నీ పెట్టుబడులు ఆకర్షించడానికేగా....' అనేస్తారు. అలాటి యిమేజి ఉన్న బాబును ఎక్కడ కొట్టాలో అక్కడ కొట్టాలని నిర్ణయం జరిగింది. పవన్‌ చేత ఆ అద్దాల మేడ మీద రాళ్లేయించారు. 'మీ పాలన యావత్తు అవినీతిమయం. మీ కుమారుడు అవినీతిపరుడు' అనే మాటలు జగన్‌ అంటే యింత యింపాక్ట్‌ ఉండేది కాదు. బాబు జేబులో మనిషిగా పేరుబడిన పవన్‌ అనడంతో సంచలనం చెలరేగింది. అప్పుడుకూడా ఎన్‌డిఏలోంచి బయటకు రాకపోతే సిగ్గూశరం లేదని రుజువైపోతుందన్న భయం వేసి కాబోలు, బయటకు వచ్చేస్తున్నాం, అవిశ్వాస తీర్మానానికి మద్దతిస్తాం అనే ప్రకటన చేశారు.

పవన్‌పై కోపం వస్తే బిజెపిపై అలగడం దేనికి? పవన్‌ వెనక్కాల వైసిపి ఉంది, ఉండవల్లి ఉన్నాడు అని అప్పటికప్పుడు అన్నా, అబ్బే బిజెపియే ఉంది మర్నాటికల్లా నిర్ధారణ అయివుంటుంది. పవన్‌ తన ఉపన్యాసంలో అవిశ్వాస తీర్మానం ప్రస్తావన వదిలేశాడు కానీ కేంద్రాన్ని హోదా గురించి నిలదీశాడు. దాని కోసం ఆమరణ నిరాహార దీక్ష చేస్తానన్నాడు. అయినా అతను బిజెపి పలుకులే పలికాడని టిడిపికి అనుమానం. ఎందుకంటే బాబు పరువు తీయడానికి పవన్‌ చాలా విషయాలు ఒక్కసారిగా కుమ్మరించేశాడు.

రిప్‌ వాన్‌ వింకిల్‌ 20 ఏళ్ల తర్వాత నిద్రలేచి లోకం చూసి ఆశ్చర్యపడ్డట్లు వనజాక్షిపై దాడి, యిసుక మాఫియా, ఎర్రచందనం స్మగ్లింగ్‌ వగైరాలు పవన్‌కు ఒక్కసారిగా తెలిసి ఆశ్చర్యపరచాయి. కళాకారులు సున్నితంగా ఉంటారని, దేనికైనా టక్కున స్పందిస్తారని అనుకుంటాం. కానీ పవన్‌కు అలాటి లక్షణాలు లేవు. బాబు మూడు మాటలు మాట్లాడితే ఆరు అబద్ధాలు ఉంటాయన్న సంగతి, ఆయనా ఆయన కొడుకూ జనాల్ని తొక్కేస్తున్నారనీ, పాలనంతా అవినీతిమయం చేశారనీ కూడా లేటుగానే సింక్‌ అయింది. అన్నిటినీ మించి లోకేశ్‌కు శేఖర్‌రెడ్డికి పెట్టిన లింకు ఉంది చూశారూ, అది బాబును మర్మస్థానంలో కొట్టి ఉంటుంది.

ఈ మధ్య ఉండవల్లి మాట్లాడుతూ 'ఇంత అనుభవజ్ఞుడైన బాబు మోదీని గట్టిగా ఎందుకు అడగలేకపోతున్నారో నాకు అర్థం కావటం లేదు. ఓటుకు నోటు కేసు చాలా చిన్నది. 'బ్రీఫ్‌డ్‌ మీ' అంటే బ్రీఫ్‌కేసులు పట్టుకెళ్లమని అర్థం కాదు కదా, డబ్బుతో ప్రమేయం లేకుండానే నచ్చచెప్పి ఓటేయిస్తానంటే సరే అన్నాను అని చెప్పి తప్పించుకోవచ్చు. అది కాదండీ, ఆయనకు, ఆయన కుటుంబసభ్యులకు సంబంధించిన గూఢరహస్యమేదో మోదీ దగ్గర ఉందని, అది పెట్టుకుని ఆయన యీయన్ను బ్లాక్‌మెయిల్‌ చేస్తూన్నాడా అని నా కనుమానం' అన్నారు.

అదేమిటో యిప్పుడు స్పష్టత వచ్చింది. శేఖర్‌ రెడ్డి దగ్గర దొరికిన కాగితాలు శశికళను జైలుకి పంపి, తన పార్టీని విచ్ఛిన్నం చేయడానికి ఉపయోగపడ్డాయి. ఆ కాగితాల్లో లోకేశ్‌కు సంబంధించిన కాగితం కూడా ఉందా? ఉందట, అది చూపించి మోదీ మిమ్మల్ని బెదిరిస్తున్నారట అని ఓ బాణం వేశాడు పవన్‌. కార్తీ ద్వారా చిదంబరాన్ని కొట్టినట్లు లోకేశ్‌ పేరు చెప్పి తనకూ గురిపెడతారని భయమేసిన బాబుకి అందివచ్చిన అస్త్రం, మోదీతో తక్షణవైరం తెచ్చుకోవడం. ఇప్పుడు ఆ శేఖర్‌ రెడ్డి కాగితం బయటకు వచ్చినా రాజకీయకక్షలో భాగం అని వాదించవచ్చు.

'చూశారా, మీకోసం పోరాడితే మోదీ నాపై యిలాటి అభాండం వేశాడు' అని ఆంధ్రప్రజల దగ్గర వాపోవచ్చు. నిజానికి బాబు వద్ద యిప్పుడు మిగిలిన అంబు ఆత్మగౌరవం ఒకటే. అది ఎన్టీయార్‌ నలభై ఏళ్ల క్రితమే అరగదీసేసిన నినాదం. ముఖ్యమంత్రులను మారిస్తే తెలుగువారి ఆత్మగౌరవం దెబ్బ తిందని ఉద్యమం చేసిన ఎన్టీయార్‌ తను ముఖ్యమంత్రి అయ్యాక ఒక్క కలంపోటుతో మంత్రులందరినీ పీకి పారేసి దిల్లీ వెళ్లి కూర్చున్నపుడు మంత్రులకూ ఆత్మగౌరవాలుంటాయని మర్చిపోయారు. అయినా ఎన్టీయార్‌ స్ఫూర్తితో మన ఆత్మగౌరవం కోసం పోరాడి బిజెపికి బుద్ధి చెపుదాం అని టిడిపి వారు అప్పుడే మొదలుపెట్టారు.

పదేపదే దిల్లీ ప్రదక్షిణాలు చేసి, ఎపాయింట్‌మెంట్స్‌ కోసం దిల్లీ దర్బారులో సాగిలబడినపుడు, నిధుల కోసం దేబిరించినపుడు, మీకు గుర్తుకు రాని ఎన్టీయార్‌ స్ఫూర్తి యిప్పుడు జనాలకు గుర్తు రావాలా? అబ్బా, ఎంత ఆశ? తెలుగు రాష్ట్రాన్ని చీల్చమని లేఖ యిచ్చినపుడు, ఒకే పార్టీకి చెందిన ఆంధ్ర, తెలంగాణ నాయకులు పార్లమెంటులో ముష్టిఘాతాలకు దిగినపుడు ఏమైంది యీ ఆత్మగౌరవం? సాటి తెలుగువాడైన ప్రతిపక్ష నాయకుడితో కలిసి కూర్చోవడానికి, అతన్ని సంప్రదించడానికి యిచ్చగించని మీరు యావత్తు ఆంధ్ర జాతి గురించి ఎలా మాట్లాడగలరు? టిడిపి ఎన్టీయార్‌ గురించి ఎక్కువ మాట్లాడితే బిజెపి పురంధరేశ్వరిని రంగంలోకి దింపి, ఎన్టీయార్‌ వారసత్వాన్ని హైజాక్‌ చేయవచ్చు. ఆవిడ హుందాగా మాట్లాడుతూ బాబు వాదనలు తిప్పికొట్టగల సమర్థురాలు.

భవిష్యత్తు అగమ్యగోచరంగా ఉన్న ఆంధ్ర ప్రజలు నాలుగేళ్లగా ఏడుస్తున్నా చలించని బాబు యిప్పుడు కన్నీరు కార్చారట. 2019 ఎన్నికలలో అదే ఆయన ట్రేడ్‌మార్క్‌ అవుతుంది. 2004 ఎన్నికలకు కూడా బిక్కమొహంతో, రక్తసిక్తమైన దుస్తులతో పోస్టర్లు వేయించుకుని సానుభూతితో గెలిచేస్తాననుకుంటూ ముందస్తు ఎన్నికలకు వెళ్లారు. నాపై దాడి చేసిన మావోయిస్టులను అణచడానికి నాకు శక్తి నివ్వండి అని అడిగారు.

ఇప్పటికే మీకు చాలా బలం ఉన్నా వాళ్లను నియంత్రించ లేకపోయారు, యిక మీకు చేతకాదులే, వేరేవాళ్లను చూసుకుంటాం అని జనాలు సానుభూతితో బాబుని యింటికి పంపించి పదేళ్లు రెస్టు తీసుకోమన్నారు. ఇప్పుడూ అలాటి కథే. 'మెజారిటీ సీట్లు యిచ్చాం. అవి చాలనట్లు యితర పార్టీల నుంచి ఫిరాయింపులు చేసుకుని మరింత బలపడ్డారు. అయినా రాష్ట్రానికి ఏమీ చేయలేకపోయారు. మీరిచ్చిన లేఖే రాష్ట్ర విభజనకు బీజం అని తెలుసు. హైదరాబాదు కేంద్రపాలితమవుతుందని ఆశపడి సమైక్య ఉద్యమాన్ని పట్టించుకోలేదు. చివరకు ఉభయక్షవరమైంది. సర్లే జరిగినదేదో జరిగింది. కొత్త రాష్ట్రం కాబట్టి నిధులు కావాలి.

పైన మోదీ, కింద మీరు ఉంటే నిధులు కురుస్తాయని మీకు ఓట్లేసి ముఖ్యమంత్రిని చేశాం. పనులేమీ జరగలేదు. మీకూ బిజెపికి చెడింది. 2019లో బిజెపికి సీట్లు తగ్గవచ్చు కానీ వాళ్ల ఆధ్వర్యంలో సంకీర్ణ ప్రభుత్వం ఏర్పడుతుంది. మీరిక్కడ రాష్ట్రంలో అధికారంలో ఉంటే పైసలు రాలవు. బిజెపి ఓ పక్క పవన్‌ను, మరో పక్క వైసిపిని దువ్వుతోందంటున్నారు. ఎన్నికలకు ముందో, వెనుకో, బాహాటంగానో, చాటుమాటుగానో పొత్తు పెట్టుకోవచ్చు. ముగ్గురూ కలిసి ఏలతారో లేదో యిప్పుడే చెప్పలేం కానీ మీకు ఓటేస్తే మాత్రం కచ్చితంగా నిధులు రావు. అప్పుడు మీరే మా మీద సానుభూతి చూపించాలి' అనవచ్చు ఓటర్లు.  చూదాం ఏమవుతుందో.

**- ఎమ్బీయస్‌ ప్రసాద్‌**

**ఎమ్బీయస్‌: ఇది మాత్రమే తరుణమా? - 1/2**

March 22 , 2018 | UPDATED 21:11 IST

కొంతమంది తెలుగువాళ్లలో హఠాత్తుగా చురుకు పుట్టింది. తెలుగువాళ్లందరూ ఏకమై, ఏకతాటిపై నడిచి బిజెపిని ఎదుర్కునే తరుణమిదే అంటూ బోల్డు వాట్సప్‌లు వచ్చి పడిపోతున్నాయి. ఇది మాత్రమే తరుణమా, యింతకు ముందు రాలేదా? అని నా అనుమానం. ఇప్పుడున్న పరిస్థితి ఏమిటి? హోదా లేదు, పేరుకే ప్యాకేజీ తప్ప అదీ ఉత్తుత్తిదే అని. ఈ పరిస్థితి యిప్పుడే, యీ నెలలోనే వచ్చిందా? లేదే! హోదా తిరస్కరించడం నాలుగేళ్లగా ఉంది. ప్యాకేజీ యిస్తానని ఊరించడం రెండేళ్లగా ఉంది.

అప్పటి నుంచి ఆంధ్ర ముప్పు ఎదుర్కుంటోంది. టిడిపికి ముప్పంటారా యిప్పుడొచ్చింది. మహాప్రస్థానం ముందుమాటలో చలం అన్నాడు - 'కృష్ణశాస్త్రి బాధ ప్రపంచం బాధ', ప్రపంచం బాధ శ్రీశ్రీ బాధ' అని. ప్రపంచంలోని కష్టజీవుల వ్యథలను తలచుకుని శ్రీశ్రీ బాధపడతాడు. భావకవి ఐన కృష్ణశాస్త్రి 'నా ప్రేయసి నన్ను విడిచిపోయింది' అంటూ బాధపడుతూ మనల్ని బాధపెడతాడు. టిడిపి భావకవి లాటిది. దానికి కష్టం వస్తే మననూ బాధపడమంటుంది. బాబు చెప్తున్నారు - కేంద్రవైఖరికి నిరసనగా నల్ల బ్యాడ్జీలు ధరించాలట, రోజూ ఓ అరగంట నిరనస తెలపాలట!

ఆంధ్రను బిజెపి కొత్తగా దగా చేయలేదు. మోసం చేస్తోంది మొర్రో అని జనాలందరూ మొత్తుకుంటూ ఉంటే, 'ఛ, వాళ్లకు మనకు ఎంత చేశారు, మరే యితర రాష్ట్రానికి చేయనంత చేశారు. అంతకంటె ఎవ్వరూ చేయలేరు' అంటూ దబాయించి నోరు మూసినది టిడిపియే. 'రాజధానికి యింతే యిచ్చారు, పోలవరానికి అంతే యిచ్చారు, యిలా అయితే ఎప్పటికి పూర్తయ్యేను' అని తక్కిన అందరూ ఘోష పెడుతూంటే 'ఛా, అదేం లేదు 2019 కల్లా రెండూ పూర్తి చేసి చూపిస్తామని మభ్యపెట్టింది' టిడిపియే కదా! ఇప్పుడు యిద్దరి మధ్య చెడింది.

ఇప్పుడు బిజెపి కుట్ర చేసింది, తిట్టండి అని మనల్ని వేధిస్తున్నారు. మేం యిచ్చిన డబ్బుతో ఒళ్లు చేసిన సినిమావాళ్లు యింత కుట్ర జరుగుతూంటే నోరు మెదపరేం? అని టిడిపి ఎమ్మెల్సీ ఘాటుగా నోరు పారేసుకున్నారు. మీరు లేచినప్పుడే మేం లేవాలా? అంటూ పోసాని ఘాటున్నరగా జవాబిచ్చారు. టిడిపి వారు బిజెపిని ఉద్దేశించి 'రాజకీయంగా కక్ష ఉంటే మమ్మల్ని వేధించండి, కానీ ఆంధ్ర ప్రజలకు శిక్ష వేయకండి' అని నివేదనలు ఒకటి! అక్కడికి టిడిపివారు మాత్రమే తెలుగువారయినట్లు, తక్కిన పార్టీల వారు కానట్లు! తమకు గిట్టని రాష్ట్రం కాబట్టి ఆంధ్రకు బిజెపి నిధులివ్వలేదని అంటున్న టిడిపి వారు మాత్రం రాష్ట్రంలో ఏం చేశారు?

ప్రతిపక్ష పార్టీని ఎన్నుకున్న నియోజకవర్గాలకు నిధులు లేకుండా ఎండ గట్టలేదా? అధికార పార్టీలోకి ఫిరాయించిన ప్రతి ఎమ్మెల్యే చెప్పాడు. 'మా నియోజకవర్గంలో అభివృద్ధి పనులు ఆగిపోయాయి. జన్మభూమి కమిటీలు వేసి అధికారాలన్నీ వాళ్లకిచ్చి మమ్మల్ని నిర్వీర్యులను చేశారు. పనులు జరగకపోవడంతో మా ఊరి ప్రజలంతా అధికార పార్టీలో చేరమనడంతో వారి మాట శిరసావహించా' అని. అదే పని బిజెపి నిస్సిగ్గుగా చేస్తోంది. ఆంధ్రకు హోదా యివ్వలేదు కానీ బిహార్‌ ఎన్నికలకు ముందు వేలం పాటలో లక్షల కోట్లు ఆఫర్‌ చేశారు. కశ్మీరులోనూ అంతే. ఇక్కడ ఋణమాఫీకి నో అన్నారు కానీ యుపిలో ఎస్‌ అన్నారు.

బిజెపి తీరు యింత అధ్వాన్నంగా ఉన్నా దానితో బాబు అంటకాగారు. ఆ విషయాన్ని ఎత్తి చూపితే టిడిపి అభిమానులు మొదటి రోజు నుంచే పోట్లాడాలా? అని వాదిస్తున్నారు. మొదటి రోజు కాదు, మొదటి ఏడాది కాదు, టెర్మ్‌లో సగకాలం రెండున్నరేళ్లు పూర్తయ్యాకైనా గుర్తించాలిగా మన ఫార్టీ ఇయర్స్‌ ఇండస్ట్రీ సారు! అప్పటికి కూడా తెలియకపోతే ఆయనేం మేధావి? ఆయనేం చాణక్యుడు, దూరదర్శి, దీర్ఘదర్శి ఎట్సెట్రా? ఆయనకు తెలుసు, కానీ బయటపెడితే ఆంధ్రులు నిరాశకు గురై ఆత్మహత్యలకు పాల్పడతారని గుంభనంగా ఉన్నాడు అని కూడా వాదించవచ్చు. అలాటి పరిస్థితుల్లో మిన్నకుంటే పోయేది.

కానీ సన్మానాలు, సత్కారాలు, అసెంబ్లీ తీర్మానాలు, యింతకు మించిన ప్యాకేజీ లేదంటూ జనాలను మభ్యపెట్టడం తప్పు కదా! పైగా హోదా కోసం ఆందోళనలు చేస్తే జైల్లో పెట్టారు, కేసులు పెట్టారు. ఈ నెలలోనే ప్లేటు ఫిరాయించారు. ఇప్పటికైనా ఆ కేసులు ఎత్తించేయాలి కదా.

లేటెస్టుగా తెలుగువారందరూ ఏకమై బిజెపిని ఎదిరించాలని మనకు పిలుపొకటి. సాటి తెలుగు ముఖ్యమంత్రి కెసియార్‌తో మాట్లాడినట్లు, ఒప్పించినట్లు లేదు. పార్లమెంటులో తెరాస వాళ్లు రగడ చేసి అవిశ్వాస తీర్మానం చర్చకు రాకుండా చేస్తున్నారు. సరే ఆయనది పక్క రాష్ట్రం. సొంత రాష్ట్రంలో మరో తెలుగు నాయకుడు జగన్‌తో మాట్లాడానికి నామోషీ ఎందుకు? హోదా కోసం భుజం కలుపుతున్నారా? జగన్‌ అంటే వ్యక్తిగతంగా యిష్టం లేకపోవచ్చు కానీ ఆయనకూ కోట్లాది మంది ఓటేశారు. మీకంటె 5 లక్షల ఓట్లు మాత్రమే తక్కువ తెచ్చుకున్నాడు.

అఖిలపక్షం వేసి అందర్నీ కలుపుకుని పోకుండా మేమొక్కరమే పోరాటవీరులం, మీరంతా ద్రోహులు అంటే ఎలా? విజయసాయి రెడ్డి ప్రస్తుతం మోదీ చుట్టూ ప్రదక్షిణాలు చేస్తూ ఉండవచ్చు. కానీ మీ అవిశ్వాస తీర్మానంపై కౌంటర్‌సైన్‌ చేస్తానని వైకాపా అంది కదా. తను స్వయంగా ఓ తీర్మానం పెట్టింది కదా. అయినా దగ్గరకు రానీయరెందుకు? ఇక్కడ మీ పార్టీ ప్రయోజనాలే ఎక్కువై పోయాయా? ఇద్దరూ  కనీసం యీ విషయంలో కలిసి పోరాడితే ఏమైనా రాలుతుందేమోనని ఆశగా ఎదురు చూసే తెలుగు ప్రజల గోడు మీకు పట్టదా? నిందితులు ప్రతిపాదించిన తీర్మానంపై మేం సంతకం పెట్టం అంటారు.

ప్రతిపక్ష నాయకుల పేర్లు ఉచ్చరించడానికి కూడా యిష్టపడక ఎ1, ఎ2 అంటూంటారు. ఆ పంచాయితీ యిప్పుడు అవసరమా? నిందితులేమిటి, పార్లమెంటులో ఎంతోమంది క్రిమినల్సే ఉన్నారు. క్రిమినల్స్‌ను ఎన్నికలలో పాల్గొనకుండా చేద్దామని సుప్రీం కోర్టు సూచిస్తే కేంద్రం ఒప్పుకోలేదు. టిడిపి ఎంపీల్లో కేసుల్లో యిరుక్కున్నవాళ్లు లేరా? విజయసాయి రెడ్డి కలిశాడు అనే టాపిక్కే ఎక్కువసార్లు చెప్తున్నారు. అందులో ఆశ్చర్యమేముంది, రాష్ట్రపతి ఎన్నికల దగ్గరనుంచి వారి పొత్తు తెలుస్తూనే ఉంది కదా. ఇవాళ్లే డిస్కవర్‌ చేసినట్లు ఉలుకెందుకు?

జగన్‌కు విశ్వసనీయత లేదు కాబట్టి దగ్గరకు రానీయటం లేదు అంటారు మీ ప్రతినిథులు. ఈ విషయంలో తమరికుందా? బిజెపి హోదా యివ్వకపోయినా, ప్యాకేజీ యివ్వకపోయినా మీవాళ్లను అక్కడ మంత్రుల్ని చేశారు, వాళ్లను మీ దగ్గర మంత్రుల్ని చేశారు, ఆహాఓహో అన్నారు. ఇప్పుడు అదంతా అబద్ధం, ఉత్తుత్తిదే అంటున్నారు. మీరు రంగు మార్చినపుడల్లా ప్రజలకు ఆ రంగు పూసేస్తున్నారు. మీరు హోదా అక్కరలేదన్నపుడు ప్రజలకు కూడా అక్కరలేదు ప్యాకేజీ కావాలని చెప్పారు. ఇప్పుడు ప్యాకేజీ కాదు, హోదా అంటున్నారు, ప్రజలూ అదే అనాలిట. అనకపోతే రాష్ట్రద్రోహులట.

మేమే ఆంధ్రరక్షకులం అని చెప్పుకోవడానికి తక్కిన అందర్నీ దోషుల్ని చేస్తున్నారు. పవన్‌ మీకు వ్యతిరేకమయ్యాడు కాబట్టి అతను దుష్టుడు, దుర్మార్గుడు అయ్యాడు. బిజెపి వాళ్లు కేంద్రం యిచ్చిన నిధులు ఎలా వాడారంటూ మిమ్మల్ని ప్రశ్నించడం మొదలుపెట్టారు కాబట్టి, అసెంబ్లీ సీట్లను పెంచం పొమ్మన్నారు కాబట్టి వాళ్లు వంచకులు, నమ్మకద్రోహులు అయ్యారు. ఇవన్నీ టిడిపి సమస్యలు. ఆంధ్రప్రజల సమస్యలు కావు. వాళ్లకు కావలసినది నిధులు, వాటిని సవ్యంగా వినియోగం చేసే రాష్ట్రప్రభుత్వం. అవి ఎవరు యిస్తారని వాళ్లు నమ్మితే వాళ్లకే ఓటేస్తారు.

పార్లమెంటులో ఏదో ఒక విధంగా అవిశ్వాస తీర్మానం ప్రవేశపెట్టనీయటం లేదు కాబట్టి బిజెపికి ప్రజాస్వామ్యం మీద నమ్మకం లేదని టిడిపి యీరోజు కనుక్కుంది. అవును నిజమే, బిజెపికి చాలినంత మెజారిటీ ఉన్నా, అవిశ్వాస తీర్మానం వీగిపోతుందని కచ్చితంగా తెలిసినా, ఆ తీర్మానంపై చర్చ జరగనీయడమే యిష్టం లేదు. ఎందుకంటే హోదా విషయంలో ఎప్పుడూ చెప్పినదే చెప్తారు కానీ ఆ తీర్మానమంటూ పెట్టాక ప్రభుత్వ వైఫల్యాల గురించి బోల్డంత చర్చ జరుగుతుంది.

దానికి ప్రభుత్వం యిచ్చే సమాధానం నమ్మేవాళ్లు నమ్ముతారు, నమ్మనివాళ్లు నమ్మరు. కానీ కర్ణాటక ఎన్నికల ముందు అలాటి చర్చ రావడం పెద్ద తలకాయ నొప్పి వాళ్లకు. అందుకని ఎడిఎంకెను గిల్లి ఆ పని చేయిస్తున్నారు. తెరాస ఎజెండా తెరాసది. ఇలాటి ట్రిక్కులు కాంగ్రెస్సూ వేసింది.  కాంగ్రెసు సమైక్యవాదులు అవిశ్వాస తీర్మానం పెట్టిస్తే కమలనాథ్‌ తెలంగాణ కాంగ్రెసు నాయకులు పొన్నం ప్రభాకర్‌ లాటి వాళ్లకు చెప్పి వెల్‌లో నిలబడి గోల చేయించారు. తీర్మానం చర్చకు రాకుండా అడ్డుకున్నారు. ఇప్పుడు బిజెపి అదే పని చేస్తోంది.

ఇలా ప్రజాస్వామ్యాన్ని తుంగలోకి తొక్కడం వారికేమైనా కొత్తా? విభజన బిల్లును అడ్డగోలుగా పాస్‌ చేయించినప్పుడు కాంగ్రెసుకు తానతందానా అన్నది బిజెపియే కదా. వీళ్ల మద్దతు లేకుండా కాంగ్రెసు అలా చేయగలిగేదా? ఈ ముక్క టిడిపివాళ్లు బిజెపిని ఎన్నడైనా అడిగారా? కాంగ్రెసును మాత్రమే తిట్టారు. ఇప్పుడు విడిపోయాక బిజెపికి కూడా ప్రజాస్వామ్యం పట్ల గౌరవం లేదని మనకు చెపుతున్నారు అదేదో కొత్త విషయమైనట్లు! కావాలనుకుంటే లైట్లు ఆర్పేసైనా చట్టాలు చేసే క్రియలో భాగస్వామి ఐన బిజెపి పార్లమెంటులో యీ రోజు చీమ చిటుక్కుమన్నా సభ సవ్యంగా లేదంటూ చర్చను వాయిదా వేస్తోంది.

ఇలా చేస్తే ఆంధ్రులు తమను అపార్థం చేసుకుంటారన్న చింత కూడా లేకుండా బిజెపి వ్యవహరిస్తోంది. ఏమిటో వాళ్ల ధీమా? ఇప్పుడు వాళ్ల ముందున్న ఎజెండా బాబు పరువు తీయడం. అసెంబ్లీలో ప్రతిపక్షంగా వ్యవహరిస్తూ, వైకాపా పాత్ర కొట్టేసింది. నాలుగేళ్లుగా రాష్ట్ర కాబినెట్‌లో పాలుపంచుకుంటూ వచ్చినా రాష్ట్ర వైఫల్యాలను బిజెపి తన ఖాతాలో వేసుకోవటం లేదు. టిడిపికే అంటకడుతోంది. ''భలేకోడళ్లు'' సినిమాలో ఓ డైలాగుంది. చలం తన సోదరులతో 'ఈ ఆకాశరామన్న ఉత్తరం మన ముగ్గురిలో ఎవరో ఒకరు రాసి ఉంటారు. మీ ఇద్దరిలో ఎవరు?' అంటాడు. అంటే అప్పటికే తను బయటకు దూకేశాడన్నమాట.

అలాగ బిజెపి ఇప్పుడు పట్టిసీమ ప్రాజెక్టులో పంపుల లెక్క, దానిపై కాగ్‌ వ్యాఖ్యల దగ్గర్నుంచి లాగి టిడిపిపై నెట్టేస్తోంది. దానితో బాటు పవన్‌ ద్వారా సాఫ్ట్‌ టార్గెట్‌గా లోకేశ్‌ని దొరకబుచ్చుకున్నారు. బాబుని జైలుకి పంపిస్తే సింపతీ పుట్టి వ్యూహం దెబ్బ తింటుదన్న జంకు ఉంది. కానీ లోకేశ్‌ని పంపిస్తే సింపతీ ఉండదు. లోకేశ్‌ సాధించినందంటూ ఏమీ లేదు యిప్పటిదాకా. శృంగారసాధన మాత్రం చేశారంటూ పాత ఫోటోలు బయటకు తీసి ఆరేస్తున్నారు. మా అబ్బాయికి చాలా క్రమశిక్షణ ఉంది అని బాబు చెప్పుకుంటున్నారు. ఇవన్నీ డెలికేట్‌ వ్యవహారాలు. మన గురించి మనం చెప్పుకోవచ్చు. కుటుంబ సభ్యుల గురించి మనంతట మనమే సర్టిఫికెట్లు యిచ్చేయకూడదు. రేపు ఏం బయటకు వస్తుందో ఎవరికి తెలుసు?

బిజెపి, పవన్‌ ఆరోపణలు చేస్తూ ఉంటే బాబు చూస్తూ ఊరుకుంటారా? గమనించారా, 'ఇది 1995 ఆగస్టు సంక్షోభం వంటిది' అంటూ పోలిక తెచ్చారు. అది ఎన్టీయార్‌ను బాబు వెన్నుపోటు పొడిచిన ఘట్టం. ఇప్పుడు బిజెపి తనను వెన్నుపోటు పొడిచిందని చెపుదామనుకుంటే దాన్ని వాడకూడదు. లక్ష్మీపార్వతి వచ్చి టిడిపి వ్యవహారాల్లో కలగజేసుకోవడంతో ఎన్టీయార్‌తో విభేదించి, కొందరు బయటకు వెళ్లి పార్టీలు పెట్టుకుని దెబ్బ తిన్నారు. బాబు అలాటి సాహసాల జోలికి వెళ్లకుండా, మీడియా సాయంతో ఉన్న పార్టీనే కైవసం చేసుకుని ఎన్టీయార్‌నే బయటకు పంపారు. ఇప్పుడా పోలిక పొసగదనిపిస్తుంది.

కానీ బాబు అంతరార్థం 'అప్పుడు ఎన్టీయార్‌ లక్ష్మీపార్వతికి ప్రాధాన్యత యిచ్చి నన్ను నిర్లక్ష్యం చేశారు. అనుభవించారు. ఇప్పుడు మీరు వైసిపికి ప్రాధాన్యత యిచ్చి నన్ను నిర్లక్ష్యం చేస్తున్నారు. మీరూ ఎన్టీయార్‌లాగే అనుభవిస్తారు, మీపై నిందలు మోపి, నా అనుకూల మీడియా సాయంతో మీ ఆంధ్ర యూనిట్‌ను కబళించివేస్తా, జాగ్రత్త' అన్న హెచ్చరిక కాబోలు.  (సశేషం) **- ఎమ్బీయస్‌ ప్రసాద్‌**

**ఎమ్బీయస్‌: ఇది మాత్రమే తరుణమా? - 2/2**

March 22 , 2018 | UPDATED 23:04 IST

నిజానికి టఫెస్ట్‌ జాబ్‌ బిజెపిది. టిడిపిపై జనాలు నమ్మే స్థాయిలో అవినీతి ఆరోపణలు చేయాలి. ఇన్నాళ్లూ యింత అవినీతి జరుగుతున్నా తాము మౌనంగా ఎందుకు ఉన్నామో చెప్పుకోగలగాలి. రాష్ట్రానికి తాము హోదా, నిధులు యివ్వకపోవడానికి తప్పంతా టిడిపిమీద చాకచక్యంగా తోసేయాలి. హోదా యికపై ఉండదని బిజెపి చెపితే నమ్మామనీ, కానీ యిప్పటికే హోదా అనుభవిస్తున్న రాష్ట్రాలకు పొడిగించడంతో తాము యిప్పుడు కంగు తిన్నామని టిడిపివాళ్లు చెపుతున్నారు.

వాళ్లకు హోదా కొనసాగించాలన్న నిర్ణయం 10 మంది సిఎంలు కలిసి తీసుకున్నదని, దానిలో ఆంధ్ర ప్రతినిథి ఉన్నారని బిజెపి వాళ్లు గుర్తు చేస్తున్నారు. ఇక హోదాకు బదులుగా యిస్తానన్న ప్యాకేజీ గురించి టిడిపి ఎన్‌డిఏలోంచి బయటకు వచ్చిన మర్నాడే జేట్లే ప్రకటన చేశాడు. '6 ప్రాజెక్టులకు రూ.16,725 కోట్ల ఋణాన్ని ఇపిఏ ద్వారా యిప్పిస్తామని, దానిలో 90% తిరిగి చెల్లించే బాధ్యత మాదేననీ 2016 సెప్టెంబరులోనే ప్రతిపాదించాం. రాష్ట్రం దానికి సరేనంది. కానీ అడుగు ముందుకు వేయలేదు.

2018 జనవరిలో వచ్చి అబ్బే ఇపిఏ ద్వారా వద్దు నాబార్డ్‌ ద్వారా అంది. స్పెషల్‌ పర్పస్‌ వెహికిల్‌ (ఎస్‌పివి) పెట్టుకోండి, నాబార్డ్‌ ద్వారా యిప్పిస్తాం అన్నాం. ఫిబ్రవరి 7 న రాష్ట్ర అధికారులు వచ్చి వివరాలు కనుక్కుని చెపుతామన్నారు. అప్పటినుంచి యిప్పటిదాకా ఉలుకూ, పలుకూ లేదు. మేం వాళ్ల గురించి కాచుకుని ఉన్నాం.'' అన్నాడు. ప్రత్యేక హోదా గురించి, ప్రత్యేక ప్యాకేజీ గురించి పార్లమెంటులో ఎప్పటికైనా చర్చ జరిగినా జేట్లే యివే చెప్తారు. దీనికి టిడిపి సరైన సమాధానం ఎలా చెప్పగలదు? ఋణభారం 10% మాత్రమే అయినా ఇఎపి ఎందుకు వద్దన్నారు? ఆ ఋణాలతో పాత అప్పులు తీర్చుకోవడం ఇపిఏలో, ఎస్‌పివిలో కుదరదు. అప్పు తీసుకుని దాన్ని ఆ ప్రాజెక్టుల మీద కాకుండా వేరేలా ఖర్చు పెడదామనుకున్నాం అని ప్రజలకు ఎలా నచ్చచెప్పగలదు?

ఇక నిధులు ఎలా ఖర్చు పెట్టారన్నదానిపై యుసిలు యివ్వలేదని జేట్లే అన్నాడు. ఇచ్చామని జవాబివ్వవలసినది ఎవరు ముఖ్యమంత్రి లేదా ఆర్థికమంత్రి లేదా ఆర్థిక శాఖ సెక్రటరీ. వారికి బదులుగా కుటుంబరావు చెపితే ఎలా? ఆయనకు జేట్లేని ఖండించేటంత స్టాండింగ్‌, స్టేచర్‌ ఉందా? ప్రతి చిన్న విషయం గురించి మాట్లాడుతున్న బాబు యుసి గురించి పెదవి విప్పటం లేదు. ఎంతసేపు చూసినా బిజెపి, వైసిపి, పవన్‌ కుమ్మక్కయ్యాయి అని ఆరోపించడం తప్ప మరొకటి చేయటం లేదు.

నిజమే కుమ్మక్కయ్యాయి. సో వాట్‌? మీరు చేయవలసినది ఏ మేరకు చేశారు అనేది ప్రజలకు జవాబు చెప్పుకోవలసినది మీరు. 'విజయసాయి రెడ్డి ప్రధాని కార్యాలయం చుట్టూ తిరుగుతున్నారు, అలాటి అవినీతిపరుల్ని వాళ్లు ఎలా రానిస్తున్నారు?' అంటూ బాబు ఊహూ మండిపడుతున్నారు. అవినీతిపరుడు అనేది నింద. రాజ్యసభ ఎంపీ అనేది పదవి. ఆ హోదాతో ప్రధానిని కలిసే హక్కుంది. టిడిపికి వ్యతిరేకంగా డాక్యుమెంట్లు సేకరించే యిచ్చే హక్కూ ఉంది. అంత ఉలికిపాటు అనవసరం. ఇంతెందుకు బాబు బిజెపితో తెగతెంపులు చేసుకున్నారు, రాష్ట్రంలో ఒకరి మీద ఒకరు నిప్పులు చెరుగుతున్నారు. కేంద్రంపై అవిశ్వాసం పెట్టారు.

మళ్లీ బాబుకి అత్యంత సన్నిహితులు వెంకయ్యనాయుడుతో మంతనాలు జరుపుతున్నారు. (వెంకయ్య రాజకీయాలకు అతీతంగా ఉన్నారని అనుకునేవాళ్లకి ఒక దణ్ణం). టిడిపి ఎంపీలు కొంతైనా నిధులివ్వండని కేంద్రమంత్రితో బేరాలాడుతున్నారుట. మహారాష్ట్ర బిజెపి మంత్రితో టిడిపి ఎమ్మెల్యే మాట్లాడారట. ఇవన్నీ రాజకీయాల్లో సహజం. ఇక వైసిపి సలహాదారు ప్రశాంత కిశోర్‌ అమిత్‌ షా మీటింగులో పాల్గొన్నారంటూ టిడిపి అభిమానులు ఒక వార్తను ప్రవేశపెట్టి భంగపడ్డారు. పోనుపోను యిలాటివి ఎన్ని వస్తాయో!

బాబుపై అవిరళంగా నిందలు మోపడానికి అమిత్‌ నిశ్చయించు కున్నారనేది స్పష్టమైంది. ఆంధ్ర రాజకీయాల్లోకి రామ్‌ మాధవ్‌ను రంగంలోకి దింపడంతోనే సీరియస్‌నెస్‌ తెలియవచ్చింది. రామ్‌ మాధవ్‌ అమలాపురానికి చెందిన బ్రాహ్మణుడు. అతని తండ్రి ఆరెస్సెస్‌ కార్యకర్త. హెగ్‌డేవార్‌ పేరులోని 'రామ్‌'ను గోల్వాల్కర్‌ పేరులోని 'మాధవ్‌'ను కలిపి ఆ పేరు పెట్టారు. ఎలక్ట్రికల్‌ యింజనీరింగులో డిప్లొమా, మైసూరు యూనివర్శిటీ నుంచి పొలిటికల్‌ సైన్సులో ఎమ్మే ఉన్నాయి. భారతీయ ప్రజ్ఞ అనే మాసపత్రిక నడిపాడు. మంచి వక్త, అనువాదకుడు, కాలమిస్టు, జాతీయ మీడియాతో సత్సంబంధాలు ఉన్నవాడు. 2003లో వెంకయ్య నాయుడు సిఫార్సుతో ఆరెస్సెస్‌ అతన్ని దిల్లీకి పంపింది, ఆరెస్సెస్‌కు స్పోక్స్‌పర్శన్‌గా ఉండేవాడు.

ప్రస్తుత జాతీయ భద్రతా సలహాదారు, మోదీకి అత్యంత ఆత్మీయుడు ఐన అజిత్‌ దోవల్‌కు కుమారుడు శౌర్య దోవల్‌కి చెందిన ''ఇండియా ఫౌండేషన్‌'' లో డైరక్టరుగా ఉంటూ మోదీకి, దోవల్‌కు కూడా ఆత్మీయుడయ్యాడు. ప్రపంచ దేశాలన్నీ చుట్టి వచ్చాడు. వేషభాషల్లో ఆధునికంగా ఉండడమే కాకుండా, ఆధునిక సాంకేతిక పరిజ్ఞానం కూడా పుష్కలంగా ఉన్నవాడు. మోదీ గుజరాత్‌ ముఖ్యమంత్రిగా ఉండగా ఆ ఫౌండేషన్‌ ద్వారా విదేశీ రాయబారులను, విదేశీ స్కాలర్లను, జర్నలిస్టులను గుజరాత్‌ తీసుకుని వెళ్లి అక్కడి అభివృద్ధిని చూపిస్తూ అనుకూలంగా నివేదికలు తయారేట్లు చూసేవాడు.

మోదీ ప్రధాని అయ్యాక ఆరెస్సెస్‌ సంస్థ అతన్ని 2014లో బిజెపికి పంపించింది. నెల తిరక్కుండా జనరల్‌ సెక్రటరీ అయ్యాడు. అమెరికా వంటి విదేశాలకు వెళ్లి మోదీకి అనుకూలంగా లాబీయింగ్‌ చేసి, అక్కడ మోదీ సమావేశాలు విజయవంతం అయ్యేట్లు కృషి చేశాడు. బిజెపి థింక్‌ట్యాంక్‌లో ఒకడు. ప్రసారభారతికి చైర్మన్‌గా ఎ. సూర్యప్రకాశ్‌, ఇండియన్‌ కౌన్సిల్‌ ఫర్‌ హిస్టారికల్‌ రిసెర్చికి చైర్మన్‌గా యల్లాప్రగడ సుదర్శనరావు అనే తెలుగువారి నియామకాలలో రామ్‌ మాధవ్‌ హస్తం ఉందంటారు. ఈశాన్య రాష్ట్రాలలో, కశ్మీర్‌లో బిజెపి సాధించిన విజయాలు అతని వ్యూహఫలాలే.

ఇప్పుడు ఆంధ్ర బాధ్యత (ఆపరేషన్‌ గరుడ అంటున్నారు) అప్పగించినట్లుంది. వస్తూనే బాబు వెన్నుపోటు దగ్గర్నుంచి చరిత్ర మొదలుపెట్టాడు. టిడిపి వాదనలను సమర్థవంతంగా ఎదుర్కోవడానికి స్థానిక బిజెపి నాయకులు చాలటం లేదనుకున్నారేమో, అమిత్‌ యిప్పటిదాకా జాతీయ రాజకీయాల్లోనే ఉన్న జివిఎల్‌ నరసింహారావును రాజ్యసభ ఎంపీ చేసి, ఆయన్ని కూడా ఆంధ్ర రాజకీయాల్లోకి దింపారు. ఆయన 'మయసభ కట్టడానికి డబ్బులిస్తారా?' అనే ఘాటైన విమర్శలు చేసి అందరి దృష్టిలో పడ్డాడు. వీళ్లందిరినీ టిడిపి వాదనలను తిప్పికొట్టడానికి వాడుకుంటారు.

బిజెపి చేపట్టిన 'ఆపరేషన్‌ ద్రవిడ్‌', 'ఆపరేషన్‌ గరుడ' గురించి నటుడు శివాజీ చెప్పుకొచ్చిన దానిలో నాకేమీ వింత కనబడలేదు. బిజెపి యిలాటి వ్యూహాలతోనే అనేక రాష్ట్రాలలో నెగ్గింది. దానికి కౌంటర్‌గా వ్యూహాలు రచించేవాళ్లూ ఉంటారు. ఎవరు ఏ మేరకు గెలుస్తారనేది భవిష్యత్తే చెపుతుంది. రాష్ట్రంలో బిజెపికి కాలు మోపే స్థలమే లేదు, టిక్కెట్లు యిచ్చేందుకు నాయకులే లేరు అని టిడిపి నాయకులు హుంకరిస్తున్నారు కానీ టిడిపి నుంచే చాలామంది అటు వెళ్లినా ఆశ్చర్యపడనక్కరలేదు.

అసెంబ్లీ సీట్ల సంఖ్య పెరుగుతూందంటూ టిడిపి వైసిపీ నుంచి చాలామందిని తెచ్చుకుంది. ఇప్పుడది లేకపోవడంతో టిక్కెట్లు దొరక్క భంగపడేవాళ్లు చాలామంది తయారవుతారు. వాళ్లు జనసేనలోకి దూకవచ్చు. అక్కడ అన్ని సీట్లూ ఖాళీయే. ఎక్కడ టిక్కెట్టడిగినా యిస్తారు. ఎన్నికల తరుణంలో పవన్‌ 'నాకు అనుభవం చాలదు, నిధులు లేవు, ప్రస్తుతానికి బిజెపికి మద్దతిస్తున్నాను' అని ప్రకటించి తప్పుకుంటే వాళ్లే బిజెపి అభ్యర్థులుగా మారవచ్చు. 40 మంది దాకా మాతో టచ్‌లో ఉన్నారని జనసేన చెప్పుకుంటోంది. వాళ్లందరూ ఎమ్మెల్యేలు కాకపోవచ్చు, అసంతృప్తులు కూడా ఉండవచ్చు.

2014లో టిడిపి-బిజెపి కూటమికి కాపులు సపోర్టు చేశారు. కాపు రిజర్వేషన్‌ బిల్లు అటకెక్కడంతో వాళ్లు అలిగివున్నారు. 2019 నాటికి వాళ్లలో చీలిక రావచ్చు. అలాగే 2014లో బ్రాహ్మణులు, వైశ్యులు టిడిపిని సపోర్టు చేశారు, జగన్‌ వస్తే మొత్తం క్రైస్తవం అయిపోతుందన్న భయంతో! ఇప్పుడు రామ్‌ మాధవ్‌ రాకతో వాళ్లు కన్‌ఫ్యూజ్‌ అవుతారు - ఓటు టిడిపికా, బిజెపికా అని. ఇక జగన్‌ విషయానికి వస్తే 2014 నాటి ఓటు బ్యాంకు స్థిరంగా అలాగే ఉందనుకోవడానికి లేదని నంద్యాల ఉపయెన్నికే చాటిచెప్పింది. వైయస్సార్‌ని అభిమానించేవాళ్లు కూడా ఆయన పోయిన పదేళ్లదాకా అవే జ్ఞాపకాలతో ఉన్నారనుకోవడం అవివేకం.

ఈ మధ్యలో చాలామంది నాయకులు వైసిపిని వీడి వెళ్లిపోయారు. అందువలన బిజెపి ఆంధ్రలో తనకు చోటు ఉందనే నమ్మకంతోనే ముందుకు వెళుతుంది. దాని కోసం ఎంతటి ప్రయత్నమైనా చేస్తుంది. మాకు యిప్పటికే 48 వేల మంది బూత్‌ స్థాయి కార్యకర్తలున్నారని అమిత్‌ చెప్తున్నాడు. బాబుని గద్దె దింపడానికి జగన్‌ ఎంతకైనా తెగిస్తాడు. కేంద్రంలో ఎవరుంటే వాళ్లతో కుమ్మక్కవుతాడు. ఎన్నికలకు ముందే బాబు ప్రభుత్వాన్ని అవినీతి ఆరోపణలపై రద్దు చేయమని అడగవచ్చు. సెప్టెంబరు 1 కల్లా రద్దు చేస్తారని శివాజీ అన్నారు కూడా. కానీ అలాటి పని చేసి బాబుపై సింపతీ పెంచుతారని నేను అనుకోను.

ఇటీవల గమనిస్తున్న దేమిటంటే - టిడిపి అభిమానులు ఉపయెన్నికలలో బిజెపి ఓటముల పట్ల చంకలు గుద్దుకుంటున్నారు. అదేదో తమకు లాభిస్తుందనుకుంటున్నారు. కానీ మనం ఒప్పుకోవలసినది ఏమిటంటే - 2019లోపున మోదీకి బలమైన ప్రత్యర్థి ఎవరూ తయారు కాలేరు. ఈ తృతీయ కూటమికి (ఏర్పడితే) ఓ 100 కంటె వచ్చే ఛాన్సు లేదు.

నాయకులందరూ అహంభావులే. ఏం కలుస్తారు? ఇక రాహుల్‌ ఎప్పటికి ఎదిగేను? బిజెపికి బలం తగ్గితే ఎన్‌డిఏని నడిపించడానికి మోదీ కాకుండా మరొకరిని తీసుకుని వస్తారనుకోవడానికీ అవకాశం కనబడటం లేదు. తను తప్ప మరొకరూ ఎవరూ వెలగకుండా మోదీ జాగ్రత్త పడ్డాడు. మోదీకి మధ్యతరగతి మద్దతు తగ్గింది కానీ కార్పోరేట్‌ మద్దతు ఏమీ తగ్గలేదు. మోదీకి ఉన్న ప్రజాకర్షణ, వాగ్ధాటి వేరెవరికీ లేవు. ఎస్పీ, బియస్పీల్లా ప్రాంతీయ పార్టీలు ఐక్యమైతేనే బిజెపిని నిలవరించగలరు. అక్కడ పామూ, ముంగిసా కలిశాయి. ఆంధ్రలో ఆ క్వశ్చనే లేదు. ఇవన్నీ గమనించిన ఆంధ్ర ఓటరు కొంతమేరకు బిజెపిని ఆదరించినా నేను ఆశ్చర్యపడను. (సమాప్తం)

**- ఎమ్బీయస్‌ ప్రసాద్‌**

2018 మార్చి టాబ్లాయిడ్‌కై ఎమ్బీయస్‌: యుపిలో బిజెపి పరాభవం

ఉత్తర ప్రదేశ్‌లో యోగి ఆదిత్యనాథ్‌కు, అతని ఉప ముఖ్యమంత్రి కేశవ్‌ మౌర్యాకు తాము ఖాళీ చేసిన పార్లమెంటు నియోజకవర్గాలలో మార్చి 11న జరిగిన ఉపయెన్నికలలో తీవ్ర పరాజయం ఎదురైంది. నాలుగేళ్ల క్రితం మూడేసి లక్షల మెజారిటీతో గెలిచిన సీట్లవి! 1989 నుంచి యోగి గురువు, యోగి గెలుస్తూ వచ్చిన గోరఖ్‌పూర్‌ పార్లమెంటు సీటు బిజెపి చేజారింది. 10 రోజుల పాటు విపరీతంగా ప్రచారం చేసి, 7, 8 ర్యాలీలు నిర్వహించి 'అభ్యర్థిని కాదు, నన్ను చూడండి' అని ప్రచారం చేసినందుకు కాబోలు ఓటర్లు ఓడించేశారు. బిజెపి వారు యోగిని ఒక స్టార్‌ కాంపెయినర్‌గా చూపిస్తూ కర్ణాటకలో తిప్పుతున్నారు. ఇంట్లో చూస్తే ఈగలమోత అయింది. అమేఠీ పార్లమెంటు నియోజకవర్గంలో ఒక మునిసిపాలిటీలో నెగ్గిన బిజెపి అభ్యర్థిని చూసి బిజెపి మురిసింది. గుజరాత్‌ ఎన్నికలలో రాహుల్‌ ప్రచారం చేస్తూ ఉంటే అతనికి ప్రతిగా యితన్ని తిప్పింది. ఇప్పుడు యోగి కేసులో గతంలో 5.39 లక్షల ఓట్లు తెచ్చుకున్న మొత్తం పార్లమెంటు స్థానమే 22 వేల ఓట్ల తేడాతో ఎగిరింది. దీనిలో నెగ్గిన ప్రవీణ్‌ నిషాద్‌ను రేపు కర్ణాటకలో కాంగ్రెసు వారు యోగి వెళ్లిన చోటకల్లా తిప్పుతారేమో! ఉపముఖ్యమంత్రి నియోజకవర్గమైన ఫూల్‌పూర్‌లో గతంలో అతను 3.08 లక్షల మెజారిటీ తెచ్చుకున్న చోట యీసారి ఎస్పీ అభ్యర్థి నెగ్గాడు. బియస్పీ చేతులు కలపడం చేతనే యిది సంభవమైందన్న మాట నిజమే కానీ, బిజెపి పాలన పట్ల అసంతృప్తి పెరుగుతోందని గుర్తించడం ఆ పార్టీకి మంచిది. ఎందుకంటే రెండు విఐపి స్థానాలలోనూ యిలా ఉందంటే, యిక తక్కిన చోట యింతకంటె అధ్వాన్న పరిస్థితి ఏర్పడవచ్చు.

అసెంబ్లీ ఎన్నికలలో కాంగ్రెసుతో పొత్తు పనిచేయలేదని గ్రహించగానే అఖిలేశ్‌ 'మాయావతి అత్త సహకరిస్తే బిజెపిని ఓడించవచ్చు' అన్నాడు. మాయావతి బదులివ్వలేదు. ఈ ఉపయెన్నికలు రాగానే ఎస్పీ తన అభ్యర్థులను నిలుపుదామనుకుంది. ప్రతిపక్షంలో ఉండగా బియస్పీ ఉపయెన్నికలలో పాల్గొనదు. అందువలన వాళ్ల సహకారం తీసుకుని, బదులుగా రాజ్యసభ ఎన్నికలలో వాళ్లకు సాయపడదామని అఖిలేశ్‌ అనుకున్నాడు. యుపి నుంచి మార్చి 23న 10 రాజ్యసభ ఎంపీలను పంపాలి. నెగ్గాలంటే 37 మంది ఎమ్మెల్యేల బలం ఉండాలి. బిజెపి, మిత్రపక్షాలు 8 ఎలాగూ గెలుస్తాయి. ఎస్పీ చేతిలో 47 ఉన్నాయి. ఒక స్థానం గెలిచి, పైన 10 ఉన్నాయి. బియస్పీకి 19 మాత్రమే ఉన్నాయి. భీంరావ్‌ ఆంబేడ్కర్‌ అనే దళిత నాయకుణ్ని రాజ్యసభకు పంపడానికి మాయావతికి యీ 10 అవసరమౌతాయి. తన ప్రతిపాదనను మాయావతి తమ్ముడు, బియస్పీ జాతీయ అధ్యక్షుడు ఆనంద్‌ కుమార్‌కు తెలియపరిచాడు. బియస్పీ గతంలో బిజెపితోనూ, ఎస్పీతోనూ కూడా పొత్తు పెట్టుకుంది కానీ నడవలేదు. ఎన్నికల వేళ బియస్పీ తన ఓట్లను అవతలి పార్టీకి బదిలీ చేయించగలుగుతోంది కానీ అవతలి పార్టీ బియస్పీ అభ్యర్థులకు ఓట్లు బదిలీ చేయించలేక పోతోంది. దళిత అభ్యర్థి అనగానే ఆ పార్టీ సవర్ణ ఓటర్లు తమ ఓట్లు వేయడానికి యిష్టపడటం లేదు. అందువలన తన ఓటు బ్యాంకుతోనే ఒంటరిగా ఆమె పోటీ చేస్తూ వచ్చింది.

ఎస్పీ, బియస్పీ, బిజెపి మూడూ తమకు మద్దతిచ్చే కులాల బలంతో ఒంటరిగా పోటీ చేస్తూ వచ్చాయి యిన్నాళ్లూ. ఒక్కోసారి ఒక్కోరిది గెలుపు. అమిత్‌ షా వచ్చాక పద్ధతి మార్చాడు. 2017 అసెంబ్లీ ఎన్నికల పాటికి ఎస్పీ, బియస్పీలకు మద్దతిచ్చే కులాలలో చీలిక తెచ్చి తమవైపు తిప్పుకున్నాడు. దాంతో చెరో 22% ఓట్లు తెచ్చుకున్న ఎస్పీ, బియస్పీ కుదేలయ్యాయి. తాము చేతులు కలపకపోతే బిజెపి తమను తుడిచి పెట్టేస్తుందని గ్రహించాయి. మాయావతి యింకో విషయం గమనించింది - దేశంలోని యితర ప్రాంతాల్లో దళిత యువ నేతలు ప్రాచుర్యంలోకి వస్తున్నారు. గుజరాత్‌ ఎన్నికలలో కాంగ్రెసు వారిని ఉపయోగించుకుంది. తను ఒంటరిగా ఉండిపోతే వారిని యుపిలోనూ ఉపయోగించు కోవచ్చు. తను ఎవరితోనైనా చేతులు కలపకపోతే ముప్పే అనుకుంది. అఖిలేశ్‌ ప్రతిపాదనపై మాయావతి సుముఖత చూపింది. ములాయం సోషలిజం పేరు చెప్పుకుని పైకి వచ్చినా విపరీతమైన కులవాది. తనవారు, పెఱవారు అనే ఫీలింగు బాగా ఉంది. ఎంతసేపూ, తనూ తన కుటుంబం, తన బంధువులు. మాయావతికి అతనితో పొసగలేదు. అఖిలేశ్‌ తండ్రి కంటె భిన్నమైనవాడు. తక్కిన వర్గాలను కూడా కలుపుకుపోదామని చూస్తున్నాడు. కాంగ్రెసుతో చేతులు కలిపాడు కానీ విఫలమయ్యాడు. ప్రస్తుతం ఎస్పీ అఖిలేశ్‌ చేతిలో ఉంది కాబట్టే, ములాయం ఆగ్రహానికి గురైన రాంగోపాల్‌ యాదవ్‌ ద్వారా మధ్యవర్తిత్వం నడిపాడు కాబట్టి మాయావతి పొత్తుకు సరేనంది. సాధారణంగా జనవరి 15 తన పుట్టినరోజు నాటి సభలో కాంగ్రెసు, బిజెపిలతో బాటు ఎస్పీని కూడా చాకిరేవు పెట్టేది. కానీ యీ ఏడాది పెట్టలేదు. ఇంకో నెల పోయేసరికి మాయావతి తన కార్యకర్తలను డబ్బు కోసం పీడిస్తుందని దాల్‌ బహదూర్‌ కోరీ అనే బిజెపి ఎమ్మెల్యే అసెంబ్లీలో అన్నప్పుడు అతనిపై ఎస్పీ నాయకులు కూడా విరుచుకు పడ్డారు.

ఈ ఉపయెన్నికలలో రెండు చోట్లా ఎస్పీయే నిలబడింది. బియస్పీ కూడా నిలబడి ఉంటే ఎస్పీ ఓట్లు దానికి బదిలీ అవుతాయో లేదో తెలియక రిస్కు ఉండేది. తను ఎలాగూ పోటీ చేయదు కాబట్టి, ఎస్పీకి మద్దతిచ్చినా నష్టం లేదు, బిజెపి కొమ్ములు విరవవచ్చు అనుకుని మాయావతి సరేనంది. వెంటనే అఖిలేశ్‌ తన పార్టీ సీనియర్‌ లీడరు నరేశ్‌ అగర్వాల్‌తో 'బియస్పీకి ఓ సీటు యిచ్చేయాలి. మిగిలిన ఒక దానిలో జయా బచ్చన్‌ నిలుస్తుంది, నీకు రాజ్యసభ సీటు యీసారి యివ్వటం లేదు' అన్నాడు. అతను వెంటనే సినిమాల్లో డాన్సులు చేసే జయా బచ్చన్‌తో నాకు పోలికా అని బహిరంగంగా అనేసి, బిజెపిలోకి ఫిరాయించేశాడు. అయినా అఖిలేశ్‌ చలించలేదు. బియస్పీతో కలిసి ముందుకు వెళ్లాడు. ఎస్పీ, బియస్పీ చేతులు కలపడం బిజెపికి హాస్యాస్పదంగా కనబడింది. 'వరదలు వచ్చినపుడు పామూ, ముంగీసా ఒకే చోటకి చేరతాయి' అని యోగి వెక్కిరించాడు. 2014లో గోరఖ్‌పూర్‌లో బిజెపికి 52% అంటే 5.30 లక్షల ఓట్లు, ఎస్పీకి 22% అంటే 2.30 లక్షలు, బియస్పీకి 17% అంటే 1.76 లక్షలు పడ్డాయి. 2018 వచ్చేసరికి ఎస్పీ, బియస్పీ కలిశాయి కాబట్టి 39% ఓట్లు రావాలి. కానీ ఎస్పీ అభ్యర్థి ప్రవీణ్‌ నిషాద్‌కి 49% ఓట్లు (4.56 లక్షలు) వచ్చాయి. బిజెపి అభ్యర్థి ఉపేంద్ర శుక్లాకి 47% (4.34 లక్షలు) వచ్చాయి. అంటే బిజెపికి తగ్గిన 5% ఓట్లతో బాటు తక్కినవారి ఓట్లు కూడా ఎస్పీ అభ్యర్థికి పడ్డాయన్నమాట. యోగి అనవసర విషయాలపై ఎక్కువగా మాట్లాడతాడు. కర్ణాటక వంటి దూరప్రాంతాలకు ప్రచారానికై వెళతాడు. కానీ యుపి పాలనను ఓ తోవలో పెట్టలేకపోతున్నాడు. పైగా గోరఖ్‌పూర్‌లోనే జరిగిన ఆసుపత్రి ప్రమాదంలో చిన్నపిల్లలు చనిపోవడం ఓటర్లను ప్రభావితం చేసి ఉండవచ్చు. గోరఖ్‌నాథ్‌ మఠానికి బిసిలలో ఉన్న పలుకుబడి కారణంగా వాళ్లు బిజెపికి ఓటేస్తూ వచ్చారు. ఈసారి బిజెపి అభ్యర్థి మఠానికి చెందినవాడు కాడు. దాంతో వాళ్లూ చెదిరిపోయారు. మొత్తానికి అన్నీ వర్గాలలో ఓట్లు చీలాయనుకోవచ్చు.

గోరఖ్‌పూర్‌లో నిషాద కులస్తులు, మల్లాహ్‌ కులస్తులు కలిపి 23% మంది ఉన్నారు. 2014లో రాజపుట్‌ ఐన యోగికి ప్రత్యర్థులుగా ఎస్పీ, బియస్పీ నిషాద కులస్తులనే నిలబెట్టాయి. ఈసారి కూడా ఎస్పీ నిషాదుణ్నే నిలబెట్టింది. సంజయ్‌ నిషాద్‌ అనే నిషాద్‌ పార్టీ అధ్యక్షుడి కొడుకైన ప్రవీణ్‌కు టిక్కెట్టిచ్చింది. ఇతనికి బియస్పీ దళితులతో బాటు ముస్లిములు కూడా తోడయ్యారు. మొదటి నుంచీ ముస్లిములు యాదవులతో చేతులు కలిపి ఎస్పీని బలపరుస్తూ వచ్చారు. బియస్పీ అభ్యర్థి బలంగా ఉంటే అతనికి మద్దతిచ్చారు. గతసారి ఎన్నికలలో ముస్లింల ఓట్లు ఎస్పీ, బియస్పీల మధ్య చీలిపోయాయి. కొందరు బిజెపికి కూడా వేశారు. ఆ విషయాన్ని యోగి గుర్తించటం లేదు. మైనారిటీలపై అతను చేసిన వ్యాఖ్యలు చూడండి - '10-20% మైనారిటీలు ఉంటే మతకలహాలు తక్కువగా జరుగుతాయి, 20-35% మంది ఉంటే తీవ్రంగా జరుగుతాయి, 35% కంటె ఎక్కువ ఉంటే ముస్లిమేతరులు అక్కడ బతకలేరు.' 'శంకరుడు ప్రథమయోగి. ఆయన్ను, యోగాను తప్పించుకుందా మనుకునేవారు హిందూస్తాన్‌ను విడిచి పెట్టవచ్చు' 'తన సినిమాలు జనం చూడడం మానేస్తే తను సాధారణ ముస్లిములాగ (పౌరుడు అనలేదు చూడండి) రోడ్ల మీద తిరగాల్సి ఉంటుందని షారుఖ్‌ ఖాన్‌ తెలుసుకోవాలి'. ఇలాటి యింగితం లేని వ్యాఖ్యలు విన్నాక ముస్లిములకు బిజెపిపై మనసు విరిగిందంటే విరగదా?

ఫూల్‌పూర్‌కు వస్తే, మూడు లక్షల మంది ముస్లిములు, మూడు లక్షల మంది దళితులు, రెండు లక్షల మంది కూర్మీలు ఉన్న ఆ సీటు మొదటి నుంచి ఎస్పీకి కంచుకోట. అయితే బిజెపి కూర్మీలను విడగొట్టి ఆ నాయకుడైన మౌర్యాకు సీటు యిచ్చారు. అతను 52% ఓట్లతో 3 లక్షలకు పైగా మెజారిటీతో గెలిచాడు. ఎస్పీకి 20% ఓట్లు, బియస్పీకి 17% వచ్చాయి. ఇప్పుడు రెండూ కలిశాయి కాబట్టి 37% రావాలి, కానీ 47% వచ్చాయి. బిజెపి ఓట్లు 13% తగ్గి 39% వచ్చాయి. ఎస్పీ అభ్యర్థి నాగేంద్ర పటేల్‌కు 3.42 లక్షల ఓట్లు రాగా బిజెపి అభ్యర్థి కౌసలేంద్ర పటేల్‌కు 2.83 లక్షలు వచ్చాయి. 59 వేల మెజారిటీ. తిరుగుబాటు ఎస్పీ అభ్యర్థి అతిక్‌ అహ్మద్‌కు 48 వేల ఓట్లు వచ్చాయి. బిజెపి గమనించుకోవాల్సిన విషయం ఒకటుంది. ఈ ఉపయెన్నికలలో పోలింగు శాతం చాలా తక్కువగా ఉంది. గోరఖ్‌పూర్‌లో 47% కాగా ఫూల్‌పూర్‌లో 37% మాత్రమే. బూత్‌ స్థాయి నుంచీ పార్టీ నిర్మాణం అద్భుతంగా ఉందనుకునే బిజెపి కార్యకర్తలు ఏం చేస్తున్నట్లు? ఎన్నికలకు జరిగే వరకు అమిత్‌ షా అన్ని ఏర్పాట్లు చేస్తాడు. తర్వాత మరో రాష్ట్రాన్ని గెలవడానికి వెళ్లిపోతాడు. స్థానిక నాయకులే దాన్ని కొనసాగించాలి. కానీ వివిధ పార్టీల నుంచి నాయకుల్ని పోగేయడం వలన వారిలో వారికి అంత:కలహాలు నడుస్తున్నాయి. ఏ పదవి భర్తీ చేద్దామన్నా పేచీయే. పార్టీ నాయకత్వం జాబితా తయారుచేసినా దాన్ని నాలుగేళ్లగా ఫైనలైజ్‌ చేయలేక ఆ ఖాళీలు అలాగే ఉంచింది. దాంతో కార్యకర్తలకు నిస్పృహ. పైగా ఎమ్మెల్యేలకే యోగి దర్శనం గగనమట. ఇక అంతకంటె తక్కువ స్థాయి వారి మాటేమిటి? అందుకే బిజెపి ఓటర్లందరినీ బూత్‌కు తీసుకువచ్చేవారు కరువయ్యారు.

బిహార్‌లో నీతీశ్‌ పరిస్థితి ఘోరంగా ఉందని యీ ఉపయెన్నికలు తేల్చాయి. లాలూ ఆర్జేడితో బంధాన్ని తెగగొట్టి జెడియును చేరదీసినందుకు బిజెపి బావుకున్నది లేదు. అరేరియా పార్లమెంటరీ నియోజకవర్గంలో 2014లో ముగ్గురూ విడిగా పోటీ చేసినపుడు బిజెపికి 27%, జెడియుకు 23% వచ్చాయి. ఇప్పుడూ యిద్దరూ చేతులు కలిపి బిజెపి అభ్యర్థిని నిలబెడితే 50% రాలేదు, 43% మాత్రమే వచ్చాయి. అప్పుడు 42% తెచ్చుకుని నెగ్గిన ఆర్జేడీ, యిప్పుడు, అనగా లాలూ మళ్లీ జైలుకి వెళ్లాక, మరింత బలంతో 49% తెచ్చుకుంది. త్రిపుల్‌ తలాక్‌ బిల్లు తెచ్చాం కాబట్టి ముస్లిం మహిళలంతా తనకే వేస్తారనుకున్న బిజెపి, జెడియును తోడు తెచ్చుకున్నా కూడా ఆర్జేడి అభ్యర్థి సర్ఫరాజ్‌ ఆలమ్‌ (ఇతను జెడియు నాయకుడు, నీతీశ్‌ బిజెపితో చేతులు కలిపాక ఆర్జేడీలో చేరాడు) చేతిలో 62 వేల ఓట్ల తేడాతో ఓడిపోయింది. జహానాబాద్‌ అసెంబ్లీ స్థానంలో జెడియు మద్దతుతో గతంలో ఆర్జేడీ 51% తెచ్చుకుంటే యిప్పుడు ఒంటరిగా 54% గెలిచి 35 వేల మెజారిటీతో తన స్థానాన్ని నిలబెట్టుకుంది. బిజెపి మద్దతున్నా జెడియు 29% మాత్రమే తెచ్చుకుంది. 2014లో బిజెపి భాగస్వామి బిఎల్‌ఎస్‌పి 31% తెచ్చుకుంది. గతంలో కంటె తగ్గాయంటే దాని అర్థం బిజెపి ఓట్లు జెడియుకు బదిలీ కాలేదని! ఇక బిజెపికి లభించిన ఓదార్పు సీటు ఏమిటంటే భబూవా. అక్కడ దాని ప్రత్యర్థి కాంగ్రెసు. తక్కిన చోట్ల డిపాజిట్టు పోగొట్టుకున్న కాంగ్రెసు యిక్కడ 37% ఓట్లు తెచ్చుకుంది, అదీ ఆర్జేడీ సహకారంతో! తండ్రి జైలుకి వెళ్లినా పార్టీని విజయపథంలో నడిపించగల సత్తా తనకుందని లాలూ కొడుకు తేజస్వి నిరూపించుకున్నాడు. బిజెపి 48% తో నెగ్గింది కానీ జెడియు ఓట్లు దానికి బదిలీ కాలేదని అర్థమౌతోంది. 2014లో బిజెపికి 35%, జెడియుకు 29% వచ్చాయి. రెండూ కలిశాయి కాబట్టి 64% రావాలి, కానీ వచ్చినది 48%. నీతీశ్‌ బిజెపిని వాటేసుకోవడం యిరుపక్షాలలోనూ క్షేత్రస్థాయిలో ఆమోదం పొందలేదని తోస్తోంది.

వీటి వలన అర్థమయ్యేది - యుపి, బిహార్‌లలో కాంగ్రెసు నామమాత్రంగా మిగులుతోంది. ప్రాంతీయ పార్టీలు బలంగా ఉన్న చోట బిజెపికి ఎదురుదెబ్బ తగులుతోంది. ప్రతిపక్షాలు తమ విభేదాలు పక్కన పెట్టి ఏకమైతే బిజెపికి గడ్డుకాలమే! బిజెపి కొత్త ప్రాంతాలు గెలుస్తోంది కానీ నెగ్గిన చోట హిందూత్వ, జాతీయవాదం అంటూ కాలక్షేపం చేసి, పాలన నిర్లక్ష్యం చేయడంతో ఉన్న సీట్లు పోగొట్టుకుంటోంది. ఈ ధోరణి కొనసాగితే 2014 గెలిచినన్ని సీట్లు రావనే భయంతో బిజెపి పొత్తులకై ప్రయత్నించవచ్చు. - ఎమ్బీయస్‌ ప్రసాద్‌ (మార్చి 2018)

**ఎమ్బీయస్‌: వసుంధరా రాజె సర్దుబాట్లు**

రాజస్థాన్‌ ఉపయెన్నిక ఫలితాలు బిజెపిని కదిలించాయి. అర్జంటుగా ఏదో ఒకటి చేయకపోతే వచ్చే అసెంబ్లీ ఎన్నికలలో కాంగ్రెసును ఎదిరించడం కష్టమనుకుంది. వారి చూపు గిరిజన తెగకు చెందిన మీనా కులస్తుల నాయకుడు కిరోడీలాల్‌ మీనాపై పడింది. రాజస్థాన్‌లోని తూర్పు, దక్షిణంలోని కొన్ని నియోజకవర్గాలలో మీనా కులస్తుల ప్రాబల్యం ఎక్కువగా ఉంది.

మొత్తం 200 అసెంబ్లీ స్థానాలలో 24 వాటిలో వాళ్లు ఫలితాలను ప్రభావితం చేయగలరు. కిరోడీలాల్‌ స్వతహాగా ఆరెస్సెస్‌ కార్యకర్త. బిజెపిలో ఎదిగాడు. అయితే పదేళ్ల క్రితం వసుంధరతో పేచీ పెట్టుకుని పార్టీలోంచి వెళ్లిపోయాడు. దరిమిలా వేరే పార్టీలో చేరాడు. మళ్లీ తిరిగి వద్దామని కాచుకున్నాడు. కానీ అతని తిరుగుబాటు స్వభావం తెలిసిన ముఖ్యమంత్రి వసుంధరా రాజె రానీయటంలేదు.

ఇప్పుడీ ఓటమి తర్వాత ఆరెస్సెస్‌, బిజెపి హై కమాండ్‌లు ఆమెపై ఒత్తిడి చేసి ఒప్పించారు. ఆమె గత్యంతరం లేక సరే రమ్మనమంది. కిరోడీ పరిగెట్టుకుంటూ వచ్చేశాడు. ఈ నెల 12న వసుంధర సమక్షంలో చేరాడు. వనవాసం పూర్తయి యింటికి తిరిగి వచ్చినట్లుంది అన్నాడు. తను అప్పటికీ, యిప్పటికీ ఆరెస్సెస్‌ సిద్ధాంతాలకు కట్టుబడే ఉన్నాననీ, రాష్ట్రం కోసం 380 ఆందోళనలు చేశాననీ, తనపై రాజకీయ కారణాలతో 103 కేసులు బనాయించారని చెప్పుకున్నాడు.

66 ఏళ్ల కిరోడీ ఎంబిబిఎస్‌ చదివాడు. ఆహార, పౌరసరఫరాల శాఖకు మంత్రిగా చేశాడు. 2008లో ముఖ్యమంత్రి వసుంధర రాజేతో తీవ్రంగా కలహించి, పార్టీ నుంచి వెళ్లిపోయాడు. అది కూడా 2008 అసెంబ్లీ ఎన్నికలపై ప్రభావం చూపింది. బిజెపి ఓడిపోయి కాంగ్రెసు గెలిచింది. ఆ ఎన్నికలలో కిరోడీ స్వతంత్ర అభ్యర్థిగా గెలిచాడు. అతని భార్య గోల్మా దేవి కూడా స్వతంత్రంగానే నెగ్గి అశోక్‌ గెహ్‌లోట్‌ కాబినెట్‌లో మంత్రి అయింది.

2009 లోకసభ ఎన్నికలలో కిరోడీ దౌసా నుంచి స్వతంత్ర అభ్యర్థిగా గెలిచాడు. 2013లో ఎన్‌పిపి(నేషనల్‌ పీపుల్స్‌ పార్టీ)లో చేరాడు. 2013 అసెంబ్లీ ఎన్నికలలో వాళ్లకు నాలుగు సీట్లు వచ్చాయి. ఒకటి అతనిది, మరొకటి అతని భార్య గోల్మా దేవిది. ఇంకోటి గీతా వర్మా అనే ఆవిడది. వాళ్లంతా యిప్పుడు పొలోమని బిజెపిలో చేరినా, నాలుగో ఎమ్మెల్యే అయిన నవీన్‌ పిలానియా బిజెపిలో చేరనన్నాడు. అయితే మూడింట రెండు వంతుల మెజారిటీ ఉంది కాబట్టి ఆ పార్టీని బిజెపిలో విలీనం చేసినట్లు పరిగణించాలని కిరోడీ బిజెపి రాష్ట్ర అధ్యక్షుడు అశోక్‌ పర్నామీకి లేఖ యిచ్చాడు.

మళ్లీ పార్టీలోకి రానిచ్చినా వసుంధర అతన్ని రాజస్థాన్‌లో ఉండనీయ దలచుకోలేదు. రాజ్యసభ ఎంపీగా పంపాలంది. కానీ అది కిరోడీకి యిష్టం లేదు. తను పార్టీలో చేరగానే మీడియాతో మాట్లాడుతూ ''నేను రాజస్థాన్‌లోనే ఉండదలచుకున్నాను. నా అనుచరులు పార్టీలో, ప్రభుత్వంలో ఏ పదవులూ కోరరు.'' అన్నాడు. ఆ తర్వాత జోక్‌ వేసినట్లు వసుంధరతో ''ఈ వయసులో నన్నూ, నా భార్యనూ విడదీయకండి. నన్ను దిల్లీ పంపించినా, నేను అక్కడ ఎక్కువ సమయం గడపను. ఇక్కడికి వచ్చేస్తూంటాను.'' అన్నాడు. అతనేమన్నా పట్టించుకోకుండా రాజ్యసభకు ఎంపీగా తరిమి వేసింది వసుంధర. కాదనలేని పరిస్థితిలో ఉన్నాడు కిరోడీ.

నిజానికి బిజెపిలోని తక్కిన మీనా కులనాయకులు కిరోడీ పునరాగమనం పట్ల అంత సంతోషంగా ఏమీ లేరు. ''అతను ఒకప్పుడు మొనగాడే కానీ యిప్పుడు కాదు. 2008లో బిజెపి ఓటమికి కారణం వసుంధర అహంకారమే తప్ప కిరోడీ నిష్క్రమణ కాలేదు. అతనూ, అతని భార్యా చెరో రెండు స్థానాల్లో నిలబడితే ఒక్కో స్థానంలోనే గెలిచారు. మరో దానిలో ఓడిపోయారు. 2013 అసెంబ్లీ ఎన్నికలు వచ్చేసరికి అతని ప్రభావం పూర్తిగా లుప్తమై పోయి, వసుంధర తిరిగి అధికారంలోకి వచ్చేసింది.

2009లో గెలుచుకున్న లోకసభ సీటులో 2014లో మళ్లీ నిలబడితే కిరోడీ స్వయంగా ఓడిపోయాడు. అతని ప్రాభవం తగ్గడంతో కాంగ్రెసు అధ్యక్షుడు సచిన్‌ పైలట్‌ తను గుర్జర్‌ కులస్తుడైనా మీనాలలో పలుకుబడి బాగా సంపాదించుకున్నాడు. ఇలాటప్పుడు యితని రాక వలన ఒరిగేదేముంది? అని వాళ్ల వాదన. ఓ కాంగ్రెసు నాయకుడు ''బిజెపి మునిగిపోతున్న నౌక. ఇతని బరువుతో మరింత వేగంగా మునిగిపోతుంది.'' అని చమత్కరించాడు. **- ఎమ్బీయస్‌ ప్రసాద్‌**

**ఎమ్బీయస్‌: కశ్మీర్‌లో శ్రీశ్రీ రవిశంకర్‌**

ఆర్ట్‌ ఆఫ్‌ లివింగ్‌ వ్యవస్థాపకుడు శ్రీశ్రీ రవిశంకర్‌ మార్చి నెలలో శ్రీనగర్‌లో జరిపిన 'ప్రేమసందేశం' (పైగామ్‌ ఎ మొహబ్బత్‌) సమావేశం విఫలమైందనే చెప్పాలి. రవిశంకర్‌  సర్కారీ సాధువుగా పేరుబడడానికి కారణాలు కనబడుతున్నాయి. కశ్మీరీ యువతను ఉగ్రవాదం నుంచి మరల్చి నైపుణ్యం, ఉపాధి అవకాశాలు పెంచడానికి కేంద్రం తన స్కిల్‌ డెవలప్‌మెంట్‌, ఎంట్రప్రెనార్‌షిప్‌ మంత్రిత్వ శాఖ ద్వారా 500 స్కిల్‌ డెవలప్‌మెంట్‌ సెంటర్లకు సహాయం అందిస్తుంది. వాళ్లు ఎంపిక చేసిన యువతకు రాష్ట్రం బయట తర్ఫీదు యిచ్చి అక్కడే ఉద్యోగాలు దొరికేందుకు ప్రయత్నాలు జరుగుతాయి.

యువతకు తర్ఫీదు యిచ్చే బాధ్యతను ఆ శాఖ రవిశంకర్‌ గారి ఆర్ట్‌ ఆఫ్‌ లివింగ్‌ (ఎఓఎల్‌) సంస్థకు అప్పగిస్తూ ఆ శాఖ  ఒప్పందం (ఎమ్‌ఓయు) కుదుర్చుకుంది. తర్ఫీదు యిచ్చేందుకు ఎఓఎల్‌కు ఉన్న శక్తిసామర్థ్యాలు ఏ పాటివో కానీ వాళ్లు యిప్పటికే తమ బెంగుళూరు స్కిల్‌ సెంటరులో వెయ్యిమంది కశ్మీరీ యువతకు తర్ఫీదు యిచ్చేశారట. 2017 నవంబరులో ఆ బెంగుళూరు సెంటర్‌లో ప్రేమసందేశం పేరుతో నిర్వహించిన కార్యక్రమం చూడడానికి ట్రైనింగ్‌ అవుతున్న పిల్లల తలిదండ్రులు వచ్చి చూసి, ముచ్చటపడి మా శ్రీనగర్‌లో కూడా అలాటిది చేయమని అడిగారని, అందువలననే 2018 మార్చి 12న అక్కడ పెట్టామని ఎఓఎల్‌ ప్రతినిథులు అంటున్నారు.

రవిశంకర్‌కు యోగ, జీవనశైలి కార్యక్రమాలతో సరిపెట్టుకోవడం యిష్టం ఉండదు. 2016లో యమునా నదీతీరంలో వెయ్యి ఎకరాలలో,  650 పోర్టబుల్‌ టాయిలెట్స్‌తో  'వ(ర)ల్డ్‌ కల్చర్‌ ఫెస్టివల్‌' పేర ఏడు ఎకరాల వేదికపై 35 వేల మంది సంగీత, నృత్యకారులతో మూడు రోజుల భారీ కార్యక్రమం నిర్వహించారు. దీని తర్వాత భారతీయ సంస్కృతికి వచ్చిన లాభమేమిటో తెలియదు కానీ పర్యావరణపరంగా యమునా నదిలో ఫ్లడ్‌ప్లెయిన్స్‌కు నష్టం వాటిల్లింది. నేషనల్‌ గ్రీన్‌ ట్రైబ్యునల్‌ రూ.5 కోట్ల మేరకు నష్టం వాటిల్లిందని చెప్పింది. అలా ఏమీ వాటిల్లలేదని రవిశంకర్‌ వాదించారు. దానిపై నిపుణులతో విచారణ జరిపారు.

చివరకు 2017 నవంబరులో గ్రీన్‌ కోర్టు తీర్పు వెలువరించింది. యమునా ఫ్లడ్‌ప్లెయిన్స్‌ పాడయ్యాయని, దాని మరమ్మత్తు ఖర్చులు ఎఓఎల్‌ భరించాలని, రూ.5 కోట్ల కంటె ఎక్కువైతే ఎక్కువ యివ్వాలని, తక్కువైతే కాషన్‌ డిపాజిట్టుగా కట్టిన రూ.5 కోట్లలోంచి మిగిలినది వెనక్కి యిచ్చేస్తామని చెప్పింది. రవిశంకర్‌ యీ తీర్పుతో ఏకీభవించలేదు. సుప్రీం కోర్టుకు వెళతానంటున్నారు.

అదే నవంబరు 2017లో రవిశంకర్‌ అయోధ్యా వివాదంలోకి కూడా దూరారు. యుపికి వచ్చి, ఆదిత్యనాథ్‌ ఆతిథ్యం స్వీకరించి, ముస్లిములలో ఒక వర్గాన్ని ఆకట్టుకుని ఆ స్థలంలోనే రామమందిరం కట్టుకోవచ్చు అనిపించారు. ఇదంతా బిజెపి కనుసన్నల్లోనే జరిగిందన్న అనుమానంతో తక్కినవారు ఆ ప్రతిపాదనను వ్యతిరేకించారు. ఈయన తగ్గలేదు. సుప్రీం కోర్టులో తీర్పు ఎవరికి అనుకూలంగా వచ్చినా తక్కినవారికి కడుపుమంటగా ఉంటుందని, అందువలన యిద్దరూ కోర్టు వెలుపల రాజీ పడాలని పిలుపు నిచ్చాడు. దీనిపై ముస్లిము సంస్థలే కాక, విశ్వ హిందూ పరిషత్‌ కూడ మధ్యలో నీ రాయబారం దేనికి అంది.

రామ్‌ మందిర్‌ ఉద్యమంలో భాగస్వామి, బిజెపి మాజీ ఎంపీ ఐన విలాస్‌ వేదాంతి 'ఈ రవిశంకర్‌ ఒక స్వచ్ఛందసంస్థ నడుపుతూ విదేశీ నిధులు సంపాదిస్తున్నాడు. దానిపై విచారణ తప్పించుకోవడానికి యీ రామమందిరం విషయంలో చొరబడ్డాడు.' అన్నాడు. అయినా రవిశంకర్‌ తన ప్రయత్నాలు మానలేదు. 'అయోధ్యలో రామమందిరం కట్టుకోనివ్వకపోతే అంతర్యుద్ధం వస్తుంది కాబట్టి ముస్లిములే సుప్రీం కోర్టు తీర్పు వచ్చేదాకా ఆగకుండా వెంటనే వెనక్కి తగ్గి గుడి కట్టుకోవడానికి హిందువులకు ఆ వివాదాస్పద స్థలాన్ని బహుమతిగా యివ్వాలి. దానికి బదులుగా దానికి ఐదు రెట్లు స్థలాన్ని బాబ్రీ మసీదు స్థలానికి దూరంగా హిందువులు యిస్తారు. దాన్ని తీసుకుని అక్కడ మసీదు కట్టుకోవాలి.' అని ఆల్‌ ఇండియా ముస్లిమ్‌ పర్శనల్‌ లా బోర్డు వారికి ఒక లేఖ రాశాడు.

రాముడు అక్కడ పుట్టాడన్నది ఒక నమ్మకం. దాదాపు వెయ్యేళ్ల క్రితం అక్కడున్న ఒక గుడిని కూల్చి బాబ్రీ మసీదు కట్టారన్నది చరిత్ర. ప్రభుత్వం వారిస్తున్నా, ధిక్కరించి హిందూత్వవాదులు ఆ మసీదును ఒక్క రోజులో కుప్పకూల్చారన్నది ప్రత్యక్ష సత్యం. అలాటప్పుడు ముస్లిములు ఆ స్థలాన్ని ఉత్తిపుణ్యానికి ఎందుకు వదులుకుంటారు? దూరంగా కట్టుకోమని హిందూసంఘాలు ఎప్పణ్నుంచో చెపుతూ వచ్చాయి.

ఈ రోజు యీయన కొత్తగా చెప్పినదేమీ లేదు. పైగా ఎంత దూరంలో కట్టుకోవాలో కూడా చెప్పలేదు. ఎట్టి పరిస్థితుల్లో స్థలాన్ని వదులుకోబోమని ముస్లిమ్‌ బోర్డు వారు రవిశంకర్‌కు తెగేసి చెప్పారు. 'తీర్పు వచ్చాక అంతర్యుద్ధం జరుగుతుందని నువ్వెలా చెప్పగలవు? సంఘవ్యతిరేక శక్తులను, తీవ్రవాదులను పురిగొల్పుతున్నావా? దానికి బదులు తీర్పుని మన్నించమని హిందువులకు సలహా చెప్పు.' అని అడిగింది.

ఈ నేపథ్యంలో మార్చి 12న శ్రీనగర్‌లోని షేర్‌ ఎ కశ్మీర్‌ ఇంటర్నేషనల్‌ కన్వెన్షన్‌ సెంటర్‌లో రవిశంకర్‌ సమావేశం జరిగితే ముస్లిములు ఆదరిస్తారని ఎలా అనుకుంటాం? ఆ సందేహంతోనే పీపుల్స్‌ ఎలయన్స్‌ అనే పార్టీ పెట్టబోతున్న షేక్‌ ఇమ్రాన్‌ అనే అతన్ని ఆర్ట్‌ ఆఫ్‌ లివింగ్‌ వారు కలుపుకున్నారు. అతను కొంతమందిని తీసుకుని వచ్చాడు. ఇంకా జనాల్ని పోగేయాలని జమ్మూ నుంచి కూడా ప్రేక్షకులను తీసుకుని వచ్చారు. మొత్తం 10 వేల మంది వచ్చారని ఆర్ట్‌ ఆఫ్‌ లివింగ్‌ వారు చెప్పుకుంటున్నారు కానీ రవిశంకర్‌ ఉపన్యాసం జరుగుతూండగానే జనాలు లేచి వెళ్లిపోసాగారు.

అది చాలనట్లు కొందరు యువకులు హిజ్‌బుల్‌ ముజాహిదీన్‌ మాజీ కమాండర్‌ జాకీర్‌ మూసాను ప్రశంసిస్తూ నినాదాలు చేశారు. 'పోలీసులు సరైన ఏర్పాట్లు చేయలేదు. 10 మంది పోలీసులను పంపి చేతులు దులుపుకున్నారు.' అని నిర్వాహకులు అంటున్నా, పిడిపి-బిజెపి సంకీర్ణ ప్రభుత్వం ఆశీస్సులు లేనిదే సమావేశమే జరిగేది కాదని అందరూ ఊహించగలరు. 'మాకు క్రికెటు బాట్లు, కుట్టుమిషన్లు, బ్యాంకు లోన్లు యిప్పిస్తామని చెప్పి రప్పించారు. అదేమీ జరగలేదు.' అని హాజరైన జనాలు సమావేశానంతరం స్థానిక, జాతీయ మీడియా ప్రతినిథులకు చెప్పారు. నిజానిజాల మాట ఎలా ఉన్నా రవిశంకర్‌ మరో వివాదాన్ని రగిల్చారు. **- ఎమ్బీయస్‌ ప్రసాద్‌**

**\*\*\***